(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΣΤ΄

Πέμπτη 22 Φεβρουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από το 11ο Δημοτικό Σχολείο Γλυφάδας, το 1ο Γενικό Λύκειο Ραφήνας, το 3ο Γυμνάσιο Ηλιούπολης, το 4ο Γενικό Λύκειο Αργυρούπολης, το Δημοτικό Σχολείο Μπατσίου Άνδρου, το Δημοτικό Σχολείο Παραλίας Κατερίνης, το ΣΤ' Γυμνάσιο Λάρισας, το Γυμνάσιο της Δανίας Ronshoved Hojskole και το 8ο Γυμνάσιο Λάρισας, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 23 Φεβρουαρίου 2018, σελ.
2. Συζήτηση επικαίρων ερωτήσεων:
 α) Προς τον Υπουργό Εσωτερικών με θέμα: «Αποκατάσταση των ζημιών και ανακατασκευή της Παλαιάς Εθνικής Οδού Ελευσίνας-Θηβών», σελ.
 β) Προς τον Υπουργό Αγροτικής Ανάπτυξης και Τροφίμων:, σελ.
 i. με θέμα: «Σε αχαρτογράφητα νερά η ερασιτεχνική αλιεία στην χώρα μας», σελ.
 ii. με θέμα: «Τεράστιες ζημιές στην Κρήτη σε φυτικό κεφάλαιο, δημόσιες - δημοτικές και ιδιωτικές υποδομές κλπ - Άμεση αποζημίωση των παραγωγών και στήριξη των πληγέντων - Κατάσταση έκτακτης ανάγκης», σελ.
 γ) Προς τον Υπουργό Εξωτερικών, με θέμα: «τα όρια της θαλάσσιας περιοχής των Ιμίων», σελ.
 δ) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «"Αιμορραγούν" οικονομικά χιλιάδες ασφαλισμένοι του ΕΦΚΑ από τις καθυστερήσεις στην εναρμόνιση του τρόπου καταβολής των εισφορών τους στον Οργανισμό», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α.Ε." και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΚΑΚΛΑΜΑΝΗΣ Ν. , σελ.
ΚΑΜΜΕΝΟΣ Δ. , σελ.
ΚΟΥΖΗΛΟΣ Ν. , σελ.
ΚΡΕΜΑΣΤΙΝΟΣ Δ. , σελ.

Β. Επί των επικαίρων ερωτήσεων:
ΑΠΟΣΤΟΛΟΥ Ε. , σελ.
ΑΡΑΜΠΑΤΖΗ Φ. , σελ.
ΓΑΚΗΣ Δ. , σελ.
ΚΑΤΡΟΥΓΚΑΛΟΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΡΕΜΑΣΤΙΝΟΣ Δ. , σελ.
ΜΠΟΥΡΑΣ Α. , σελ.
ΠΕΤΡΟΠΟΥΛΟΣ Α. , σελ.
ΣΚΟΥΡΛΕΤΗΣ Π. , σελ.

Γ. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου
ΑΜΥΡΑΣ Γ. , σελ.
ΒΑΡΒΙΤΣΙΩΤΗΣ Μ. , σελ.
ΒΙΤΣΑΣ Δ. , σελ.
ΔΕΛΗΣ Ι. , σελ.
ΔΗΜΗΤΡΙΑΔΗΣ Δ. , σελ.
ΔΡΙΤΣΑΣ Θ. , σελ.
ΚΑΛΑΦΑΤΗΣ Σ. , σελ.
ΚΑΜΑΤΕΡΟΣ Η. , σελ.
ΚΑΡΡΑΣ Γ. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΥΖΗΛΟΣ Ν. , σελ.
ΚΟΥΡΟΥΜΠΛΗΣ Π. , σελ.
ΛΑΖΑΡΙΔΗΣ Γ. , σελ.
ΛΟΒΕΡΔΟΣ Α. , σελ.
ΜΑΡΔΑΣ Δ. , σελ.
ΞΥΔΑΚΗΣ Ν. , σελ.
ΠΑΝΑΓΙΩΤΑΡΟΣ Η. , σελ.
ΠΛΑΚΙΩΤΑΚΗΣ Ι. , σελ.
ΣΑΝΤΟΡΙΝΙΟΣ Ν. , σελ.
ΣΑΡΙΔΗΣ Ι. , σελ.
ΣΑΧΙΝΙΔΗΣ Ι. , σελ.
ΣΥΡΜΑΛΕΝΙΟΣ Ν. , σελ.

ΠΑΡΕΜΒΑΣΕΙΣ:
ΚΑΚΛΑΜΑΝΗΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΟΣΤ΄

Πέμπτη 22 Φεβρουαρίου 2018

Αθήνα, σήμερα στις 22 Φεβρουαρίου 2018, ημέρα Πέμπτη και ώρα 10.45΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-2-2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΟΕ΄ συνεδριάσεώς του, της Τετάρτης 21 Φεβρουαρίου 2018)

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 23 Φεβρουαρίου 2018.

Α.ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1121/20-2-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Θεοδώρας Μπακογιάννηπρος τον ΥπουργόΟικονομίας και Ανάπτυξης,με θέμα: «Η καταπολέμηση του λαθρεμπορίου καυσίμων και τσιγάρων έχει καταντήσει ανέκδοτο».

2. Η με αριθμό 1107/16-2-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ.Δημητρίου Κρεμαστινού προς τον Υπουργό Ναυτιλίας και Νησιωτικής Πολιτικής,με θέμα: «Ακτοπλοϊκή απομόνωση των κατοίκων του Αγαθονησίου στη μέση του χειμώνα».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1122/20-2-2018 επίκαιρη ερώτηση του Βουλευτή Ηλείας της Νέας Δημοκρατίας κ. Κωνσταντίνου Τζαβάραπρος τον Υπουργό Οικονομίας και Ανάπτυξης, με θέμα: «Εξαγορά κόκκινων δανείων από τους δανειολήπτες».

2. Η με αριθμό 1090/14-2-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον ΥπουργόΠεριβάλλοντος και Ενέργειας, με θέμα: «Άρση κορεσμένου ηλεκτρικού δικτύου Πελοποννήσου».

3. Η με αριθμό 1104/16-2-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον ΥπουργόΟικονομίας και Ανάπτυξης, με θέμα: «Ένταξη έργων αποχετευτικών δικτύων και επεξεργασίας λυμάτων Κοντοβάζαινας, Λεβιδίου και Καλλιανίου Αρκαδίας».

4. Η με αριθμό 1080/13-2-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτηπρος τον Υπουργό Περιβάλλοντος και Ενέργειας,με θέμα: «Διάβρωση αιγιαλού και επιπτώσεις σε παράκτιες περιοχές του Νομού Αχαΐας».

5. Η με αριθμό 1081/13-2-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Περιβάλλοντος και Ενέργειας, σχετικά με τη δημιουργία Χώρου Υγειονομικής Ταφής Επικίνδυνων Αποβλήτων (ΧΥΤΕΑ) στη Μεγαλόπολη.

6. Η με αριθμό 1008/7-2-2018 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδηπρος τον Υπουργό Περιβάλλοντος και Ενέργειας, με θέμα: «Προσαρμογή των ρυθμίσεων οφειλών προς τη ΔΕΗ στην κοινωνική και οικονομική πραγματικότητα και ειδική πρόβλεψη σε περιοχές με ΑΠΕ».

7. Η με αριθμό 993/6-2-2018 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Αθανασίου (Νάσου) Αθανασίου προς τον Υπουργό Ναυτιλίας και Νησιωτικής Πολιτικής,με θέμα: «Δεκάδες παροπλισμένα πλοία και ναυάγια στην περιοχή λιμένος Ελευσίνας».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2431/9-1-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδηπρος τον Υπουργό Οικονομίας και Ανάπτυξης, με θέμα: «Έγκριση του έργου βελτίωσης του χιονοδρομικού κέντρου Φαλακρού στον Νομό Δράμας».

2. Η με αριθμό 1139/92/13-11-2017 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον ΥπουργόΜεταναστευτικής Πολιτικής, με θέμα: «Αδικαιολόγητη καθυστέρηση στη σύνταξη και δημοσιοποίηση των τριμηνιαίων εκθέσεων πεπραγμένων της αρχής προσφυγών κατά των αποφάσεων της Υπηρεσίας Ασύλου».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας ενημερώνω ότι η τέταρτη με αριθμό 1087/14-2-2018 επίκαιρη ερώτηση πρώτου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββαπρος τον Υπουργό Εσωτερικών με θέμα: «Ερωτήματα σχετικώς με την υπόθεση πράκτορα, βάσει αποκαλύψεων του Π. Καμμένου», δεν θα συζητηθεί λόγω απουσίας του αρμόδιου Αναπληρωτή Υπουργού κ. Τόσκα στο εξωτερικό.

Ομοίως, η τρίτη με αριθμό 1088/14-2-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγούπρος τον Υπουργό Εσωτερικών με θέμα: «Άστοχη επέμβαση της ηγεσίας της ΕΛΑΣ σχετικά με τους συμμετέχοντες στο συλλαλητήριο», δεν θα συζητηθεί λόγω απουσίας του αρμόδιου Αναπληρωτή Υπουργού Εξωτερικών κ. Τόσκα στο εξωτερικό.

Επίσης, η πρώτη με αριθμό 1110/20-2-2018 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Ένταξη ανίατων παθήσεων στον ενιαίο πίνακα προσδιορισμού ποσοστού αναπηρίας», δεν θα συζητηθεί λόγω κωλύματος της ερωτώσας Βουλευτού.

Η πέμπτη με αριθμό 1114/20-2-2018 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Εργαζόμενοι της “Ένωσης – Αγροτικός Συνεταιρισμός Τρικάλων” (ΕΑΣΤ)» δεν θα συζητηθεί λόγω κωλύματος της αρμόδιας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου. Η αιτία είναι επίσημη συνάντηση με τον Ιρλανδό Πρόεδρο και τον Ιρλανδό Υπουργό Εργασίας.

Επίσης, η τέταρτη με αριθμό 1115/20-2-2018 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,σχετικά με τους εργαζόμενους στο πρακτορείο διανομής Τύπου «ΕΥΡΩΠΗ», δεν θα συζητηθεί λόγω κωλύματος της αρμόδιας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου. Η αιτία είναι επίσημη συνάντηση με τον Ιρλανδό Πρόεδρο και τον Ιρλανδό Υπουργό Εργασίας.

Η έκτη με αριθμό 1117/20-2-2018 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Μέτρα προστασίας και ασφάλειας για τη ζωή και την υγεία των εργαζομένων στη ναυπηγοεπισκευαστική ζώνη», δεν θα συζητηθεί λόγω κωλύματος της αρμόδιας Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου. Η αιτία είναι επίσημη συνάντηση με τον Ιρλανδό Πρόεδρο και τον Ιρλανδό Υπουργό Εργασίας.

Η πέμπτη με αριθμό 1089/14-2-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς τον ΥπουργόΕξωτερικών με θέμα: «Περί της Ελληνικής Εθνικής Μειονότητας των Σκοπίων», δεν θα συζητηθεί λόγω κωλύματος του Υπουργού Εξωτερικών κ. Νικολάου Κοτζιά. Αιτία ο φόρτος εργασίας.

Επίσης, η έβδομη με αριθμό 1106/16-2-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Εξωτερικών με θέμα: «Χαμηλότοκα δάνεια από την τουρκική τράπεζα Ziraat στους καπνοπαραγωγούς της Θράκης», δεν θα συζητηθεί λόγω κωλύματος του Υπουργού Εξωτερικών κ. Νικολάου Κοτζιά. Αιτία: φόρτος εργασίας.

Η ένατη με αριθμό 926/26-1-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών με θέμα: «Εμπιστεύεστε τον κ. Μάθιου Νίμιτς ως ειδικό διαμεσολαβητή των Ηνωμένων Εθνών για το σκοπιανό ζήτημα;», δεν θα συζητηθεί λόγω κωλύματος του Υφυπουργού Εξωτερικών κ. Ιωάννη Αμανατίδη.

Σας ενημερώνω ότι για όλες τις παραπάνω διαγραφές υπάρχει η αντίστοιχη επιστολή από τον Γραμματέα του Υπουργικού Συμβουλίου.

στη συζήτηση της δεύτερης με αριθμό 1119/20-2-2018 επίκαιρης ερώτησης πρώτου κύκλου του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Εσωτερικών με θέμα: «Αποκατάσταση των ζημιών και ανακατασκευή της παλαιάς εθνικής οδού Ελευσίνας - Θηβών».

Στην ερώτηση θα απαντήσει ο παρευρισκόμενος Υπουργός κ. Σκουρλέτης.

Κύριε Μπούρα, έχετε τον λόγο.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε την ιδιαίτερη ευαισθησία που έχω, ως Βουλευτής της Περιφέρειας Αττικής, στη δυτική Αττική, στην οποία υπηρέτησα και από άλλη θέση ευθύνης παλαιότερα. Τη γνωρίζω πολύ καλά όπως κι εσείς.

Στις 15 Νοεμβρίου –για να μπορεί να παρακολουθεί και ο πολίτης που αυτή τη στιγμή έχει ανοίξει το κανάλι της Βουλής- και συγκεκριμένα στη Μάνδρα και στη Νέα Πέραμο έγινε μια πρωτοφανής φυσική καταστροφή. Οι καταστροφές, που προκλήθηκαν και τις οποίες μάλιστα προσωπικά γνωρίζετε, γιατί βρεθήκατε εκεί στην περιοχή από την πρώτη μέρα της διέλευσης των καταστροφικών χειμάρρων από το όρος Πατέρα, επέφεραν ανεπανόρθωτες ζημιές τόσο στον οικιστικό ιστό όσο και στο εσωτερικό δίκτυο των πόλεων της Μάνδρας και της Νέας Περάμου των Μεγάρων.

Έχουν περάσει σχεδόν τρεις μήνες και ακόμη δεν έχουν αποκατασταθεί οι ζημιές. Η πόλη της Μάνδρας, που νομίζω ότι πρέπει να την επισκεφθείτε ξανά -δεν ξέρω αν το έχετε κάνει ήδη- εξακολουθεί να είναι νεκρή. Οι κάτοικοί της προσπαθούν μόνοι τους να ξαναστήσουν τα νοικοκυριά τους.

Η παλαιά εθνική οδός Ελευσίνας - Θηβών, που είναι και το θέμα μας, βρίσκεται σε άθλια κατάσταση. Ως εκ τούτου οι μετακινήσεις των κατοίκων των ορεινών περιοχών των δημοτικών ενοτήτων Βιλίων, Ερυθρών και Οινόης, αλλά και των δεκάδων οικισμών του Δήμου Μάνδρας - Ειδυλλίας -γιατί ο δήμος αυτός έχει μια πολύ μεγάλη έκταση με πολλούς οικισμούς- είναι δύσκολες. Είναι σχεδόν απομονωμένοι από τον Δήμο Μάνδρας - Ειδυλλίας, στον οποίο ανήκουν, καθώς δεν έχουν άλλο δρόμο για τις μετακινήσεις τους από και προς τη Μάνδρα και την Ελευσίνα, που είναι η πρωτεύουσα της δυτικής Αττικής.

Παρά τις δεσμεύσεις της Κυβέρνησης και του ίδιου του Πρωθυπουργού, στο συνέδριο που κάνατε στην περιοχή της δυτικής Αττικής, ότι μέσα σε τρεις μήνες –έτσι είπε ο Πρωθυπουργός- θα έχουν αποκατασταθεί πλήρως οι ζημιές στο οδικό δίκτυο, τα έργα δεν έχουν αρχίσει, παρά μόνο μερικές αρχικές πρόχειρες παρεμβάσεις που δεν αποτελούν, όμως, λύση.

Η δυσκολία μετακίνησης των κατοίκων όλων των δημοτικών ενοτήτων Μάνδρας - Ειδυλλίας αλλά και των επισκεπτών, επηρεάζει ακόμα περισσότερο την οικονομική ζωή της περιοχής, καθώς δημιουργεί δυσχέρεια στην άσκηση επαγγελματικών δραστηριοτήτων. Να σας αναφέρω απλώς ότι στην περιοχή, όπως σε κάθε περιοχή, υπάρχουν κάποιες δραστηριότητες οι οποίες εξικνούνται όπως στη δημιουργία καταστημάτων εστίασης, ταβερνών κ.λπ.. Δεν μπορούν εύκολα να προσεγγίσουν. Πολλοί κάτοικοι των περιοχών δε τυχαίνει να είναι επαγγελματίες αυτοκινητιστές και απαγορεύεται η διέλευση των αυτοκινήτων τους. Πρέπει να πάνε γύρω-γύρω από την εθνική οδό.

Μετά από όλα αυτά, κύριε Υπουργέ, ειλικρινά σας λέω ότι έκανα αυτή την ερώτηση όχι για να αντιπολιτευτώ, αλλά για να βοηθήσω στη λύση του προβλήματος σε αυτή τη δύσμοιρη περιοχή λόγω αυτού του τελευταίου φαινομένου, μια περιοχή της δυτικής Αττικής που σωρεύει πολλά προβλήματα για την υπόλοιπη, θα πω εγώ, Αττική και δυστυχώς δεν έχει την αντίστοιχη αντιμετώπιση διαχρονικά από τις κυβερνήσεις και δεν έχω κανένα πρόβλημα να μην το πω.

Θέλω να σας παρακαλέσω ειλικρινά να συμβάλετε στη λύση αυτού του σημαντικού προβλήματος. Το ίδιο έκανα πριν από λίγες μέρες, μάλιστα και με τον ίδιο Προεδρεύοντα, τον κ. Κακλαμάνη, για ένα μείζον θέμα που καθυστερούσε ως προς την αντιμετώπιση με ειδικό τρόπο, όπως γίνεται σε φυσικές καταστροφές, των μαθητών ή των αποφοίτων που πρόκειται να δώσουν φέτος πανελλαδικές εξετάσεις σε αυτές τις περιοχές.

Πράγματι, συζητήσαμε με τον Υπουργό Παιδείας –καλή ώρα όπως τώρα εδώ- και δόθηκε μια λύση. Δεν έχει υλοποιηθεί, είναι στα σκαριά και η λύση αυτή πιστεύω ότι θα ικανοποιήσει τους μαθητές και τους υποψήφιους φοιτητές αυτής της περιοχής.

Σας ευχαριστώ πολύ, κύριε Πρόεδρε, για την ανοχή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Ευχαριστώ, κύριε Πρόεδρε.

Κύριε Μπούρα, νομίζω ότι αποτελεί κοινό τόπο, για τον κάθε καλοπροαίρετο που έζησε από κοντά αυτή την τελευταία τραγωδία, πως η πολιτεία θα πρέπει να κινείται με βάση πρώτα από όλα την άμεση ανακούφιση των πληγέντων και στη συνέχεια τη διερεύνηση των αιτιών, διότι πρέπει να βγάζουμε συμπεράσματα από τέτοιου είδους καταστάσεις, ώστε να μπορέσουμε να άρουμε τις αιτίες που οδήγησαν στην απώλεια τόσων πολλών ζωών και στην απώλεια περιουσιών.

Με αυτόν τον τρόπο μπορούμε να μη βρεθούμε ξανά μπροστά σε παρόμοιες καταστάσεις, να μη δούμε συνανθρώπους μας να χάνονται με αυτό τον τραγικό τρόπο, να μη δούμε συνανθρώπους μας να χάνουν μέσα σε μια νύχτα τις περιουσίες τους. Θεωρώ ότι κινηθήκαμε στο μέτρο των δυνατοτήτων μας σε αυτή ακριβώς την κατεύθυνση.

Θέλω με ευκαιρία την ερώτησή σας να υπενθυμίσω τα μέτρα τα οποία πήρε αυτή η Κυβέρνηση, αλλά και η περιφέρεια και οι συναρμόδιοι φορείς.

Ιδιαίτερα, το Υπουργείο Εσωτερικών, στις 20-11-2017 –να θυμίσω ότι στις 15-10-2017 έγινε η καταστροφική πλημμύρα- επιχορήγησε τον δήμο με το ποσό των 500.000 ευρώ και αντίστοιχα τον Δήμο Μεγαρέων με 400.000 ευρώ.

Στις 26-1-2018, πάλι για τον λογαριασμό των θεομηνιών, μετά από συνάντηση που είχα με την κυρία δήμαρχο, εγκρίναμε την επιχορήγηση ποσού 980.280 ευρώ για την αποκατάσταση οδοποιίας του δήμου. Μάλιστα, μέσα από τη συζήτηση φάνηκε ότι υπάρχει μία προτεραιότητα στον κεντρικό δρόμο στην οδό Κοροπούλη.

Μαθαίνω ότι δεν έχει γίνει καμμία εκταμίευση, παρ’ όλο που αυτά τα λεφτά έχουν επιχορηγηθεί. Όμως, αντιλαμβάνεστε ότι αυτό δεν είναι ευθύνη του Υπουργείου. Υπάρχουν υπηρεσίες, όπως και το καθεστώς της έκτακτης ανάγκης που διευκολύνει με απευθείας αναθέσεις. Πρέπει, λοιπόν, ο καθένας να αναλαμβάνει τις ευθύνες του και να κινείται με όσο το δυνατόν πιο γρήγορους ρυθμούς.

Ταυτόχρονα, σε συνεργασία με το Υπουργείο Εργασίας σε κοινή μας απόφαση έχουμε εγκρίνει το ποσό των 469.552 ευρώ για κάλυψη άμεσων βασικών αναγκών. Ταυτόχρονα, θέλω να θυμίσω εν τάχει τα πεντοχίλιαρα και τα οκταχίλιαρα σε φυσικά πρόσωπα και σε επιχειρήσεις, κάτι που έγινε για πρώτη φορά στην περίπτωση της Μάντρας.

Όλα αυτά διαμορφώνουν μία εικόνα πρωτοβουλιών, μέσων, δράσεων και βημάτων που δεν έχει υπάρξει παρόμοιά της. Δικαίως, βέβαια, υπήρξε, γιατί ήταν μία έντονα τραγική υπόθεση. Δεν έχει υπάρξει μία παρόμοια κινητοποίηση εκ μέρους της πολιτείας.

Σε σχέση με την παλαιά εθνική οδό, πέρα από τα άμεσα μέτρα τα οποία έχουν παρθεί καθ’ υπόδειξη της Τροχαίας, έτσι ώστε να υπάρχει η όποια αυτή τη στιγμή δυνατή διέλευση με τον πιο ασφαλή τρόπο, έχει προκηρυχθεί η μελέτη τροποποίησης της χάραξης της παλαιάς εθνικής οδού. Έχει ενταχθεί στο Πρόγραμμα Δημοσίων Επενδύσεων της περιφέρειας και αναμένεται η συμβατική υλοποίηση αυτής της μελέτης εντός δύο μηνών. Προκηρύχθηκε στις 2 Φεβρουαρίου. Άρα, εντός δύο μηνών θα έχουμε την ολοκλήρωσή της, έτσι ώστε και με την αναμενόμενη τροποποίηση της ΑΕΠO του έργου να αρχίσει να υλοποιείται.

Όμως, δεν είναι μόνο ο δρόμος. Εδώ μιλάμε για την ανάγκη να υπάρξει μία καθολική παρέμβαση και να προχωρήσουν και άλλου είδους έργα. Όπως γνωρίζετε, προωθείται η εκτροπή του χειμάρρου της Αγίας Παρασκευής και αντίστοιχα του χειμάρρου Σούρες Θριασίου Πεδίου προϋπολογισμού 10.948.200 ευρώ από την περιφέρεια.

Αυτά τα έργα είναι δρομολογημένα και κοστολογημένα. Ταυτόχρονα, έχει υπάρξει προγραμματική σύμβαση ανάμεσα στην περιφέρεια και τον Δήμο Μάνδρας, έτσι ώστε να ενταχθούν έργα αποκατάστασης αστικών και προαστιακών οδών και ανακατασκευή κοινόχρηστων χώρων. Αυτά τα δύο έργα είναι το μεν πρώτο ύψους 4.350.000 ευρώ και το δεύτερο είναι 2.350.000 ευρώ.

Αντίστοιχες ενέργειες έχουν γίνει και στην περίπτωση της Νέας Περάμου και ιδιαίτερα για την αποκατάσταση του αποχετευτικού στη θέση Ακρογιάλι. Το ποσό εκεί πέρα ανέρχεται στα 5.170.000 ευρώ. Νομίζω ότι αυτό που σας είπα πριν ισχύει με βάση τις πραγματικές δυνατότητες και την αξιοποίηση των διαθέσιμων μέσων. Δεν κωλυσιεργήσαμε, προχωρήσαμε. Προφανώς, αυτό πρέπει να επιβεβαιωθεί και μέσα από την επιτάχυνση των διαδικασιών, όπως κι εσείς τονίσατε με την ερώτησή σας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Μπούρα, έχετε τον λόγο.

**ΑΘΑΝΑΣΙΟΣ ΜΠΟΥΡΑΣ:** Ευχαριστώ, κύριε Πρόεδρε.

Κύριε Υπουργέ, πράγματι περίπου από ό,τι μπορώ να συμπεράνω, τα 3/4 της τοποθέτησής σας αναφέρονται όχι σε θέματα τα οποία θίγω εγώ με την ερώτησή μου, γιατί έχω κάνει αντίστοιχες ερωτήσεις, αλλά γραπτές, όχι επίκαιρες –μπορώ να σας τις φέρω- και για τα ρέματα και όλα τα άλλα θέματα.

Πρέπει να σας πω, όμως, ότι κι εσείς ο ίδιος –το είπατε εξάλλου ειλικρινώς- διαπιστώνετε ότι υπάρχουν καθυστερήσεις. Δηλαδή, ο καιρός τρέχει και οι κάτοικοι βρίσκονται σε αναστάτωση, ακόμα και για την επανάληψη κάποιου φαινομένου. Πρέπει να σας πω ότι όλο το κακό έγινε πάνω στην παλαιά εθνική οδό.

Δηλαδή, από τα είκοσι τρία θύματα της περιοχής της Μάνδρας και ένα από τη Νέα Πέραμο, λόγω διαφορετικού εδαφολογικού θέματος της περιοχής, τα είκοσι χάθηκαν πάνω σε αυτόν τον άξονα, την παλαιά εθνική οδό. Όλα τα άλλα εγώ, βέβαια, δεν τα βλέπω. Δεν θέλω και δεν μπορώ και δεν πρέπει να αμφισβητήσω τα όσα είπατε. Αλίμονο!

Όμως, εκείνο το οποίο έχω να πω είναι ότι περνάει ο καιρός και δεν γίνεται τίποτα. Θα σας πω τι συμβαίνει. Δεν θα πούμε τι δεν έγινε μετά τις πυρκαγιές του 2015 και του 2016, που έπρεπε πριν και πάνω απ’ όλα -ο παριστάμενος διπλανός σας Υπουργός Αγροτικής Ανάπτυξης και λόγω ειδικότητος, μάλιστα, ως δασολόγου, το γνωρίζει- να γίνουν τα κορμοδέματα, όπως γίνεται σε αυτές τις περιπτώσεις. Μάλιστα, στη μεγάλη πυρκαγιά της Πάρνηθας το πρώτο που έγινε τότε από την τότε κυβέρνηση και από τον Υπουργό Σουφλιά ήταν να έρθουν τριακόσιοι υλοτόμοι από τη Χαλκιδική για να γίνουν τα κορμοδέματα και δεν είχαμε ξανά τέτοια φαινόμενα. Διότι όλο το κακό προήλθε από τις φερτές ύλες.

Βέβαια, δεν θέλω να ξαναπώ ότι η πολιτική προστασία δεν λειτούργησε τότε όπως έπρεπε να λειτουργήσει, με διακοπή της κυκλοφορίας, όπως γίνεται δηλαδή παραπάνω, στην Κάζα, σε χιονόπτωση.

Εγώ, όμως, θα σας πω κάτι άλλο. Πράγματι, εάν κατάλαβα καλά -δεν το ήξερα- είπατε ότι προκηρύχθηκε η μελέτη στις 2 Φεβρουαρίου.

Ναι, δεν είναι καλή η χρονιά αυτή, κύριε Υπουργέ, για την απόφαση για την επικαιροποίηση επιμέρους μελετών. Όπως ξέρετε, υπάρχουν μελέτες οι οποίες είναι ανά χιλιομετρική θέση κ.λπ.. Μάλιστα, στην προκειμένη περίπτωση θα υπάρξει, απ’ ό,τι πληροφορούμαι και εγώ, μια παράκαμψη. Ξέρετε πότε πάρθηκε και μάλιστα, ομόφωνα απόφαση από την Οικονομική Επιτροπή της Περιφέρειας Αττικής; Στις 21 Δεκεμβρίου. Εγώ την καταθέτω αυτή. Πάρθηκε από τις 21 Δεκεμβρίου, τότε πράγματι που ήταν πολύ ζεστό το θέμα και που οι κάτοικοι ζούσαν και ζουν ακόμα αυτόν τον εφιάλτη.

(Στο σημείο αυτό ο Βουλευτής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ερχόμαστε τώρα για ένα τόσο κρίσιμο θέμα να προκηρύξει όχι εσείς, γιατί εσείς είστε εποπτεύων, αλλά η περιφέρεια μετά από ενάμιση μήνα που έπρεπε από τις 22 που πήρε την απόφαση, να προκηρύξει στις 23. Δεν την εμπόδιζε τίποτα. Όλα είναι αναφερόμενα. Άμα δείτε, είναι αναλυτική η απόφαση αυτή.

Από ό,τι πληροφορούμαι -πρέπει να σας το πω και αυτό- δυστυχώς το να αρχίσει να κατασκευάζεται έργο θα πάει μετά από έναν χρόνο. Έτσι μου είπαν. Εδώ είχαμε ένα έκτακτο καιρικό φαινόμενο, όμοιο του οποίου δεν έχει καταγραφεί τα τελευταία, αν θέλετε, εκατό χρόνια στην περιοχή, που ήταν ειδική η δίοδος των αερίων μαζών από αυτή την περιοχή. Αν πάμε μετά από έναν χρόνο να αρχίσουμε να εκτελούμε τα έργα, τότε οι κάτοικοι αυτοί ούτε να προσεγγίσουν την περιοχή δεν θα μπορούν. Διότι μπορεί να ονομάζεται παλαιά εθνική οδός Ελευσίνας - Θήβας, αλλά είναι μία οδός που προσφέρει στην οικονομία της χώρας. Οι κάτοικοι πολλών δημοτικών ενοτήτων και οικισμών είναι επαγγελματίες και δεν δουλεύουν σήμερα, δηλαδή δεν υπάρχει μεροκάματο. Η προσπέλαση άνω των οκτώ τόνων οχημάτων απαγορεύεται. Αν αυτά τα αφήσουμε με τις κανονικές διαδικασίες, τότε δεν κάνουμε τίποτα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο λόγος για τον οποίο πάρθηκε αυτή η απόφαση ομόφωνα από την οικονομική επιτροπή, που είναι όλοι όσοι μετέχουν στο περιφερειακό συμβούλιο, για ένα τόσο σημαντικό θέμα έπρεπε και πρέπει να προχωρήσει άμεσα.

Εγώ -ζητώ συγγνώμη, αλλά είναι κρίσιμα τα θέματα αυτά και έχουμε μια ιδιαίτερη ευαισθησία σε αυτή την περιοχή- θέλω να σας παρακαλέσω να παρέμβετε όσο γίνεται -γιατί γνωρίζω ότι είναι θέματα της περιφέρειας- έτσι ώστε όλες οι διαδικασίες να επισπευστούν πάντα νομίμως και πάντα με τις δυνατότητες που δίνουν οι νόμοι για την αντιμετώπιση έκτακτων καταστάσεων.

Θέλω να σας πω ότι οι κάτοικοι είναι ανήσυχοι, βρίσκονται σε μια απελπιστική κατάσταση. Πολλά από τα παιδιά τους μετακινούνται για φροντιστήρια. Τι να κάνουμε; Υπάρχουν παιδιά τα οποία φεύγουν από κάποιον οικισμό και περνάνε από αυτόν τον δρόμο. Δεν νιώθουν ασφαλείς οι κάτοικοι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μπούρα, κλείστε παρακαλώ.

**ΑΘΑΝΑΣΙΟΣ ΜΠΟΥΡΑΣ:** Με τη δευτερολογία σας θέλω κάποιες δεσμεύσεις που θα λύνουν το θέμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κύριε Μπούρα, χρησιμοποιήσατε μια φράση η οποία είναι εντελώς άδικη. Είπατε «δεν γίνεται τίποτα». Δεν θα πρέπει να το λέτε εσείς ο οποίος έχετε θητεύσει δύο φορές νομάρχης σε διαφορετικές περιοχές και γνωρίζετε πώς τότε επιλυόντουσαν τα ζητήματα, τους χρόνους που αντιδρούσε η κεντρική πολιτεία, όταν εδώ –επαναλαμβάνω, χωρίς να είμαστε ικανοποιημένοι για το πώς θα θέλαμε να γίνουν τα πράγματα- έχουμε πετύχει μια εγρήγορση και μια κινητοποίηση η οποία μάλλον καταγράφεται στα θετικά σκορ της ελληνικής πολιτείας, με βάση τη διαχρονική εμπειρία.

Δεύτερον, έχετε ευαισθησία. Την ευαισθησία δεν θα πρέπει να τη δείχνετε εκ των υστέρων και μετά την απώλεια των ζωών. Την ευαισθησία και ως Βουλευτής της περιοχής θα έπρεπε να τη δείχνατε όταν υπήρχαν καταστροφικές, εγκληματικές, νομιμοφανείς αποφάσεις σε σχέση με το πολεοδομικό σχέδιο της περιοχής.

**ΑΘΑΝΑΣΙΟΣ ΜΠΟΥΡΑΣ:** Πότε;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Όχι επί των ημερών σας. Μιλάω ως Βουλευτής της περιοχής. Μιλάω για το 2003, για παράδειγμα, όταν γνωρίζατε ότι πάνω στα ρέματα υπήρξαν χρήσεις κρίσιμες, παραγωγικές, όταν το γνωρίζανε όλοι ότι αν είχαμε μια τέτοια πλημμύρα, όπως και δυστυχώς έγινε, θα είχαμε αυτά τα αποτελέσματα. Εκεί πέρα, λοιπόν, ο ρόλος του Βουλευτή, και ιδιαίτερα κάποιου ο οποίος έχει θητεύσει δύο φορές νομάρχης, δεν είναι να εκφράζει εκ των υστέρων την ευαισθησία του, αλλά εκ των προτέρων να μιλάει για τους κινδύνους. Έτσι δεν είναι;

**ΑΘΑΝΑΣΙΟΣ ΜΠΟΥΡΑΣ:** Όχι ακριβώς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Έτσι είναι, κύριε Μπούρα. Να αποδίδουμε, λοιπόν, τα του Καίσαρος τω Καίσαρι.

Υπάρχει και θέμα αρμοδιοτήτων. Αυτές τις αρμοδιότητες, αυτό το κουβάρι των αρμοδιοτήτων μάς το παραδώσατε με τις αλληλοεπικαλύψεις, με τις προφάσεις ότι «δεν είναι δικό μου, είναι του δήμου», «δεν είναι του δήμου, είναι της νομαρχίας, κάποιου άλλου». Αυτό προσπαθούμε να κάνουμε και τώρα ως Υπουργείο Εσωτερικών: μέσα από αυτά τα μεταρρυθμιστικά βήματα, τα οποία ετοιμάζουμε για να παρουσιάσουμε στο επικείμενο νομοσχέδιο για τη μεταρρύθμιση του «ΚΑΛΛΙΚΡΑΤΗ», να προσπαθήσουμε να ξεδιαλύνουμε λίγο το κουβάρι.

Άρα, επαναλαμβάνω, εγώ θα ήθελα να έχουν γίνει τα πράγματα χθες και εσείς ίσως προχθές. Δέχομαι, λοιπόν, αυτή την καλοπροαίρετη δικιά σας ευαισθησία. Δεν δέχομαι τη μεροληπτική κριτική που κάνετε προφανώς εκπροσωπώντας έναν χώρο ο οποίος έχει διαχρονικές, όπως είπατε και εσείς, ευθύνες για κάποια ζητήματα, σε σχέση με τον τρόπο αντιμετώπισής τους, με τις επιλογές που έγιναν και με την εκ μέρους της ελληνικής πολιτείας αντιμετώπιση τέτοιων ζητημάτων.

Ο δρόμος αυτός, η παλαιά εθνική οδός, ο οποίος είναι ένας κρίσιμος οδικός άξονας σε κάθε περίπτωση, δεν πρέπει απλώς να επισκευαστεί πρόχειρα. Πρέπει να επαναχαραχθεί, πρέπει να γίνει με τον πιο ασφαλή τρόπο. Ας αφήσουμε, λοιπόν, αυτή τη στιγμή να εξελιχθούν τα πράγματα, να πιέσουμε από κοινού –και χαίρομαι που μας δίνεται η ευκαιρία με την ερώτησή σας- να επισπευσθούν οι διαδικασίες, έτσι ώστε να μη βρεθούμε ξανά μπροστά σε παρόμοιες καταστάσεις.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής των Ελλήνων, είκοσι μαθήτριες και μαθητές και δύο εκπαιδευτικοί συνοδοί τους από το 11ο Δημοτικό Σχολείο Γλυφάδας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η πρώτη με αριθμό 1109/20-2-2018 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Δημητρίου Γάκη προς τον Υπουργό Αγροτικής Ανάπτυξης και Τροφίμων με θέμα: «Σε αχαρτογράφητα νερά η ερασιτεχνική αλιεία στην χώρα μας».

Θα απαντήσει ο παρευρισκόμενος Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Γάκη, έχετε τον λόγο.

**ΔΗΜΗΤΡΙΟΣ ΓΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, η κυβερνητική απόφαση για την υλοποίηση του σχεδίου για την ανασυγκρότηση του κλάδου της αλιείας, που ανακοινώσατε πρόσφατα στο νησί της Καλύμνου κατά την επίσκεψη σας εκεί, ένα κατ’ εξοχήν ναυτικό νησί με παράδοση στην αλιεία, σηματοδοτεί την έναρξη ενός ολοκληρωμένου, τεκμηριωμένου και ρεαλιστικού επιχειρησιακού σχεδίου πολλαπλών δράσεων, με νομοθετικές πρωτοβουλίες, έργα και υποστηρικτικές ενέργειες, που σκοπό έχει να διασφαλίσει τα ιχθυοαποθέματα του Αιγαίου και να δημιουργήσει μακροπρόθεσμα βιώσιμες οικονομικές και κοινωνικές συνθήκες για τον αλιευτικό κλάδο.

Πρόκειται για μία λογική που διέπει και τον βασικό στόχο της Κοινής Αλιευτικής Πολιτικής της Ευρωπαϊκής Ένωσης, τεκμηριώνεται από τις επιστημονικές μελέτες, προβλέπεται στην «γαλάζια ανάπτυξη» με όρους περιβαλλοντολογικής προστασίας και υποστηρίζεται από τις προτάσεις των ίδιων των ενδιαφερόμενων νησιωτικών φορέων και οργανώσεων των αλιέων.

Κατά την άποψή μου η αλιεία αποτελεί, ειδικά για τη νησιωτική χώρα, εκτός από τις σημαντικές οικονομικές δραστηριότητες, αναπόσπαστο μέρος και της πολιτισμικής παράδοσης του τόπου τόσο σε επαγγελματικό επίπεδο όσο και σε ερασιτεχνικό επίπεδο.

Στο παραπάνω πλαίσιο, ενώ για την επαγγελματική αλιεία έχουν θεσπιστεί κανόνες τόσο σε εθνικό όσο και σε επίπεδο Ευρωπαϊκής Ένωσης, με την Κοινή Αλιευτική Πολιτική, δεν υπάρχει κανένας -ουσιαστικά- έλεγχος για την ερασιτεχνική αλιεία, αφού μετά την κατάργηση των ερασιτεχνικών αδειών το 2014 από την κυβέρνηση Νέας Δημοκρατίας - ΠΑΣΟΚ δεν υπάρχει καμμία καταγραφή της ερασιτεχνικής αλιείας που να αποτυπώνει την τρέχουσα κατάσταση. Σημειώνεται επιπλέον ότι η καταγραφή της ερασιτεχνικής αλιείας αποτελεί και κοινοτική υποχρέωση. Έτσι, κατά την άποψή μου, η ερασιτεχνική αλιεία πρέπει να διεξάγεται κατά τρόπο που να συμβιβάζεται και να συμβαδίζει με τους στόχους και τους κανόνες των μέτρων διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τα αλιεύματα των θαλάσσιων οργανισμών που προέρχονται από την ερασιτεχνική αλιεία θα πρέπει να μη διατίθενται στην αγορά. Ωστόσο, κατ’ εξαίρεση είναι δυνατόν να επιτρέπεται η εμπορία ειδών που αλιεύονται σε αθλητικές εκδηλώσεις ή στο πλαίσιο του αλιευτικού τουρισμού που αναπτύσσεται τελευταία, υπό τον όρο ότι το κέρδος από την πώλησή τους θα διατίθεται σε φιλανθρωπικούς σκοπούς.

Και τέλος, θα πρέπει να λαμβάνονται μέτρα για τη ρύθμιση της υποβρύχιας αλιείας με το ψαροντούφεκο. Σε αυτό το πλαίσιο η πραγματικότητα ξεφεύγει, δυστυχώς, της σωστής διαχείρισης, με επιπτώσεις στον κλάδο τόσο για τους επαγγελματίες αλιείς όσο και για τον τουρισμό και τις άλλες συμπληρωματικές δραστηριότητες για το ίδιο το θαλάσσιο περιβάλλον. Παράλληλα, εξαιτίας της κρίσης έχει παρατηρηθεί η έξαρση του φαινομένου μερίδα επονομαζόμενων «ερασιτεχνών» αλιέων να πουλάνε παράνομα αλιεύματα, δημιουργώντας τόσο αθέμιτο ανταγωνισμό όσο και μεγάλη καταστροφή στα ιχθυοαποθέματα.

Κατόπιν των ανωτέρω, κύριε Υπουργέ, ερωτάσθε:

Σε ποιες ενέργειες έχετε προβεί για την εκ νέου θεσμοθέτηση της ερασιτεχνικής άδειας; Και να μας ενημερώσετε εάν ισχύουν τα δημοσιεύματα στον Τύπο, ηλεκτρονικό και έντυπο, ότι το Υπουργείο σας επεξεργάζεται ένα σχέδιο νόμου για την ερασιτεχνική αλιεία.

Και δεύτερον, τι μέτρα σκοπεύετε να πάρετε, έτσι ώστε να παταχθεί η παράνομη αλιεία και η πώληση αλιευμάτων από μερίδα «επαγγελματιών-ερασιτεχνών» αλιέων;

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αγαπητέ συνάδελφε, γνωρίζω την ευαισθησία σου για τα θέματα της αλιείας και σε μία περίοδο που συζητούνται ζητήματα που έχουν σχέση με την ερασιτεχνική αλιεία περίμενα την ερώτησή σου.

Κατ’ αρχάς θα έλεγα ότι συμφωνούμε σε ένα πράγμα, ότι όντως ο κλάδος της αλιείας, ιδιαίτερα για τις παράκτιες και νησιωτικές περιοχές, αποτελεί το βασικό σημείο αναφοράς όχι μόνο στο εισόδημά τους, αλλά και στον πολιτισμό τους, στον τρόπο ζωής τους.

Δυστυχώς όμως, παρά την σημασία που έχει ο συγκεκριμένος κλάδος γι’ αυτές τις περιοχές, εγώ αυτό που έχω να πω είναι ότι τελούσε σε πλήρη εγκατάλειψη. Παραλάβαμε μία δραματική κατάσταση, αφού ο κλάδος περιφερόταν από Υπουργείο σε Υπουργείο και μάλιστα μέσα από λογικές προίκας από το κάθε ένα Υπουργείο προς το άλλο. Έφτασαν σε σημείο να έχουν καταργήσει την εκπροσώπηση του συγκεκριμένου κλάδου και αντιλαμβάνεσθε ότι δεν είχε καμμία δυνατότητα να συμμετέχει σε κέντρα λήψης αποφάσεων, σε συζητήσεις που είχαν σχέση με το μέλλον και το αύριο του κλάδου. Και βεβαίως αυτή την πορεία του κλάδου την χειροτέρεψε η απόφαση του 2014 που πάρθηκε από την τότε κυβέρνηση, δηλαδή το να καταργήσει την έκδοση άδειας για ερασιτεχνική αλιεία χωρίς καμμία τεκμηρίωση.

Βέβαια, η αντιμετώπιση αυτή δεν έφερε μόνο προβλήματα στην εσωτερική διαδικασία της αλιείας. Έφερε και πάρα πολλά προβλήματα στην Επιτροπή Αλιείας στο Ευρωπαϊκό Κοινοβούλιο. Φτάσαμε σε σημείο να μας εγκαλεί η Ευρωπαϊκή Επιτροπή γιατί δεν είχαμε διαχειριστικά σχέδια, όπως ο κανονισμός της Μεσογείου από το 2007 επιτάσσει.

Εμείς, λοιπόν, απαντούμε σε αυτή την εγκατάλειψη του κλάδου καταθέτοντας ένα σχέδιο ανασύστασης, ένα σχέδιο το οποίο θα καταστήσει την αλιεία βιώσιμη και αειφόρα, για να διασφαλίσουμε και τα ιχθυοαποθέματα για τις επόμενες γενιές και βεβαίως να έχουμε φέρει και τα ιχθυαλιεύματα σε μια κατάσταση που μπορούν να υπηρετήσουν τις ανάγκες της χώρας. Ξεκινήσαμε, λοιπόν, ήδη την αναθεώρηση του απαρχαιωμένου θεσμικού πλαισίου, τροποποιώντας διάταγμα του 1970. Με την πρόσφατη τροποποίηση που κάναμε στο συγκεκριμένο διάταγμα δώσαμε νέα προοπτική στην αλιεία που διενεργείται στα διβάρια της χώρας μας, ενισχύοντας τον συνεργατισμό.

Επαναφέρουμε την εκπροσώπηση των αλιέων με νόμο. Ήδη αυτή την ώρα ολοκληρώνεται στην Κεντρική Επιτροπή, στην ΚΕΝΕ, η επεξεργασία ούτως ώστε οι αλιείς να αποκτήσουν τη δική τους συλλογική εκπροσώπηση, συνεργατική εκπροσώπηση, για να μπορέσουμε να έρθουμε σε έναν διάλογο μαζί τους και κυρίως να συζητήσουμε τις ρυθμίσεις που έχουμε έτοιμες. Μέσα, λοιπόν, σε αυτές τις ρυθμίσεις περιλαμβάνεται και η αλλαγή του θεσμικού πλαισίου που αφορά την επαγγελματικότητα των αλιέων, νέος κυρωτικός νόμος για την αλιεία, καθώς επίσης και νόμος που αφορά την ερασιτεχνική αλιεία.

Το έχω ξαναπεί, θα το ξαναπώ: Επιχειρήσαμε με τροπολογία εδώ στη Βουλή…

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία σας. Κλείνετε με αυτό, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κλείνω, κύριε Πρόεδρε.

Επιχειρήσαμε με τροπολογία που είχαμε φέρει στη Βουλή να επαναφέρουμε τις ερασιτεχνικές άδειες. Δυστυχώς δεν είχε γίνει δεκτή. Αυτή τη φορά, όμως, η λύση θα είναι οριστική. Περισσότερα για το πώς θα γίνει και πότε θα γίνει θα πω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γάκη, έχετε τον λόγο.

**ΔΗΜΗΤΡΙΟΣ ΓΑΚΗΣ:** Ευχαριστώ, κύριε Πρόεδρε.

Εγώ δεν έχω κάτι επιπλέον να ρωτήσω, κύριε Υπουργέ. Θα ήθελα μόνο να μου αναφέρετε αν τα διαχειριστικά σχέδια είχαν επιπτώσεις στη συμπεριφορά της Ευρωπαϊκής Ένωσης στη χώρα μας. Δηλαδή είχαμε πρόστιμα; Είχαμε τέτοιες επιδράσεις;

Δεύτερον, αν έχετε κάποιες βασικές αρχές στο σχέδιο νόμου που σήμερα μπορείτε να ανακοινώσετε και που επεξεργάζεται το Υπουργείο και αν μπορείτε να τις καταθέσετε. Και βεβαίως, είναι απαίτηση των φορέων της αλιείας να μπει σε διαβούλευση άμεσα. Γιατί οι αλιείς, πέρα από το ότι δίνουν μια πολύ μεγάλη και δύσκολη μάχη για την επιβίωσή τους μέσα στην αλμύρα της θάλασσας και σε εθνικά δύσκολες και κρίσιμες περιοχές, μπορούν να συμβάλουν με τις απόψεις τους σε πολύ μεγάλο βαθμό στη διαμόρφωση ενός σχεδίου νόμου που θα ικανοποιεί και αυτούς, αλλά ταυτόχρονα όλη την κοινωνία αναπτύσσοντας, όπως σας είπα πριν, και τις απαιτήσεις του αλιευτικού τουρισμού, αλλά και τις απαιτήσεις του ερασιτεχνικού χόμπι για την αλιεία.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τρεις εκπαιδευτικοί συνοδοί τους από το 1ο Γενικό Λύκειο Ραφήνας (πρώτο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, μια διόρθωση για τα Πρακτικά: Εκεί που είπε ο κύριος Υπουργός «Κεντρική Επιτροπή», να γραφτεί Κεντρική Νομοπαρασκευαστική Επιτροπή.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, ευχαριστώ για τη διόρθωση. Δεν παύει όμως και αυτή η επιτροπή…

**ΠΡΟΕΔΡΕΥΩΝ (Νικήτας Κακλαμάνης):** Αν και το είπατε μετά σωστά, συγκοπτόμενο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Εσείς, βέβαια, έχετε στο νου σας άλλες επιτροπές κεντρικές. Εμείς, επειδή έχουμε περάσει μέσα από τέτοιες διαδικασίες, επιτρέψτε μας να είναι πιο εύκολο να χρησιμοποιούμε αυτόν τον όρο.

**ΠΡΟΕΔΡΕΥΩΝ (Νικήτας Κακλαμάνης):** Δεν σας πήραμε και το κεφάλι, αλλά δεν φαντάζομαι η επεξεργασία των νομοσχεδίων να γίνεται στην Κεντρική Επιτροπή στην Κουμουνδούρου! Για να ξέρουμε, δηλαδή.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άλλο σας είπα εγώ.

Το ζήτημα είναι ότι με την ολοκλήρωση, αγαπητέ συνάδελφε, της θεσμικής εκπροσώπησης των αλιέων, εν όψει και του σχεδίου νόμου για την ερασιτεχνική αλιεία, θα έρθουμε σε διαβούλευση με τους φορείς.

 Θέλουμε να καταλήξουμε σε μια απόφαση, η οποία όχι μόνο να διασφαλίζει τη δυνατότητα σε όλους τους πολίτες να ασκούν την αλιεία, αλλά ταυτόχρονα είμαστε υποχρεωμένοι να σεβαστούμε και να υπηρετήσουμε τις θέσεις της Κοινής Αλιευτικής Πολιτικής στο πλαίσιο της Ευρωπαϊκής Επιτροπής.

Επειδή υπάρχουν πολλά δημοσιεύματα και ιδιαίτερα τηλεοπτικές αναφορές σχετικά με τις ερασιτεχνικές άδειες και τον χρόνο που θα ασκείται η συγκεκριμένη αρμοδιότητα, εμείς θέλουμε να καταστήσουμε σαφές ότι δεν υπάρχει συγκεκριμένη απόφαση όσον αφορά τους χρόνους και τις ημέρες, γιατί δεν έχουμε συζητήσει ακόμη -το επαναλαμβάνω- με αυτούς που κυρίως πρέπει να υπηρετήσουμε, δηλαδή τους επαγγελματίες αλιείς, για να μπορέσουμε να έχουμε αυτή τη βιωσιμότητα που αναζητάμε.

Βεβαίως, πέραν της επαναφοράς του θεσμού της ερασιτεχνικής αλιείας, εμείς με το νέο κυρωτικό νομοσχέδιο θα πρέπει να δούμε και τι γίνεται με τα ιχθυοαποθέματα, διότι είναι μια σοβαρή υποχρέωση και θα την υπηρετήσουμε, γιατί έχουμε εξασφαλίσει μέσα από το ΕΠΑΛ, το Νέο Πρόγραμμα Αλιείας, το να τα συγκεντρώσουμε απρόσκοπτα μέσα από το Εθνικό Πρόγραμμα Συλλογής Αλιευτικών Δεδομένων. Ήδη έχουμε έλθει σε σχετική συμφωνία με το ΕΛΚΕΘΕ και έχει υπάρξει προχρηματοδότηση της συγκεκριμένης δραστηριότητας, ούτως ώστε να έχουμε τη δυνατότητα μέσα απ’ αυτό το επιχειρησιακό πρόγραμμα όχι μόνο να απορροφήσουμε την ερασιτεχνική αλιεία, αλλά και γενικότερα την επαγγελματική δραστηριότητα στον χώρο.

Άρα ο καθένας μας εκεί που βρίσκεται θα κάνει ό,τι του αναλογεί. Απευθύνομαι ιδιαίτερα στους αλιείς. Να ξέρουν ότι σε αυτή την προσπάθεια θα είμαστε δίπλα τους, γιατί έχουμε χρέος όχι μόνο να διασφαλίσουμε σήμερα τη δραστηριότητα αυτή για όλους αυτούς τους κατοίκους των νησιωτικών και παράκτιων περιοχών, αλλά κυρίως για τις επόμενες γενιές.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί τώρα η όγδοη με αριθμό 1076/13-2-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Τεράστιες ζημιές στην Κρήτη σε φυτικό κεφάλαιο, δημόσιες - δημοτικές και ιδιωτικές υποδομές κ.λπ. - Άμεση αποζημίωση των παραγωγών και στήριξη των πληγέντων - Κατάσταση έκτακτης ανάγκης».

Στην επίκαιρη ερώτηση του κυρίου συναδέλφου θα απαντήσει και πάλι ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Η επίκαιρη ερώτηση έχει πάρει αναβολή τρεις φορές λόγω φόρτου εργασίας του Υπουργού. Ελπίζω αυτό να έχει βοηθήσει, ούτως ώστε να έχουν προχωρήσει τα πράγματα και να έχει κάτι συγκεκριμένο να μας πει.

Παρ’ όλα αυτά, θα του εγχειρίσω και φωτογραφικό υλικό που έχει να κάνει με τις καταστροφές των υποδομών, των θερμοκηπίων, της φυτικής παραγωγής, του φυτικού κεφαλαίου, των εγκαταστάσεων αλλά και όσα αφορούν τις δημόσιες υποδομές. Είναι χαρακτηριστικά αυτά και θα βοηθήσουν σε αυτό.

Επίσης, είναι και χαρακτηριστικός ο τίτλος μιας από τις εφημερίδες: «Τα ρήμαξε όλα».

Με έγγραφό του ο Ενιαίος Σύλλογος Αγροτών Ιεράπετρας, ο Δήμος Βιάννου, ο Δήμος Ιεράπετρας, ο Δήμος Σητείας σάς έχουν κάνει πλήρη ενημέρωση. Είναι πλέον συγκεκριμένα τα πράγματα. Τριακόσιοι ογδόντα τέσσερις παραγωγοί έχουν δηλώσει στην Ιεράπετρα. Πολλοί δεν δήλωσαν και αυτό είναι ένα θέμα και ίσως πρέπει να δοθεί κάποια προθεσμία. Είναι τετρακόσιοι περίπου στη Βιάννο και γύρω στους πενήντα στη Σητεία. Σε δεκαοκτώ με είκοσι εκατομμύρια τουλάχιστον έχει υπολογιστεί η ζημιά σε όλους τους τομείς. Ο ΕΛΓΑ έχει ξεκινήσει μια δουλειά. Εκτός από τη συνολική αποτίμηση των ζημιών, έχει ξεκινήσει την εξατομίκευση.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν φωτογραφικό υλικό και τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θέλουμε, λοιπόν, να μας πείτε συγκεκριμένα πράγματα για τα μέτρα τα οποία θα πάρετε και για να υπάρξει άμεση αποζημίωση και για να διευκολύνετε τον τρόπο αποζημίωσης σε περιπτώσεις που έχουμε γραφειοκρατικά προβλήματα.

Επίσης, θέλουμε να μας πείτε πότε θα υποβληθεί ο φάκελος ΠΣΕΑ και τι εισηγήσεις έχετε κάνει προς τα συναρμόδια Υπουργεία για μέτρα που πρέπει να ληφθούν για τους πληγέντες αγρότες, για τις πληγείσες αγροτικές επιχειρήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, ήσασταν ακριβώς on time.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, νομίζω πως έχω κι εγώ το δικαίωμα ως Υπουργός να έχω υποχρεώσεις. Νομίζω ότι είναι ελάχιστες οι απουσίες μου. Αν αναζητήσετε την παρουσία μου εδώ…

**ΠΡΟΕΔΡΕΥΩΝ (Νικήτας Κακλαμάνης):** Δεν σας εγκάλεσε. Όντως, είστε από τους συνεπείς.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, για τις ζημιές που έχουν γίνει στο φυτικό και ζωικό κεφάλαιο από μια συγκεκριμένη ανεμοθύελλα στις 25-26 Ιανουαρίου, που αφορούν τις περιφερειακές ενότητες Ηρακλείου και Λασιθίου, έχουν διενεργηθεί οι απαραίτητες επισημάνσεις από τους γεωτεχνικούς του ΕΛΓΑ. Έγιναν αναγγελίες και υποβλήθηκαν περίπου χίλιες δηλώσεις. Το έργο των εξατομικευμένων εκτιμήσεων βρίσκεται σε εξέλιξη. Εσείς πιο μπροστά αναφερθήκατε σε ένα συγκεκριμένο ποσό. Εμείς ακόμα δεν έχουμε φτάσει εκεί γιατί δεν έχει γίνει αυτό που σας είπα πριν, η εξατομίκευση.

Στη συνέχεια, το ξέρετε, θα γίνει η επεξεργασία αυτών των στοιχείων. Θα συνδεθούν με το αρχείο ΟΣΔΕ, το οποίο αρχείο θα αποσταλεί στον ΕΛΓΑ. Εντός μιας πορείας δυο ως τριών μηνών -δεν μπορώ να σας πω ακριβώς- οπωσδήποτε θα έχουμε τα πρώτα πορίσματα, τα οποία θα σταλούν ήδη κι αυτά μέσα από μια διαδικασία στον ΕΛΓΑ και θα καταλήξουν σε μια πληρωμή. Σας την προσδιορίζω από τώρα γύρω στο φθινόπωρο.

Μη μου πείτε «δεν μπορείτε να πληρώσετε έγκαιρα;». Αυτές είναι διαδικασίες που τις συντομεύσαμε. Προηγούμενα είχαμε πληρωμές σε δώδεκα και δεκατρείς μήνες και έχουμε φτάσει στους έξι και εφτά μήνες. Να ξεκαθαρίσουμε ότι αυτό αφορά αυτούς που είναι ασφαλιστικά ενήμεροι. Άρα αυτός ο χρόνος που σας ανέφερα, είναι ένας χρόνος που θα μας επιτρέψει, στους ασφαλιστικά ενήμερους, να καταβάλλουμε τις αντίστοιχες αποζημιώσεις.

Είχαμε ζημιές στην προκειμένη περίπτωση και σε πάγιο κεφάλαιο, κυρίως, θερμοκήπια. Εκεί έχουμε περίπου τριακόσιες αιτήσεις, που αφορούν χίλια τριακόσια στρέμματα κι εκεί το έργο των εκτιμήσεων βρίσκεται σε εξέλιξη, προς την κατεύθυνση τού να ενταχθούν οι συγκεκριμένες ζημιές στα γνωστά στους αγρότες ως ΠΣΕΑ. Βεβαίως ξέρετε ότι εφόσον πληρούνται οι προϋποθέσεις που απαιτεί ο κανονισμός των κρατικών ενισχύσεων και οι κοινοτικές κατευθυντήριες γραμμές, τότε θα συνταχθεί ένας φάκελος. Ο φάκελος αυτός θα υποβληθεί ως έγκριση στην Ευρωπαϊκή Επιτροπή και οι αντίστοιχες, όπως αντιλαμβάνεστε, αποζημιώσεις μέσω ΠΣΕΑ, θα καταβληθούν υπό δύο προϋποθέσεις. Μια είναι να καλυφθούν από το Υπουργείο Οικονομικών, το Γενικό Λογιστήριο και η άλλη είναι οπωσδήποτε να έχουμε την έγκριση της Ευρωπαϊκής Επιτροπής.

Δεν μπορώ να σας προσδιορίσω χρόνο. Αντιλαμβάνεστε ότι συμβαίνει σε διαδικασίες, όπου υπεισέρχονται τόσοι πολλοί. Ταυτόχρονα έχουμε και τη δημοσιονομική δυνατότητα από πλευράς του Υπουργείου Οικονομικών. Εγώ δεν μπορώ να σας πω περισσότερα, όταν ήδη το ξέρετε ότι για αυτές τις πληρωμές, περνάνε τουλάχιστον δυο χρόνια για να καταβληθούν. Αυτή η διαδικασία υπάρχει. Δεν μπορούμε να την ξεπεράσουμε. Δεν υπάρχει άλλος τρόπος, για να καλύψουμε τις συγκεκριμένες αποζημιώσεις.

**ΠΡΟΕΔΡΕΥΩΝ (Νικήτας Κακλάμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οφείλω να πω ότι οι είκοσι μέρες περίπου, δεν βοήθησαν στο να έχουμε συγκεκριμένες απαντήσεις. Πρέπει, κύριε Υπουργέ, να μας πείτε συγκεκριμένα πράγματα.

Κατ’ αρχάς τα στοιχεία τα οποία είναι λεπτομερειακά και ακριβή από την καταγραφή που έχουν κάνει οι δήμοι, είναι στη διάθεσή σας.

Νομίζω σας έχουνε στείλει και τα στρέμματα που έχουν ζημιωθεί κι ένα-ένα τα θερμοκήπια και για την ελαιοκαλλιέργεια κι ό,τι αφορά το πάγιο κεφάλαιο, τη φυτική παραγωγή. Σας τα έχουν στείλει όλα. Περίπου 8 εκατομμύρια είναι οι καταγεγραμμένες ζημιές μόνο στον Δήμο Ιεράπετρας.

Ξεκινώ από το θέμα της δυνατότητας να δοθεί μία προθεσμία. Έτσι κι αλλιώς, απ’ ό,τι κατάλαβα, θα αργήσετε να υποβάλετε το πρόγραμμα ΠΣΕΑ –κι όχι ΕΠΣΑ- δεν βιάζεστε. Άρα, λοιπόν, να δώσετε τη δυνατότητα στους ανθρώπους να δηλώσουν, όσοι δεν δήλωσαν, στο επταήμερο, στο οκταήμερο, όσο είναι, ούτως ώστε να συμπεριληφθούν στο πρόγραμμα.

Το δεύτερο είναι ότι ο ΕΛΓΑ χρειάζεται ενίσχυση προσωπικού, την οποία υποσχεθήκατε, προκειμένου να προχωρήσει σε εξατομικεύσεις μέσα σε σύντομο χρόνο. Πρέπει να το κάνετε.

Το τρίτο ζήτημα, που ανέφερα και πριν, της άμεσης υποβολής του προγράμματος ΠΣΕΑ, μετά την καταγραφή, φυσικά, και την ολοκλήρωση των διαδικασιών που προβλέπονται, έχει να κάνει με τον χρόνο αποζημίωσης των ανθρώπων. Κι επειδή στη Βιάννο ιδιαίτερα και στην περιοχή υπάρχει προηγούμενο σε ζημιές του 2012, έγινε η υποβολή του προγράμματος μέσα σε τρεις μήνες και στον λογαριασμό τους είχαν μπει τα λεφτά εντός έντεκα μηνών από ΠΣΕΑ, όχι από ΕΛΓΑ, φαντάζεστε, λοιπόν, ότι θα γίνει μία σύγκριση και αυτό πρέπει να το προσέξετε.

Έρχομαι τώρα στο θέμα της έκτακτης οικονομικής ενίσχυσης, στην οποία δεν αναφερθήκατε, για να σας πω το εξής. Η έκτακτη οικονομική ενίσχυση η οποία δόθηκε σε επιχειρήσεις με νομοθετική ρύθμιση για άλλες καταστροφές και σε άλλες περιοχές, είναι ζητούμενο και για την περιοχή εκεί και για τους αγρότες, παραγωγούς και επιχειρηματίες. Η επιχείρησή τους είναι το θερμοκήπιο, η ελαιοκαλλιέργεια. Δεν θα έχουμε δύο μέτρα και δύο σταθμά. Θα δοθεί η οικονομική ενίσχυση, πρέπει να δοθεί και πρέπει να μας πείτε συγκεκριμένα πράγματα. Τώρα αν είναι άλλου Υπουργείου, θέλουμε το έγγραφο με το οποίο το έχετε προτείνει ή το έχετε ζητήσει από το άλλο Υπουργείο ως αρμόδιος Υπουργός.

Βεβαίως και ολοκληρώνω, κύριε Πρόεδρε, εκτός από την έκτακτη οικονομική ενίσχυση έχουν ζητήσει και σας έχουν θέσει ζήτημα φορολογικών και ασφαλιστικών διευκολύνσεων, και το πάγωμα που υπήρξε στα τρέχοντα σε άλλες περιοχές για άλλες ζημιές και, βεβαίως, την άτοκη ρύθμιση οφειλών. Κι επειδή θα μου πείτε ότι αυτά είναι αρμοδιότητα άλλου Υπουργείου, σας ξαναλέω ότι θέλω τις εισηγήσεις τις δικές σας ως κατά κύρια αρμοδιότητα Υπουργείο, που αφορά την αγροτική παραγωγή και τους αγρότες επιχειρηματίες.

Θα σας πω κι ένα θέμα, όμως, που είναι δικό σας. Τι σκέφτεστε να κάνετε –και είναι ευκαιρία για τις περιοχές αυτές- με τους επιλαχόντες νέους αγρότες; Είναι ευκαιρία, να αποφασίσετε να ανακοινώσετε την ένταξή τους, κατ’ αρχάς από αυτές τις περιοχές, όλων των επιλαχόντων. Ο κ. Τσίπρας στο Αναπτυξιακό Συνέδριο Κρήτης είπε: «όλοι θα μπουν τρεις χιλιάδες περίπου από την Ελλάδα». Αναμένουμε την απόφασή σας. Είναι τριακόσιοι πενήντα περίπου σε επίπεδο Κρήτης. Στους δήμους αυτούς έχουμε αγρότες, που μπορεί με αφορμή τις καταστροφές αυτές, να γίνει η μετάβαση και της περιουσίας από τη μια γενιά στην άλλη.

Είναι δική σας αρμοδιότητα αποκλειστική και θα ήθελα να δω τι σκέφτεστε, να ακούσει ο κάτοικος που επλήγη, ο αγρότης, ο παραγωγός της περιοχής, ποιες είναι οι σκέψεις του Υπουργείου και κυρίως ποιες είναι οι ενέργειες του Υπουργείου. Γιατί πλέον δεν μπορούμε να μιλάμε για σκέψεις στο συγκεκριμένο θέμα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε συνάδελφε, πολλά βάλατε και πολλά τα οποία δεν είναι στην αρμοδιότητά μας, αλλά όπως είπατε κι εσείς, εκπροσωπώντας τον αγροτικό χώρο, κάπου αναλαμβάνουμε κι ένα φορτίο, για να λύσουμε και προβλήματα που είναι αρμοδιότητα άλλων Υπουργών.

Κατ’ αρχάς βρισκόμαστε σε συνεννόηση με την τοπική αυτοδιοίκηση. Έχουμε πάρει όλες τις εκτιμήσεις τους και οπωσδήποτε θα τις λάβουμε υπ’ όψιν. Όπως και με την Περιφερειακή Αυτοδιοίκηση βρισκόμαστε σε επαφή και είναι γνωστή η απόφαση του Περιφερειάρχη Κρήτης για την κήρυξη σε κατάσταση έκτακτης ανάγκης των συγκεκριμένων δήμων, βεβαίως ύστερα από εξουσιοδότηση του Γενικού Γραμματέα Πολιτικής Προστασίας.

Επίσης απευθύναμε στα αρμόδια Υπουργεία την ερώτηση. Εγώ αυτό που έχω να σας καταθέσω, είναι από το Υπουργείο Εσωτερικών που μου έχει στείλει μια απάντηση, που αφορά, βεβαίως, θα έλεγα πόρους που αποδόθηκαν στους Δήμους Βιάννου και Φαιστού το 2017 ή αυτούς που αποδόθηκαν για την αντιμετώπιση, κυρίως, της πρόληψης, όσον αφορά τις συγκεκριμένες ζημιές.

Για τα χρέη που είπατε προς το δημόσιο, ο Υπουργός Οικονομικών, σύμφωνα με τον ν.2275/1994, σε τέτοιες περιπτώσεις έρχεται σε επαφή και συνεννόηση με την Ανεξάρτητη Αρχή Δημοσίων Εσόδων και μπορεί μέσα απ’ αυτή τη διαδικασία, να συμφωνήσουν για την αναστολή είσπραξης των ληξιπρόθεσμων οφειλών και να παρατείνουν τις προθεσμίες καταβολής των βεβαιωμένων χρεών.

Σπρώχτε το και εσείς και η τοπική αυτοδιοίκηση και αντιλαμβάνεστε πως ό,τι γίνεται με τις άλλες περιοχές, πρέπει να γίνει και με την Κρήτη.

Βάλατε, επίσης, το μεγάλο ζήτημα, που έχει σχέση με τους νέους αγρότες. Κατ’ αρχάς να ξεκαθαρίσουμε ένα πράγμα. Για ό,τι κάνουμε στο συγκεκριμένο κομμάτι, είμαστε σε πλήρη, θα έλεγα, συνεννόηση και επαφή με την Περιφερειακή Αυτοδιοίκηση. Τα έχουμε συναποφασίσει.

(Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, λοιπόν, έμειναν σε περιοχές επιλαχόντες. Δηλαδή για να γίνει κατανοητό, είχαμε συγκεκριμένα χρήματα, τα χρήματα αυτά δόθηκαν σ’ αυτούς που θεωρήθηκαν δικαιούχοι. Υπάρχουν, βεβαίως, δικαιούχοι και επιλαχόντες. Άρα, λοιπόν, αυτούς για να τους καλύψουμε, έχουμε ήδη ένα ποσοστό υπερδέσμευσης, το οποίο θα χρησιμοποιήσουμε. Όμως με την υπερδέσμευση φαίνεται ότι δεν θα μπορέσουμε να καλύψουμε όλους τους επιλαχόντες.

Από εκεί και πέρα είναι χρέος δικό μας να προσπαθήσουμε, αφού εξαντλήσουμε τις δυνατότητες απορρόφησης των χρημάτων που έχουν πάει σε τέσσερις περιφέρειες και δεν έχουν απορροφηθεί. Αυτό αυτή την ώρα βρίσκεται σε εξέλιξη. Θα δούμε πόσα θα περισσέψουν από εκεί και έχοντας ως σημείο αναφοράς όλους αυτούς που δήλωσαν ότι θέλουν να ασχοληθούν με τον αγροτικό χώρο, να τους βάλουμε να μπουν μέσα. Όμως μέσα από διασφάλιση πόρων μόνο μια περίπτωση υπάρχει. Να μπορούμε μετά από έγκριση της Ευρωπαϊκής Επιτροπής, να μεταφέρουμε πόρους από το ένα μέτρο στο άλλο, ανάλογα με την απορροφητικότητα που υπάρχει, για να μπορέσουμε να καλύψουμε όσο γίνεται περισσότερους.

Αυτή την ώρα, λοιπόν, βρισκόμαστε στη δεύτερη φάση προκήρυξης της εισόδου των νέων αγροτών, να πάρουμε τα χρήματα που έχουμε υπερδεσμεύσει και ό,τι υπάρχει, για να κληρωθεί ένα μέρος των επιλαχόντων. Δεν θα τους καλύψουμε όλους, αλλά όσον αφορά τους υπολοίπους να έχουν υπ’ όψιν τους ότι ακόμη και με πρόσθετα κριτήρια είτε μέσα στα σχέδια βελτίωσης είτε μέσα σε άλλα μέτρα που θα μπαίνουν νέοι αγρότες, θα υπάρχει μια ιδιαίτερη φροντίδα για αυτούς.

Βεβαίως και πάλι, κλείνοντας, θα σας πω ότι θα αναζητήσουμε μεταφορά πόρων, εφόσον υπάρχει η έγκριση, για να καλύψουμε αυτές τις ανάγκες. Δεν υπάρχει άλλη δυνατότητα. Από εθνικούς πόρους και να θέλουμε, δεν μπορούμε, διότι είναι απαγορευτικές οι διατάξεις του Κανονισμού της Ευρωπαϊκής Επιτροπής.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τρίτη με αριθμό 1086/13-2-2018 επίκαιρη ερώτηση πρώτου κύκλου του Βουλευτή Δωδεκανήσου και Ε΄ Αντιπροέδρου της Βουλής της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εξωτερικών, με θέμα τα όρια της θαλάσσιας περιοχής των Ιμίων.

Είναι πολύ ενδιαφέρουσα ερώτηση.

Θα απαντήσει ο Αναπληρωτής Υπουργός Εξωτερικών κ. Γεώργιος Κατρούγκαλος, που είναι παρών.

Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, είναι, πράγματι, πολύ ενδιαφέρουσα η ερώτηση –έχετε δίκιο- και αφορά, ουσιαστικά, την οριοθέτηση των υδάτων περί τα Ίμια. Και τούτο γιατί θα διαβάσω τις θέσεις της Ένωσης Αλιέων «ΠΟΣΕΙΔΩΝ» Καλύμνου, της ηγεσίας τους, που λέει τα εξής: Κάθε χρόνο τον Δεκέμβριο και τον Ιανουάριο συγκεντρώνονται μεγάλοι πληθυσμοί της λεγόμενης «κορωνάτης» μαύρης τσιπούρας στα Ίμια, για να γεννήσουν.

Ο κ. Σαρούκος, λοιπόν, λέει ότι «φέτος δεν μπορέσαμε να φτάσουμε καθόλου στο σημείο για να κάνουμε τη δουλειά μας και να βγάλουμε το ψωμί μας. Έρχονται οι Τούρκοι μας διώχνουν και μετά καταφθάνουν τουριστικά καΐκια, που αλωνίζουν στα ελληνικά χωρικά ύδατα με την προστασία του τουρκικού λιμενικού».

Οι Έλληνες ψαράδες καταγγέλλουν ότι οι Τούρκοι τους διώχνουν, ακόμη και όταν βρίσκονται σε απόσταση μικρότερη από δυόμισι μίλια από τις ακτές της Καλύμνου και πάλι μέσα στα ελληνικά χωρικά ύδατα.

Συνεχίζει ο κ. Σαρούκος: «Σκεφθείτε ότι ψαρεύαμε στην Καλόλιμνο κοντά στον φάρο και ήρθαν τουρκικά σκάφη να μας διώξουν μέσα από τα ελληνικά χωρικά ύδατα. Όταν πήγαμε να αντιδράσουμε, έβγαλαν όπλα και μας απείλησαν». Οι ψαράδες, μάλιστα, προσθέτουν ότι κινδυνεύει η ζωή τους, καθώς όταν περνά σε απόσταση μερικών μέτρων με ταχύτητα σαράντα μίλια την ώρα ένα σκάφος όπως η ακταιωρός, υπάρχει κίνδυνος ακόμη και για την ασφάλειά τους από τα απόνερα. Για να στείλουν τελικά το μήνυμα ότι «δεν υπάρχει μέρα, που οι Τούρκοι να μην είναι στα δικά μας ύδατα, έχουν κάνει τα Ίμια δικά τους, δεν μπορεί κανείς να πλησιάσει, φοβόμαστε».

Μετά από αυτό τίθενται ορισμένα ερωτήματα. Διότι το μεν τουρκικό υπουργείο εξωτερικών λέει ότι «τα Ίμια είναι δικά μας», το ελληνικό λέει ότι είναι δικά μας. Το ερώτημα είναι το εξής. Εκεί πλέουν πλοία του ΝΑΤΟ. Το ΝΑΤΟ δεν μπορεί να ξέρει, ποια είναι τα χωρικά ύδατα που πλέουν τα πλοία τους; Δεν μπορεί το Υπουργείο Εξωτερικών να έχει μια απάντηση από το ΝΑΤΟ, ποια είναι τα ελληνικά χωρικά ύδατα;

Το δεύτερο, είναι αυτό που λένε οι άνθρωποι αυτοί που αγωνιούν κάθε μέρα για το ψωμί τους. Λένε ότι η αντίστοιχη πλευρά έχει προστασία για τους δικούς τους αλιείς. Εμείς έχουμε προστασία για τους δικούς μας αλιείς; Λένε ότι είναι τελείως απροστάτευτοι. Λαμβανομένου υπ’ όψιν του γεγονότος των Ιμίων που είχαμε πριν από λίγες ημέρες, αντιλαμβάνεστε αν θα γίνει ξανά ένα τέτοιο επεισόδιο, πόσο θα βαρύνει η ατμόσφαιρα ακόμη και με τις σχέσεις μας με τη φίλη Τουρκία. Διότι εμείς δεν θέλουμε να έχουμε διένεξη και πόλεμο με την Τουρκία. Εμείς θέλουμε να ζήσουμε ειρηνικά το ίδιο και οι ψαράδες μας και οι ψαράδες τους. Πρέπει να βρεθεί μια λύση. Δεν μπορεί να λέμε –και απευθύνομαι στο Υπουργείο και όχι σε εσάς, κύριε Κατρούγκαλε, αλλά στον Υπουργό προσωπικά, που κάνει ο ίδιος τις συνεννοήσεις και θα έπρεπε να είναι εδώ- ότι συζητούμε, χωρίς να μπορέσουμε να λύσουμε αυτά τα απλά θέματα γι’ αυτούς τους ανθρώπους. Και για τους Τούρκους και για τους Έλληνες. Να βρεθεί μια λύση.

Αντιλαμβάνεστε, λοιπόν, ότι το θέμα είναι ιδιαίτερα σοβαρό και θα ήθελα –βέβαια εκφράζετε και τον κ. Κοτζιά- επειδή ο ίδιος ο κ. Κοτζιάς κάνει τις διαπραγματεύσεις, να έρθει στη Βουλή να μας πει τι ακριβώς κάνει. Πού βρίσκεται αυτό το θέμα τελικά;

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε Πρόεδρε, η ερώτηση είναι ενδιαφέρουσα, αλλά την απάντηση την ξέρετε. Ξέρετε πόσο σας σέβομαι. Έπρεπε να την ξέρετε και εσείς. Κανείς δεν κάνει διαπραγματεύσεις για τα Ίμια. Κανείς δεν κάνει διαπραγματεύσεις για τον θαλάσσιο χώρο των Ιμίων και για τα άλλα τα νησιά. Γιατί διαπραγματεύσεις κάνουμε για τα αμφισβητούμενα θέματα. Για τα δικά μας θέματα αυτά που έχουν λυθεί από συνθήκες δεν θα τολμούσε κανείς. Θα άγγιζε τα όρια της εσχάτης προδοσίας να διαπραγματευτεί. Γι’ αυτά τα θέματα πρέπει να είμαστε ιδιαίτερα σοβαροί. Δεν θα κάνω ιστορικές αναδρομές, ακριβώς επειδή θέλω απαντώντας, να εξυπηρετήσω το εθνικό συμφέρον.

Η ερώτησή σας, λοιπόν, περιλαμβάνει δυο υποερωτήματα το ένα με δυο σκέλη. Τι αποδέχεται η ελληνική Κυβέρνηση όσον αφορά το θέμα των Ιμίων και τι αποδέχεται όσον αφορά τη θαλάσσια περιοχή των Ιμίων. Δεν γνωρίζετε, κύριε συνάδελφε; Δεν ξέρετε ότι από τη Συνθήκη της Λοζάνης για όλα τα υπόλοιπα νησιά, από τη Συνθήκη του 1932 περισσότερα από μια μεταξύ της Ιταλίας και της Τουρκίας και από τη Συνθήκη των Παρισίων του 1947 δεν υπάρχουν γκρίζες ζώνες στην περιοχή; Εμείς θα το αμφισβητήσουμε αυτό; Εμείς στην ελληνική Βουλή θα θέσουμε θέμα διαπραγμάτευσης και να έρθει ο Υπουργός που τάχα διαπραγματεύεται αυτό το θέμα, να σας ενημερώσει; Προς Θεού!

Η άλλη ερώτηση. Μπορούν να αλιεύουν ανενόχλητα και με ασφάλεια τα ελληνικά σκάφη;

Το πρόβλημα που θέτετε είναι πραγματικά σοβαρό. Το είδαμε με τον παραλίγο εμβολισμό. Ξέρετε ότι οι Τούρκοι, που θέλουν τα δικά μας να τα εμφανίζουν δικά τους, πράγματι παρενοχλούν, πράγματι παραβιάζουν το Διεθνές Δίκαιο. Αυτό δεν αρκεί για να κάνει την περιοχή «γκρίζα», γιατί κάθε φορά που ένα αεροπλάνο τους παραβιάζει τον εναέριο χώρο μας αναχαιτίζεται και κάθε φορά που ένα πλοίο τους παρενοχλεί τους αλιείς, επίσης παρακολουθείται και απομακρύνεται.

Ξέρετε ότι αυτό γίνεται με γενναιότητα, θάρρος και έλλειψη μέσων. Τι θέλετε να ρωτήσετε; Πείτε μας τι θα κάνατε εσείς ή τι κάνατε εσείς να το κάνουμε.

Εγώ σας διαβεβαιώνω ότι εδώ υπάρχει μια εθνική γραμμή, που υπηρετείται σταθερά απ’ όλες τις κυβερνήσεις. Μπορεί να υπήρχαν στο παρελθόν προβλήματα στα Ίμια -δεν θέλω να αναφερθώ εκεί- ως προς τον χειρισμό, όχι προβλήματα που αμφισβήτησαν τη νομική διάσταση του θέματος.

Σας παρακαλώ πάρα πολύ, δηλαδή, εσάς ειδικά που είστε πολύ σοβαρός και υπεύθυνος άνθρωπος, να μη θέτετε μέσω των ερωτήσεών σας θέματα κυριαρχίας και τάχα να ζητάμε και από το ΝΑΤΟ να μας πει τη γνώμη του για τα δικά μας τα νησιά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Πράγματι, κύριε Πρόεδρε και κύριε Υπουργέ, η λέξη διαπραγμάτευση, περιέχει και τον όρο υποχώρηση. Όμως όταν λέμε διαπραγμάτευση, δεν εννοούμε υποχώρηση, εννοούμε συζήτηση. Δεν μπορεί, δηλαδή, να συζητήσουν τα δύο αυτά κράτη για τους αλιείς τους να μη σκοτώνονται κάθε μέρα, να μην αγωνιούν για να βγάλουν το ψωμί τους;

Να το πω πάρα πολύ απλά. Δεν είπα να χωρίσουμε το Αιγαίο. Δεν είπα να κάτσουμε σε ένα τραπέζι και να πούμε «πάρτε αυτό το νησί» και «δώστε μας το άλλο». Δεν είπα αυτό. Διαπραγμάτευση σημαίνει συζήτηση, για το θέμα αυτό που είναι ζωής και θανάτου για τους ανθρώπους αυτούς. Κι όταν οι ίδιοι ζητούνε προστασία, όπως παρέχει η τουρκική πλευρά για τους Τούρκους αλιείς, αυτό αντιλαμβάνεστε ότι είναι πάρα πολύ λογικό. Δεν είναι θέμα, δηλαδή, τι έκανε το ΠΑΣΟΚ ή τι έκανε η Νέα Δημοκρατία ή τι κάνει ο ΣΥΡΙΖΑ. Είναι θέμα εθνικό.

Μιλάμε αυτή τη στιγμή και αύριο μπορεί να προκύψει κάτι. Όπως ξέρετε, ο Αμερικανός πρεσβευτής προέβλεψε το γεγονός που συνέβη πριν από λίγες μέρες στα Ίμια. Δηλαδή η πρόβλεψη ήταν μεγάλο κατόρθωμα; Μπορεί να γίνει αύριο το πρωί αυτό το πράγμα. Δεν το εύχομαι. Δεν θέλω να το δω. Πρέπει, όμως, να το προλάβουμε.

Επειδή είπατε ότι είμαστε διατεθειμένοι να διαπραγματευθούμε υποχωρούντες, όχι δεν εννοώ αυτό. Εννοώ τη συζήτηση για τη ζωή των ανθρώπων. Αυτό δεν είναι κακή διαπραγμάτευση, αν θέλετε. Συζητάμε. Δεν είναι ότι θα υποχωρήσουμε, θα παραχωρήσουμε, για να ψαρεύουν οι αλιείς της Καλύμνου. Δεν εννοώ αυτό. Το κάνω σαφές.

Έπειτα θέλω να πω το εξής επ’ ευκαιρία, κύριε Υπουργέ. Ξέρετε ότι σας εκτιμώ και ιδιαιτέρως μάλιστα και πάρα πολύ. Όμως ο Υπουργός που κάνει τη διαπραγμάτευση, πού μιλάει δηλαδή –όταν λέω «διαπραγμάτευση» πάλι με την καλή έννοια του όρου, όχι ότι δίνει και παίρνει, ότι συζητά- αυτός που συζητά να είναι εδώ για να μας πει το εξής: Εγώ δεν καταλαβαίνω αυτό το πράγμα, δηλαδή, εμείς να πηγαίνουμε σε μνημόσυνα, σε κηδείες, να καταθέτουμε στεφάνια, να κάνουμε ανδριάντες;

Θα ρωτήσω κάτι απλό, που δεν αφορά –επαναλαμβάνω- τον ΣΥΡΙΖΑ, γιατί μου είπατε: «Τι θα κάνατε εσείς;». Αυτό δεν μου αρέσει εμένα. Είναι πρόβλημα που αφορά και το ΠΑΣΟΚ και τη Νέα Δημοκρατία και τον ΣΥΡΙΖΑ. Άρα το «εσείς» και το «εμείς» σε εθνικά θέματα δεν υπάρχει. Δεν το δέχομαι.

Εκείνο, όμως, το οποίο δέχομαι, είναι ότι δεν μπορεί να λέμε, παραδείγματος χάριν, ότι εμείς πετάμε ένα στεφάνι στη θάλασσα και αυτό να λέγεται σαν να κάνουμε κάτι, διότι θέλω να σας πω το εξής. Όταν πήγα στην Κάλυμνο για να παρευρεθώ σ’ αυτές τις εορτές και ρώτησα: «Γιατί οι ανδριάντες που έχετε στην Κάλυμνο για τους αξιωματικούς, δεν βρίσκονται στα Ίμια; Για ποιον λόγο; Αφού είναι δικά μας, γιατί ο ανδριάντας των αξιωματικών του Ναυτικού, των ηρώων αυτών που έπεσαν, να μην υπάρχει στα Ίμια και να υπάρχει στην Κάλυμνο;». Και γελούσαν αυτοί που συζητούσα μαζί τους.

Αντιλαμβάνεστε ότι το θέμα είναι πάρα πολύ σοβαρό. Επαναλαμβάνω ότι είναι θέμα που πρέπει να συζητηθεί, όχι να διαπραγματευθεί, διότι δεν είναι θέμα αόριστο.

Εγώ ενδιαφέρομαι για τη ζωή αυτών των ανθρώπων, η οποία ανθρώπινη ζωή, όπως ξέρετε, δεν εξαγοράζεται με τίποτα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε συνάδελφε, η εκτίμηση μεταξύ μας είναι αμοιβαία, δεν υπάρχει θέμα περί τούτου.

Στο ζήτημα, όμως, αυτό, πράγματι, δεν είναι ακριβής ο όρος «διαπραγμάτευση». Τα θέματα κυριαρχίας είναι δεδομένα. Δεν πρέπει να διανοούμαστε ότι μπορούν να μπουν σε ένα τραπέζι.

Η συμπεριφορά της άλλης πλευράς όταν εισέρχεται στα δικά μας τα νερά, είναι μια παράνομη πράξη. Ως παράνομη πράξη, λοιπόν, στο επίπεδο του Λιμενικού και του Πολεμικού Ναυτικού αποκρούεται.

Στις συζητήσεις μεταξύ μας αυτό που επιδιώκουμε, είναι να αποκλιμακώνουμε την ένταση, ακριβώς γιατί μπορεί να υπάρξει ένα θερμό επεισόδιο από ατύχημα. Αυτό πρέπει, λοιπόν, να καταβάλλουμε, κάθε προσπάθεια να μη συμβεί. Αυτό το νόημα είχε η πρόσκληση του Προέδρου Ερντογάν. Αυτό το νόημα είχε η πρόσφατη συζήτηση των δύο Πρωθυπουργών.

Το θέμα των αλιέων είναι σοβαρό. Αντιμετωπίστηκε από την Κυβέρνησή μας στο υψηλότερο δυνατό επίπεδο. Όπως γνωρίζετε, ο Πρωθυπουργός ήταν παρών στην περιοχή, μίλησε με τον πρόεδρο του συλλόγου αλιέων. Οι πληροφορίες που έχω, είναι ότι από τη συζήτηση προέκυψε το αυτονόητο ότι υπάρχουν παρενοχλήσεις. Οι αλιείς δήλωσαν στον Πρωθυπουργό ότι τις αντιμετωπίζουν ψύχραιμα και ο Πρωθυπουργός τούς είπε ότι δεν πρέπει να αισθάνονται ανασφαλείς, διότι η ελληνική πολιτεία με τα μέσα τα οποία έχει, το Λιμενικό και το Πολεμικό Ναυτικό, θα είναι πάντα δίπλα τους.

Όλες οι παραβιάσεις αναφέρονται βάσει του άρθρου 2 του κανονισμού 1005 του 2008 περί διοπτεύσεων στην Ευρωπαϊκή Ένωση, ούτως ώστε να μην υπάρχει ούτε σκιά αμφιβολίας περί των κυριαρχικών δικαιωμάτων.

Και επί του ανθρώπινου θέματος σάς είπα προηγουμένως –το ξέρετε και ο ίδιος- ότι οι άνθρωποί μας του Λιμενικού ξεπερνούν τον εαυτό τους.

Επομένως κάνουμε το ανθρωπίνως δυνατό. Δεν υπάρχει «γκρίζα» περιοχή στο Αιγαίο. Δεν υπάρχει αντικείμενο διαπραγμάτευσης. Δεν διαπραγματευόμαστε για τα δικά μας πράγματα. Θα κάνουμε καθετί δυνατό, για να προστατεύσουμε τη ζωή, την ασφάλεια και τα οικονομικά συμφέροντα όλων των κατοίκων της περιοχής και των ψαράδων μας εκεί.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην συζήτηση της τελευταίας με αριθμό 1120/20-2-2018 επίκαιρης ερώτησης δεύτερου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζήπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «”Αιμορραγούν” οικονομικά χιλιάδες ασφαλισμένοι του ΕΦΚΑ από τις καθυστερήσεις στην εναρμόνιση του τρόπου καταβολής των εισφορών τους στον οργανισμό».

Στην επίκαιρη ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιος Πετρόπουλος.

Ορίστε, κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, πραγματικά, μία πολύ δυσάρεστη έκπληξη ανάμεσα σε όλα τα άλλα περίμενε -ως γνωστόν- χιλιάδες ελεύθερους επαγγελματίες και αυτοαπασχολούμενους, αγρότες και κτηνοτρόφους, οι οποίοι αντιμετώπισαν την πρωτοφανή ανετοιμότητα του Υπουργείου σας, να υπολογίσει τις εισφορές τους για το 2017 με βάση το σωστό έτος αναφοράς, δηλαδή το 2016 και, βεβαίως, την τεράστια καθυστέρηση του Υπουργείου σας να αποδώσει τις υπερβάλλουσες εισφορές καθώς, κύριε Υπουργέ –και είναι γνωστό- οι εν λόγω ασφαλισμένοι καλούνταν καθ’ όλη τη διάρκεια του 2017, να πληρώσουν ασφαλιστικές εισφορές με βάση τα εισοδήματα του 2015 και όχι του 2016, όπως όριζε ο νόμος Κατρούγκαλου και να πληρώσουν εισφορές για ένα έτος αναφοράς, όπου τα εισοδήματά τους ήταν επαυξημένα σε ποσοστό έως και 35%.

Φαντάζομαι ότι δεν αμφισβητείτε ότι το 2016 με βάση τα στοιχεία του Υπουργείου Οικονομικών, οι μη μισθωτοί δήλωσαν εισοδήματα κατά 900 εκατομμύρια ευρώ λιγότερα –υπολειπόμενα κατά 20% σε σχέση με το 2015- ενώ ειδικά για τους αγρότες -συνέπεια, βέβαια, της φοροεπιδρομικής πολιτικής σας και της αύξησης του κόστους παραγωγής- υπήρξε μία βύθιση του αγροτικού εισοδήματος. Σύμφωνα με στοιχεία του Υπουργείου Οικονομικών αλλά, βεβαίως, και της EUROSTAT, το αγροτικό εισόδημα μειώθηκε το 2016 κατά 9,1 μονάδες, δηλαδή οι αγρότες το 2016 έβγαλαν 111 εκατομμύρια ευρώ λιγότερα σε σχέση με το 2015.

Ενώ έπρεπε από την εκκαθάριση των φορολογικών δηλώσεων τον Ιούλιο του 2017 να πληρώνουν οι άνθρωποι με βάση το έτος αναφοράς και να προχωρήσετε στους συμψηφισμούς, έπρεπε να περάσουν έξι ολόκληροι μήνες, κύριε Υπουργέ, για να βγάλετε στις 14 και 16 Φεβρουαρίου αντίστοιχα τις εγκυκλίους, όπου οριζόταν πώς θα γίνει ο συμψηφισμός, ο οποίος θα γίνει τον Μάρτιο του τρέχοντος έτους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εν τω μεταξύ, κύριε Υπουργέ, ξέρετε ότι κάθε τρεις και λίγο δεσμευόσασταν ότι αυτός ο συμψηφισμός ήταν θέμα ημερών, την ώρα, όμως, που εισπράττατε αχρεωστήτως καταβληθείσες εισφορές, που έφταναν τα 300 εκατομμύρια ευρώ σύμφωνα με δημοσιεύματα, καθώς τετρακόσιες χιλιάδες ασφαλισμένοι μη μισθωτοί πλήρωναν περισσότερα χρήματα, που σε πολλές περιπτώσεις έφταναν τα 2.700 κατ’ άτομο.

Το ερώτημα, λοιπόν, είναι, γιατί υπήρξε αυτή η τεράστια καθυστέρηση -πλέον των έξι μηνών- να εκδώσετε τη συγκεκριμένη εγκύκλιο και γιατί στο μεταξύ βάλατε όλους αυτούς τους ασφαλισμένους σε μια διαδικασία, να χρηματοδοτούν ατύπως τον ΕΦΚΑ ,πληρώνοντας υπερβάλλουσες εισφορές και μήπως τελικά αυτό ήταν ένας έντεχνος και εν τοις πράγμασι τρόπος να καλύψετε το έλλειμμα του ΕΦΚΑ, που σύμφωνα με τα δημοσιεύματα είχε στον προϋπολογισμό του τρύπα 1 δισεκατομμυρίου.

**ΠΡΟΕΔΡΕΥΩΝ (Νικήτας Κακλαμάνης):** Τα υπόλοιπα στη δευτερολογία σας, κυρία συνάδελφε.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κυρία Αραμπατζή, ενδεχομένως να θέλατε να δείξετε ότι το εισόδημα των ελεύθερων επαγγελματιών και των αγροτών ήταν αυξημένο το 2015 και έπεσε μετά και η ερώτησή σας ίσως να είχε σχέση, κυρίως, με την επιδίωξή σας να δείξετε ότι τότε ήταν ανθηρή η οικονομία και τώρα πέφτει.

Το γεγονός, όμως, ότι έχουμε πραγματική αύξηση των εσόδων στην κοινωνική ασφάλιση, δεν μπορεί να επιβεβαιώσει αυτόν τον ισχυρισμό σας. Πάντως για να μην ξεστρατίζει η συζήτηση, σχετικά με τον ισχυρισμό ότι καλούνται να καταβάλουν πολύ περισσότερα σε ασφαλιστικές εισφορές και ότι υπάρχει αιμορραγία, όπως λέτε στην ερώτησή σας στους ελεύθερους επαγγελματίες, γενικά στους μη μισθωτούς τα πεισματάρικα γεγονότα και οι αριθμοί δεν μπορούν να συμφωνήσουν μαζί σας.

Το 2016, κατέβαλαν μέχρι 200 ευρώ με βάση το σύστημα που υπήρχε πριν -του προηγούμενου νόμου και όχι του ν.4387- το 27% των ασφαλισμένων. Στους μη μισθωτούς αυξήθηκε στο 86% το ποσοστό αυτών που πληρώνουν μέχρι 200 ευρώ, πολύ λιγότερα δηλαδή από πριν. Το 2018, θα αυξηθεί το ποσοστό εκείνων που θα καταβάλουν μέχρι 200 ευρώ. Είναι περίπου ένα εκατομμύριο διακόσιες δέκα χιλιάδες ασφαλισμένοι που θα πληρώσουν μικρότερες εισφορές σε σχέση με το παρελθόν. Άρα δεν ευσταθεί ο ισχυρισμός σας. Μάλιστα μέχρι 100 ευρώ πληρώνουν πεντακόσιοι τριάντα τρεις χιλιάδες ασφαλισμένοι και εξακόσιοι ογδόντα τρεις χιλιάδες ασφαλισμένοι πληρώνουν από 100 μέχρι 200 ευρώ. Δεν υπάρχει αυτό που λέτε. Και δεν υπάρχει αυτή η αιμορραγία που ισχυρίζεστε ότι υπάρχει.

Κατά μέσον όρο το 80% των μη μισθωτών κατέβαλε την κατώτατη εισφορά, η οποία όσον αφορά τους αγρότες είναι κατά 36% μικρότερη της τρίτης ασφαλιστικής κατηγορίας και στους ελεύθερους επαγγελματίες είναι το 61% αυτής που κατέβαλαν.

Επομένως όσον αφορά τους αγρότες, το 90% καταβάλλει αυτή την κατώτατη εισφορά, που όπως σας είπα είναι μικρότερη κατά 36% σε σχέση με αυτή που κατέβαλαν στην τρίτη ασφαλιστική κατηγορία. Στους ελεύθερους επαγγελματίες είναι το 80%. Τα στοιχεία αυτά βγαίνουν και για το 2018 και δείχνουν ότι η εικόνα θα είναι, πραγματικά, στα επίπεδα που διαμορφώθηκε και τις προηγούμενες χρονιές.

Δεν υπάρχει σε καμμιά περίπτωση αυτό που προμηνύετε ως καταστροφή, γιατί έχουν βγει τα ειδοποιητήρια για το 2018. Τα ειδοποιητήρια αυτά δείχνουν, όπως θα πω στη συνέχεια -όπως συνηθίζω να τρώω τον χρόνο μου, κύριε Πρόεδρε- τι θα συμβεί το 2018. Μη σπέρνετε ανησυχία στον κόσμο, δεν υπάρχει τέτοια περίπτωση.

Ο κ. Βρούτσης, ο συνάδελφός σας, λέει ότι οδηγούμε τον κόσμο στην εισφοροδιαφυγή και τους καλεί να μην πληρώνουν κιόλας, για να τα βγάλουν πέρα. Να μη γίνει αυτό πάλι και από εσάς.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία σαράντα μαθήτριες και μαθητές και δύο συνοδοί εκπαιδευτικοί από το 1ο Γενικό Λύκειο Ραφήνας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Αραμπατζή, έχετε τον λόγο για τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, μάλλον διαστρέφετε και τα λεγόμενά μου και βεβαίως την αλήθεια, γιατί μας παρουσιάσατε πώς με τους υπολογισμούς σας –και θα ήθελα μάλιστα να έχουμε επίσημα τα έγγραφα που επικαλείστε- οι ασφαλισμένοι θα πληρώσουν λιγότερα, όπως λέτε και άρα δεν αιμορραγούν.

Δεν σας ρώτησα αυτό. Σας ρώτησα, γιατί επί έξι και πλέον μήνες τους καλούσατε να πληρώσουν περισσότερα από αυτά που υποχρεούνταν, κύριε Υπουργέ. Άντί να ζητήσετε μια συγγνώμη που τα συστήματά σας είναι σε μία κατάσταση εμβρυακή και προφανώς δεν μπορείτε να βρείτε άκρη, τους καλούσατε να πληρώσουν περισσότερα έξι μήνες τώρα. Πραγματικά αντί να πείτε ότι όντως πλήρωσαν περισσότερα και θα πρέπει να κάνουμε το τάχιστο για να τους τα δώσουμε πίσω, έρχεστε και μου λέτε για την κατώτατη εισφορά κ.λπ..

Τι αμφισβητείτε; Ότι βυθίστηκε το αγροτικό εισόδημα το 2016; Αμφισβητείτε τη EUROSTAT; Αμφισβητείτε τα στοιχεία του Υπουργείου Οικονομικών; Αμφισβητείτε ότι δήλωσαν 900 εκατομμύρια λιγότερο εισόδημα το 2016; Αμφισβητείτε, δηλαδή, τα στοιχεία του συναδέλφου σας, που βγαίνουν από το Υπουργείο Οικονομικών;

Για να μη δημιουργείτε ψευδείς εντυπώσεις, ξέρετε γιατί θα πληρώσουν λιγότερα όπως μας λέτε; Γιατί μειώνετε το εισόδημά τους. Χαρήκαμε πολύ! Αφού μειώνεται η πίτα, το εισόδημα όλων αυτών των ανθρώπων και εφόσον συνδέσατε τις ασφαλιστικές εισφορές με ποσοστιαία αναλογία επί του εισοδήματος, είναι λογικό να μειωθούν από εδώ και πέρα οι εισφορές. Αφού οι άνθρωποι βγάζουν λιγότερα, άρα αναλογικά θα πληρώσουν και λιγότερες εισφορές.

Υπερηφανεύεστε γι’ αυτό; Μειώσατε την εισοδηματική πίτα. Τα ίδια έλεγε και ο Υπουργός Αγροτικής Ανάπτυξης. Μειώσατε, δηλαδή, το εισόδημα των ανθρώπων και προφανώς υπερηφανεύεστε. Συγχαρητήρια! Για την ταμπακιέρα δεν μας λέτε. Αυτοί οι άνθρωποι σάς αιμοδότησαν με ένα σωρό χρήματα, που είναι αχρεωστήτως καταβληθέντα.

Ο συμψηφισμός που θα ακολουθήσει, όπως λέτε, από τον Μάρτιο του 2018 θα αποδειχθεί, κύριε Υπουργέ, δώρον άδωρον. Ξέρετε γιατί; Πρώτον, γιατί για πρώτη φορά το εισόδημα καθορίζεται –άκουσον, άκουσον!- και με βάση τις ασφαλιστικές εισφορές. Είστε η Κυβέρνηση που με τον εκτρωματικό νόμο Κατρούγκαλου, έβαλε τις ασφαλιστικές εισφορές στο εισόδημα. Άρα θα υπάρξει, όπως καταλαβαίνετε, επιβάρυνση από 8% έως 38%.

Επιπροσθέτως η έκπτωση του 15% που ισχύει για φέτος, ότι δηλαδή οι ασφαλιστικές εισφορές θα υπολογίζονται στο 85% του εισοδήματος, είναι μόνο για φέτος το 2018. Το 2019 είναι 100%, άλλη αύξηση αυτή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Οι αγρότες, κύριε Υπουργέ, φέτος θα κληθούν να πληρώσουν 15% παραπάνω μόνο για τις εισφορές ασφάλισης, γιατί το 14% του 2017 γίνεται τώρα 16%, για να μη βάλουμε τις εισφορές υγείας, το 6,95%, που όταν φέρατε το νόμο Κατρούγκαλου, είπατε ότι θα υπάρχει σταδιακή προσαρμογή και μετά, τον Σεπτέμβριο του 2017, είπατε αναδρομικά από 1η Ιανουαρίου απευθείας 6,95%.

Γι’ αυτά έχετε να απαντήσετε κάτι, κύριε Υπουργέ; Γιατί με όλες αυτές τις πολιτικές σας υπήρξε μια αποστράγγιση του εισοδήματος και γι’ αυτό υπήρξε τρύπα μαμούθ στο φαραωνικό σας ΕΦΚΑ άνω των 45 εκατομμυρίων ευρώ μόνο από τις απλήρωτες εισφορές των αγροτών.

Μια και είστε εδώ, ποτέ δεν μου έχετε απαντήσει στο εξής. Κάτι εισφορές που πλήρωναν οι γεννηθέντες….

**ΠΡΟΕΔΡΕΥΩΝ (Νικήτας Κακλαμάνης):** Και με αυτό ολοκληρώνετε, κυρία Αραμπατζή. Δεν θα κάνουμε επερώτηση τώρα.

**ΦΩΤΕΙΝΗ ΑΡΑΜΠΑΤΖΗ:** Θα κλείσω, κύριε Πρόεδρε.

Κάτι εισφορές που πλήρωναν οι γεννηθέντες το 1950 μέχρι τον Ιούνιο του 2017 -καίτοι ήταν δικαιούχοι σύνταξης, δηλαδή και δεν τους δίνατε τη σύνταξη και τους καλούσατε να πληρώσουν τις εισφορές- για πότε βλέπετε να τις επιστρέφετε; Ποιος ο αριθμός των ασφαλισμένων που δικαιούνται χαμηλότερες εισφορές με βάση αυτά που κάνατε; Ποιο είναι το συνολικό ποσό της διαφοράς και τι επιπτώσεις θα έχει αυτό -που θα τα επιστρέψετε, υποτίθεται- στα εισοδήματα του ΕΦΚΑ;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρία Αραμπατζή, όταν έγινε το TAXIS, πέρασαν τέσσερα-πέντε χρόνια για να βρει τον δρόμο του. Να επιτιμάτε εμάς που αλλάξαμε έναν τέτοιον όγκο, με πλήρη έλλειψη ορθότητας στοιχείων στην κοινωνική ασφάλιση, μάλλον ας πω ότι είναι τουλάχιστον άδικο. Ταιριάζουν άλλοι χαρακτηρισμοί, αλλά είναι τουλάχιστον άδικο, να λέτε για αυτόν τον κόσμο που προσπάθησε μέσα σε ένα έτος να εκκαθαρίσει μητρώο για έναν πληθυσμό περίπου δέκα εκατομμυρίων ασφαλισμένων, με τριάντα εκατομμύρια αριθμούς, όταν εσείς ήδη από το 2008 έπρεπε να έχετε έναν ΑΜΚΑ για κάθε ασφαλισμένο και όλα αυτά τα χρόνια μέχρι το 2016 που ήρθε η Κυβέρνησή μας, δεν είχατε κάνει τίποτα για να εκκαθαριστούν τα μητρώα. Για έξι-επτά χρόνια δεν είχατε εκκαθαρίσει το μητρώο του ΑΜΚΑ, δεν υπήρχε. Κι εσείς λέτε, γιατί σε έναν χρόνο δεν κάναμε αμέσως τα πάντα και μας χρεώνετε διαρκώς, γιατί δεν φέρνουμε την πλήρη οργάνωση του κράτους με τις διαλυμένες δομές που είχε.

Επιτέλους αν πρόκειται να υπόσχεστε κάτι καλύτερο για το μέλλον, πείτε τουλάχιστον την αλήθεια. Αυτό που σας λέω, είναι αποτιμημένο μέσα από το ίδιο το σύστημα. Η φορολογική αρχή έχει δώσει τα καθαρά εισοδήματα. Ήδη τα ειδοποιητήρια για να πληρωθούν οι εισφορές του μηνός Ιανουαρίου 2018 έχουν δοθεί. Φαίνεται ποια είναι η εισφορά. Δεν υπάρχει τέτοια αύξηση που λέτε. Σας ακούει ο κάθε ασφαλισμένος και αρχίζει να αναρωτιέται πού βρίσκετε αυτά τα νούμερα.

Κάποια φιλική προς εσάς στήλη που φροντίζει να βγάζει πάντα τις ειδήσεις για να έρχεστε εδώ να με ρωτάτε, λέει ότι υπάρχει και μια αύξηση 258% στις εισφορές. Θα πρόκειται, προφανώς, για μια ιλιγγιώδη αύξηση εσόδων, κατά τους δικούς σας σχολιασμούς. Διαφορετικά δεν μπορεί να εννοηθεί αυτό.

Για να καταλήξω, έχουμε αύξηση των ασφαλισμένων ελεύθερων επαγγελματιών μέσα στη χρονιά που πέρασε κατά είκοσι τρεις χιλιάδες εξακόσιους περίπου. Αυξήθηκαν οι μη μισθωτοί. Έχουμε αύξηση και των μισθωτών. Γι’ αυτόν τον λόγο έχουμε αύξηση εσόδων στην κοινωνική ασφάλιση και σύμφωνα με τα δεδομένα των ειδοποιητηρίων που έχουν κοινοποιηθεί στους ασφαλισμένους, στην κατώτατη εισφορά είναι το 81% των ελεύθερων επαγγελματιών για το 2018. Το 71% είναι δικηγόροι, το 69% μηχανικοί. Συνεπώς σε κανέναν κλάδο της οικονομίας δεν συνέβη αυτό που εσείς λέτε, αιμορραγία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Αυτά είναι τα δεδομένα που υπάρχουν και θα σας εξηγήσω, καταλήγοντας, κύριε Πρόεδρε, για να κατανοήσει και η κ. Αραμπατζή, γιατί απαντώ όπως απαντώ ευθέως στο ερώτημά της. Δεν υπάρχει τέτοια διαφορά για να επιστρέψουμε. Πραγματικά δεν υπάρχει, διότι το 80% κατά μέσο όρο πληρώνει την κατώτατη εισφορά, άρα δεν υπάρχει διαφορά να τους δώσεις πίσω. Ήταν το κατώτατο. Τι να δώσουμε;

Επίσης επειδή δόθηκε η δυνατότητα με τον ν.4445/2016, να μπορούν να καταβάλλουν μερικώς την εισφορά τους, πάρα πολλοί είναι εκείνοι που ήξεραν ότι το εισόδημά τους θα κυμαινόταν διαφορετικά σε άλλο ύψος. Έδωσαν μέρος της εισφοράς αυτής, με αποτέλεσμα δηλαδή το 22% των ελεύθερων επαγγελματιών, το 24% των επιστημόνων, το 30% των αγροτών να καταβάλουν μικρότερη εισφορά από εκείνη που καλούντο να πληρώσουν, διότι ξέρει ο καθένας, πού κυμαίνεται περίπου το εισόδημα που θα έχει.

Προνόησαν, λοιπόν, και έχουν δώσει περίπου την εισφορά που θα κληθούν να καταβάλουν. Γι’ αυτό δεν υπάρχουν τέτοιες αποκλίσεις που λέτε. Δεν υπάρχει αχρεωστήτως καταβληθέν ποσό τέτοιο, που, πραγματικά, να μπορεί να πει κανείς.

**ΦΩΤΕΙΝΗ ΑΡΑΜΠΑΤΖΗ:** Πόσο υπάρχει;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν υπάρχει. Σας είπα ότι η εκκαθάριση θα γίνει μέσα στον Μάρτιο. Η ΗΔΙΚΑ έχει ένα φορτίο πάρα πολλών εργασιών…

**ΦΩΤΕΙΝΗ ΑΡΑΜΠΑΤΖΗ:** Σας την παραδώσαμε.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μας την παραδώσατε την ΗΔΙΚΑ, γιατί σε έναν χρόνο, αντί για εννέα χρόνια που κάνατε εσείς, δεν εκκαθαρίσαμε τα μητρώα. Εντάξει. Πάντως αυτή είναι η απάντηση. Όλα βαίνουν καλώς…

**ΦΩΤΕΙΝΗ ΑΡΑΜΠΑΤΖΗ:** Για τους γεννηθέντες το 1950, κύριε Υπουργέ;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** …και θα έχουμε, πραγματικά, μια χρονιά ιδιαίτερα αναπτυξιακή και με έναν κόσμο που προσεγγίζει την κοινωνική ασφάλιση με αισιοδοξία, όπως οι άστεγοι…

**ΦΩΤΕΙΝΗ ΑΡΑΜΠΑΤΖΗ:** Για τους γεννηθέντες του ’50;

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** …ή οι συγγραφείς, διότι συνεχώς βλέπω να βγαίνουν ψευδείς ειδήσεις ότι παίρνουμε τις συντάξεις από τους συγγραφείς. Έγινε χαμός στο διαδίκτυο. Λένε ότι τους άστεγους που κοιμούνται στα χαρτόκουτα τους κάναμε εργοδότες και τους παίρνουμε εισφορές.

**ΦΩΤΕΙΝΗ ΑΡΑΜΠΑΤΖΗ:** Πότε θα επιστρέψετε αυτά που χρωστάτε στους γεννηθέντες του 1950;

**ΠΡΟΕΔΡΕΥΩΝ (Νικήτας Κακλαμάνης):** Μη γίνεται διάλογος, παρακαλώ.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τέτοια λέτε συνεχώς, αντί να δείτε ότι στηρίζουμε τους ανασφάλιστους και τους απόκληρους. Ακόμη και γι’ αυτούς που κοιμούνται στο παγκάκι και στο χαρτοκούτι, που τους καλύπτουμε ασφαλιστικά με υγεία, περίθαλψη και συντάξεις, δεν λέτε ένα «καλώς έχει». Ακόμη και αυτό βγήκε σε πρωτοσέλιδο στη εφημερίδα «Τα ΝΕΑ» εχθές ως «ληστρική επιδρομή στους αστέγους». Η ασφαλιστική κάλυψη έγινε το ανάποδο για τέτοιου είδους αντιλήψεις.

Εμείς θα προχωρήσουμε με τον τρόπο που προχωράμε και θα κριθούμε γι’ αυτό.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α.Ε." και άλλες διατάξεις».

Το ανωτέρω σχέδιο νόμου χαρακτηρίστηκε από την Κυβέρνηση ως επείγον και η αρμόδια Διαρκής Επιτροπή Παραγωγής και Εμπορίου αποδέχτηκε κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής.

Η Διάσκεψη των Προέδρων αποφάσισε στη συνεδρίασή της στις 15-2-2018 τη συζήτηση του νομοσχεδίου σε μία έως δύο συνεδριάσεις.

Προτείνω η συζήτηση να είναι ενιαία επί της αρχής, επί των άρθρων και των τροπολογιών. Δεν νομίζω να χρειαστεί δεύτερη συνεδρίαση.

Σας ενημερώνω ότι δεν λειτουργεί το σύστημα αυτόματης εγγραφής. Επομένως μέχρι να κατέβει από το Βήμα και ο δεύτερος εισηγητής, ο κ. Πλακιωτάκης, όποιος συνάδελφος θέλει, τον παρακαλώ ή να έρχεται στην Γραμματεία ή να το κάνει διά ανατάσεως χειρός, προκειμένου να εγγραφεί στον κατάλογο. Τρεις συνάδελφοι είχαν μιλήσει στην επιτροπή. Νομίζω ότι και σήμερα δεν θα είναι πάνω από έξι ή επτά συνάδελφοι. Άρα με σύντομες και σφιχτές διαδικασίες να προχωρήσουμε, για να μην πάθουμε ό,τι πάθαμε χθες το βράδυ. Να τελειώνουμε σήμερα.

Ο Υπουργός είναι εδώ, οι δύο πρώτοι εισηγητές είναι εδώ. Παρακαλώ να έρθουν και οι υπόλοιποι, για να ξεκινήσουμε.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Συνεπώς το Σώμα συμφώνησε με την πρόταση που έκανα.

Επομένως ξεκινάμε με τον κ. Μάρδα, γενικό εισηγητή του ΣΥΡΙΖΑ, για δώδεκα λεπτά.

Ορίστε, κύριε Μάρδα, έχετε τον λόγο.

**ΔΗΜΗΤΡΙΟΣ ΜΑΡΔΑΣ:** Κυρίες και κύριοι, έχουμε σήμερα να συζητήσουμε τη σύμβαση παραχώρησης ορισμένων χώρων και υπηρεσιακών στοιχείων του λιμένος Θεσσαλονίκης ανάμεσα στο ελληνικό δημόσιο και την «Οργανισμό Λιμένος Θεσσαλονίκης Α.Ε.».

Πολύ σύντομα, όσον αφορά στα ιστορικά, το 1953 ανέλαβε τη διοίκηση του λιμανιού ο ΟΛΘ ως νομικό πρόσωπο δημοσίου δικαίου. Μετατράπηκε σε ανώνυμη εταιρεία το 1999.

Στις 27 Ιουνίου του 2001 έχουμε τη σύμβαση παραχώρησης ανάμεσα στο ελληνικό δημόσιο και τον ΟΛΘ για αποκλειστικό δικαίωμα χρήσης γηπέδων, κτηρίων και εγκαταστάσεων της χερσαίας λιμενικής ζώνης για σαράντα χρόνια.

Είχαμε ορισμένες τροποποιήσεις το 2009 και ανάμεσα σε αυτές τις τροποποιήσεις είχαμε και επέκταση αυτής της χρήσης κατά δέκα χρόνια.

Όλο αυτό το σύνολο των διατάξεων αποτελούν τη λεγόμενη «υφιστάμενη σύμβαση παραχώρησης».

Το 2008 γίνεται μία πρώτη προσπάθεια με σκοπό την παραχώρηση, όχι όμως του συνόλου των εγκαταστάσεων, αλλά μέρους του γνωστού σταθμού των εμπορευματοκιβωτίων, του ΣΕΜΠΟ.

Είναι μια διαδικασία η οποία ναυαγεί, με την έννοια ότι η Hutchison, ο υποψήφιος ανάδοχος, τελικά απέσυρε την προσφορά του. Αποτέλεσμα αυτής της διαδικασίας είναι ότι παρέμεινε ένα δώρο στον ΟΛΘ, που ήταν η εγγυητική επιστολή της συγκεκριμένης εταιρείας.

Από το 2007 και ιδιαίτερα, το 2008, παρουσιάζεται μια καθίζηση σε ό,τι αφορά την εμπορευματική κίνηση στον σταθμό, τον ΣΕΜΠΟ. Πιο συγκεκριμένα, έχουμε μείωση κατά 46% των λεγόμενων εικοσάποδων κοντέινερς, αυτών των μεταλλικών κουτιών που στη διεθνή ορολογία ονομάζονται TEUS. Συγχρόνως, βέβαια, έχουμε μια μείωση και του χύμα φορτίου.

Εδώ βέβαια από εκείνη την περίοδο και μετά, και πιο συγκεκριμένα από το 2010 και μετά, έχουμε τη διοίκηση του ΟΛΘ η οποία επιδιώκει, κατά τους ισχυρισμούς της και κατά τις εκθέσεις της, να «απογειώσει» το λιμάνι. Όμως, όπως ξέρετε, τα ποιοτικά στοιχεία στη διοίκηση είναι αυτά τα οποία δίνουν και τον τόνο της αναπτυξιακής δυναμικής, όχι μόνο στο λιμάνι, αλλά και σε κάθε εταιρεία.

Διαπιστώνεται, σύμφωνα με τα βιογραφικά του προέδρου και διευθύνοντος συμβούλου -ένα άτομο- ότι τα ποιοτικά αυτά χαρακτηριστικά δεν ήταν τα καταλληλότερα. Βέβαια, θα καταθέσω και τα βιογραφικά σημειώματα του τότε διευθύνοντος συμβούλου και του υφιστάμενου διευθύνοντος συμβούλου, για να γίνει κατανοητό σε τελική ανάλυση το πρόβλημα αυτό της διαφοράς των ποιοτικών στοιχείων. Και μπορώ να σας πω και ποιος πράγματι νοιαζόταν, έτσι ώστε το λιμάνι να κρατηθεί γερά στα πόδια του. Διότι διαπιστώνεται ότι κατά τη διάρκεια του 2010-2014 έχουμε μια απαξίωση του λιμανιού, με την έννοια ότι το κύριο μέλημα της διοίκησης ήταν να μην έχει ζημίες, κάτι το οποίο είναι βέβαια σωστό. Όμως, αυτό είναι το αυτονόητο, δεν είναι ο άθλος.

Ο άθλος είναι να μπορεί η διοίκηση να επεκτείνει τις δραστηριότητες του λιμανιού, να αυξήσει τον τζίρο του λιμανιού, έτσι ώστε το λιμάνι να πατήσει γερά στα πόδια του. Ένα λιμάνι το οποίο είναι σε μια διαδικασία δυναμικής ανάπτυξης, καταλαβαίνετε ότι έχει πολλά περισσότερα πλεονεκτήματα, ακόμα και στο πλαίσιο της διαδικασίας παραχώρησης, σε σχέση με ένα άλλο λιμάνι το οποίο βρίσκεται σε μια διαδικασία στασιμότητας.

Στο σημείο αυτό καταθέτω τα δύο βιογραφικά των δύο διευθυνόντων συμβούλων του 2010-2014 και 2015 έως σήμερα . Όπως επίσης καταθέτω και τις επιδόσεις του λιμανιού από το 2014 ως και το 2017.

(Στο σημείο αυτό ο Βουλευτής κ. Δημήτριος Μάρδας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα διαπιστώσετε πάρα πολύ εύκολα ότι κατά την περίοδο 2012 έως 2014 -παίρνω τρία έτη γιατί είναι και τρία έτη από το 2015 ως το 2017- η τότε διοίκηση κατάφερε να αυξήσει τον όγκο των TEUS κατά τριάντα δύο χιλιάδες ενενήντα φορτία, ενώ από το 2015 ως το 2017 έχουμε μια αύξηση αυτών των φορτίων κατά πενήντα χιλιάδες διακόσια επτά. Βέβαια, όλη αυτή η διαδικασία της απαξίωσης η οποία έλαβε χώρα όλο αυτό το χρονικό διάστημα λόγω ακατάλληλων διοικήσεων ιδιαίτερα της περιόδου 2011-2014, ερμηνεύεται και από συνάδελφους πανεπιστημιακούς.

Καταθέτω τη δήλωση του Τζόζεφ Στίγκλιτς, ο οποίος δεν αναφέρθηκε φυσικά στο λιμάνι, αλλά αναφέρθηκε στις προς ιδιωτικοποίηση επιχειρήσεις και γιατί και τι εξυπηρετεί η διαδικασία της απαξίωσης διεθνώς των προς ιδιωτικοποίηση επιχειρήσεων.

(Στο σημείο αυτό ο Βουλευτής κ. Δημήτριος Μάρδας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ερχόμαστε το 2014, όπου το ΤΑΙΠΕΔ αποφάσισε τη διάθεση πλειοψηφικού πακέτου 67% των μετοχών του ΟΛΘ, και μπήκαμε σε μια διαδικασία παραχώρησης, όπου στις 10 Απριλίου 2014 ορίστηκε ο προτιμώμενος επενδυτής. Το 2015, σύμφωνα με τα προβλεπόμενα στην υφιστάμενη σύμβαση παραχώρησης του 2009, το ελληνικό δημόσιο κάλεσε τον ΟΛΘ, προκειμένου να συνομολογηθούν οι κατάλληλες τροποποιήσεις στην υφιστάμενη σύμβαση παραχώρησης, με σκοπό το περιεχόμενό της να εναρμονιστεί προς τη σκοπούμενη μεταβίβαση της πλειοψηφίας στον μελλοντικό επενδυτή. Το 2018, λόγω των αναθεωρήσεων, φτάσαμε στην ονομαζόμενη «αναθεωρημένη σύμβαση παραχώρησης» που υπογράφτηκε στις 2-2-2018.

Ως προς ορισμένα στοιχεία της συγκεκριμένης σύμβασης, εδώ έχουμε τον ρυθμιστικό ρόλο του κράτους και την εποπτεία του κράτους που είναι αρκετά ισχυρή. Αυτό είναι μια σημαντική διαφοροποίηση σε σχέση με το παρελθόν. Είναι μια διαφοροποίηση που δείχνει, αν θέλετε, και τις επιλογές οι οποίες λαμβάνουν χώρα στο πλαίσιο των όποιων διαδικασιών παραχωρήσεων ή ιδιωτικοποιήσεων έχει η Κυβέρνησή μας.

Ως προς τη σύμβαση αναλυτικότερα προβλέπονται κάποια ελάχιστα επίπεδα διακίνησης ετησίως, τα οποία είναι αρκετά ψηλά και στα οποία θα αναφερθώ ακολούθως. Προβλέπονται τρία τέλη σε ό,τι αφορά τα πλοία. Και έχουμε μία παρέμβαση του κράτους στα τέλη εκείνα, τα οποία αναφέρονται στην ακτοπλοΐα και μόνο. Υπάρχει διάταξη η οποία αναφέρεται στην απαγόρευση συγχωνεύσεων ή μετασχηματισμού ή οτιδήποτε άλλο στον ΟΛΘ στο πλαίσιο της επιχειρησιακής του διαδικασίας, χωρίς την έγκριση του κράτους. Το αντάλλαγμα της παραχώρησης είναι συνάρτηση του μεικτού κύκλου εργασιών και κατ’ έτος δεν μπορεί να είναι χαμηλότερο του 1,8 εκατομμυρίου. Υπάρχουν κυρώσεις στην περίπτωση κατά την οποία ο ΟΛΘ δεν πληροί τις όποιες υποχρεώσεις του. Και προβλέπεται καταγγελία της σύμβασης στην περίπτωση κατά την οποία οδηγηθούν τα πράγματα στα άκρα.

Το τίμημα το οποίο θα καταβληθεί είναι της τάξης των 231.926.000 ευρώ για το 67% των μετοχών του ΟΛΘ. Οι επενδύσεις έως το 2026 θα κινηθούν ανάμεσα σε δύο σενάρια: Το βασικό σενάριο προβλέπει 256.900.000 ευρώ και το αισιόδοξο σενάριο προβλέπει 441.600.000 ευρώ. Οι ελάχιστες επενδύσεις ως το 2026 που πρέπει να γίνουν είναι της τάξης των 180.000.000 ευρώ.

Η συνολική αύξηση των εσόδων του ΟΛΘ έως το 2026 θα είναι της τάξης των 834.000.000 ευρώ. Το καθαρό δημοσιονομικό όφελος έως το 2026 θα είναι της τάξης των 216.000.000 ευρώ. Επιπλέον, θα υπάρχουν έσοδα από αποθήκευση, τροφοδοσία και από κάποιες άλλες υπηρεσίες που προσφέρει το λιμάνι, της τάξης των 465.100.000 ευρώ. Η επίπτωση στο ΑΕΠ είναι της τάξης του 1,47% κατώτερο και 1,93% ανώτερο. Το Γενικό Λογιστήριο του Κράτους εύλογα δεν σημειώνει δαπάνες, παρά μόνο έσοδα.

Καθώς έχω λίγο χρόνο, σε ό,τι αφορά την κατ’ άρθρον παρουσίαση θα αναφερθώ σε ορισμένα από τα άρθρα της σύμβασης τα οποία παρουσιάζουν ενδιαφέρον:

Στο άρθρο 2, παράγραφος 2 έχουμε την εποπτική εξουσία της Ρυθμιστικής Αρχής Λιμένων, μίας αρχής η οποία σύμφωνα με τα προβλεπόμενα, παρακολουθεί ακριβώς το τι γίνεται στο λιμάνι.

Στο άρθρο 3, παράγραφος 9 αναφέρεται ελάχιστο επίπεδο διακίνησης των TEUs που είναι τριακόσιες εβδομήντα χιλιάδες για τα πρώτα εννέα έτη και θα έχουμε μία αύξηση σταδιακά που θα αγγίξει τις εξακόσιες πενήντα χιλιάδες TEUs. To 2017 ήμασταν περίπου στις τετρακόσιες μία χιλιάδες κοντέινερς.

Έρχομαι στο άρθρο 6, παράγραφος 7 όπου οι Προβλήτες 1 και 2 σε συνεννόηση με τον δήμο θα χρησιμοποιούνται για ανάπτυξη πολιτιστικών δραστηριοτήτων. Εκεί θα έχει και το Φεστιβάλ Θεσσαλονίκης ένα μερίδιο σε ό,τι αφορά αυτό. Όπως ξέρετε, το λιμάνι κύριο σκοπό έχει να συνδέσει τη στεριά με τη θάλασσα και τα υπόλοιπα είναι πάρα πολύ χρήσιμα, αλλά δεν είναι το κύριο στοιχείο αυτό, το οποίο οφείλει να απασχολεί ένα λιμάνι, δηλαδή τα πολιτιστικά.

Σε ό,τι αφορά το άρθρο 7 προβλέπεται με ακρίβεια στο «Πρόγραμμα Επενδύσεων» αυτά τα οποία σας ανέφερα. Και ότι εδώ βέβαια εντάσσεται στο πλαίσιο των επενδύσεων και ο πολυπαθής Προβλήτας 6, στον οποίο συγκεκριμένο προβλήτα οι επενδύσεις αναβάλλονται επί τόσα χρόνια, για να ολοκληρωθούν στην πρώτη επταετία.

Στο άρθρο 10, όπως σας είπα, έχουμε τρία τέλη τα οποία ορίζονται με παρέμβαση του κράτους, σε ό,τι αφορά τα τέλη ακτοπλοΐας.

Στο άρθρο 14 έχουμε τη διαδικασία ελέγχου, όπως ακριβώς διατυπώνεται και έχουμε ετήσιες εκθέσεις, οι οποίες πρέπει να γίνονται τέσσερις μήνες μετά το πέρας κάθε περιόδου αναφοράς. Έχει χωριστεί όλη η περίοδος έως το 2051 σε περιόδους αναφοράς.

Στο άρθρο 16 έχουμε τις ποινικές ρήτρες σε περιπτώσεις παραβάσεων των υποχρεώσεων του επενδυτή, που θα οδηγήσει η μη τήρηση των συμφωνηθέντων.

Και στο άρθρο 18 προβλέπεται μία εγγυητική επιστολή καλής εκτέλεσης 10.000.000 ευρώ και 20.000.000 ευρώ μία συμπληρωματική εγγυητική επιστολή καλής εκτέλεσης από τράπεζα που γίνεται αποδεκτή από το ελληνικό δημόσιο.

Το σύνολο των άρθρων της σύμβασης είναι τριάντα. Και έχουμε και ένα μεγάλο σύνολο παραρτημάτων που δίνουν με λεπτομέρειες τα όσα έχουν συμφωνηθεί και τα οποία αναφέρονται στη λειτουργία του λιμανιού ως το 2051.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Κύριε συνάδελφε, όταν θα πάρετε τα Πρακτικά, να κάνετε μια διόρθωση: Νομίζω ότι το άρθρο 18, που είπατε, είναι στο Παράρτημα. Το νομοσχέδιο έχει δώδεκα άρθρα. Τα υπόλοιπα είναι στο Παράρτημα. Τυπικό είναι το θέμα, αλλά επειδή είπατε για άρθρο 18, πρέπει να είναι του Παραρτήματος.

**ΔΗΜΗΤΡΙΟΣ ΜΑΡΔΑΣ:** Σωστά, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλακιωτάκη, μισό λεπτό, καθίστε, γιατί θέλω και τη συναίνεσή σας. Θα κάνω μια πρόταση που νομίζω ότι θα διευκολύνει όλους τους εισηγητές.

Κύριοι συνάδελφοι, προτείνω να δώσουμε τον λόγο για πέντε λεπτά στον κ. Βίτσα να παρουσιάσει την τροπολογία του. Και επειδή η συζήτηση είναι ενιαία, να έχετε εικόνα του τι είναι αυτή η τροπολογία. Του έχω ζητήσει, επίσης, να μείνει κι άλλα πέντε λεπτά για να κάνετε κάποια διευκρινιστική ερώτηση, αν θέλετε.

Απ’ ό,τι βλέπω συμφωνούμε και νομίζω ότι είναι πιο πρακτικό και για εσάς.

Κύριε Υπουργέ, έχετε τον λόγο από τη θέση σας για πέντε λεπτά για την τροπολογία σας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ πολύ, κύριε Πρόεδρε. Και ευχαριστώ και τον κ. Πλακιωτάκη.

Η τροπολογία με γενικό αριθμό 1484 και ειδικό αριθμό 31 αφορά την επέκταση του προγράμματος των υποβρυχίων κατά 18.800.000 ευρώ. Θα σας πω ένα πολύ γρήγορο ιστορικό: Είναι γνωστό ότι τον Οκτώβριο του 2014 και στις αρχές του 2015, δηλαδή μέχρι το πρώτο εξάμηνο, τα τέσσερα υποβρύχια καθελκύστηκαν. Από το δεύτερο εξάμηνο του 2015 τα τρία από τα τέσσερα υποβρύχια έχουν παραδοθεί στο Πολεμικό Ναυτικό για επιχειρησιακή χρήση. Στις αρχές του 2018 παραδόθηκε και το τέταρτο, το «ΚΑΤΣΩΝΗΣ».

Αυτό μας δίνει μια πολύ σημαντική υπεροπλία στο Αιγαίο. Υπάρχουν εργασίες για την ολοκλήρωση αυτών των υποβρυχίων. Αυτές οι εργασίες αφορούν ρυθμίσεις και δοκιμές των κινητήρων πρόωσης, ενεργοποίηση της αναερόβιας πρόωσης, απαιτήσεις αναβάθμισης του λογισμικού πλήθους συστημάτων και κάποιες εκκρεμότητες στις εργασίες και στις ρυθμίσεις που αφορούν τους ιστούς και τα λοιπά. Αντίστοιχα υπάρχουν ζητήματα που αφορούν τα συνοδά πλοία. Αυτό είναι το πρώτο, το αιτιολογικό.

Συγχρόνως, όπως γνωρίζετε, βρισκόμαστε σε αναμονή της απόφασης του Πρωτοδικείου Αθηνών για αναγκαστική διαχείριση των «Ελληνικών Ναυπηγείων Α.Ε.», δηλαδή των ναυπηγείων Σκαραμαγκά. Κανονικά έπρεπε να είχε βγει τον Δεκέμβριο του 2017. Δεν έχει βγει μέχρι τα τώρα. Είμαστε σε αναμονή και αυτής της διαδικασίας.

Όλη αυτή η εργασία θα γίνει στα ναυπηγεία Σκαραμαγκά, έτσι τουλάχιστον προτείνουμε. Το κόστος είναι: από τα 18.800.000, τα 13.600.000 είναι μισθοδοσία, το 1.200.000 είναι λειτουργικά έξοδα και τα 4.000.000 είναι τεχνική υποστήριξη, υλικά για την ολοκλήρωση του προγράμματος και εργασία συντήρησης των συνοδών πλοίων.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Υπουργέ.

Από τη Νέα Δημοκρατία βλέπω ότι δεν θέλει κάποιος συνάδελφος να ρωτήσει κάτι.

Από τη Δημοκρατική Συμπαράταξη;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Καρρά. Μια σύντομη, κοφτή ερώτηση, παρακαλώ.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ήδη έχει προαναγγελθεί σε σχέση με την απόφαση του δικαστηρίου, του Μονομελούς Πρωτοδικείου, που αναμένεται.

Εάν εκδοθεί στον ενδιάμεσο χρόνο, που λογικά θα πρέπει να έχει εκδοθεί, θα επηρεάσει αυτή τη σύμβαση, την οποία έχει κάνει το Πολεμικό Ναυτικό για την ολοκλήρωση, κύριε Υπουργέ;

**ΠΡΟΕΔΡΕΥΩΝ (Νικήτας Κακλαμάνης):** Αυτή είναι η ερώτηση. Καθίστε, παρακαλώ.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Έχω πολλές, αλλά δεν θέλω να ανοίξει αυτή η κουβέντα τώρα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ευχαριστώ, κύριε Πρόεδρε.

Είναι πολύ απλό: Το ίδιο το πρόγραμμα δεν θα το επηρεάσει ούτε θα το αναπροσαρμόσει. Θα ολοκληρωθεί. Άλλωστε, είναι ένα πρόγραμμα εξαμήνου. Αν εκδοθεί, τόσο το καλύτερο. Πιθανόν να πάρει μια άλλη μορφή, όπως καταλαβαίνετε, αλλά τα χρήματα θα είναι τα ίδια.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κούζηλε, θέλετε να μιλήσετε;

**ΝΙΚΟΛΑΟΣ ΚΟΥΖΗΛΟΣ:** Όχι.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Δελής;

**ΙΩΑΝΝΗΣ ΔΕΛΗΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Σύντομη να είναι η ερώτηση. Δεν βάζω χρόνο. Σας εμπιστεύομαι.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, συμπτωματικά ήμουν παρών σε ένα νομοσχέδιο όπου κατατέθηκε πριν από έξι μήνες μια αντίστοιχη τροπολογία, νομίζω τον περασμένο Αύγουστο. Έτσι θα πάμε, δηλαδή; Κάθε έξι μήνες θα φέρνετε μια τροπολογία για τα ναυπηγεία του Σκαραμαγκά; Υπάρχει κάποια προοπτική; Μπορείτε να μας πείτε κάποια προοπτική για το ναυπηγείο; Για τους εργαζόμενους; Γιατί η κατάσταση είναι δραματική. Θα τα πούμε και μετά στην τοποθέτησή μας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Το ελληνικό δημόσιο έχει καταθέσει στο Πρωτοδικείο Αθηνών αίτηση κατά τις διαδικαστικές διαδικασίες ώστε να μπει το ναυπηγείο Σκαραμαγκά υπό αναγκαστική ειδική διαχείριση.

**ΙΩΑΝΝΗΣ ΔΕΛΗΣ:** Εκκαθάριση.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Εκκαθάριση εν λειτουργία. Αυτό είναι το βασικό ζήτημα. Ξέρετε ότι από τη στιγμή που θα ληφθεί η απόφαση θα χρειαστεί μια διαδικασία ενός χρόνου. Έχει κατατεθεί κι ένα ολόκληρο πλάνο με το τι πρόκειται να γίνει με το ναυπηγείο. Έχουν γίνει συζητήσεις και με τους εργαζόμενους, όχι μόνο σε επίπεδο σωματείων αλλά και με τους ίδιους τους εργαζόμενους. Η τελευταία που έγινε νομίζω ήταν την προπερασμένη Παρασκευή. Υπάρχει μια συμφωνία με τις όποιες διαφορετικότητες. Σημασία έχει ότι φεύγει από τα χέρια του Σάφα και έρχεται στη δική μας ευθύνη. Αυτό είναι το βασικό ζήτημα. Άρα, η προοπτική υπάρχει. Η προσπάθεια είναι το ναυπηγείο να παραμείνει ανοιχτό και σε λειτουργία και να μπορεί να κάνει και εμπορικές δουλειές. Αυτό είναι το βασικό.

**ΠΡΟΕΔΡΕΥΩΝ (Νικήτας Κακλαμάνης):** Κλείνουμε με τον κ. Αμυρά.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Πρώτα απ’ όλα, κύριε Υπουργέ, αν απορριφθεί η αίτηση από το δικαστήριο, πώς θα αντιδράσετε; Ποια είναι τα μέτρα που μετά θα ακολουθήσουν; Αυτό είναι το πρώτο ερώτημά μου.

Το δεύτερο ερώτημά μου έχει να κάνει με το εξής. Αγαπητέ κύριε Βίτσα, αλλά και οι επισπεύδοντες Υπουργοί που μέσα στο νομοσχέδιό σας εντάσσεται αυτή η τροπολογία, κύριε Κουρουμπλή και κύριε Σαντορινιέ, δεν φοβάστε μη τυχόν βρεθείτε ενώπιον μιας εξεταστικής επιτροπής; Όταν η σύμβαση για τα υποβρύχια συζητείτο σ’ αυτήν εδώ την Αίθουσα το 2012 και 2013, ο κ. Τσίπρας είχε πει «ζητάω εξεταστική και θα δούμε τον Βενιζέλο να ανεβαίνει τα σκαλιά της δικαιοσύνης». Τώρα τι γίνεται; Εσείς ανεβαίνετε τα σκαλιά της δικαιοσύνης ή τα κατεβαίνετε; Πότε μας λέγατε πράγματα που δεν ίσχυαν; Το 2013 ή σήμερα;

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Η ερώτηση καταγράφεται. Είναι άσχετη με την τροπολογία όμως. Απαντάτε επί της ερώτησης για την τροπολογία.

Ορίστε, κύριε Υπουργέ.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κύριε Αμυρά, εμείς είμαστε, κατά το μάλλον ή ήττον, σίγουροι ότι θα έχουμε επιτυχία σε αυτό που έχουμε κάνει. Υπάρχουν όμως κι άλλες διαδικαστικές, δικονομικές δυνατότητες τις οποίες θα χρησιμοποιήσουμε. Αυτό είναι το πρώτο θέμα.

Μια και μου δώσατε την ευκαιρία –δεν θα μιλήσω εκτενώς- να σας πω ότι δεν φοβάμαι. Όταν λέω ότι δεν φοβάμαι, για να το λύσω από τα τώρα, εννοώ ότι ξέρω τι έχω κάνει. Για μένα μου αρκεί αυτό που έχω κάνει, το γεγονός δηλαδή ότι έχουμε σώσει ως Κυβέρνηση τα ναυπηγεία, τα έχουμε σε λειτουργία, οι εργαζόμενοι πληρώνονται. Με αυτή την έννοια ό,τι και να γίνει οποιαδήποτε απειλή δεν θεωρώ ότι θα την φοβηθώ. Όχι από εσάς. Από οποιονδήποτε.

**ΓΕΩΡΓΙΟΣ ΑΜΥΡΑΣ:** Απλώς είναι σκανδαλώδης η σύμβαση.

**ΠΡΟΕΔΡΕΥΩΝ (Νικήτας Κακλαμάνης):** Κλείσαμε. Εξάλλου ο κ. Αμυράς Πρακτικά διάβασε.

Ευχαριστούμε, κύριε Υπουργέ.

Και τώρα τον λόγο έχει ο κ. Πλακιωτάκης, εισηγητής της Νέας Δημοκρατίας.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι μεγάλη μέρα σήμερα. Χαίρομαι που ύστερα από πολλά χρόνια καθυστερήσεων, αγκυλώσεων, υπαρξιακών αναζητήσεων αλλά και αμφιβολιών, τα στελέχη του ΣΥΡΙΖΑ και συγκεκριμένα ο κ. Κουρουμπλής υιοθετούν μια φιλελεύθερη πολιτική, η οποία βοηθάει στην ανάπτυξη αλλά και τον εκσυγχρονισμό της ελληνικής οικονομίας.

Είναι πολύ σημαντικό το ότι τα τελευταία απομεινάρια του κομμουνισμού σ’ αυτήν τη χώρα, έστω και μετά από πιέσεις των τροϊκανών και μετά από πολιτικές παλινωδίες, προσγειώνονται στην πραγματικότητα και αναζητούν τον πολιτικό ρεαλισμό. Οι χθεσινοί πολέμιοι κάθε επένδυσης στη χώρα φέρνουν προς ψήφιση μια σύμβαση για την οποία γνωρίζετε πολύ καλά, κυρίες και κύριοι συνάδελφοι του ΣΥΡΙΖΑ, ότι εμείς είχαμε δώσει πολιτικές μάχες στο παρελθόν. Με την απόφαση αυτής της Κυβέρνησης τι κάνετε ουσιαστικά; Επιβεβαιώνετε την πολιτική μας και αναγνωρίζετε την ορθότητα των πολιτικών μας επιλογών.

Κυρίες και κύριοι συνάδελφοι, θέλουμε να ξεκαθαρίσουμε εξαρχής ότι εμείς συμφωνούμε στο γενικό πλαίσιο αυτής της πολιτικής και γι’ αυτό στηρίζουμε την πολιτική επιλογή της παραχώρησης του λιμανιού στη Θεσσαλονίκη. Δεν μπορούμε, όμως, να μην στηλιτεύσουμε τις αδυναμίες αυτής της σύμβασης, που είναι αποτέλεσμα των λανθασμένων επιλογών της Κυβέρνησης.

Κατ’ αρχάς, κύριε Υπουργέ, αργήσατε δύο χρόνια, με αποτέλεσμα την απώλεια εσόδων, την απώλεια επενδύσεων και την απώλεια θέσεων εργασίας για την ελληνική οικονομία. Στα προσδοκώμενα οφέλη αναφέρεται πλήθος εκτιμήσεων για έσοδα εκατοντάδων εκατομμυρίων ευρώ, καθαρών κερδών για το δημόσιο, χωρίς να υπάρχει συγκεκριμένη αναφορά σε σχέση με το πού βασίζονται αυτές οι εκτιμήσεις. Υπάρχει μόνο μία σημείωση που πηγάζει από κάποια μελέτη του ΙΟΒΕ.

Στο ίδιο πλαίσιο το ΤΑΙΠΕΔ, χωρίς κατάθεση μελετών και στοιχείων, μιλά αυθαίρετα για συνολικό όφελος από την παραχώρηση 1,1 δισεκατομμυρίου ευρώ. Ειδικότερα τι κάνει; Αθροίζει το απευθείας τίμημα σε τρέχουσας αξίας 232 εκατομμυρίων ευρώ, που εκπροσωπεί το 67% των μετοχών του ΟΛΘ, τα 180 εκατομμύρια ευρώ επενδύσεις, τα 170 εκατομμύρια ευρώ από το 3,5% του ετησίου κύκλου εργασιών, αλλά και τις εκτιμώμενες άγνωστες επενδύσεις μέχρι το 2051.

Επίσης, για την κατανομή του 3,5% στους Δήμους Θεσσαλονίκης και Αμπελοκήπων Μενεμένης δεν γίνεται καμμία απολύτως αναφορά στο με ποια κριτήρια θα γίνει αυτή η κατανομή. Θα γίνει με κριτήρια ποιοτικά, περιβαλλοντικά, πληθυσμιακά; Καμμία απολύτως δέσμευση ή απάντηση.

Κύριε Υπουργέ, μιλήσατε επίσης για το θέμα των παραχωρήσεων ή υποπαραχωρήσεων. Μάλιστα, είπατε ότι οι επόμενες αποκρατικοποιήσεις στα περιφερειακά λιμάνια της χώρας θα γίνονται με τη μορφή υποπαραχωρήσεων.

Εγώ σας ερωτώ: Έχετε κάποια συγκεκριμένη μελέτη που να αποδεικνύει ότι η αποκρατικοποίηση μέσω παραχωρήσεων ολικής είναι λιγότερο επενδυτική από την υποπαραχώρηση; Αν κάποιος επενδυτής προσφέρει περισσότερα χρήματα στο θέμα της ολικής παραχώρησης ή προχωρεί σε αποκρατικοποίηση μέσω αύξησης μετοχικού κεφαλαίου ή πώλησης μετοχικού κεφαλαίου, εσείς τι θα κάνετε; Θα πείτε «όχι, εγώ θα προχωρήσω με τη μορφή υποπαραχωρήσεων;».

Γι’ αυτό σας είπα ότι όταν μιλάτε σ’ αυτήν την Αίθουσα, θα μιλάτε με μελέτες, θα μιλάτε με στοιχεία, για να μπορείτε να πάρετε και την ορθότερη τεκμηριωμένη απόφαση για τα εθνικά μας συμφέροντα.

Κύριε Υπουργέ, επειδή μιλήσατε και για τον διαγωνισμό του 2008, ο οποίος είχε σχεδόν ολοκληρωθεί – είχε γίνει τότε προσφορά από τη Hutchison, το γνωρίζετε πολύ καλά, με τίμημα 400 εκατομμυρίων ευρώ περίπου και άλλα τόσα σε επενδύσεις- αυτό δεν προχώρησε γιατί απλά υπήρξε η κυβερνητική αλλαγή.

Γνωρίζετε πολύ καλά ότι τη συγκεκριμένη περίοδο υπήρχε ένα κλίμα ακατάπαυστης σκανδαλολογίας και επίσης γνωρίζετε πολύ καλά ότι τότε το σύνολο της Αντιπολίτευσης ήταν «στα κάγκελα». Κανένας δεν ήθελε τότε την αποκρατικοποίηση. Φτάσατε στο σημείο να πείτε το εξής, ότι «εμείς προχωρήσαμε στην αποκρατικοποίηση του λιμανιού της Θεσσαλονίκης επειδή είχε απαξιωθεί». Δηλαδή, στο λιμάνι του Πειραιά τι θέλετε ακριβώς να κάνετε; Να εφαρμόσετε το μοντέλο της Λαϊκής Δημοκρατίας διαχείρισης του λιμανιού τύπου Μαδούρο; Απαντήστε μου, κύριε Υπουργέ.

Έρχομαι στο εξής ζήτημα: Ποιος θα παρακολουθεί τη σύμβαση; Καμμία απολύτως απάντηση δεν πήραμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής** **Πολιτικής):** Δεν πήρες απάντηση;

**ΙΩΑΝΝΗΣ ΠΛΑΚΙΩΤΑΚΗΣ:** Αφήστε με να ολοκληρώσω. Θα απαντήσετε μετά.

Μας καταθέσατε τις αρμοδιότητες της ΖΑΤ και της ΡΑΛ.

Ξέρετε, αυτή η επιλογή σας μου δημιούργησε ακόμη μεγαλύτερη ανησυχία κι ακόμη μεγαλύτερη σύγχυση. Κι επειδή η πρακτική της ΔΑΛ μέχρι σήμερα δεν μας κάνει να αισιοδοξούμε, εμείς, κύριε Υπουργέ, θέλουμε να μην δημιουργηθούν προβλήματα στο πρόγραμμα των υποχρεωτικών επενδύσεων.

Βέβαια δεν θα πρέπει η ΔΑΛ να δημιουργεί προβλήματα γραφειοκρατικά, όπως κάνει στο λιμάνι του Πειραιά, όπου τη μια παρεμβαίνει στη δημόσια διαβούλευση για το masterplan του Πειραιά, ως μη όφειλε, διότι είναι παράνομη αυτή η διαδικασία. Βάσει νόμου, η Γενική Γραμματεία Λιμένων Ναυτιλιακών Επενδύσεων, αλλά και η ΕΣΑΛ έχουν την αρμοδιότητα. Επίσης, χθες, με απόφαση του διοικητή της ΔΑΛ, καλεί τον ΟΛΘ σε διαβούλευση.

Επειδή, κύριε Υπουργέ, ο κ. Δρίτσας –δεν τον βλέπω σε αυτή την Αίθουσα- είπε ότι αυτά που γίνονται στη χώρα από τη ΔΑΛ δεν έχουν γίνει τα τελευταία είκοσι με τριάντα χρόνια, πράγματι, δεν έχουν ξαναγίνει. Πουθενά δεν αναφέρεται ως αρμοδιότητα η έκδοση αποφάσεων ναυαγιαίρεσης, ούτε αναφέρεται η μέριμνα για την εφαρμογή των διατάξεων του ν.2881/2001. Απλά, αναφέρεται η λέξη «παρακολούθηση», δηλαδή καθαρά εποπτική αρμοδιότητα.

Το τι αυθαιρεσίες διαπράττει η ΔΑΛ νομίζω ότι το έχουμε αναπτύξει είκοσι οκτώ Βουλευτές της Νέας Δημοκρατίας, με επίκαιρες ερωτήσεις, στον αρμόδιο Υπουργό, αναφορικά και με το ναυάγιο «ΑΛΚΥΩΝ», αλλά και με την απομάκρυνση και καταστροφή του «ΠΑΝΑΓΙΑ ΑΓΙΑΣΟΥ».

Ξαφνικά, τι ανακαλύψατε; Ανακαλύψατε ότι όλες αυτές οι ναυαγιαιρέσεις γίνονται αζημίως για το δημόσιο. Βέβαια, στην περίπτωση του «ΠΑΝΑΓΙΑ ΑΓΙΑΣΟΥ» γιατί προκηρύχθηκε η απομάκρυνση και καταστροφή του –κι αυτό βεβαίως αζημίως για το δημόσιο- από τη Λιμενική Αρχή και όχι από τη ΔΑΛ, όπως στην περίπτωση του «ΑΛΚΥΩΝ», αν η αρμοδιότητα, κατά τους ισχυρισμούς του διορισμένου διοικητή της ΔΑΛ, έχει περιέλθει σε αυτήν;

Και πόσο, τελικά, «αζημίως» είναι για το δημόσιο η δωρεά σε ιδιώτη περίπου δυόμισι χιλιάδων τόνων σκραπ, χωρίς να καλυφθούν τα μέχρι σήμερα έξοδα του δημοσίου, προσαυξανόμενα κατά 10% για το πλοίο αυτό;

Για να μην πούμε, βέβαια, για τη σταλινικού τύπου οργάνωση και δράση της ΔΑΛ, όσον αφορά το κομμάτι των μεταθέσεων και των αποσπάσεων.

Και πραγματικά, κύριε Υπουργέ, εγώ δεν καταλαβαίνω γιατί ιδρύσατε τελικά τη ΔΑΛ. Δεν σας φτάνει η ΡΑΛ και οι αρμοδιότητές της; Δεν καλύπτεται η απαίτηση του ενωσιακού πλαισίου με την ίδρυση της ΡΑΛ, η ύπαρξη της Ανεξάρτητης Δημόσιας Αρχής για τον έλεγχο λειτουργίας των λιμένων; Δεν φτάνει η Λιμενική Αρχή και η αρμοδιότητά της για την έκδοση του θεσμικού πλαισίου των κανονιστικών αποφάσεων που εκδίδει επί δεκαετίες για τη λειτουργία των λιμανιών ή επιθυμούμε, εκ του πλαγίου, με την ίδρυση της ΔΑΛ να πριονίσουμε τη λειτουργία και τις αρμοδιότητες του Λιμενικού Σώματος και των Λιμενικών Αρχών;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Εγώ θέλω, κύριε Υπουργέ, σε αυτό το σημείο να είμαι σαφής. Η Νέα Δημοκρατία, η επόμενη κυβέρνηση της Νέας Δημοκρατίας, το πρώτο πράγμα που θα κάνει είναι να καταργήσει τη ΔΑΛ. Διότι από την πρακτική της μέχρι σήμερα, τα γραφειοκρατικά προβλήματα που δημιουργεί, εν γένει, ιδιαίτερα στο κομμάτι των επενδύσεων, νομίζω άλλος θα έπρεπε να είναι ο ρόλος της. Ο ρόλος της θα έπρεπε να είναι διευκολυντικός κι όχι συνεχώς να δημιουργεί προσκόμματα, ιδιαίτερα στο επίπεδο υλοποίησης των επενδύσεων.

Έρχομαι τώρα στο κομμάτι των μετατάξεων. Μας είπατε ότι και στον Οργανισμό Λιμένα Θεσσαλονίκης θα ισχύσουν οι μετατάξεις όπως στον ΟΛΠ. Έχουν υποβληθεί πεντακόσια τριάντα αιτήματα για μετατάξεις στον Οργανισμό Λιμένα Πειραιώς και πρέπει να εκδοθούν οι ΚΥΑ με τα συναρμόδια Υπουργεία. Και σας ερωτώ: Γιατί καμμία μετάταξη δεν έχει υλοποιηθεί, παρά τις εξαγγελίες της Κυβέρνησης;

Κι έρχομαι τώρα σε ένα, επίσης, μεγάλο θέμα για τη λειτουργία του λιμανιού της Θεσσαλονίκης, που είναι η κατάργηση της τρίτης βάρδιας των τελωνιακών στο λιμάνι της Θεσσαλονίκης. Το γνωρίζετε πολύ καλά, το είπαμε και στην επιτροπή. Μεγάλες ναυτιλιακές που πραγματοποιούν κυκλικά δρομολόγια έχουν προχωρήσει σε αναδιάρθρωση δρομολογίων εξαιτίας αυτού το γεγονότος, για να αποφύγουν δηλαδή τις μεγάλες καθυστερήσεις, μέχρι την ολοκλήρωση της φορτοεκφόρτωσης. Κάποιες από τις εταιρείες αυτές έχουν επιβάλει κι έκτακτο επίναυλο.

Το αποτέλεσμα ποιο είναι; Οι εξαγωγείς να χάνουν αγορές, κυρίως λόγω καθυστερημένων παραδόσεων, όπως βεβαίως καθυστερεί επίσης και η εισαγωγή πρώτων υλών και άλλων εμπορευμάτων. Φανταστείτε σε ποιο σημείο έχουμε φθάσει, ώστε οι εξαγωγείς να αναγκάζονται να πληρώσουν φορτηγά και να στείλουν εμπορεύματα προς εξαγωγή από τον Πειραιά, παρά να περιμένουν πότε θα διεκπεραιωθούν από τον Οργανισμό Λιμένος Θεσσαλονίκης.

Κύριε Κουρουμπλή, κυρίες και κύριοι συνάδελφοι του ΣΥΡΙΖΑ, εμείς στη Νέα Δημοκρατία δεν έχουμε κολλήματα, δεν είμαστε εμπαθείς. Πρώτα και πάνω απ’ όλα, βάζουμε την Ελλάδα και το εθνικό συμφέρον.

Εύχομαι ο κύριος Υπουργός να βγάλει τις κομματικές παρωπίδες και να ασχοληθεί επιτέλους με το συμφέρον του τόπου.

Η Νέα Δημοκρατία αφήνει κατά μέρος το κομματικό συμφέρον και όφελος. Το έχει αποδείξει, άλλωστε, πολλές φορές στη μακρόχρονη ιστορία της. Για εμάς πρώτιστο μέλημα είναι το συμφέρον της χώρας, η ανάκαμψη της οικονομίας, η ευημερία του ελληνικού λαού.

Έχετε καθυστερήσει, γι’ αυτό και εμείς επιτακτικά ζητήσαμε και ζητούμε άμεσα την πολιτική αλλαγή, για να αναλάβει επιτέλους τη διακυβέρνηση της χώρας η Νέα Δημοκρατία, για να προωθήσει πολλές τέτοιες επενδύσεις. Γιατί εμείς, κύριε Υπουργέ, τις πιστεύουμε. Αυτή είναι η διαφορά μας. Εσείς δεν τις πιστεύετε. Αναγκάζεστε να τις υλοποιήσετε υπό τη δαμόκλεια σπάθη των δανειστών και γι’ αυτό και καθυστερείτε και δεν τις υλοποιείτε με τον τρόπο που θα έπρεπε να γίνονται. Και, βεβαίως, αυτό που μας ενδιαφέρει είναι να βγάλουμε τη χώρα από το τέλμα και να την οδηγήσουμε ξανά στον δρόμο της ευημερίας και της προόδου.

Η Νέα Δημοκρατία, όπως τόνισα, είναι σαφώς υπέρ, επί της αρχής. Άλλωστε, μην ξεχνάμε ότι επί κυβερνήσεως Κώστα Καραμανλή ξεκίνησαν οι παραχωρήσεις, συνεχίστηκαν και από την επόμενη κυβέρνηση και διασφαλίσαμε, πρώτα και πάνω από όλα –και αυτό δεν θα πρέπει να το ξεχνάμε- ό,τι υπεραξία δημιουργείται από τις αποκρατικοποιήσεις τελικά να μένει προς όφελος του ελληνικού δημοσίου.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ.

Προχωρούμε με τον ειδικό αγορητή της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεώργιο - Δημήτριο Καρρά.

Κύριε Καρρά, έχετε τον λόγο για δώδεκα λεπτά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Οι προβληματισμοί οι οποίοι δημιουργούνται όταν κατατίθεται στη Βουλή μια σύμβαση συνολικής παραχώρησης των δικαιωμάτων για την εκμετάλλευση και λειτουργία ενός λιμανιού της εμβέλειας του λιμανιού της Θεσσαλονίκης αυτόματα πρέπει να απαντηθούν. Δυστυχώς, δεν έχουν απαντηθεί μέχρι στιγμής.

Πρώτο ερώτημα που τέθηκε. Το μοντέλο που επελέγη, της συνολικής παραχώρησης, δηλαδή της μεταβίβασης των μετοχών του ΟΛΘ, ήταν το πλέον συμφέρον για την ελληνική οικονομία, για το ελληνικό κράτος, αλλά και για την ανάπτυξη της περιοχής ή θα έπρεπε να υπάρχει και να έχει εξεταστεί και ένα μοντέλο παραχώρησης επιμέρους δραστηριοτήτων;

Εμείς έχουμε υποστηρίξει ότι η παραχώρηση των επιμέρους δραστηριοτήτων δημιουργεί τις προϋποθέσεις να διατηρείται τελικά και ο δημόσιος χαρακτήρας ενός μεγάλου λιμανιού. Γιατί αυτή είναι η ανάγκη, να μπορεί να υπάρχει πλήρης κρατική εποπτεία και έλεγχος.

Σήμερα, λοιπόν, έρχεται στη Βουλή και ζητείται η κύρωση μιας σύμβασης, η οποία είναι μεταξύ ελληνικού δημοσίου και ΟΛΘ -ακόμη ο ΟΛΘ είναι δημόσιος- και όλα αυτά στηρίζονται σε μια σύμβαση αγοραπωλησίας μετοχών, η οποία περιέχει τις δεσμεύσεις, μια εξωεταιρική συμφωνία, αν θέλετε να το πούμε και νομικά, τις δεσμεύσεις μεταξύ του ελληνικού δημοσίου ως πλειοψηφούντος μετόχου -του ΤΑΙΠΕΔ εν προκειμένω- και του προτιμητέου αγοραστή.

Θα περίμενα, τουλάχιστον, να συνοδεύει η σύμβαση αγοραπωλησίας την κατάθεση της σύμβασης παραχώρησης στη Βουλή, για να δούμε ποιες είναι οι ειδικότερες, πέραν αυτού, εξωεταιρικές συμφωνίες, μεταξύ του ελληνικού δημοσίου ως πλειοψηφούντος μετόχου και του προτιμητέου αγοραστή.

Ελπίζω, φαντάζομαι ότι οι κύριοι Υπουργοί μέχρι το τέλος της συζήτησης θα τη φέρουν στη Βουλή, για να δούμε και αυτό τι κρύβει ή τι δεν κρύβει. Έτσι, νομίζω ότι αυτό εύλογα δημιουργεί τις επιφυλάξεις.

Παράλληλα, όταν τελειώναμε τα θέματα του ΟΛΠ και του ΟΛΘ, αμέσως ξαφνικά η Κυβέρνηση ανακοίνωσε ότι τελειώνει το μοντέλο παραχώρησης, πώλησης των λιμανιών και αρχίζει να επικρατεί στη σκέψη της το μοντέλο παραχώρησης δραστηριοτήτων και ξεχωριστό μοντέλο για κάθε λιμάνι, για την ανάπτυξη.

Ερωτήματα επόμενα, λοιπόν. Όταν μιλάμε για το λιμάνι της Θεσσαλονίκης αναφερόμεθα σε έναν άξονα, ο οποίος τουλάχιστον περιλαμβάνει το λιμάνι της Αλεξανδρούπολης και επιπλέον το λιμάνι της Καβάλας, τα οποία είναι σημαντικά για τις δραστηριότητες της ανατολικής Μακεδονίας και της Θράκης. Το λιμάνι της Αλεξανδρούπολης βεβαίως απ’ ό,τι ξέρουμε ή ανακοινώνεται, προορίζεται για σταθμός μεταφόρτωσης υγροποιημένου φυσικού αερίου.

**ΙΩΑΝΝΗΣ ΔΕΛΗΣ:** Και όχι μόνο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Προορίζεται είπα, κύριε συνάδελφε, δεν ξέρουμε τα περαιτέρω.

Συνεπώς τα ερωτήματα αυτά που έθεσα και στην επιτροπή δεν μου έχουν απαντηθεί. Αντίστοιχα, δεν μου δίνει τις αναγκαίες απαντήσεις και η αιτιολογική έκθεση, η οποία στέκεται στο να προβάλλει κάποιες οικονομικές παραμέτρους αυτές καθαυτές, οι οποίες όμως οικονομικές παράμετροι είναι μονομερείς.

Θα φέρω, λοιπόν, δύο-τρία παραδείγματα, τα οποία με έχουν απασχολήσει. Μιλάμε για ένα τίμημα 231 ή 232 εκατομμυρίων, το οποίο βεβαίως τίμημα αυτό κάθε στιγμή θα καταβληθεί, αν δεν έχει καταβληθεί, αμέσως, αλλά αυτό είναι πάρα πολύ εύκολο στον οποιονδήποτε να το εξασφαλίσει, αφού θα έχει στην κατοχή του τις μετοχές του ΟΛΘ, τις οποίες θα μπορεί να ενεχυριάσει. Δεν έχω τη σύμβαση αγοραπωλησίας μετοχών και γι’ αυτό τη ζητώ, κύριε Υπουργέ, για να δω αν μπορεί να τις ενεχυριάσει, να δανειστεί και «Γιάννης να κερνάει και Γιάννης να πίνει». Διότι, αν έχω τις μετοχές και μπορώ να τις ενεχυριάσω, θα δανειστώ εύκολα από οποιαδήποτε μεγάλη τράπεζα του εξωτερικού.

Όσον αφορά τις ελληνικές τράπεζες, βεβαίως ξέρουμε την κατάστασή τους. Δεν νομίζω ότι είναι εύκολο στις σημερινές συνθήκες.

Πάμε, λοιπόν, παρακάτω, τίμημα 231 εκατομμυρίων. Δεν έχει μεγάλη διαφορά και επί πλέον premium από τη χρηματιστηριακή αξία τουλάχιστον την τρέχουσα των μετοχών του 24% που είναι εισηγμένες στο Χρηματιστήριο Αθηνών. Ποιο το όφελος λοιπόν;

Κάτι άλλο. Πραγματικά, περίμενα μια ειλικρινή απάντηση για να τοποθετηθώ και εγώ όσον αφορά το εξής. Διάβασα τα οικονομικά στοιχεία του ΟΛΘ. Το έχω συζητήσει και με τον κ. Μάρδα. Λέει, λοιπόν, η σύμβαση που κατατίθεται ότι θα κάνει επενδύσεις από 180 εκατομμύρια έως κάποιο καλύτερο ποσό, εντός της πρώτης επταετίας. Γεννιέται το ερώτημα: Θα κάνει τις επενδύσεις μόνο με δικά του λεφτά ο προτιμητέος επενδυτής ή μπορεί να κάνει χρήση και των 65 εκατομμυρίων του αποθεματικού επενδύσεων -το ακριβές ποσό είναι 65.044.887 ευρώ- που είναι μέσα στο ταμείο του ΟΛΘ; Θα παραλάβει την εταιρεία, παραλαμβάνει και το ταμείο της. Οπότε, αν ισχύει αυτό ή θα πρέπει να αφαιρέσουμε από αυτό που ανακοινώνεται, τα 180 κατ’ ελάχιστον για επενδύσεις ή από τα 231, από το τίμημα, τα 65.000.000 ευρώ. Είναι ένα δωράκι καλό αυτό.

Πέραν αυτού, ζητήματα που τίθενται και στα οποία δεν έχω λάβει απαντήσεις είναι τα εξής. Με τον νόμο, το ΤΑΙΠΕΔ αυτή τη στιγμή είναι ο κάτοχος των μετοχών, του 67% που μεταβιβάζεται. Το ΤΑΙΠΕΔ όμως είναι θυγατρική εταιρεία της Ελληνικής Εταιρείας Συμμετοχών. Εκεί έχουμε ένα θέμα. Είναι μνημονιακή μεν η υποχρέωση σύστασης και λειτουργίας αυτής της εταιρείας, αλλά επιπλέον η παρούσα Κυβέρνηση ΣΥΡΙΖΑ - ΑΝΕΛ νομοθέτησε κάτι, ότι δεν θα πηγαίνουν στη μνημονιακή χοάνη όλα τα χρήματα των αποκρατικοποιήσεων. Θα διατηρείται το ποσοστό του 50% και αναφέρομαι στον ν.4389 που το προβλέπει αυτό και που είναι ο ίδιος νόμος που καθόρισε τις αρμοδιότητες της ΡΑΛ και της ΔΑΛ. Λέει, λοιπόν, στο άρθρο 199 και στο άρθρο 200 ότι το 50% των εσόδων της Εταιρείας των Συμμετοχών –κρατική εταιρεία υπό το ιδιωτικό δίκαιο που λειτουργεί- θα διατίθεται ως μέρισμα στο ελληνικό δημόσιο. Το πρώτο 50% θα πηγαίνει για την εξυπηρέτηση του μνημονιακού χρέους, το υπόλοιπο ως μέρισμα στο ελληνικό δημόσιο, για να διατίθεται για το Πρόγραμμα Δημοσίων Επενδύσεων.

Αυτό δεν άκουσα. Ούτε ήλθε ο Υπουργός Οικονομικών να μας πει τι θα κάνει γι’ αυτό ή τι έχει κάνει, για να γνωρίζει τουλάχιστον η Βουλή για προγενέστερες αποκρατικοποιήσεις-παραχωρήσεις. Ουδεμία απάντηση. Σιωπή και μπορώ να πω νεκρική σιωπή, κύριε Πρόεδρε.

Τίθεται ένα ερώτημα αυτή τη στιγμή. Λέμε ότι ουσιαστικά για να ενεργοποιηθεί η σύμβαση θα πρέπει να έχουν κατασκευαστεί οι συνδετήριες οδοί με το σιδηροδρομικό δίκτυο και την ΠΑΘΕ, για να μπορεί πράγματι να λειτουργεί το λιμάνι.

Κάνω, λοιπόν, μια πρόταση αυτή τη στιγμή, γιατί μπορεί ο προτιμητέος επενδυτής, ο νέος μέτοχος, να χρησιμοποιεί το επιχείρημα ότι δεν τελείωσε το κράτος τις υποχρεώσεις του, αναστέλλει και αυτός τις δικές του. Εάν, λοιπόν, θελήσουμε να εφαρμόσουμε την υποχρέωση να διατίθεται για δημόσιες επενδύσεις το 50% του τιμήματος των παραχωρήσεων-αποκρατικοποιήσεων, κατά προτεραιότητα να διατεθεί στο Πρόγραμμα Δημοσίων Επενδύσεων της Περιφέρειας Μακεδονίας, για να κατασκευαστούν οι συνδετήριες οδοί, σιδηροδρομικοί και οδικοί, για να μπορεί να λειτουργήσει το λιμάνι και να αφαιρέσουμε οποιαδήποτε επιχειρήματα στο μέλλον, για να μην μπορεί κανείς να λέει ότι έχω αναστολή από τη σύμβαση, γιατί δεν κατασκεύασες, κύριε κράτος. Είναι πρόταση αυτή και θα περιμένω απάντηση και σ’ αυτό, αγαπητοί Υπουργοί.

Προχωρώ παραπέρα, αυτά είναι τα γενικά. Η ίδια η σύμβαση και ο νόμος μού αφήνουν κενά. Θα σας δώσω άλλο ένα παράδειγμα και θα μπω λίγο και στα άρθρα, γιατί βλέπω ότι ο χρόνος λιγοστεύει.

Λέμε, λοιπόν, στο άρθρο 8 παράγραφος 4 ότι αν καθυστερούν οι πολίτες, οι χρήστες των υπηρεσιών του λιμανιού, τις πληρωμές προς τον ΟΛΘ -την ιδιωτική πια εταιρεία- γιατί η ιδιωτική εταιρεία αυτή να βαρύνεται με δικαστικά έξοδα, με αβεβαιότητες, με επισφάλειες; Μπορεί να τις εκχωρήσει στο ελληνικό δημόσιο, να εγγράφονται στις απαιτήσεις του ελληνικού δημοσίου, σύμφωνα με τον Κώδικα Εισπράξεως Δημοσίων Εσόδων, να κυνηγάει το δημόσιο τον οφειλέτη της ιδιωτικής εταιρείας και να κάνει το δημόσιο τον εισπράκτορα της εταιρείας.

Θα πω, όμως, κάτι. Εδώ το δημόσιο δεν μπορεί να εισπράξει τα δικά του πλέον, έχουν περάσει τα 100.000.000.000 οι ανείσπρακτες οφειλές, λόγω και δυσπραγίας, θα ασχοληθεί και με αυτό; Τότε πλέον, μήπως υπάρχει και επί πλέον δυσλειτουργία των οικονομικών υπηρεσιών και απ’ αυτές; Θα έχει –λέει- ένα διοικητικό τέλος. Τι πάει να πει διοικητικό τέλος; Πάει να πει ένα μικρό ποσοστό ότι μπορεί να χρεώνει το δημόσιο για την παροχή αυτής της υπηρεσίας. Γιατί να το διευκολύνουμε μέχρι αυτού του βαθμού; Γιατί να διευκολύνουμε τη νέα εταιρεία; Υποτίθεται ότι έρχεται να αναπτύξει την περιοχή. Έρχεται να δώσει προστιθέμενη αξία και λόγω του στρατηγικού σημείου στο οποίο βρίσκεται. Θα της παράσχουμε όλες αυτές τις διευκολύνσεις; Μήπως τελικά το δημόσιο επιβαρύνεται περισσότερο;

Μπαίνει και ένα επόμενο ερώτημα: Δεν είδα πουθενά εάν μπορεί -που νομικά νομίζω ότι μπορεί- η ΟΛΘ, ο νέος ιδιοκτήτης, να μεταβιβάσει τις μετοχές και να αλλάζει η μετοχική σύνθεση. Μια απλή ανακοίνωση είδα ότι υπάρχει, ανάγκη ανακοίνωσης στο δημόσιο, το οποίο βεβαίως έχει μόνο το 7% πλέον, οπότε και με τη νομοθεσία περί εταιρειών δεν λαμβάνεται ουσιαστικά υπ’ όψιν. Είναι ο μέτοχος της μικρής μειοψηφίας. Και πρέπει να κάνει μια ανακοίνωση: Από εκεί θα μπορούν να μεταβιβάζονται οι μετοχές, να μετασχηματίζεται η εταιρεία, να αυξάνεται ή να μειώνεται το μετοχικό κεφάλαιο.

Προσέξτε κάτι. Αν μειωθεί το μετοχικό κεφάλαιο από την ιδιωτική εταιρεία, θα επιστραφεί κατά το αντίστοιχο ποσό στους νέους μετόχους και επομένως θα απομειωθεί το τίμημα των 231 εκατομμυρίων, το οποίο τυπικά εμφανίζεται ότι θα καταβάλλει. Γι’ αυτά δεν είδα πουθενά να δίνονται απαντήσεις. Το μόνο που είδα είναι ότι με μια σειρά άρθρων προσπαθούν να ισορροπήσουν μεταξύ της ΡΑΛ και της ΔΑΛ, αν και βέβαια ο Υπουργός και από αυτές τις υπηρεσίες που το ίδιο το Υπουργείο συνέστησε, αφαιρεί και κρατάει και δικές του αρμοδιότητες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Να παρακαλέσω, κύριε Πρόεδρε, για την ελάχιστη ανοχή σας.

Επιπλέον, βλέπω ότι ο Υπουργός Ναυτιλίας γίνεται και Υπουργός Περιβάλλοντος, διότι διατηρεί τη δυνατότητα έκδοσης κανονιστικών πράξεων, επιβολής κυρώσεων για θέματα περιβάλλοντος, τα οποία θα προκύπτουν στο λιμάνι. Αναφέρομαι στο άρθρο 6 στις περιπτώσεις της παραγράφου 2, που είναι πολλές, αλλά ειδικότερα στις θ΄, ι΄, ια΄, που βάζει και διοικητικές κυρώσεις.

Έρχομαι, λοιπόν, και λέω. Από τη μία έχουμε τη ΔΑΛ και τη ΡΑΛ. Θα δούμε στη διαδρομή πώς θα λειτουργήσουν. Δεν θέλω να κάνω κριτική ιδιαίτερη σ’ αυτό το σημείο. Από την άλλη, έχουμε τον Υπουργό, που κρατά αρμοδιότητες. Την εποπτεία τελικά ποιος θα την κάνει; Αυτό είναι το ερώτημά μου. Την εποπτεία τελικά ποιος θα την κάνει σ’ αυτό το λιμάνι; Μήπως θα επικαλύπτονται η μια με την άλλη και επομένως δεν θα υπάρχει καμμία εποπτεία; Λάβετέ το υπ’ όψιν σας και αυτό, γιατί στη διαδρομή τα έχουμε αντιμετωπίσει.

Νομίζω, λοιπόν, και με τα ελάχιστα αυτά χαρακτηριστικά, που μπόρεσα να επισημάνω, λόγω του λίγου χρόνου, ότι η σύμβαση αυτή, πέραν του ότι διαφωνούμε με την επιλογή της μεθόδου της συνολικής παραχώρησης, είναι μια σύμβαση ατελής. Βεβαίως, είναι μια σύμβαση, η οποία έχει επιβληθεί, αν διαβάσουμε τα εισαγωγικά και γιατί πρέπει να κυρωθεί με νόμο. Κατανοούμε ότι δεν εξυπηρετούμε τα συμφέροντα του ελληνικού κράτους. Ενδεχομένως, δεν εξυπηρετούμε και τα συμφέροντα εκείνων, που θα ωφεληθούν από τις υπηρεσίες της εταιρείας ή θα τις χρησιμοποιήσουν, δηλαδή τους χρήστες.

Όμως, εν πάση περιπτώσει, είναι μια σύμβαση, η οποία, δυστυχώς -οφείλω να τη χαρακτηρίσω- έχει έναν βαθμό προχειρότητας -δεν ξέρω πώς τη διαπραγματεύθηκαν, δεν ξέρω πώς έγινε- και αντί να είναι μια εξουσιαστική σύμβαση του ελληνικού κράτους, είναι μια σύμβαση, η οποία επεβλήθη.

Περιμένω μέχρι το τέλος της συζήτησης, κύριε Υπουργέ, να καταθέσετε τη σύμβαση αγοραπωλησίας μετοχών. Όσο δεν την καταθέτετε, δεν έχω λάβει καμμία απάντηση στα ερωτήματά μου.

Κύριε Πρόεδρε, ευχαριστώ και καταθέτω για τα Πρακτικά και τα οικονομικά στοιχεία της εταιρείας «Οργανισμός Λιμένος Θεσσαλονίκης».

(Στο σημείο αυτό ο Βουλευτής κ. Γεώργιος - Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Καρρά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Παρακαλώ, κύριε Πρόεδρε, θα ήθελα για ένα λεπτό τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δύο πράγματα θέλω να πω, κύριε Πρόεδρε. Δεν θα απασχολήσω το Σώμα.

Αποδέχομαι την τροπολογία, που κατέθεσε ο κ. Βίτσας και θέλω να πω στον κ. Καρρά ότι με αιφνιδίασε σήμερα. Ξέρω τον κ. Καρρά ξέρω πολλά χρόνια. Είναι ένας έγκριτος δικηγόρος, ένας άνθρωπος μελετημένος.

Κύριε Καρρά, δεν γνωρίζετε τη διαφορά του υπερταμείου και του ΤΑΙΠΕΔ;

Το ΤΑΙΠΕΔ, κύριε Καρρά, όταν πουλάει, όλα τα χρήματα πάνε στο χρέος. Αν δεν ξέρουμε κι αυτό, μετά πώς λέμε ότι ήλθαμε μελετημένοι; Αν δεν ξέρουμε τη διαφορά, πώς μετά πολλοί αναφέρονται στη διαφορά του υπερταμείου;

Στην περίπτωση του υπερταμείου το 50% από αυτά που πουλάει πάνε στο χρέος και το 50% πάει στις επενδύσεις. Διαλέγουμε και παίρνουμε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Για ελάχιστο χρόνο, κύριε Πρόεδρε, ζητώ την ανοχή σας.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Καρρά, όχι διαλογική συζήτηση.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Όχι, καθόλου. Μια παρατήρηση τριάντα δευτερολέπτων θέλω να κάνω.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα πω κάτι. Το υπερταμείο είναι η μητρική εταιρεία του ΤΑΙΠΕΔ. Συνεπώς, ό,τι εισπράττει το ΤΑΙΠΕΔ διοχετεύεται εκεί. Είναι μητρική.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Καρρά, μην επιμένετε. Δεν είναι έτσι. Εκτίθεστε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα επιμείνω.Έχω τον νόμο. Τον καταθέτω αμέσως.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα λυθεί το πρόβλημα τώρα.

Κύριε Υπουργέ και κύριε Καρρά, παρακαλώ δεν θα λύσουμε το πρόβλημα αυτήν τη στιγμή. Κρατήστε τις απόψεις σας. Δεν θα λύσουμε τώρα το πρόβλημα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Μην επιμένετε. Δεν είναι έτσι. Η διαφορά είναι αυτή που σας λέω εγώ, κύριε Καρρά. Δείτε το και επανέλθετε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εγώ θα καταθέσω τον νόμο, προς γνώση των συναδέλφων.

(Στο σημείο αυτό ο Βουλευτής κ. Γεώργιος-Δημήτριος Καρράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Κούζηλος, ειδικός αγορητής της Χρυσής Αυγής, έχει τον λόγο για δώδεκα λεπτά.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Σήμερα πουλάμε -πουλάτε- το δεύτερο μεγαλύτερο λιμάνι της χώρας με μεγάλη στρατηγική σημασία, ειδικά στις μέρες μας. Στην αιτιολογική έκθεση λέτε ότι ο ΟΛΘ θα ενταχθεί σε ένα ευρύτερο δίκτυο μεταφορών και θα αναπτυχθεί ο κομβικός ρόλος του στη Βαλκανική Χερσόνησο και στην Ανατολική Μεσόγειο. Δημιουργείται ένα ευρύτερο γεωγραφικά και στρατηγικά εμπορικό κέντρο και εσείς αυτό το πουλάτε.

Δελτίο Τύπου του ΟΛΘ, για να καταλάβουν και λίγο όσοι ακούν και όσοι ενδιαφέρονται: Τι έχει γίνει μέχρι τώρα; Η Νέα Δημοκρατία προσπάθησε να το πουλήσει στους Αμερικάνους. Αυτό το deal υπήρχε. Έρχεται ο ΣΥΡΙΖΑ και βγαίνει το εξής δελτίο Τύπου του ΟΛΘ. Μιλάμε πάντα με στοιχεία: «Επίσκεψη Βουλευτή του γερμανικού Κοινοβουλίου του κόμματος SPD στον ΟΛΘ, συνοδευόμενου από την αναπληρώτρια Γενική Πρόξενο της Γερμανίας». Και δείχνουν πολύ μεγάλο ενδιαφέρον για την πώληση του ΟΛΘ στο γερμανικό fund.

Το καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 21-12-2017 υπάρχει δελτίο Τύπου του ΟΛΘ ότι πωλείται ο ΟΛΘ στην κοινοπραξία. Το καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τίποτα δεν είναι τυχαίο. Η Νέα Δημοκρατία πήγε να κάνει το deal με τους Αμερικάνους, αποσύρθηκαν οι Αμερικάνοι, δεν έγινε το deal και τώρα έρχεστε εσείς, σύμφωνα με τις μνημονιακές σας δεσμεύσεις και κάνετε αυτό το πράγμα.

Όμως, έχουμε και ένα δελτίο Τύπου της ΟΜΥΛΕ στις 12-9-2016, στην οποία λέγατε ότι δεν θα πωληθεί κανένα λιμάνι. Αυτό λέγατε. Τι λέει αυτό το δελτίο Τύπου; Λέει ότι ο ΟΛΘ δεν χαρίζεται και δεν εκποιείται.

Το καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αναφέρεται στην αιτιολογική έκθεση ότι έχει στρατηγική σημασία και οι εκάστοτε κυβερνήσεις δεν αναβάθμιζαν τον ΟΛΘ. Άρα, παραδέχεστε ή ανικανότητα ή σκοπιμότητα. Διαλέξτε τι από τα δύο και ποιοι ήταν οι ανίκανοι. Και αν υπήρχε σκοπιμότητα, γιατί δεν πήγε κανένας στον εισαγγελέα; Και μην ξεχνάμε ότι αρκετοί που ήταν στο ΠΑΣΟΚ τότε, αν παραδεχτείτε σκοπιμότητα, τώρα βρίσκονται στον ΣΥΡΙΖΑ.

Επίσης, λέτε ότι εξετάστηκε, αλλά απορρίφθηκε το ενδεχόμενο αξιοποίησης μέσω υποπαραχωρήσεων, η διεθνής πρακτική δηλαδή, αυτό που συμβαίνει σε όλα τα λιμάνια του κόσμου.

Σας έχω πει από την επιτροπή να μας φέρετε τη συγκεκριμένη μελέτη, να τη δει όλος ο κόσμος, να τη δει όλο το Κοινοβούλιο, να δούμε γιατί απορρίφθηκε και να μιλήσετε με στοιχεία και αριθμούς.

Απορρίφθηκε, όμως, γιατί ήταν μνημονιακή δέσμευση και εδώ εσείς πήρατε το συγκεκριμένο προίκα από τη Νέα Δημοκρατία και το ΠΑΣΟΚ. Αυτή τη μνημονιακή δέσμευση την πήρατε από τη Νέα Δημοκρατία και το ΠΑΣΟΚ. Και μου έκανε μεγάλη εντύπωση πριν αυτό που είπε το ΠΑΣΟΚ. Τι είπε; Ότι δεν το ψηφίζει; Αυτό που έφερε το ίδιο και το έβαλε μέσα στο μνημόνιο; Θα τρελαθούμε τελείως εδώ πέρα!

Στην ουσία, η συγκεκριμένη πολιτική που ακολουθείτε -γιατί μιλούσατε για θατσερική πολιτική, όταν ήσασταν στην αντιπολίτευση- τι είναι; Φιλελεύθερη; Θατσερική; Πώς τη χαρακτηρίζετε εσείς; Ακολουθείτε ακριβώς την ίδια πολιτική, ακολουθείτε την πολιτική των μνημονίων, ακολουθείτε την πολιτική του ξεπουλήματος της Νέας Δημοκρατίας και του ΠΑΣΟΚ, ακριβώς την ίδια. Είναι αυτό που λέγατε εσείς, ότι κανένα λιμάνι δεν θα πουληθεί.

Έχω ένα δελτίο Τύπου του ΟΛΘ το 2017, που γράφει ότι το 2017 είναι χρονιά-ορόσημο -το καταθέτω για τα Πρακτικά- και αναφέρει ότι το 2017 στον κύκλο εργασιών υπήρξε αύξηση κατά 32%, στη διακίνηση κοντέινερ αύξηση κατά 30%, στο μεικτό κέρδος αύξηση κατά 58%, στα λειτουργικά κέρδη αύξηση κατά 54%, τα ταμειακά διαθέσιμα ήταν 90 εκατομμύρια ευρώ, δανεισμός 0 ευρώ. Και εσείς το πουλάτε.

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν αυτό το θεωρείτε επιτυχία και φοβερό deal, τι να πούμε;

Όμως, εδώ ξεχνάτε και κάτι άλλο: Όταν γίνατε Κυβέρνηση, στον κοινοβουλευτικό έλεγχο –αριθμός πρωτοκόλλου 1754, ημερομηνία 16-4-2015, φρέσκια Κυβέρνηση τότε- απαντήσατε: «Ο δρόμος της ιδιωτικοποίησης, με βάση τους σχεδιασμούς της προηγούμενης μνημονιακής κυβέρνησης» -γιατί εσείς τι είστε;- «δεν είναι παρά δρόμος εκποίησης δημόσιου πλούτου».

Δηλαδή, τώρα εσείς τι κάνετε; Εκποιείτε δημόσιο πλούτο; Εσείς τα λέτε αυτά. Κοινοβουλευτικός έλεγχος. Αναπτυξιακή κοινωνική ωφέλεια δεν προσδοκά κανείς. Αν δηλαδή πουλήσετε το Λιμάνι της Θεσσαλονίκης, δεν θα υπάρχει όφελος. Στην κοινωνία δεν υπάρχει πουθενά. Σε αντίθεση με τον καταστροφικό μονόδρομο της εκποίησης των προηγούμενων κυβερνήσεων, αυτό δεν κάνετε τώρα;

Τον Απρίλιο του 2015 γίνατε Κυβέρνηση. Δική σας απάντηση, κύριοι του ΣΥΡΙΖΑ: Επεξεργάζεστε, λέει, σχέδια ώστε να έχει το καλύτερο αποτέλεσμα για τον ΟΛΘ. Αυτό είναι το αποτέλεσμά σας.

Είπατε, όμως, και κάτι άλλο, ότι έτσι θα υπάρχει ανταγωνισμός μεταξύ των λιμανιών Πειραιά και Θεσσαλονίκης. Θα καταρρίψουμε και αυτόν τον μύθο, κύριοι.

Πάμε να δούμε τι απάντησε η Επιτροπή Ανταγωνισμού, γιατί έχει πολύ μεγάλο ενδιαφέρον αυτό. Δεν εμπίπτει στις αρμοδιότητες της Ελληνικής Επιτροπής Ανταγωνισμού, γιατί η «DIEP» και η «BELTERRA INVESTMENTS Ltd» του Σαββίδη, που είναι εντός κοινοπρακτικού σχήματος στο οποίο παραχωρείται το λιμάνι, είναι fund. Άρα επειδή δεν έχουν ανταγωνισμό, δεν το εξετάζουμε το θέμα. Δεν υπάρχει πρόβλημα. Έχουμε όμως και μία τρίτη εταιρεία, τη γαλλική «ΤERMINAL LINK», η οποία έχει δεκατέσσερα λιμάνια, είναι θυγατρική της «CMA», της γαλλικής εταιρείας που ελέγχει πάρα πολλά λιμάνια με ναυτιλιακές εταιρείες κ.λπ., έχει στρατηγική συνεργασία με την «CHINA MERCHANT», η οποία είναι θυγατρική της «COSCO».

Αυτό τώρα πώς το εξηγείτε εσείς; Ανταγωνισμός θα υπάρχει; Στην ουσία είναι ένα λιμάνι η κρατική «COSCO» με την κρατική «CHINA MERCHANT», που βάζουν μέσα τους Γάλλους, τους οποίους έχουν αγοράσει στο 58%. Εσείς τι λέτε; Ότι στην ουσία θα υπάρχει ανταγωνισμός. Φέραμε μία κοινοπραξία, στην οποία η γερμανική εταιρεία έχει ποσοστό της γαλλικής και ο Σαββίδης έχει ποσοστά στη γερμανική. Αυτό το θεωρείτε ανταγωνισμό και θεωρείτε ότι δεν είναι deal. Όχι, δεν κάνατε τέτοια συμφωνία!

Το θέμα όμως είναι και τι λιμάνια ελέγχουν. Το συγκεκριμένο fund, ο συγκεκριμένος όμιλος ελέγχει λιμάνια στην Τουρκία, στο Βέλγιο, στη Ρουμανία. Εσείς λέτε ότι αυτό θα αναπτυχθεί στην ευρύτερη περιοχή. Μονοπώλιο είναι, κύριοι αυτό. Είναι αυτά για τα οποία φωνάζατε ως αντιπολίτευση, που καταδικάζατε ως αντιπολίτευση. Οπότε καταρρίπτεται και αυτός ο μύθος που λέγατε ότι είναι δύο ανταγωνιστικά λιμάνια πλέον ο Πειραιάς και η Θεσσαλονίκη.

Έχουμε και το δελτίο Τύπου της ΟΜΥΛΕ με ημερομηνία 8 Μαρτίου 2017 με τίτλο: «Πλήρης επιβεβαίωση των εργαζομένων για μεθοδεύσεις, με οσμή σκανδάλου, στην απαξίωση και στο ξεπούλημα του ΟΛΘ».

Το καταθέτω στα Πρακτικά.

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με την ΟΜΥΛΕ κάποτε ήσασταν μαζί, σηκώνατε πανό, φωνάζατε «δεν θα πουληθούν τα λιμάνια!». Τώρα βλέπετε τι δελτία Τύπου σας βγάζει.

Πάμε τώρα στο άλλο θεματάκι. Το Γενικό Λογιστήριο του Κράτους αναμένει οφέλη, που αφορούν κυρίως στα έσοδα από την είσπραξη τμήματος των μετοχών εκδόσεως του ΟΛΘ. Αναμένονται. Δεν θα πάρουμε. Ακόμα και για τον ΟΛΘ δεν ξέρουμε τι έχει εισπράξει το ελληνικό δημόσιο. Το Υπουργείο Οικονομικών δεν μιλάει, δεν λέει τίποτα. Το ΤΑΙΠΕΔ ψέλλισε κάποια πραγματάκια, αλλά δεν είπε ποσοστά, τι ακριβώς έχει εισπράξει από την πώληση του ΟΛΘ. Άρα και εμείς εδώ αναμένουμε και θα δούμε.

Σύμφωνα με το ΤΑΙΠΕΔ στις 24 Μαρτίου του 2017 οι δεσμευτικές προσφορές, που δόθηκαν από αυτό το συγκεκριμένο fund -κοινοπραξία το λέτε εσείς- η τιμή της μετοχής ήταν εκείνο τον μήνα περίπου 20 ευρώ.

Το ζήτημα ποιο είναι; Ότι σύμφωνα με τις δικές σας μελέτες και τους υπολογισμούς σας, μιλάτε για 34 ευρώ τη μετοχή. Όσα χρήματα και να μπουν, ό,τι και να γίνει, τα συγκεκριμένα χρήματα θα πάνε στο χρέος. Άρα, δεν υπάρχει καμμία ανάπτυξη, δεν πάει τίποτα στον ελληνικό λαό.

Άρθρο 5. Διοικητικές και κανονιστικές λειτουργίες. Στην ουσία, καταργούνται διατάξεις, που είναι ασυμβίβαστες με το νέο ιδιοκτησιακό καθεστώς του ΟΛΘ. Άρα, το νέο διοικητικό συμβούλιο θα κάνει ό,τι θέλει.

Άρθρο 12. Κάθε γενική και ειδική διάταξη του νόμου, που είναι αντίθετη με τις διατάξεις του παρόντος νόμου ή ρυθμίζει ζητήματα όμοια προς αυτά του παρόντος νόμου, στερείται ισχύος, εφόσον σχετίζεται με το αντικείμενο της κυρούμενης σύμβασης παραχώρησης.

Όλα αυτά υπάρχουν στις συγκεκριμένες διεθνείς συμβάσεις. Τα «πετάτε» κι εσείς μέσα, αλλά στην ουσία αυτό που κάνετε είναι να εξυπηρετείτε την «COSCO». Όλα αυτά γίνονται γιατί η «COSCO» θα είναι πάλι ο δυνατός παίκτης στα λιμάνια μας.

Φορολόγηση. Εδώ έρχεται το τραγελαφικό. Δεν θα φορολογούνται τα ακίνητα του ΟΛΘ, άρθρο 11 παράγραφος 1, διότι είναι δημόσια περιουσία. Ποια δημόσια περιουσία; Αφού τα πουλάτε.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Θα χρειαστώ και τον χρόνο της δευτερολογίας μου, κύριε Πρόεδρε. Ευχαριστώ πολύ.

Άρθρο 11. Λέτε ότι θα δοθεί στην τοπική κοινωνία με ΚΥΑ, ότι θα δοθούν πολλά ωφελήματα, κυρίως στους Δήμους Θεσσαλονίκης και Μενεμένης. Από τη σύμβαση του ΟΛΠ -σας το είπα και στην επιτροπή- δεν έχουμε δει να έχει πάρει κανένας δήμος τίποτα. Όλο αυτό που κάνετε είναι κοροϊδία.

Άρθρο 12. Αναφέρεται στο νέο διοικητικό συμβούλιο, που θα ελέγχουν οι συγκεκριμένοι άνθρωποι, με τα συγκεκριμένα συμφέροντα, στον Γενικό Κανονισμό Προσωπικού και στο ΚΕΟΛ, τον Κανονισμό Εσωτερικής Οργάνωσης και Λειτουργίας. Θα τα φτιάξουν και πάλι στα μέτρα τους, όπως έγινε και στον ΟΛΠ.

Η Νέα Δημοκρατία αυτό που έχει να πει στη συγκεκριμένη πώληση είναι το εξής: «Γιατί δεν δεχθήκαμε την προσφορά τότε και γιατί αλλάξατε τα δεδομένα;». Κι εγώ ερωτώ «γιατί δεν πουλήσατε τότε εσείς τον ΟΛΘ;». Απλώς, έκανε πίσω η συγκεκριμένη αμερικάνικη εταιρεία. Βλέπουμε, όμως, ότι ακολουθείτε ακριβώς την ίδια πολιτική.

Θα χρησιμοποιήσω κάποια λόγια του ΣΥΡΙΖΑ: «Μέσα από τον συμβιβασμό με πείσμα, προχωρούμε τις δεσμεύσεις που είχατε ήδη εσείς, έξω από την προγραμματική μας στόχευση, αλλά με κανόνες. Θεόδωρος Δρίτσας».

Δεν υπάρχει τέτοιο μοντέλο στην Ευρώπη, γιατί όπως έλεγε η Νέα Δημοκρατία, ποιος πουλάει; Να ακολουθήσουμε το μοντέλο της πώλησης. Έλεγε ότι αυτό ακολουθείται παντού. Δεν υπάρχει, όμως, πουθενά. Υποπαραχωρήσεις υπάρχουν παντού σε όλον τον κόσμο. Μόνο στην Ελλάδα γίνονται αυτά. Πρωτοτυπούμε.

Αυτή η εξέλιξη είναι προϊόν της χρεοκοπίας της χώρας, προϊόν της κρίσης, προϊόν των δεσμεύσεων, που αναλαμβάνει η χώρα μας απέναντι στο χρέος. Όχι, κύριοι, δεν αναλαμβάνει η χώρα μας δεσμεύσεις ως προς το χρέος. Εσείς τις αναλάβατε. Εσείς δεχθήκατε το χρέος και είστε αντίθετοι με αυτά που λέγατε.

Κλείνω λέγοντας ότι παραδέχεστε πως ηττηθήκατε, συμβιβαστήκατε ιδεολογικά και πολιτικά, κύριοι του ΣΥΡΙΖΑ. Στην ουσία, αυτό που κάνετε είναι αυτό που είχατε καταγγείλει παλιότερα. Υπηρετείτε τον κρατικό καπιταλισμό. Αυτά είναι δικά σας λόγια, κύριοι.

Ως Λαϊκός Σύνδεσμος - Χρυσή Αυγή δηλώνουμε πως εμείς πιστεύουμε στον δημόσιο χαρακτήρα των λιμανιών μας. Δεν δεχόμαστε ξεπούλημα κανενός από τα λιμάνια μας, γιατί ακολουθούν κι άλλα δέκα και επαναλαμβάνω ότι χάσατε, ηττηθήκατε, συμβιβαστήκατε ιδεολογικά και πολιτικά.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ερευνάμε και συζητάμε για τον Κυβερνήτη Ιωάννη Καποδίστρια», που οργανώνει το Ίδρυμα της Βουλής, είκοσι οκτώ μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Ηλιούπολης.

Η Βουλή, παιδιά, σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Δελής.

**ΙΩΑΝΝΗΣ ΔΕΛΗΣ:** Ευχαριστώ.

Ξεκινώ αντίστροφα, κύριε Πρόεδρε: Ναυπηγεία Σκαραμαγκά. Νομίζω ότι απουσιάζει ο Υπουργός, ο κ. Βίτσας, που κατέθεσε τη σχετική τροπολογία, αλλά συνηθίζει κάθε έξι μήνες η κυβερνητική Πλειοψηφία να καταθέτει μια ανάλογη τροπολογία, μόνο που η κατάσταση στα Ναυπηγεία του Σκαραμαγκά, αυτή που επικρατεί τώρα, είναι απαράδεκτη, όσο και τραγική. Αυτό είναι το έργο της πολιτικής όλων των μέχρι τώρα κυβερνήσεων και του ΣΥΡΙΖΑ, έργο δηλαδή μιας πολιτικής, η οποία υπηρέτησε και εξακολουθεί να υπηρετεί τους γενικότερους επιχειρηματικούς σχεδιασμούς στον ναυπηγικό κλάδο.

Αποτέλεσμα; Τα αραβογερμανικά μονοπώλια λεηλάτησαν το Ναυπηγείο, αποδεκάτισαν πάνω από τις μισές θέσεις εργασίας και από το 2014, που ανέλαβε το Υπουργείο Άμυνας, οι μισθοί των εργαζομένων μειώθηκαν τουλάχιστον κατά 35% και τους επιβλήθηκαν και ατομικές συμβάσεις εργασίας.

Ταυτόχρονα, σήμερα, τώρα που μιλάμε, το Ναυπηγείο απαξιώνεται και ρημάζει κάθε μέρα που περνά και οι εργαζόμενοι φυσικά ζουν σε μια διαρκή αβεβαιότητα. Αρκεί να πούμε ότι δεν έχουν πληρωθεί ακόμα για φέτος.

Ρωτήσαμε τον αρμόδιο Υπουργό για την προοπτική που υπάρχει σχετικά με το Ναυπηγείο του Σκαραμαγκά. Μας απάντησε ότι η προοπτική είναι η εκκαθάριση εν λειτουργία της συγκεκριμένης επιχείρησης. Αυτό δεν ακούγεται και τόσο ως θετική προοπτική. Μάλλον ως απειλή ακούγεται, συγκεκριμένα λουκέτου.

Να έρθω τώρα στο νομοσχέδιο. Με το σημερινό νομοσχέδιο η Κυβέρνηση τροποποιεί, αναθεωρεί -το ίδιο είναι- τη Σύμβαση με την οποία παραχωρήθηκε το λιμάνι της Θεσσαλονίκης στον ΟΛΘ Α.Ε.. Γιατί; Διότι αυτό αποτελεί το τελευταίο σκαλοπάτι και έναν από τους βασικούς όρους για την πλήρη ολοκλήρωση της ιδιωτικοποίησης του λιμανιού της Θεσσαλονίκης, για να περάσει δηλαδή η πλειοψηφία των μετοχών του ΟΛΘ στην κοινοπραξία των ιδιωτών, που η Κυβέρνηση επέλεξε ως τα νέα αφεντικά του λιμανιού.

Εσείς το λέτε αυτό και το γράφετε ανοιχτά στην αιτιολογική έκθεση του νομοσχεδίου, με τα λόγια: «η τροποποίηση της Σύμβασης Παραχώρησης μεταξύ του Δημοσίου και της ΟΛΘ Α.Ε. αποτελεί θεμελιώδη όρο για την εκδήλωση ιδιωτικού επενδυτικού ενδιαφέροντος». Βεβαίως, το πράγμα έχει προχωρήσει πάρα πολύ και αυτό το ιδιωτικό ενδιαφέρον, όχι μόνο έχει εκδηλωθεί, αλλά έχει ήδη ανακοινωθεί μετά τον διαγωνισμό και ο νέος ιδιοκτήτης του λιμανιού, που βεβαίως απαιτεί να πάρει το λιμάνι καθαρό και απαλλαγμένο από υποχρεώσεις στους εργαζόμενους και στον λαό της Θεσσαλονίκης.

Αυτή την απαίτηση έρχεται να ικανοποιήσει το σημερινό νομοσχέδιο και όπως φαίνεται από τη συζήτηση του νομοσχεδίου στις επιτροπές, αλλά και τη σημερινή μέχρι τώρα, όλα τα αστικά κόμματα συμφωνείτε και ψηφίζετε την ιδιωτικοποίηση του λιμανιού της Θεσσαλονίκης, όπως άλλωστε συμφωνείτε και ψηφίζετε τα μνημόνια, τις οδηγίες της Ευρωπαϊκής Ένωσης και όλες τις ιδιωτικοποιήσεις και γενικότερα, κάθε μέτρο που προάγει την ανταγωνιστικότητα και θωρακίζει την κερδοφορία των επιχειρηματικών ομίλων.

Αυτό, όμως, ακριβώς είναι και η μεγαλύτερη διαρκής επιβεβαίωση της στρατηγικής σύμπλευσης όλων των αστικών κομμάτων πάνω από δευτερεύοντες διαχωρισμούς και επιμέρους διαφορές της Συμπολίτευσης με την Αντιπολίτευση. Αυτή η στρατηγική σύμπλευση των αστικών κομμάτων εκφράζεται και στις ιδιωτικοποιήσεις, που επεκτείνονται παντού, όπου ισχύει ο νόμος του καπιταλιστικού κέρδους, και δεν οφείλονται, βέβαια, σε κάποια νεοφιλελεύθερη ιδεοληψία, όπως έλεγαν και λένε ακόμα μερικοί.

Βλέπετε, για να πάρει εμπρός η εκμεταλλευτική μηχανή της καπιταλιστικής κερδοφορίας –αυτό το λέτε εσείς «ανάπτυξη»- δεν αρκούν τα άγρια αντεργατικά και αντιλαϊκά μέτρα, που ψηφίζετε και διατηρείτε, παίρνοντας ο ένας τη σκυτάλη από τον άλλον, και ρίχνετε στα Τάρταρα την τιμή της εργατικής δύναμης. Σας είναι απαραίτητα, βέβαια, όλα αυτά, μα δεν αρκούν, γιατί δεν φτάνει μόνο το λίπασμα, αλλά πρέπει να βρεθεί και το χωράφι. Πρέπει να βρεθούν δηλαδή και να απελευθερωθούν από τα κρατικά δεσμά -όπως είπε ο εισηγητής της Νέας Δημοκρατίας κ. Πλακιωτάκης να εξαφανιστούν- τα «τελευταία κομμουνιστικά υπολείμματα».

Κύριε Πλακιωτάκη, οι προηγούμενες κυβερνήσεις της Νέας Δημοκρατίας και του ΠΑΣΟΚ, που είχαν κρατικά τα λιμάνια και τους οργανισμούς τους, ήταν κομμουνιστικές κυβερνήσεις; Εδώ ακούγονται απίστευτα πράγματα. Πρέπει, λοιπόν, να απελευθερωθούν αυτοί οι χώροι από τα κρατικά δεσμά και να βρεθούν εκείνα τα επιχειρηματικά πεδία σε εκείνους τους τομείς και τους κλάδους της οικονομίας, όπου θα μπορούν, βεβαίως, οι επιχειρηματικοί όμιλοι να επενδύουν και να έχουν σίγουρα εξασφαλισμένα κέρδη, με όσο γίνεται μικρότερο επιχειρηματικό ρίσκο.

Με δεδομένο τα υπερσυσσωρευμένα κέρδη των Ελλήνων και ξένων κεφαλαιοκρατών από την προηγούμενη περίοδο της ανάπτυξης τα οποία αναζητούν απεγνωσμένα κερδοφόρα επενδυτική διέξοδο, εύκολα καταλαβαίνουμε γιατί, όλα τα αστικά κόμματα υπηρετούν με τόσο πάθος την πολιτική των ιδιωτικοποιήσεων στα λιμάνια, στα αεροδρόμια, στους σιδηρόδρομους, στην ενέργεια, παντού, ακόμη και σε κοινωνικές υπηρεσίες. Επομένως, κανέναν συμβιβασμό δεν έκανε η σημερινή Κυβέρνηση στο ζήτημα των ιδιωτικοποιήσεων.

Από τη στιγμή που έθεσε τον εαυτό της στην υπηρεσία της αστικής τάξης και μάλιστα από το πόστο της Κυβέρνησης πια, ήταν απολύτως λογικό να συνεχίσει τις ιδιωτικοποιήσεις που πριν υποκριτικά κατήγγελλε, φθάνοντας μάλιστα, μέχρι του σημείου να αναλαμβάνει και την ιδιοκτησία αυτής της πολιτικής, να κοκορεύεται ότι τα καταφέρνει καλύτερα από τους προηγούμενους και να παίρνει βεβαίως, τα εύσημα του κεφαλαίου. Πού θα βρει καλύτερους, άλλωστε;

Κοντολογίς, ούτε καλές ούτε και κακές ιδιωτικοποιήσεις υπάρχουν. Υπάρχουν μόνο ιδιωτικοποιήσεις και αυτές σήμερα τις έχει ανάγκη το κεφάλαιο και τις πληρώνει βεβαίως, ακριβά ο λαός, με χίλιους τρόπους. Ακριβώς τέτοια είναι και η ιδιωτικοποίηση του λιμανιού της Θεσσαλονίκης, που ολοκληρώνει ο ΣΥΡΙΖΑ, όσο και αν προσπαθεί να την κρύψει βεβαίως με τον φερετζέ της δίκαιης ανάπτυξης, από την οποία θα ωφεληθούν δήθεν όλοι. Στην πραγματικότητα, υλοποιεί τον σχεδιασμό της αστικής τάξης. Είναι μια ιδιωτικοποίηση, η οποία υπακούει στις γενικότερες στρατηγικές επιλογές της Ευρωπαϊκής Ένωσης που, πέρα από την κερδοφορία των επιχειρηματικών ομίλων, εντάσσεται και στους γενικότερους ιμπεριαλιστικούς σχεδιασμούς στην περιοχή για τον γεωστρατηγικό έλεγχο περιοχών και δρόμων μεταφοράς εμπορευμάτων και ενέργειας, σχεδιασμούς βεβαίως, που πυροδοτούν και εντάσεις στην περιοχή, όπως βλέπουμε.

Ταυτόχρονα, όμως, υπηρετεί και τους σχεδιασμούς του εγχώριου κεφαλαίου για τη μετατροπή της Ελλάδας σε κόμβο συνδυασμένων μεταφορών, κάτι που φαίνεται ξεκάθαρα και από τις επενδύσεις, που προωθούνται και περιλαμβάνονται στη σύμβαση, όπως η σιδηροδρομική και οδική σύνδεση του λιμανιού με το υπόλοιπο μεταφορικό δίκτυο.

Όλος αυτός ο πυρετός της δράσης του κεφαλαίου στο λιμάνι και ευρύτερα στην περιοχή της νοτιοανατολικής Ευρώπης, ασφαλώς και θα φέρει τεράστια κέρδη, μόνο που αυτά δεν θα είναι για τους εργαζόμενους, αλλά θα είναι για τους επιχειρηματικούς ομίλους. Να, γιατί πανηγυρίζουν με την ιδιωτικοποίηση του λιμανιού στη Θεσσαλονίκη τόσο οι βιομήχανοι, όσο και οι εξαγωγείς, οι μεγαλέμποροι και βεβαίως η Κυβέρνηση. Κάτι ξέρουν αυτοί.

Το πιο σημαντικό, όμως, το οποίο δεν πρέπει να λησμονούμε, είναι ότι πρόκειται για μια συγκεκριμένη περιοχή στη βόρεια Ελλάδα, όπου εξελίσσονται τεράστιοι ιμπεριαλιστικοί ανταγωνισμοί για τον έλεγχο αυτής της περιοχής ανάμεσα στις Ηνωμένες Πολιτείες, την Ευρωπαϊκή Ένωση, τη Ρωσία, την Κίνα. Έτσι, ο ρόλος του λιμανιού της Θεσσαλονίκης -και όχι μόνο αυτό, αλλά και τα υπόλοιπα λιμάνια, θυμίζουμε το έντονο ενδιαφέρον των Αμερικάνων και του Αμερικανού πρέσβη για την Αλεξανδρούπολη και το λιμάνι της- γίνεται πάρα πολύ κρίσιμος.

Καταλαβαίνουμε, λοιπόν, γιατί έχει μεγάλη σημασία για την Ευρωπαϊκή Ένωση και το ΝΑΤΟ σαν οικονομικό, πολιτικό και στρατιωτικό κέντρο και επιτελείο. Καταλαβαίνουμε, όμως, και πόσο επικίνδυνη είναι η ιδιωτικοποίηση μιας στρατηγικής πύλης εισόδου-εξόδου της χώρας. Είναι κρίσιμη για την άμυνα και την ασφάλεια του λαού και της χώρας, και μάλιστα, ιδιαίτερα τώρα, που το θερμόμετρο στην περιοχή ανεβαίνει.

Η ολοκλήρωση της ιδιωτικοποίησης του λιμανιού -θα το πούμε- στρέφεται σε βάρος του λαού της Θεσσαλονίκης, σε βάρος των εργαζομένων στο λιμάνι, σε βάρος όλου του ελληνικού λαού. Θα γίνει αιτία, για να ακριβύνουν βασικά αγαθά που καταναλώνει σήμερα η λαϊκή οικογένεια και που μεταφέρονται μέσα από το λιμάνι της Θεσσαλονίκης. Θα γίνει αιτία για να χειροτερέψουν οι εργασιακές σχέσεις στο λιμάνι και να αφανιστούν μια σειρά αυτοαπασχολούμενοι, που δραστηριοποιούνται γύρω από αυτό.

Μπορεί να καλλιεργεί η Κυβέρνηση προσδοκίες στον λαό της πόλης, οι χιλιάδες, όμως, άνεργοι της Θεσσαλονίκης δεν έχουν τίποτα να περιμένουν. Και τα διαλυμένα εργασιακά δικαιώματα, που ισοπεδώσατε και οι ομαδικές απολύσεις και οι περιορισμοί στην απεργία και το τσάκισμα των μισθών, όλα αυτά θα είναι εδώ, για να δείχνουν το αληθινό πρόσωπο της δίκαιης ανάπτυξή σας. Λίγα παραδείγματα αρκούν για να τεκμηριώσουν και του λόγου το αληθές.

Δεν υπάρχει η παραμικρή δέσμευση μέσα στο νομοσχέδιο για τη διασφάλιση των θέσεων εργασίας και του ύψους των μισθών των εργαζομένων, γιατί κάτι τέτοιο αντιβαίνει στην κοινοτική νομοθεσία, αφού θεωρείται κρατική ενίσχυση. Αυτό το λέτε καθαρά στην αιτιολογική έκθεση. Λέτε: «Ωστόσο η ανάληψη συμβατικής δέσμευσης για συγκεκριμένο αριθμό θέσεων εργασίας ή και επιπέδων αποδοχών θα ήταν προβληματική από πλευράς δικαίου των κρατικών ενισχύσεων».

Άρα, τι σημαίνει αυτή η περιβόητη εξασφάλιση των εργασιακών δικαιωμάτων, την οποία διαφημίζετε, και τι μένει τελικά από αυτή; Σύμφωνα με το άρθρο 12 στην παράγραφο 1, η συλλογική σύμβαση ανάμεσα στην ΟΜΥΛΕ και στην ΟΛΘ ΑΕ θα ισχύει απλώς μέχρι το τέλος αυτού του χρόνου, μέχρι 31 Δεκέμβρη του 2018. Τι θα γίνει μετά; Θα τους περιμένει ο ιδιώτης επενδυτής, για να διαπραγματευθούν μαζί του. Το αποτέλεσμα το βλέπουμε ήδη στη νέα συλλογική σύμβαση εργασίας, που υπογράφτηκε στον Πειραιά με την «COSCO», η οποία συλλογική σύμβαση του Πειραιά έφερε νέες απώλειες στους μισθούς και παραπέρα ανατροπές στις εργασιακές σχέσεις.

 (Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο χρόνο και από τη δευτερολογία, κύριε Πρόεδρε. Ευχαριστώ.

Τώρα να μη μιλήσουμε -θα το πούμε, όμως για άλλη μια φορά- για την κοροϊδία της επαναφοράς του δέκατου τρίτου και του δέκατου τέταρτου μισθού, που πάει σύννεφο. Ξέρετε, οι ετήσιες αποδοχές δεν αυξάνονται, απλώς αυξάνεται ο διαιρέτης και αντί για το δώδεκα γίνεται το δεκατέσσερα. Αυτό, όμως, δεν συνιστά αύξηση.

Πέρα, όμως, από τα οικονομικά μεγέθη της σύμβασης, αυτή δημιουργεί εργαζόμενους δύο ταχυτήτων στον Πειραιά, που δείχνει και το μέλλον για τη Θεσσαλονίκη και υποθηκεύει το εργασιακό μέλλον των επόμενων υπαλλήλων και ανοίγει βεβαίως, ακόμα περισσότερο τον δρόμο για το άθλιο πραγματικά καθεστώς των εργολαβιών.

Τα ίδια και με τον νέο γενικό κανονισμού προσωπικού, που επέβαλε η «COSCO» στους εργαζόμενους στον Πειραιά: Αύξηση του εργάσιμου χρόνου χωρίς πληρωμή. Κατάργηση του σταθερού πενθήμερου. Δουλειά όλη την εβδομάδα, χωρίς υπερωρίες. Σχέσεις εργασίας ορισμένου χρόνου. Απολύσεις με μια απλή καταγγελία της σύμβασης. Τέτοια και άλλα πολλά ακόμα είναι τα καλούδια αυτής της σύμβασης, για την οποία μάλιστα, πανηγυρίζει ο εργοδοτικός, ο κυβερνητικός συνδικαλισμός. Και όλα αυτά, την ώρα που η «COSCO» καταγράφει κέρδη-ρεκόρ αυτή την περίοδο.

Πώς το χαρακτήρισε όλο αυτό ο κ. Κουρουμπλής; Ακούστε: «Άνοιξη για τα δύσκολα μνημονιακά χρόνια που προηγήθηκαν». Έτσι το βλέπει. Μάλιστα! Αυτό θα πει δίκαιη ανάπτυξη ε; Ποιον κοροϊδεύετε; Δεν έχει στρώσει η σημερινή Κυβέρνηση, όπως και η προηγούμενη, το έδαφος για εργαζόμενους χωρίς δικαιώματα και φτάνετε τώρα να μιλάτε μέσα στο νομοσχέδιο για τον συνετό και σύννομο εργοδότη, να επαναφέρετε δηλαδή τη γνωστή καραμέλα των υγιών επιχειρηματιών; Δεν διαμορφώνετε κάθε μέρα στη Βουλή και σήμερα το αντεργατικό νομοθετικό πλαίσιο;

Μα, αυτό ακριβώς, το οπλοστάσιο, το αντεργατικό νομοθετικό πλαίσιο θα έρθει, να το αξιοποιήσει -και το αξιοποιεί ήδη- ο κάθε εργοδότης ενάντια στους εργαζόμενους και θα είναι μάλιστα, από πάνω και σύννομος και συνετός. Και θα καμαρώνετε, βέβαια, γι’ αυτόν, όπως ο Πρωθυπουργός στις πρόσφατες επισκέψεις του σε κάτι τέτοιους. Να γιατί μιλάμε για απάτη και υποκρισία.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Συμπέρασμα: Καμμία, μα καμμία, προστασία των εργασιακών μισθολογικών δικαιωμάτων των εργαζομένων δεν υπάρχει. Aυτά θα καθορίζονται κάθε φορά, σύμφωνα με τα συμφέροντα και την κερδοφορία του ιδιώτη καπιταλιστή. Και τα μεγάλα λόγια για διασφάλιση θέσεων εργασίας, εργασιακών σχέσεων κ.λπ. είναι λόγια, χωρίς κανένα αντίκρισμα.

Όσο για τα πολυδιαφημισμένα αντισταθμιστικά οφέλη σε δυο δήμους στη Θεσσαλονίκη, καθώς και η πρόσβαση και η χρήση της Προβλήτας 1 του Λιμανιού, η οποία βέβαια, να πούμε εδώ ότι ήδη από καιρό αξιοποιείται για πολιτιστικές δραστηριότητες από το Φεστιβάλ Κινηματογράφου και όχι μόνο και δεν αξιοποιείται φυσικά μόνο για λιμενικές δραστηριότητες, όλα αυτά δεν αποτελούν παρά στάχτη στα μάτια του λαού της περιοχής, προκειμένου να ελέγξετε τις αντιδράσεις του. Μόνο που ξέρετε, για όλα αυτά θα φέρνουν βαριές ευθύνες και οι δημοτικές αρχές της Θεσσαλονίκης και της Περιφέρειας και του εργατικού κέντρου και άλλοι φορείς, που με τον έναν ή τον άλλο τρόπο, βάζουν φαρδιά πλατιά την υπογραφή τους για την ιδιωτικοποίηση του λιμανιού.

Ούτε για μια στιγμή να μην πιστέψει ο λαός της Θεσσαλονίκης τα ψέματα της Κυβέρνησης και των υπόλοιπων αστικών κομμάτων, που στηρίζουν με νύχια και με δόντια αυτή την ιδιωτικοποίηση και βάζουν πλάτη, για να προωθηθούν τα συμφέροντα μεγάλων επιχειρηματικών ομίλων.

Εμείς, ως ΚΚΕ, καταψηφίζουμε φυσικά, γιατί θεωρούμε ότι πρόκειται για μια αρνητικότατη εξέλιξη για τους εργαζόμενους και τον λαό. Και ρωτάω -και ρωτάμε και τον κόσμο που μας ακούει- μπορεί το λιμάνι της Θεσσαλονίκης και συνολικά τα λιμάνια, οι υποδομές της χώρας, να γίνουν μοχλός πραγματικής ανάπτυξης και ευημερίας για τους εργάτες και τις λαϊκές οικογένειες, να προσφέρουν σταθερή δουλειά με δικαιώματα, να γίνουν μοχλός συνολικά κοινωνικής και πολιτιστικής ανάπτυξης για όλο τον λαό της περιοχής και για την πατρίδα μας;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Δελή, ολοκληρώστε.

**ΙΩΑΝΝΗΣ ΔΕΛΗΣ:** Τελειώνω, κύριε Πρόεδρε.

Ναι. Όλα αυτά μπορούν να γίνουν, εφόσον η αξιοποίησή τους δεν θα γίνεται για τις ανάγκες της ανταγωνιστικότητας και της κερδοφορίας του κεφαλαίου. Μόνο που τότε χρειάζεται, ο ίδιος ο λαός να βρεθεί στο τιμόνι της εξουσίας και η εξουσία του απαλλαγμένη από το καπιταλιστικό κέρδος να οργανώσει την κοινωνική παραγωγή και να τη σχεδιάσει κεντρικά και επιστημονικά, θέτοντάς την στην υπηρεσία των κοινωνικών αναγκών. Σοσιαλισμό το λένε αυτό και είναι ό,τι πιο αναγκαίο και ό,τι πιο ώριμο στη βάρβαρη εποχή μας.

Σας ευχαριστώ.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κύριε Πρόεδρε, θα παρακαλούσα να λάβω τον λόγο για να κάνω ορισμένες νομοτεχνικές βελτιώσεις.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υφυπουργέ, έχετε τον λόγο για τις νομοθετικές βελτιώσεις.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Πρόκειται για πέντε νομοτεχνικές βελτιώσεις, κυρίως φραστικές:

Πρώτον, στην παράγραφο 7 του άρθρου 3 του σχεδίου νόμου η φράση «περίπου πέντε χιλιάδων πενήντα εννέα και δεκαπέντε τετραγωνικών μέτρων και δεκαπέντε εκατοστών του τετραγωνικού μέτρου» αντικαθίσταται με τη φράση «περίπου πέντε χιλιάδων πενήντα εννέα τετραγωνικών μέτρων και δεκαπέντε εκατοστών του τετραγωνικού μέτρου».

Δεύτερον, στην περίπτωση δ) της παραγράφου 1 του άρθρου 4 του σχεδίου νόμου στην φράση «την ασφάλεια και την ασφάλεια την ναυσιπλοΐας», προφανώς διαγράφεται η λέξη «και την ασφάλεια».

Τρίτον, στην περίπτωση β) της παραγράφου 1 του άρθρου 8 του σχεδίου νόμου η φράση «στο άρθρο 1.2 της κυρούμενης με τον παρόντα Σύμβασης Παραχώρησης» προστίθεται προφανώς, το «με τον παρόντα νόμο».

Τέταρτον, στην παράγραφο 4 του άρθρου 9 του σχεδίου νόμου η φράση «θα εκδικάζονται από τα Δικαστήρια του Θεσσαλονίκης κατά την τακτική διαδικασία» αντικαθίσταται με τη φράση «θα εκδικάζονται από τα Δικαστήρια της Θεσσαλονίκης κατά την τακτική διαδικασία».

Πέμπτον, στην περίπτωση β) της παραγράφου 2 του άρθρου 12 του σχεδίου νόμου στη φράση «(ΦΕΚ ΑΕ, ΕΠΕ και Γ.Ε.ΜΗ. 2979/20-05-2011)», η λέξη «ΦΕΚ» διαγράφεται.

Σας ευχαριστώ.

(Στο σημείο αυτό o Υφυπουργός κ. Νεκτάριος Σαντορινιός καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛ.)

(ΝΑ ΜΠΟΥΝ ΟΙ ΣΕΛ. 136, 137)

(ΑΛΛΑΓΗ ΣΕΛ.)

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε με τον επόμενο ειδικό αγορητή τον κ. Λαζαρίδη από τους Ανεξάρτητους Έλληνες.

Ορίστε, κύριε Λαζαρίδη, έχετε κι εσείς τον λόγο για δώδεκα λεπτά.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Πριν προχωρήσω στα σχόλιά μου για το νομοσχέδιο, θα ήθελα να κάνω κάποια σχόλια για τους προλαλήσαντες συναδέλφους, οι οποίοι είπαν κάποια ενδιαφέροντα πράγματα. Θα ξεκινήσω από τον Εκπρόσωπο της Νέας Δημοκρατίας, ο οποίος μίλησε για τα ναυάγια, κ.λπ..

Πραγματικά, είναι μια καλή ιδέα αυτό που είπε ο συνάδελφος από τη Νέα Δημοκρατία -και θα πρότεινα να το δείτε, κύριε Υπουργέ- να συσταθεί δηλαδή μια επιτροπή στο Υπουργείο, η οποία θα κάνει έναν έλεγχο σε όλα τα λιμάνια της χώρας, να δούμε πού έχουμε ναυάγια ή πού έχουμε παρατημένα σκάφη, για πόσα χρόνια τα έχουμε παρατημένα και τι επιπτώσεις είχε αυτό στο περιβάλλον. Διότι όλοι μας γνωρίζουμε, ότι σε όλα τα λιμάνια της χώρας και κυρίως στις περιοχές Κερατσίνι, Πέραμα, τις περιοχές προς Σαλαμίνα κ.λπ., δεκάδες σκάφη -για να μην πούμε εκατοντάδες- είναι παρατημένα και μισοβουλιαγμένα, με αποτέλεσμα να ρυπαίνουν το περιβάλλον. Και όχι μόνο αυτό, αλλά να κινδυνεύουν και οι πολίτες. Μιλώ για τους ερασιτέχνες αλιείς, για τους επαγγελματίες αλιείς, κ.λπ.. Αξίζει πραγματικά, να γίνει αυτό, για να δούμε πώς αντιμετώπισαν την υπόθεση «θάλασσα», την υπόθεση «λιμάνια» και τα ναυάγια οι προηγούμενες κυβερνήσεις.

Παρακάτω θα μιλήσουμε για κάποια πράγματα, τα οποία είχαμε πει ήδη από την επιτροπή, σχετικά με την απόλυτη εγκατάλειψη των προηγούμενων κυβερνήσεων. Και το λέω αυτό ως Θεσσαλονικιός. Γιατί το λιμάνι της Θεσσαλονίκης, το οποίο είναι ένα δυναμικό λιμάνι και πύλη εισόδου, όπως έχουμε πει πολλές φορές, το είχαν εγκαταλείψει εντελώς.

Πριν φτάσουμε σ’ αυτό, θα ήθελα να κάνω ένα σχόλιο για τον καλό συνάδελφο, τον εκπρόσωπο του ΠΑΣΟΚ, ο οποίος έκανε μια σύγκριση με το ΤΑΙΠΕΔ και το υπερταμείο.

Κύριε συνάδελφε, ξέρω ότι είστε άριστος νομικός. Εγώ είμαι μηχανικός. Θα ήθελα να σας πω να διαβάσετε με προσοχή και τα δύο νομοσχέδια. Το μεν ΤΑΙΠΕΔ, το οποίο το ψηφίσατε εσείς, τα δύο κόμματα, λέει πως ό,τι μπαίνει εκεί, μπαίνει αποκλειστικά για πώληση. Είναι μόνο προς πώληση και για τίποτε άλλο. Είναι δεσμευτικό, δηλαδή, αυτό. Ενώ το νομοσχέδιο, το οποίο ψηφίσαμε εμείς κι έχει να κάνει με τις δημόσιες συμμετοχές και το υπερταμείο λέει πως ό,τι μπαίνει εκεί είναι για αξιοποίηση. Δεν λέει πουθενά και δεν δεσμεύει πουθενά πως ό,τι μπαίνει εκεί είναι για πώληση. Αυτή είναι μια ουσιαστική και μεγάλη διαφορά.

Και έρχομαι τώρα σε ό,τι αφορά την εγκατάλειψη του λιμανιού της Θεσσαλονίκης: Είχα πει στις επιτροπές ότι ξεκινάω από τη σιδηροδρομική σύνδεση, η οποία είναι σημαντική. Γιατί το λιμάνι της Θεσσαλονίκης είναι πύλη εισόδου στη χώρα, στα Βαλκάνια και στην υπόλοιπη Ευρώπη. Είναι σημαντική η σιδηροδρομική σύνδεση. Τι σιδηροδρομική σύνδεση έχει το λιμάνι; Υποτυπώδη. Είναι η σιδηροδρομική σύνδεση, η οποία είχε γίνει ήδη πριν από τον Β΄ Παγκόσμιο Πόλεμο. Μετά τον Β΄ Παγκόσμιο Πόλεμο συντηρήθηκε, λόγω των καταστροφών του Β΄ Παγκοσμίου Πολέμου και έκτοτε, απλώς συντηρείται. Δεν έχει γίνει καμμία ανανέωση, καμμία βελτίωση, ενώ αυτό θα ήταν σημαντικό.

Μάλιστα εδώ έχουμε και κάποιες αναφορές από το 2012, όπου κάποιοι φορείς από τη Θεσσαλονίκη προτείνουν τον εκσυγχρονισμό. Και μεταφέρουν τις ανησυχίες των επιχειρηματιών. Λέει: «Η αδυναμία του ΟΣΕ, αλλά και των υποδομών εν γένει να στηρίξουν το μεταφορικό έργο, που μπορεί να παράγει το λιμάνι της Θεσσαλονίκης, μπορεί να απομειώσει σημαντικά το τίμημα του ΟΛΘ κατά την ιδιωτικοποίησή του».

Δηλαδή, τι επισημαίνουν οι επιχειρηματίες, αλλά και οι φορείς της Θεσσαλονίκης; Ότι αυτό που κάνουν, που εγκατέλειψαν τη Θεσσαλονίκη, θα έχει σαν αποτέλεσμα την απομείωση της τιμής. Και όμως, δεν ευαισθητοποιήθηκαν τα προηγούμενα κόμματα, αλλά συνέχισαν αυτή την πολιτική της εγκατάλειψης του Οργανισμού Λιμένος. Μας το είπαν εδώ προχθές και οι εκπρόσωποι των φορέων, που τους ακούσαμε, ότι είναι σημαντικό για τη μεταφορά των εμπορευμάτων.

 Σας έφερα κάποιες φωτογραφίες –ο χρόνος είναι αμείλικτος- και κάποια άλλα στοιχεία για την αποτελεσματικότητα και τον τρόπο με τον οποίον λειτουργούσαν τα κόμματα στο παρελθόν.

Σας είχα πει για μια γέφυρα στο λιμάνι της οποίας η κατασκευή ξεκίνησε για να συνδέσει το λιμάνι με την ΠΑΘΕΕ, με την εθνική οδό δηλαδή, Πάτρα-Αθήνα-Θεσσαλονίκη-Εύζωνοι. Αυτή η γέφυρα δεν είναι συνδεδεμένη πουθενά. Είναι πραγματικά ένα μνημείο ανευθυνότητας, ένα μνημείο προχειρότητας.

Και εδώ τώρα φέρνω το «ThessNews», που είναι δημοσιογραφικοί φορείς της Θεσσαλονίκης. Λέει ποια είναι τα τέσσερα μεγάλα έργα που έχουν μείνει ημιτελή. Τέσσερις είναι οι γέφυρες και όλες στη Θεσσαλονίκη. Αυτές είναι η σύνδεση του λιμανιού Θεσσαλονίκης, αλλά και του Βιομηχανικού Πάρκου Καλοχωρίου με τον αυτοκινητόδρομο της ΠΑΘΕΕ και την Εγνατία Οδό.

Συνεχίζει με το δεύτερο ημιτελές έργο, δηλαδή με τη δεύτερη γέφυρα που δεν συνδέεται πουθενά. Η ενωτική οδός, εννοεί γέφυρα, με τη Χαλκηδόνα στην βιομηχανική περιοχή της Σίνδου. Η ανισόπεδη γέφυρα της Νέας Μαγνησίας, αλλά και η σύνδεση του Καλοχωρίου με την Εγνατία Οδό. Τέσσερις γέφυρες! Θα καταθέσω φωτογραφίες.

Εδώ το εξηγεί. Αυτή είναι η ανισόπεδη γέφυρα της Νέας Μαγνησίας που είναι κατασκευασμένη προ του 2010. Δεν κυβερνούσε αυτή η Κυβέρνηση. Βέβαια, εδώ ο δημοσιογράφος λέει ότι δεν τίθεται θέμα επικινδυνότητας λόγω της υπάρχουσας κατασκευής, αφού δεν είναι δυνατή η πρόσβαση στη γέφυρα. Άρα να μην ανησυχούμε. Δεν πειράζει. Είναι φοβερά αυτά τα πράγματα.

Έρχομαι, λοιπόν, στην επόμενη φωτογραφία και λέει: «Το θέμα στα αρμόδια Υπουργεία…κ.λπ.». Επίσης, λέει: «Όπως τονίζει ο Δήμαρχος Δέλτα…». Ο Δήμαρχος Δέλτα πρόσκειται στη Νέα Δημοκρατία. Δεν πρόσκειται σ’ αυτή την Κυβέρνηση. Και λέει: «Έχουμε θέσει το θέμα κατ’ επανάληψη στα αρμόδια Υπουργεία και την Εγνατία Οδό Α.Ε. με τη διοίκηση της οποίας…». Στη συνέχεια λέει: «Ζητούμε την παρέμβαση του Υπουργού Υποδομών και Μεταφορών…». Ζητά την παρέμβαση απ’ αυτή την Κυβέρνηση, γιατί δεν έβρισκε κατανόηση από τις προηγούμενες κυβερνήσεις. Ζητά την παρέμβαση του Υπουργού Υποδομών και Μεταφορών κ. Σπίρτζη, αλλά και της Υπουργού Μακεδονίας - Θράκης, κ. Τσαρουχά για να προχωρήσουν τα έργα και να μη γίνουν μνημεία προχειρότητας για τις γενιές που έρχονται. Αυτά αναφέρει ο κ. Φωτόπουλος. Ο δήμαρχος πρόσκειται φιλικά στη Νέα Δημοκρατία. Δεν έβρισκε ανταπόκριση από τη Νέα Δημοκρατία και το ΠΑΣΟΚ και ζητάει τώρα από την παρούσα Κυβέρνηση να διορθώσει αυτά που είπαμε και την άλλη φορά, τις αβελτηρίες του παρελθόντος.

Σε άλλο άρθρο αναφέρει τα εξής η δημοσιογραφική έρευνα: «Τα γιοφύρια του Δήμου Δέλτα: έργα που έμειναν στη μέση λόγω έλλειψης κονδυλίων». Και λέει: «Η εταιρεία απαντώντας σε ερωτήματα…κ.λπ.». Και προσέξτε τώρα: «Σύμφωνα με την εταιρεία, έχει πληρωθεί το σύνολο του εκτελεσθέντος έργου αρμοδιότητας Εγνατία Οδός…συνολικής δαπάνης 21 εκατομμύρια συμπεριλαμβανομένου και του ΦΠΑ». Δηλαδή, πληρώθηκαν 21 εκατομμύρια για να συνδεθεί το Λιμάνι με την ΠΑΘΕΕ και δεν ολοκληρώθηκε. Δηλαδή, αυτά τα 21 εκατομμύρια πήγαν σ’ αυτό που λέμε «βαρέλι δίχως πάτο».

Εδώ θα ήθελα να σας καταθέσω δύο φωτογραφίες απ’ αυτό το μνημείο προχειρότητας. Είναι στη διάθεση των συναδέλφων. Αξίζει για να δούμε τι έγινε.

(Στο σημείο αυτό ο Βουλευτής Γεώργιος Λαζαρίδης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως είπε νωρίτερα ο συνάδελφος, ο εισηγητής του ΣΥΡΙΖΑ, πέρα από την απαξίωση, είχαμε επιδόσεις οι οποίες δεν τιμούσαν τον ρόλο και τη στρατηγική σημασία του Οργανισμού Λιμένος Θεσσαλονίκης. Μιλάω για οικονομικές επιδόσεις, αλλά και κίνηση εμπορευμάτων, είτε ως προς τα οικονομικά αποτελέσματα είτε ως προς την κίνηση των εμπορευμάτων.

Η παρούσα Κυβέρνηση, χάρη στον τρόπο με τον οποίον αντιμετώπισε τον Οργανισμό Λιμένος, κατάφερε το λιμάνι να έχει τα τελευταία δύο χρόνια εντυπωσιακά αποτελέσματα. Το 2017 είχε ρεκόρ δεκαετίας, είτε ως προς την κίνηση των εμπορευμάτων είτε ως προς τα οικονομικά αποτελέσματα.

Για να γίνω πιο σαφής εδώ, θα σας παραθέσω κάποια στοιχεία. Το 2017 διακινήθηκαν τρία εκατομμύρια πεντακόσιοι ενενήντα οκτώ διακόσιοι εβδομήντα ένας τόνοι συμβατικού φορτίου έναντι τριών εκατομμυρίων τριακοσίων δώδεκα χιλιάδων το 2016. Να επισημάνουμε εδώ ότι και το 2016 είχαμε αύξηση σε σχέση με το 2015 και τα προηγούμενα χρόνια. Εδώ τώρα το 2017 έχουμε αύξηση σε σχέση με το 2016. Είναι αύξηση κοντά στο 9%. Μεγαλύτερη αύξηση παρουσίασε το χύδην φορτίο transit, 25,5%. Μιλάμε, δηλαδή, για εντυπωσιακά μεγέθη. Την ίδια περίοδο αυξήθηκε κατά 12,3% ο αριθμός των πλοίων που κατέπλευσαν στον Λιμένα Θεσσαλονίκης. Επομένως, οι αριθμοί είναι εντυπωσιακοί και δείχνουν πραγματικά τη δυναμικότητα του Οργανισμού Λιμένος.

Οι φορείς κατέθεσαν τις απόψεις τους εδώ και μιλάω για τον επιχειρηματικό κόσμο. Ο εκπρόσωπος του επιμελητηρίου των εμπόρων, ο κ. Βλαχογιάννης, ήρθε στις επιτροπές. Ο κ. Βλαχογιάννης ήταν θετικότατος όσον αφορά τη σύμβαση. Είπε ότι πραγματικά είναι μια θετική σύμβαση, η οποία θα ωθήσει την οικονομική δραστηριότητα, το εμπόριο, αλλά και γενικά την επιχειρηματική δραστηριότητα της πόλης. Το ίδιο και ο κ. Καμπάκης, ο εκπρόσωπος των πρακτόρων, που και αυτός μίλησε θετικά. Ο κ. Καμπάκης, ο οποίος εκπροσωπεί τους πράκτορες που διακινούν όλον αυτόν τον μεγάλο όγκο των εμπορευμάτων, τόνισε και αυτός αυτήν την εικόνα της εγκατάλειψης. Τόνισε την ανυπαρξία σύνδεσης με το οδικό δίκτυο, οπότε αναγκάζονται τα μεγάλα φορτηγά, αυτά τα επικαθήμενα, να περνάνε μέσα από το Καλοχώρι, το οποίο είναι ένα προάστιο, ένα χωριό δίπλα στο λιμάνι, το οποίο επιβαρύνεται απ’ όλη αυτήν την κίνηση. Αυτό έχει ως αποτέλεσμα και τη χρονική καθυστέρηση, αλλά και την οικονομική επιβάρυνση των πρακτόρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Από την άλλη, αυτή η υποτυπώδης σιδηροδρομική σύνδεση έχει σαν αποτέλεσμα ο σιδηρόδρομος να μην μπορεί να σηκώσει το ημερήσιο φορτίο, ώστε να ανταποκριθεί πραγματικά και να λύσει τα χέρια των πρακτόρων.

Τελείωσε ο χρόνος και κλείνω εδώ, κύριε Πρόεδρε.

Είπαμε στις επιτροπές και το αναλύσαμε ότι η παρούσα σύμβαση είναι μια σύμβαση θετική, είναι μια σύμβαση την οποία βλέπουμε με αισιοδοξία και η κοινωνία της Θεσσαλονίκης και όλος ο επιχειρηματικός κόσμος και όλοι εμείς οι Θεσσαλονικείς. Επομένως, είμαστε θετικοί και ως προς την αρχή και ως προς τα άρθρα του νομοσχεδίου.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς σας ευχαριστούμε, κύριε Λαζαρίδη.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καρρά, τι συμβαίνει; Τι θέλετε;

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Επειδή έγινε αναφορά στο όνομά μου από τον αγαπητό κύριο Λαζαρίδη, όχι με τη μορφή του ψόγου …

**ΠΡΟΕΔΡΕΥΩΝ (Δημήτριος Κρεμαστινός):** Τι αναφορά ήταν; Δεν το αντελήφθην.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Ο κ. Λαζαρίδης ανέφερε ότι δεν ήταν ακριβές αυτό που είπα ότι το υπερταμείο πρέπει να διαθέσει ποσοστό του τιμήματος για επενδύσεις.

Θέλω να θυμίσω μόνο τούτο: Εφόσον το ΤΑΙΠΕΔ έγινε θυγατρική εταιρεία του υπερταμείου, στο οποίο δώσαμε όλη τη δημόσια περιουσία, θα ακολουθεί πλέον στο εξής την τύχη του υπερταμείου και τις διατάξεις του υπερταμείου και όχι τις παλιές διατάξεις περί ΤΑΙΠΕΔ. Επομένως, επιμένω στην άποψή μου ότι πρέπει ποσοστό του τιμήματος να διατεθεί για επενδύσεις.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, θα ήθελα και εγώ τον λόγο για τριάντα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Εντάξει. Ο καθένας κρατά την άποψή του, κύριε Λαζαρίδη. Όχι διαλογική συζήτηση.

**ΓΕΩΡΓΙΟΣ ΛΑΖΑΡΙΔΗΣ:** Κύριε Πρόεδρε, για τριάντα δευτερόλεπτα.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά δεν θα λύσουμε το θέμα εδώ. Είπατε τη δική σας άποψη, είπε τη δική του. Φτάνει.

**ΓΕΩΡΓΙΟΣ ΛΑΖΑΡΙΔΗΣ:** Ούτε τριάντα δευτερόλεπτα, κύριε Πρόεδρε. Ξέρετε ότι είμαι φειδωλός στην διατύπωση των απόψεών μου.

**ΠΡΟΕΔΡΕΥΩΝ (Δημήτριος Κρεμαστινός):** Το ξέρω, αλλά δεν έχει νόημα. Θα ξαναζητήσει τον λόγο ο κ. Καρράς.

Ορίστε, κύριε συνάδελφε.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ.

Θα ήθελα να πω στον κύριο συνάδελφο ότι πρώτον, εγώ επιμένω σε αυτό που είπα και πρέπει να το διαβάσει. Και δεύτερον, η παρούσα σύμβαση, αυτή για την οποία μιλάμε για τον ΟΛΘ, έχει συγκεκριμένη ημερομηνία λήξεως, το 2051. Οπότε δεν έχει καμία σχέση με τα ενενήντα εννέα χρόνια και την πώληση κ.λπ., τα οποία ισχυρίζονται τα κόμματα της Αντιπολίτευσης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Σαρίδης, ειδικός αγορητής της Ένωσης Κεντρώων, για δώδεκα λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεκαοκτώ ολόκληρα χρόνια κράτησε η συζήτηση για το μέλλον του ΟΛΘ. Ενηλικιώθηκε πια και έχει έρθει υποχρεωτικά η ώρα να περάσουμε από τα λόγια στην πράξη. Ήρθε η ώρα να σταματήσουμε να κοροϊδεύουμε τους Θεσσαλονικείς και να πούμε και μερικές αλήθειες.

Το λιμάνι, αγαπητοί συνάδελφοι, φεύγει από τα χέρια του ελληνικού δημοσίου, γιατί το επέτρεψαν με τις πράξεις και με τις παραλείψεις τους όλες, σχεδόν, οι μεταπολιτευτικές κυβερνήσεις. Καμμία κυβέρνηση δεν είχε καταλάβει τη σημασία του, καμία κυβέρνηση δεν είχε καταλάβει την γεωπολιτική σημασία του, τι σήμαινε για την πόλη το λιμάνι της, τι σήμαινε για τη Μακεδονία αυτό το λιμάνι.

Επί σχεδόν είκοσι χρόνια συζητούσαμε για το τι πρέπει να γίνει στη Θεσσαλονίκη, για τη Θεσσαλονίκη, χωρίς όμως τη Θεσσαλονίκη. Δεν σταματά η ζωή, ξέρετε, μέχρι να αποφασίσουμε εμείς να βρούμε λύσεις για τα προβλήματά μας. Η πόλη μπήκε στον πάγο, βάλτωσε, πείτε το όπως θέλετε, αλλά το σίγουρο είναι πως η οικονομική ζωή της Θεσσαλονίκης είχε και έχει θηλιές γύρω από τον λαιμό της. Για δεκαοκτώ ολόκληρα χρόνια το λιμάνι της πόλης αφέθηκε στην τύχη του. Τα τελευταία δέκα, μάλιστα, χρόνια θα ήταν ακριβές να πούμε πως το λιμάνι τελούσε υπό κατάρρευση. Θα μείνει παροιμιώδης η απαξίωση του ΟΛΘ και θα προστεθεί στη μεγάλη σειρά των προβλημάτων της πόλης, που, όπως αποδείχθηκε, κανείς δεν είχε την πολιτική βούληση να λύσει.

Αναρωτιέται ο κόσμος σήμερα γιατί πουλάμε κάτι που είναι αποδεδειγμένα κερδοφόρο, όπως λέει και το ΚΚΕ. Γιατί δεν καταφέραμε να διατηρήσουμε ως ελληνικό δημόσιο την κυριότητα των λιμανιών μας; Η απάντηση, αγαπητοί συνάδελφοι, είναι απλή. Εξαιτίας της έλλειψης πολιτικής βούλησης που επέδειξαν με συστηματικό τρόπο όλες οι προηγούμενες κυβερνήσεις.

Και για την ακρίβεια, όχι μόνο δεν ήθελαν, απ’ ό,τι φαίνεται να βοηθήσουν την πόλη, αλλά ήθελαν να την κρατούν και σε μια πολιτική ομηρεία, δηλαδή να την ελέγχουν, να εξαρτάται διαρκώς από το αθηνοκεντρικό, πελατειακό κράτος. Αυτή είναι η αλήθεια. Και οι αποδείξεις είναι, δυστυχώς, πολλές. Από τον ΟΑΣΘ μέχρι και τα έργα του μετρό, μέχρι και της αγνώστου πατρότητας και προελεύσεως μπόχα της δυτικής Θεσσαλονίκης.

Τα προβλήματα της πόλης δεν απασχόλησαν ποτέ στην πραγματικότητα τις εκάστοτε ελληνικές κυβερνήσεις και αυτό αποδεικνύεται από τη διάρκειά τους και την αντοχή τους στον χρόνο. Τελικά, μοιάζει πως το μόνο που επεδίωκε το εγχώριο πολιτικό σύστημα ήταν να βρίσκουν τρόπο οι εκπρόσωποί του να συντηρούν τα προβλήματα της πόλης, ώστε να έχουν κάτι να υπόσχονται κάθε χρόνο, μια φορά τον χρόνο, όταν έρχονται επίσκεψη στη Διεθνή Έκθεση της πόλης για να υποσχεθούν.

Στους Θεσσαλονικείς συμβαίνουν πράγματα που δεν γίνονται εύκολα αντιληπτά από τους κατοίκους των Αθηνών. Η κοροϊδία που έχουν ανεχθεί οι Θεσσαλονικείς σε μια σειρά ζητημάτων, που επηρεάζουν την καθημερινότητά τους, δεν έχει προηγούμενο. Το ίδιο ισχύει και τώρα. Το ίδιο ισχύει και για το λιμάνι.

Κυρίες και κύριοι συνάδελφοι, σήμερα κάνουμε ένα βήμα μπροστά και χαιρόμαστε μόνο και μόνο που επιτέλους κάτι αλλάζει, που επιτέλους κάτι κουνιέται. Είναι, όμως, αυτό το σωστό βήμα που πρέπει να κάνουμε; Υπό τις σημερινές συνθήκες, έτσι όπως έχουν αυτές διαμορφωθεί από τις δεκαετίες πολιτικής αδιαφορίας, αλλά και από τις δεσμεύσεις των μνημονίων δεν είχαμε άλλη επιλογή.

Αυτή η διαπίστωση γεννά το ερώτημα πόσο σωστή μπορεί να είναι μια επιλογή, όταν αυτή γίνεται υπό καθεστώς εκβιασμών και πιέσεων.

Κυρίες και κύριοι συνάδελφοι, η αλήθεια είναι πως δεν καταλήξαμε με τη θέλησή μας και κατόπιν αποφάσεών μας εδώ, στο σημείο που βρισκόμαστε σήμερα. Όπως επίσης αλήθεια είναι πως δεν θα άντεχε για πολύ ακόμη η πόλη σ’ αυτή τη βαλτωμένη κατάσταση. Σήμερα έχουμε το δικαίωμα να ελπίζουμε πως με πολύ κόπο και με πολλή προσπάθεια και αν και εφόσον τηρηθούν τα συμφωνηθέντα για το λιμάνι της Θεσσαλονίκης, γι’ αυτό το λιμάνι ξεκινά μια νέα πορεία, για να κατακτήσει τη θέση που δικαιωματικά του ανήκει, που δικαιωματικά αξίζει εξαιτίας κυρίως της γεωστρατηγικής του σημασίας.

Η πορεία αυτή θα ήταν δύσκολη και ήδη τα πρώτα σοβαρά ζητήματα έχουν καταγραφεί και θα μας απασχολήσουν έντονα, ειδικά εμάς τους Βουλευτές της πόλης από όλες τις παρατάξεις.

Πρώτα-πρώτα, θα έχουμε να αντιμετωπίσουμε τα προβλήματα που ήδη έχουν ξεκινήσει και καταγράφουν οι εργαζόμενοι. Όλοι γνωρίζουμε εδώ μέσα πως πραγματικές εγγυήσεις για το μέλλον τους δεν έχουν, δεν μπορούν να πάρουν. Το μόνο που τους εξασφαλίζει κάπως είναι κάτι που το κατέκτησαν μόνοι τους. Είναι η τεχνογνωσία και η εμπειρία τους, η γνώση που απέκτησαν ως εργαζόμενοι υπό συχνά αντίξοες, δύσκολες και προβληματικές συνθήκες. Αυτή είναι η περιουσία τους, αυτό είναι το στοιχείο το οποίο έχουν να διαπραγματευτούν.

Τι θα γίνει με τις συλλογικές συμβάσεις; Το μέλλον θα δείξει.

Από εκεί και πέρα, ξεκινά μια μάχη για τη διασφάλιση των δικαιωμάτων τους, στην οποία θα πρέπει να έχουν για σύμμαχό τους το σύνολο των Βουλευτών της πόλης και φυσικά την Κυβέρνηση.

Υπάρχουν και άλλα πολλά θέματα, όπως είναι η χρήση του Προβλήτα 1, το πώς και βάσει ποιων κριτηρίων θα μοιράζονται οι δύο δήμοι τα προβλεπόμενα ανταποδοτικά τέλη, το πόσο γρήγορα θα γίνουν οι επενδύσεις που έχει ανάγκη το λιμάνι, η σύνδεση με την Εγνατία, η σιδηροδρομική σύνδεση.

Κυρίες και κύριοι Βουλευτές, θα ήθελα να είμαι σαφής και ξεκάθαρος. Τίποτα δεν τελειώνει σήμερα. Αντιθέτως, σήμερα είναι που ξεκινά ο αγώνας για το λιμάνι της Θεσσαλονίκης, για μια ολόκληρη πόλη. Και μαζί με το λιμάνι, ξεκινά η πόλη την προσπάθειά της, να διεκδικήσει αυτά που της αξίζουν. Πιστεύουμε ότι με την ολοκλήρωση και των έργων του μετρό θα αλλάξει όλη η εικόνα της πόλης. Το σίγουρο είναι πως εάν φροντίσουμε εμείς, οι εκλεγμένοι εκπρόσωποι των πολιτών να κάνουμε τη δουλειά για την οποία μας έστειλαν να κάνουμε εδώ μέσα, να ακούμε δηλαδή περισσότερο, να μιλάμε λιγότερο και να κάνουμε περισσότερες πράξεις, να αφαιρούμε δηλαδή τα εμπόδια, αντί να τα δημιουργούμε, να διορθώνουμε τα λάθη, αντί να τα κρύβουμε κάτω από το χαλί, να αποφεύγουμε τις αγκυλώσεις του παρελθόντος, τότε να μην έχετε καμμιά αμφιβολία –εγώ προσωπικά δεν έχω- πως οι Θεσσαλονικείς, οι Μακεδόνες θα σας κάνουν να τρίβετε τα μάτια σας με τα αποτελέσματα που μπορούν να κατορθώσουν.

Κλείνοντας την εισήγησή μου, η οποία είναι θετική, δηλαδή η εισήγηση της Ένωσης Κεντρώων, θέλω να πω ότι υπερψηφίζουμε το παρόν νομοσχέδιο, όπως και υπερψηφίζει την τροπολογία που κατέθεσε το Υπουργείο Εθνικής Άμυνας, γιατί έτσι όπως πάμε δεν μπορούμε να κάνουμε και κάτι άλλο, πέρα του να κατακρίνουμε την πρακτική των εξαμήνων. Θα υπερψηφίσουμε και την τροπολογία.

Κλείνοντας, λοιπόν, την εισήγησή μου και σε συνέχεια της τοποθέτησής μου τα ξημερώματα χθες για το σκάνδαλο «NOVARTIS», για τις πολιτικές ευθύνες που έχει το πολιτικό προσωπικό της χώρας, για τα όσα μπορούσε να κάνει δηλαδή και δεν έχει κάνει, αναρωτιέμαι πόσο διαφορετική θα ήταν η εικόνα στη Θεσσαλονίκη εάν το λιμάνι δεν είχε απαξιωθεί όλα αυτά τα χρόνια, πόσο διαφορετική θα ήταν η εικόνα για τη Μακεδονία μας και πόσο διαφορετική θα ήταν η θέση μας σήμερα στη διαπραγμάτευση για την ονομασία του γειτονικού κρατιδίου με ένα ισχυρό λιμάνι στα χέρια μας.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ σας ευχαριστώ, κύριε Σαρίδη.

Ο κ. Καλαφάτης έχει τον λόγο για πέντε λεπτά.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ, κύριε Πρόεδρε.

Ευχαριστώ και τον κύριο συνάδελφο από το Ποτάμι.

Κύριε Υπουργέ της Κυβέρνησης ΣΥΡΙΖΑ - ΑΝΕΛ, κυρίες και κύριοι συνάδελφοι του ΣΥΡΙΖΑ, καλώς ήρθατε στο μαγικό κόσμο της φιλελεύθερης ιδεολογίας, αυτόν που λυσσαλέα πολεμούσατε και ας γελάτε, κύριε Υπουργέ, απ’ αυτό το Βήμα, αλλά η πραγματικότητα είναι αυτή.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Μάλιστα.

**ΣΤΑΥΡΟΣ ΚΑΛΑΦΑΤΗΣ:** Αυτόν τον κόσμο που λυσσαλέα πολεμούσατε πριν από λίγα χρόνια, τον καιρό της ανέμελης επαναστατικής Αριστεράς. Καλωσορίζω, λοιπόν, τη νέα μεταλλαγμένη φιλελεύθερη Αριστερά στον κόσμο της πραγματικότητας. Και όσο κι αν ο ΣΥΡΙΖΑ προσπαθεί με τη ρητορική του να κρατήσει «ζεστούς» τους φίλους του, ξέρετε, κύριε Υπουργέ, άλλα λένε τα λόγια σας και άλλα λένε οι πράξεις σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πάντως, σε ακούν και εσένα και εμένα στη Θεσσαλονίκη και να το έχεις υπ’ όψιν σου.

**ΣΤΑΥΡΟΣ ΚΑΛΑΦΑΤΗΣ:** Και σε αυτόν τον κόσμο της πραγματικότητας, κύριε Υπουργέ, ούτως ή άλλως ό,τι και να λέτε οι πράξεις μένουν. Είστε εσείς που πολεμούσατε λυσσαλέα κάθε ιδιωτικοποίηση και αυτήν την ιδιωτικοποίηση και ήρθατε τώρα, μεταλλαγμένος ων, εννοώ σαν Υπουργός –ήσασταν στα κάγκελα πριν από λίγα χρόνια και θα τα ακούσετε- για να υλοποιήσετε ιδιωτικοποιήσεις, τις οποίες αποκαλούσατε ως ξεπούλημα μέχρι πριν από λίγα χρόνια. Όμως όπως σας είπα, άλλα λένε τα λόγια σας και άλλα λένε οι πράξεις σας. Και σ’ αυτόν τον κόσμο είναι σημαντικό, ξέρετε, να βλέπουμε τι κάνουμε. Γιατί, κύριε Υπουργέ, είμαστε ό,τι κάνουμε, δεν είμαστε ό,τι λέμε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Σωστό.

**ΣΤΑΥΡΟΣ ΚΑΛΑΦΑΤΗΣ:** Η σημερινή κοινοβουλευτική διαδικασία πραγματικά είναι πολλαπλώς ιστορική για την ίδια κατ’ αρχάς τη Θεσσαλονίκη και την κεντρική Μακεδονία. Επιτέλους, ένας φύσει και θέσει αναπτυξιακός πυλώνας στην πόλη μου, που για πολλά χρόνια και ως πολίτης και ως πολιτικός πιστεύω ότι θα έπρεπε να αφεθεί η δημιουργική του δυναμική μέσα απ’ αυτή του τη διαδικασία να προχωρήσει, φθάνει στην υλοποίησή του. Για την ίδια τη Θεσσαλονίκη και την κεντρική Μακεδονία είναι σημαντικό, γιατί επιτέλους μπορεί ο ρόλος του να δημιουργήσει σημαντικές ευκαιρίες ανάπτυξης και γιατί μπορεί να δημιουργήσει επίσης ευκαιρίες ανύψωσης της τοπικής οικονομίας. Αποτελεί δε ένα σημαντικό εργαλείο για την υποστήριξη άλλων επενδυτικών δραστηριοτήτων.

Είναι σημαντικό, όχι μονάχα για τη Θεσσαλονίκη και τη βόρεια Ελλάδα, αλλά είναι και για την εθνική οικονομία και για το εθνικό συμφέρον, γιατί το λιμάνι της Θεσσαλονίκης είναι ασφαλώς ένα υπερτοπικής, αλλά και διασυνοριακής σημασίας αναπτυξιακό πλεονέκτημα που, εάν αξιοποιηθεί αποτελεσματικά, μπορεί να αναβαθμίσει τη βόρεια Ελλάδα, τη Θεσσαλονίκη, τη χώρα ως σταθμό του διεθνούς διαμετακομιστικού εμπορίου, με προφανή κέρδη, γεωπολιτικά, οικονομικά και πολιτικά, να συνεισφέρει στα κρατικά ταμεία τεράστια έσοδα τόσο μέσα από την παραγωγική του δραστηριότητα όσο και από την υπεραξία και βεβαίως, να αποτελέσει έναν ακμαίο αναπτυξιακό πόλο ακόμη και σε επίπεδο διπλωματικό, κυρίες και κύριοι συνάδελφοι, στις διμερείς σχέσεις με άλλες χώρες, ιδιαίτερα τις γειτονικές και δεν θα επεκταθώ περισσότερο σε αυτό.

Ο τρίτος, όμως και σημαντικότερος λόγος είναι ακριβώς αυτό που σας είπα στο προοίμιο της τοποθέτησής μου, κυρίες και κύριοι συνάδελφοι. Γιατί εδώ έχουμε την κύρια αποκάλυψη. Έχουμε μια εγκληματική ιδιωτικοποίηση. Δεν είναι όπως όλες οι άλλες ιδιωτικοποιήσεις. Είχαμε ακούσει για Υπουργούς που με δάκρυα στα μάτια υπογράφουν τις ιδιωτικοποιήσεις, των αεροδρομίων εν προκειμένω. Έχουμε δει Υπουργούς να απολογούνται και να εκλιπαρούν για μια συγγνώμη ουσιαστικά στον κόσμο, γιατί αναγκάζονται οι καημένοι Υπουργοί του ΣΥΡΙΖΑ να προχωρούν σε ιδιωτικοποιήσεις που δεν τις πιστεύουν.

Όμως αυτό έχει μια ιδιαίτερη σημασία, ξέρετε γιατί; Γιατί άκουσα εδώ διάφορα για απαξίωση του λιμένος της Θεσσαλονίκης τα προηγούμενα χρόνια από διαφόρους συναδέλφους. Πού ήσασταν, κύριοι συνάδελφοι, όταν πριν από εννιά χρόνια η Κυβέρνηση της Νέας Δημοκρατίας προσπαθούσε να ιδιωτικοποιήσει με πολλαπλά οφέλη από τα σημερινά το λιμάνι της Θεσσαλονίκης; Πού ήσασταν τότε που η κυβέρνηση Καραμανλή προσπαθούσε να ιδιωτικοποιήσει το λιμάνι της Θεσσαλονίκης, όχι όλο, τον σταθμό εμπορευματοκιβωτίων και όχι για πενήντα χρόνια, αλλά για τριάντα χρόνια; Να φέρει 400 εκατομμύρια, να διατηρήσει τις χίλιες πεντακόσιες θέσεις εργασίας, να δημιουργήσει νέες χίλιες πεντακόσιες θέσεις εργασίας. Ξέρετε πού ήσασταν όλοι εσείς, οι σύντροφοί σας, αριστεροί, σοσιαλδημοκράτες, σοσιαλίζοντες; Στα κάγκελα κατά κυριολεξία! Στα κάγκελα του λιμένος Θεσσαλονίκης κατά κυριολεξία. Κρεμασμένοι πάνω στην κεντρική πόρτα του λιμένος Θεσσαλονίκης απαιτούσατε να μην ξεπουληθεί το λιμάνι.

(Χειροκροτήματα από την πτέρυγα της Νέας Δημοκρατίας)

Μη γελάτε, αυτό δεν είναι τρόπος αντίδρασης.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αυτός ήταν ο λόγος.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΣΤΑΥΡΟΣ ΚΑΛΑΦΑΤΗΣ:** Κύριε Υπουργέ, η εικόνα υπάρχει. Υπάρχει εικόνα.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καλαφάτη, σας παρακαλώ, ολοκληρώστε.

**ΣΤΑΥΡΟΣ ΚΑΛΑΦΑΤΗΣ:** Ολοκληρώνω, κύριε Πρόεδρε.

Έτσι, λοιπόν, η σημερινή μέρα είναι ιστορική μέρα, γιατί εκτός από το γεγονός ότι προχωράει επιτέλους με μια έστω κυβέρνηση που δεν πιστεύει στις ιδιωτικοποιήσεις –γιατί εμείς πιστεύουμε στις ιδιωτικοποιήσεις, είναι στο DNA μας οι ιδιωτικοποιήσεις, είναι μια σημαντική μέρα που πιστεύουμε ότι θα προχωρήσει μπροστά- πρέπει να δώσετε και εξηγήσεις και έχω εδώ μια σειρά πρακτικών σε σχέση με την πρώτη προβλήτα.

(Στο σημείο αυτό ο Βουλευτής κ. Σταύρος Καλαφάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κύριος δήμαρχος Θεσσαλονίκης έχει αναφερθεί τρεις τέσσερις φορές στο δημοτικό συμβούλιο και είχε πει στο λαό της Θεσσαλονίκης ότι είχε δεσμευτεί ο κ. Τσίπρας ότι θα δοθεί η πρώτη προβλήτα. Μάλιστα, ο κ. Τσίπρας –βεβαίως γνωρίζει πώς να μιλά πολιτικά- το 2016 είχε δεσμευθεί από τη ΔΕΘ και δεν είχε πει ότι δίνει την πρώτη προβλήτα στον Δήμο Θεσσαλονίκης, όπως ο πολύ καλός φίλος της Κυβέρνησης ο κ. Μπουτάρης μας είχε πει ότι θα γίνει. Είχε μιλήσει και είχε πει ότι θα δοθεί στον λαό της Θεσσαλονίκης και βεβαίως ο κ. Μπουτάρης, Δήμαρχος της Θεσσαλονίκης, επέμεινε και στο δημοτικό συμβούλιο ότι δεν υπάρχει περίπτωση να μη δοθεί η πρώτη προβλήτα στον δήμο Θεσσαλονίκης. Τελικά, κάποιος ή η Κυβέρνηση ή ο δήμαρχος Θεσσαλονίκης ή και οι δύο μαζί κορόιδεψαν τον λαό της Θεσσαλονίκης και απαιτούν και μια εξήγηση γι’ αυτό.

Μέσα, λοιπόν, σε αυτό το πνεύμα εμείς ως καθαρή δύναμη προόδου, ευημερίας και ανάπτυξης προχωρούμε και λέμε έστω και τώρα, έστω και με αυτές τις συνθήκες, προχωρήστε στην ιδιωτικοποίηση του λιμένος Θεσσαλονίκης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, δεκατρείς μαθητές και μαθήτριες και δύο εκπαιδευτικοί συνοδοί τους, από το 4ο Γενικό Λύκειο Αργυρούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο ειδικός αγορητής του Ποταμιού κ. Αμυράς έχει τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Θα ήθελα να παρέμβω και εγώ στη συζήτηση για το υπερταμείο, στον διάλογο που διαμείφθηκε μεταξύ του κ. Καρρά από τη Δημοκρατική Συμπαράταξη -πήγα να πω συμμαχία, αλλά και η συμπαράταξη είναι μια συμμαχία ευρύτερη- και του κ. Λαζαρίδη από τους ΑΝΕΛ.

Θέλω να ξεκαθαρίσω, λοιπόν, το εξής για το υπερταμείο, για να ξέρει και ο κόσμος που μας βλέπει και όσοι ασχολούμαστε εδώ και οι τριακόσιοι να έχουμε μια πιο ακριβή πληροφόρηση.

Το υπερταμείο ως γνωστόν με τον ν.4389/2016, δηλαδή τον εφαρμοστικό νόμο του μνημονίου Τσίπρα - Καμμένου, αναλαμβάνει στην αγκαλιά του σχεδόν το σύνολο της ακίνητης περιουσίας της χώρας. Εκτός από τους αρχαιολογικούς χώρους και τις περιοχές NATURA, έχει ως προίκα το υπερταμείο που διοικείται από ξένους. Και τι δεν έχει; Έχει εβδομήντα δύο χιλιάδες ακίνητα σε όλη την ελληνική επικράτεια. Έχει, επίσης, είκοσι τρία περιφερειακά αεροδρόμια, την ΕΛΒΟ που είναι υπό εκκαθάριση, τον ΟΣΕ και τις κτιριακές εγκαταστάσεις, τον Αερολιμένα Αθηνών, τη Διώρυγα της Κορίνθου, την Κεντρική Αγορά της Θεσσαλονίκης, τη HELEXPO, το 34% της ΔΕΗ κ.λπ..

Να μη λέω πολλά, λοιπόν, για να καταλάβουν και τα παιδιά που έχουν έλθει να μας παρακολουθήσουν.

Παιδιά, ως το 2115 –ζωή να έχετε, να έχετε φτάσει τα εκατό και παραπάνω- η χώρα θα πωλείται κομμάτι-κομμάτι στους ξένους. Ποιοι είναι αυτοί οι ξένοι και τι ξένοι είναι αυτοί;

Το υπερταμείο, βάσει του νόμου που έχει ψηφίσει ο ΣΥΡΙΖΑ και οι ΑΝΕΛ, βάσει δηλαδή του ν.4389, στο άρθρο 191…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Είναι δυνατόν στη Βουλή να λέτε τέτοιες ασυναρτησίες, κύριε Αμυρά; Είστε αδιάβαστος.

**ΓΕΩΡΓΙΟΣ ΑΜΥΡΑΣ:** Θα με ακούσετε, κύριε Υπουργέ, και μετά πείτε ό,τι θέλετε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Λέτε ασυναρτησίες.

**ΓΕΩΡΓΙΟΣ ΑΜΥΡΑΣ:** Εδώ θα μιλήσουμε με άρθρα και με αυτά που έχετε ψηφίσει, όχι με χαρακτηρισμούς. Ακούτε, κύριε Υπουργέ;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Λες ασυναρτησίες συνεχώς!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

**ΓΕΩΡΓΙΟΣ ΑΜΥΡΑΣ:** Αν δεν ξέρετε τι έχετε ψηφίσει, είναι πρόβλημα δικό σας, όχι δικό μου.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Το υπερταμείο δεν πουλάει. Διάβασε καλά.

**ΓΕΩΡΓΙΟΣ ΑΜΥΡΑΣ:** Ακούστε τι έχετε ψηφίσει, κύριε Κουρουμπλή, εσείς με τα χέρια σας.

Άρθρο 191: Το εποπτικό συμβούλιο του υπερταμείου…

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Μα, το υπερταμείο δεν πουλάει.

**ΓΕΩΡΓΙΟΣ ΑΜΥΡΑΣ:** Δεν πουλάει; Για να ακούσουμε τώρα να δούμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, θα σας παρακαλέσω ένα λεπτό.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Διαβάστε καλά.

**ΓΕΩΡΓΙΟΣ ΑΜΥΡΑΣ:** Τι κάνει; Τα νοικιάζει τότε ή τα δίνει για φιλοξενία ή τα κάνει Airbnb; Θα μας τρελάνετε;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Αμυρά.

Κύριε Κουρουμπλή, θα σας παρακαλέσω μη χαλάτε τη διαδικασία, γιατί ξέρετε ότι θα σας δώσω τον λόγο μόλις τελειώσει ο κ. Αμυράς. Είναι δυνατόν να γίνεται έτσι αυτή η συζήτηση; Έλεος!

Συνεχίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Να μάθετε, λοιπόν.

Πρώτα απ’ όλα, το υπερταμείο διοικείται από το εποπτικό συμβούλιο, το οποίο είναι πενταμελές. Ποιοι διορίζουν τα πέντε μέλη του εποπτικού συμβουλίου; Ακούστε, λοιπόν. Τα δύο μέλη, μεταξύ αυτών και τον Πρόεδρο του εποπτικού συμβουλίου, τα διορίζει η τρόικα. Είναι ξεκάθαρο αυτό. Τα τρία μέλη τα προτείνει ο Υπουργός Οικονομικών, αλλά για να διοριστούν πρέπει να έχουν τη σύμφωνη γνώμη της τρόικας. Ένα το κρατούμενο.

Δεύτερον, για να δούμε, λοιπόν, σας παρακαλώ, ποια είναι η προίκα του υπερταμείου και να δούμε τι θα πουλήσει και τι δεν θα πουλήσει, αν θα νοικιάσει ή αν θα φιλοξενήσει κόσμο.

Αναφέρομαι στον ν.4512/2018. Σας διάβασα μερικές από τις επιχειρήσεις, τα ακίνητα και τις εμπράγματες αξίες του ελληνικού δημοσίου, που πάνε στην αγκαλιά του υπερταμείου. Τι να τα κάνει το υπερταμείο; Να έχει να τα κοιτάει; Τι θα πει αξιοποίηση; Για να δούμε, λοιπόν, για την αξιοποίηση. Το λέει το άρθρο 199 του νόμου, που ψηφίσατε; Τι λέει, λοιπόν;

Αναφέρει ότι εάν το υπερταμείο πουλήσει, για παράδειγμα, βγάλει σε διαγωνισμό την Κεντρική Αγορά Θεσσαλονίκης -σωστά;- και πάρει ένα τίμημα Χ, το 50% του τιμήματος θα πάει στους δανειστές για να αποπληρώσει η Ελλάδα τα χρέη προς τους δανειστές της -μέρος των χρεών- και το υπόλοιπο 50% -εκεί είναι το κλειδί και εκεί είναι το ευαίσθητο σημείο- λέει ότι θα πάει για επένδυση ξανά σε οποιαδήποτε ακίνητο το υπερταμείο θέλει, προκειμένου, με βάση την αξία του, έτσι ώστε όταν το πουλήσει, όταν το παραχωρήησει, να έχει μεγαλύτερη αξία τα ακίνητο. Αυτή είναι η πραγματικότητα. Οι νόμοι που ψηφίσατε τα λένε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Δεν λένε αυτό. Αυτό είναι συμπέρασμα δικό σας.

**ΓΕΩΡΓΙΟΣ ΑΜΥΡΑΣ:** Πώς;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Το «έτσι ώστε» είναι συμπέρασμα δικό σας.

**ΓΕΩΡΓΙΟΣ ΑΜΥΡΑΣ:** Όχι, κάνετε λάθος.

**ΠΡΟΕΔΡΕΥΩΝ (Δημήτριος Κρεμαστινός):** Παράκληση μη διακόπτετε.

Συνεχίστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Την ξέρετε την παράγραφο αα΄ του νόμου, του άρθρο 199 του ν.4389; Θα σας τη διαβάσω για να τη θυμηθείτε για να καταλάβετε ότι αυτό που σας λέω είναι το ακριβές.

Λέει, λοιπόν, ότι ένα μέρος του τιμήματος πώλησης ή απ’ οπουδήποτε άλλου έλθει στο υπερταμείο αποδίδεται ως μέρισμα στο ελληνικό δημόσιο και –προσέξτε, εδώ είναι το κρίσιμο σημείο- και χρησιμοποιείται από το ελληνικό δημόσιο για τις επενδύσεις, που -παράγραφος 3 του άρθρου 200 του παρόντος νόμου- ορίζει.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Δεν το λέει αυτό. Κύριε Αμυρά, το «έτσι ώστε» δεν περιλαμβάνεται στο νόμο. Τι να κάνουμε;

**ΓΕΩΡΓΙΟΣ ΑΜΥΡΑΣ:** Το λέει η ββ΄ παράγραφος. Αφού σας διαβάζω τον νόμο. Μα, εσείς τον φτιάξατε τον νόμο. Εσείς τον ψηφίσατε. Και σας λέω τι λέει ο νόμος.

Εν πάση περιπτώσει, πάμε παρακάτω.

**ΠΡΟΕΔΡΕΥΩΝ (Δημήτριος Κρεμαστινός):** Είναι άποψή του.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Άρα είσαι υπέρ του ΤΑΙΠΕΔ..

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Το «έτσι ώστε» που είπατε είναι συμπέρασμα δικό σας.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, είναι άποψή του.

**ΓΕΩΡΓΙΟΣ ΑΜΥΡΑΣ:** Τι θα πει είμαι υπέρ του ΤΑΙΠΕΔ; Και το ΤΑΙΠΕΔ έχει μπει στο υπερταμείο. Δεν έχει μπει;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, για να τελειώνουμε. Είναι άποψή σας και άποψη του κόμματός σας.

**ΓΕΩΡΓΙΟΣ ΑΜΥΡΑΣ:** Δεν είναι η άποψη…

**ΠΡΟΕΔΡΕΥΩΝ (Δημήτριος Κρεμαστινός):** Δεκτόν. Και είναι άποψη και της Κυβέρνησης και του Πρωθυπουργού. Δεν θα κάνετε συμφωνία τώρα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Το υπερταμείο δεν πουλάει.

**ΓΕΩΡΓΙΟΣ ΑΜΥΡΑΣ:** Πάνε στο χρέος. Δεν συμφωνούμε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Δεν πουλάει. Όλα πάνε στο χρέος. Όλα, όμως.

**ΠΡΟΕΔΡΕΥΩΝ (Δημήτριος Κρεμαστινός):** Δεν θα κάνετε συμφωνία εδώ.

**ΓΕΩΡΓΙΟΣ ΑΜΥΡΑΣ:** Πάνε τα μισά στο χρέος.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Σωστά.

**ΓΕΩΡΓΙΟΣ ΑΜΥΡΑΣ:** Αυτό σας είπα πριν.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Συμφωνούμε.

**ΓΕΩΡΓΙΟΣ ΑΜΥΡΑΣ:** Και τα άλλα 50% επανεπενδύονται στα ίδια ακίνητα ή σε διαφορετικά, που έχει επιλέξει η διοίκηση του υπερταμείου για να πωληθούν. Τι λέμε; Δεν λέω κάτι διαφορετικό. Αυτό ακριβώς λέμε. Γιατί αντιδράτε, λοιπόν;

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Έτσι. Τώρα συμφωνούμε.

**ΓΕΩΡΓΙΟΣ ΑΜΥΡΑΣ:** Ωραία.

**ΠΡΟΕΔΡΕΥΩΝ (Δημήτριος Κρεμαστινός):** Χαίρομαι, αλλά η διαδικασία δεν είναι να συμφωνείτε εδώ μέσα, κύριε Κουρουμπλή.

**ΓΕΩΡΓΙΟΣ ΑΜΥΡΑΣ:** Εγώ δεν κατάλαβα πού διαφωνήσαμε εξαρχής. Έτσι; Δεν το κατάλαβα, πραγματικά.

**ΠΡΟΕΔΡΕΥΩΝ (Δημήτριος Κρεμαστινός):** Απόψεις εκφράζετε.

Παρακαλώ, συνεχίστε.

**ΓΕΩΡΓΙΟΣ ΑΜΥΡΑΣ:** Διάβασα τους νόμους και σας είπα ποια είναι η μοίρα οποιουδήποτε περιουσιακού στοιχείου της χώρας. Μπαίνει στο υπερταμείο. Τελείωσε.

Πάμε τώρα στο θέμα του ΟΛΘ. Δεκαεπτά χρόνια πέρασαν μέχρι να φθάσουμε στη σημερινή ψήφιση και ιδιωτικοποίηση στην ουσία με όρους δημοσίου συμφέροντος, βεβαίως, του λιμένα της Θεσσαλονίκης. Γιατί όλα αυτά στη χώρα μας γίνονται με τον αραμπά;

Λαμβάνουμε, επιπλέον, υπ’ όψιν μας ότι στην Ελλάδα υπάρχει απαρχαιωμένο νομικό πλαίσιο για τις ναυτικές και θαλάσσιες δραστηριότητες. Παραδείγματος χάριν, ο Κώδικας του Ιδιωτικού Ναυτικού Δικαίου είναι από το 1958, ο Κώδικας του Δημοσίου Ναυτικού Δικαίου από το 1973 με ελάχιστες επικαιροποιήσεις. Είναι –θα έλεγα- απαράδεκτο γεγονός για μια ναυτική χώρα, όπως η Ελλάδα, να μένει τόσο πίσω στη ρύθμιση των θεμάτων γύρω από τη θάλασσα και τις δραστηριότητες σε αυτή.

Για εμάς, για τη Θεσσαλονίκη -σας τα είπα και στις επιτροπές- σημασία έχει η ανάπτυξη του λιμανιού ως μίας φιλικής περιοχής, βεβαίως, για επενδύσεις με προστασία απαρέγκλιτη του περιβάλλοντος. Πρέπει οι περιβαλλοντικοί όροι να τηρούνται μέχρι κεραίας, δεδομένου ότι η Θεσσαλονίκη υποφέρει περιβαλλοντικά από τα λιπάσματα και τα ποτάμια που φέρνουν στον Θερμαϊκό όλα τα νιτρικά, από χίλιες δυο άλλες αιτίες ρύπανσης. Άρα δεν πρέπει να επιβαρυνθεί, αλλά αντιθέτως πρέπει να ελαφρυνθεί περιβαλλοντικά η Θεσσαλονίκη με την ανάπτυξη του λιμανιού σε ιδιωτικές βάσεις και με όρους, όπως σας είπα, περιβαλλοντικά σωστούς.

Πρέπει να αναδειχθεί η φυσιογνωμία της Θεσσαλονίκης και του παραλιακού της μετώπου. Πρέπει, παράλληλα, η αναβάθμισή της σε –αυτό που το λέμε χρόνια- ένα σημαντικότατο διαμετακομιστικό κέντρο των Βαλκανίων να γίνει στην ουσία και όχι στα λόγια.

Πρέπει, επίσης, να αναδειχθεί ο πολιτιστικός χαρακτήρας της πόλης με εκδηλώσεις στην Προβλήτα 1, όπως επίσης και να γίνει η ανάπτυξη του θαλάσσιου τουρισμού.

Όποιος πάει στη Θεσσαλονίκη θα δει πάρα πολλούς κωπηλάτες πια. Παλαιότερα οι κωπηλάτες ήταν αθλητές, γιατί αυτά τα σκάφη είναι πολύ εύκολο να ανατραπούν. Η λεγόμενη «παράκτια κωπηλασία» πλέον έχει αναπτυχθεί, διότι οι Γάλλοι έφτιαξαν κάποια σκάφη που δεν ανατρέπονται και μπορεί οποιοσδήποτε -και μη γυμνασμένος σχετικά- να μπει σε αυτό το σκάφος και να κάνει κωπηλασία μέσα στον Θερμαϊκό, στο λιμάνι. Θα είναι μια υπέροχη εμπειρία, αρκεί και το λιμάνι και η θάλασσα να μη μυρίζει, να μην είναι καφέ και να μην αναδύει –τέλος πάντων- μια αποτρεπτική εικόνα.

Εμείς λέμε ότι η ιδιωτικοποίηση του λιμανιού της Θεσσαλονίκης θα αλλάξει τη φυσιογνωμία της πόλης και της βορείου Ελλάδος και τη θέση της χώρας στον χάρτη των μεταφορών Βαλκανίων, αρκεί να συνοδευθεί και να εφαρμοσθεί αναλυτικός σχεδιασμός έργων υποδομής για τη μεγιστοποίηση και την κεφαλοποίηση των αποτελεσμάτων. Μεγάλη ευθύνη έχει ο ιδιώτης που αναλαμβάνει το purchasing -το λιμάνι- να προβεί σε κινητοποίηση όλων εκείνων των επενδυτικών παρεμβάσεων, ώστε να ζεσταθούν και οι πολλοί κλάδοι της οικονομίας άμεσα, έμμεσα, ή και δορυφορικά, αναπτυσσόμενοι πέριξ του λιμανιού.

Ιδιαίτερο βάρος πρέπει να δοθεί και στην προσέλκυση της κρουαζιέρας. Θυμάμαι, λοιπόν, ότι ως νεαρός συντάκτης που ήμουν τη δεκαετία του 1980, στην «EXPRESS» την οικονομική, από τα πρώτα μας ρεπορτάζ ήταν για το λεγόμενο «καμποτάζ», την αδυναμία δηλαδή ενός κρουαζιερόπλοιου να πιάσει σε ελληνικό λιμάνι και να αφήσει τους τουρίστες, παρά μόνο εάν αυτό το κρουαζιερόπλοιο ξεκινούσε από ελληνικό λιμάνι και κατέληγε σε ελληνικό λιμάνι. Και είχε φθάσει η Μάλτα να έχει τριπλάσιο τουρισμό κρουαζιέρας από την Ελλάδα.

Ήρθε ένας πολιτικός μετά από είκοσι πέντε χρόνια και το διόρθωσε αυτό. Θα σας πω και το όνομα του πολιτικού, παρ’ ότι ξέρω ότι είναι κόκκινο πανί για εσάς: Ήταν ο Άδωνις Γεωργιάδης. Όταν ανέλαβε στο Υπουργείο Ναυτιλίας ως Αναπληρωτής, ήρε το καμποτάζ μέσα σε οχτώ μήνες.

Άρα θέλω να πω ότι δεν χρειάζονται εδώ ιδεοληψίες. Χρειάζεται να κοιτάμε ανοιχτά και ψηλά τον ορίζοντα, διότι και η ιδιωτικοποίηση είναι μέρος της παγκόσμιας και πανευρωπαϊκής οικονομικής διαδικασίας και έχουμε δείξει εμείς εδώ ότι όπου έχουμε κρατικό έλεγχο σε επιχειρήσεις, αυτές οι επιχειρήσεις πάνε κατά διαόλου και για φούντο, δυστυχώς.

Κυρίες και κύριοι συνάδελφοι, θέλω να τονίσω ότι πρέπει να παρακολουθείται η ποιότητα των υδάτων. Θα πρέπει να υπάρχουν ετήσιες εκθέσεις τιμών ρύπανσης υδάτων σε συνεργασία με ερευνητικά –προφανώς- τμήματα πανεπιστημίων και δη της Θεσσαλονίκης και της Μακεδονίας ευρύτερα.

Με αυτά τα ολίγα ολοκληρώνω, λέγοντας ότι εμείς θα υπερψηφίσουμε το σχέδιο νόμου. Μακάρι αυτά που σήμερα συζητάμε με διαδικασία εξπρές να τα συζητούσαμε και να τα εφαρμόζαμε -και να μην αντιδρούσε η Αντιπολίτευση κάθε φορά που γινόταν η κουβέντα για ιδιωτικοποίηση- με τον ίδιο γρήγορο τρόπο εξπρές και όχι με τον αραμπά, που μας πήρε δεκαοχτώ χρόνια για να συνειδητοποιήσουμε ότι το λιμάνι πρέπει να ιδιωτικοποιηθεί για να αναπτυχθεί.

Mας πήρε δεκαοκτώ χρόνια, μας πήρε πολιτική ένταση, πήρε «μπρος – πίσω».

 Εν πάση περιπτώσει, όμως, ας ελπίσουμε ότι θα τα καταφέρουμε στο τέλος. Εάν όμως είναι να μας παίρνει μια εικοσαετία μία διορθωτική κίνηση ή κάθε κίνηση θετική για την οικονομία και την τοπική επιχειρηματικότητα, τότε καλύτερα να το εγκαταλείψουμε το «σπορ».

Κυρίες και κύριοι συνάδελφοι, είμαστε θετικοί για την ιδιωτικοποίηση του λιμανιού, με τους όρους και τις προϋποθέσεις που σας είπα, και για τα περιβαλλοντικά και για την οικονομική ανάπτυξη και την εμπορική δραστηριότητα της πόλης. Τα υπόλοιπα θα τα δούμε στην πράξη στη Θεσσαλονίκη.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Μετά την ολοκλήρωση των αγορεύσεων των ειδικών αγορητών, προχωρούμε με τους ομιλητές επί της αρχής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, θα ήθελα τον λόγο. Θα μιλήσω εγώ τώρα και μετά την ολοκλήρωση των ομιλιών των συναδέλφων θα μιλήσει ο κ. Σαντορινιός.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο για δώδεκα λεπτά, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Και λιγότερο, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Εσείς σέβεστε τον Κανονισμό της Βουλής, δεν μπορεί να τον παραβιάσετε!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Κυρίες και κύριοι συνάδελφοι, πραγματικά η υποκρισία και το θράσος δεν είναι καθόλου καλοί σύμβουλοι. Λες και στη Θεσσαλονίκη ο κόσμος ζει με τη λογική του χρυσόψαρου! Λες και δεν υπήρξαν πολιτικές και κυβερνήσεις τα προηγούμενα χρόνια! Λες και δεν ξέρουν, παρ’ ότι από εκεί προέρχονται πολύ σημαντικές προσωπικότητες, ότι αυτή η πόλη ζούσε το μαρτύριό της.

Κυρίες και κύριοι συνάδελφοι, όταν έρχεστε στη Βουλή και μιλάτε με τόση αγάπη και τόσο πάθος για τη Θεσσαλονίκη, πρέπει να θυμάστε ότι η Εγνατία οδός έχει λειτουργήσει εδώ και δεκαπέντε με δεκαεπτά χρόνια. Σας ερωτώ: Υπάρχει σύνδεση αυτήν τη στιγμή του λιμανιού της Θεσσαλονίκης με την Εγνατία; Δεν θα απολογηθεί κανείς; Πώς είναι δυνατόν δηλαδή να τα λέτε αυτά;

Άκουσα τον αξιότιμο συνάδελφο τον κ. Καλαφάτη που είναι και από τη Θεσσαλονίκη. Δεν καταλαβαίνει δηλαδή ο κόσμος στη Θεσσαλονίκη τι έχει γίνει; Δεν ξέρει τι έγινε με το μετρό; Δεν ξέρει τι έγινε με τόσα άλλα έργα που την αφορούν, το συγκοινωνιακό γενικά;

Και έρχονται εδώ και λένε για τον μαγικό κόσμο της ιδιωτικοποίησης. Όχι, κύριοι, δεν είναι καθόλου μαγικός ο κόσμος της ιδιωτικοποίησης. Και εμείς έχουμε τις επιφυλάξεις μας, αλλά από εκεί και πέρα προσαρμοζόμαστε σε μια πραγματικότητα. Και σε αυτό, όμως, το ζήτημα έχουμε αποδειχθεί πιο ικανοί. Αυτό φαίνεται από τα αποτελέσματα στο λιμάνι του Πειραιά σε σύγκριση με τα αποτελέσματα αυτής εδώ της σύμβασης. Αυτή η σύμβαση δεν ξεσήκωσε τον κόσμο της Θεσσαλονίκης. Ήρθε σε ένα πνεύμα συνεννόησης με τους φορείς της Θεσσαλονίκης, γι’ αυτό και δεν υπάρχουν αντιδράσεις. Δεν είναι τυχαίο αυτό. Είναι αποτέλεσμα της σύμβασης, κυρίες και κύριοι συνάδελφοι.

Διερωτάται και ο αξιότιμος κ. Πλακιωτάκης πώς θα μοιραστεί το ποσοστό. Αυτό είναι το ζητούμενο;

**ΙΩΑΝΝΗΣ ΠΛΑΚΙΩΤΑΚΗΣ:** Και αυτό.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Αυτό είναι το ζητούμενο; Πώς θα μοιραστεί το 3,5%; Ή το ζητούμενο είναι ότι προβλεπόταν 2% στην προηγούμενη σύμβαση και θα πήγαινε στο δημόσιο και τώρα πάει το 3,5% στους δύο δήμους; Σας ήρθε κάποιος δήμος και διαμαρτυρήθηκε γιατί τον αφήσαμε απ’ έξω από τη συνεννόηση; Τυχαίνει να γνωρίζω και τους δύο δημάρχους πάρα πολύ καλά. Κάντε, λοιπόν, μια επαφή και δείτε τι γίνεται για να έχετε καλύτερη πληροφόρηση. Θα υπάρξει συνεννόηση και θα βρεθεί και η δίκαιη λύση. Αν πάμε με το πληθυσμιακό κριτήριο, μπορεί να αδικηθεί κάποιος. Πρέπει να βρούμε έναν πιο δίκαιο τρόπο. Αυτή είναι η αντίληψή μου.

Πήγαμε λοιπόν στη διαδικασία αυτή. Λέτε ότι καθυστερήσαμε δύο χρόνια. Εμείς καθυστερήσαμε; Γιατί έχετε πάντα αυτή την προδιάθεση να καταγγέλλετε την Κυβέρνηση; Σημαίνει ότι δεν παρακολουθείτε τα πράγματα. Έχουν ευθύνη οι επενδυτές για την καθυστέρηση, όχι εμείς. Δεν είναι έτσι. Πάντα να βρίσκετε την ευκαιρία να πείτε. Δεν είναι καθόλου έτσι. Εξασφαλίσαμε μια επένδυση διασφαλίζοντας τα συμφέροντα του δημοσίου και της πόλης. Μιλάτε για μια ψευτοεπένδυση. Δεν ξέρω τι σκοπιμότητες εξυπηρετούσε εκείνη η επένδυση του κ. Λαυρεντιάδη και της συγκεκριμένης εταιρείας, γιατί βλέπω ότι αποφεύγετε να λέτε ονόματα. Ήταν ένα φιάσκο. Αυτή είναι η αλήθεια. Τι κάθεστε και λέτε τώρα και μοιρολογείτε για εκείνη την επένδυση; Ας την κάνατε. Κυβέρνηση ήσασταν. Δεν έγινε γιατί δεν πάταγε πουθενά. Ούτε είχε σκοπιμότητα να γίνει. Ενδεχομένως να εξυπηρετούσε τους επιχειρηματίες παρά την πόλη.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΔΗΜΗΤΡΙΟΣ ΚΑΜΜΕΝΟΣ**)

Προχωρήσαμε, λοιπόν, σε έναν διάλογο και εξασφαλίσαμε, όπως είπα, 232 εκατομμύρια τα οποία θα πάνε στο ΤΑΙΠΕΔ. Έγινε και μια κουβέντα -για να συνεννοούμεθα. Δηλαδή πρέπει κάπου μεταξύ μας σε ένα πνεύμα λογικής να συνεννοηθούμε. Λέτε στον ελληνικό λαό ότι το υπερταμείο πουλάει τη χώρα. Επιτέλους, αν ξέρουμε να διαβάζουμε, να προστατέψουμε και τον εαυτό μας.

Το υπερταμείο δεν πουλάει. Διαβάστε καλά, γιατί θα εκτεθείτε πάλι. Το υπερταμείο αξιοποιεί μέχρι ενενήντα εννιά χρόνια. Μπορεί να είναι τριάντα, μπορεί να είναι πενήντα. Μέχρι ενενήντα εννιά χρόνια. «Μέχρι», όχι ενενήντα εννιά χρόνια που λέτε εσείς. Το ΤΑΙΠΕΔ τι κάνει; Πουλάει, εκποιεί. Και πού πάει στη μια περίπτωση και στην άλλη ο πόρος που θα έρθει; Του ΤΑΙΠΕΔ πάνε όλα στο χρέος. Του υπερταμείου πάνε το 50% στο χρέος και το 50% στις επενδύσεις. Το καλύτερο θα ήταν να μην είχε ανάγκη η χώρα να έχει ούτε το ένα ούτε το άλλο. Όμως έφτασε η χώρα στη χρεοκοπία. Μη γυρίσουμε πάλι πίσω κι αρχίσουμε να λέμε ποιος φταίει. Έγινε αυτό. Το ζήτημα είναι πώς θα βγάλουμε τώρα τη χώρα.

Χθες ένας από τους οίκους, που παρακολουθούν την ελληνική οικονομία αναβάθμισε κατά δυο μονάδες την ελληνική οικονομία και την Ελλάδα. Είναι πάρα πολύ σημαντικό. Ξέρετε, όσο κι αν κάποιοι σας καλλιεργούν ψευδαισθήσεις ότι μπορεί να πάρετε την κυβέρνηση, η κυβέρνηση, να το ξέρετε και σας το λέω, θα κερδηθεί ή θα χαθεί με βάση την οικονομία. Εφόσον η οικονομία πάει έτσι, την επόμενη φορά πάλι ο ελληνικός λαός θα εμπιστευθεί τον Αλέξη Τσίπρα, για πολλούς και διαφόρους λόγους.

Οι Θεσσαλονικείς στο τέλος της τετραετίας αυτής, κυρίες και κύριοι συνάδελφοι, θα καταλάβουν την ποιοτική διαφορά της κοροϊδίας που έζησαν επί δεκαετίες και τη διαφορά μιας κυβέρνησης που αυτά που είπε τα τηρεί. Αυτό γίνεται στη Θεσσαλονίκη. Τι είπαμε, λοιπόν, στη συγκεκριμένη περίπτωση; Να εξασφαλίσουμε ένα μεγάλο τίμημα και τις επενδύσεις. Πόσες επενδύσεις; Εκατόν ογδόντα εκατομμύρια. Πού θα πάνε τα 180 εκατομμύρια; Τα 160 εκατομμύρια θα πάνε για την επέκταση της προβλήτας, για να μπορεί το λιμάνι να αποκτήσει δυναμικότητα, ικανότητα, αποτελεσματικότητα στον χώρο των εμπορευματοκιβωτίων και τα 20 εκατομμύρια στη συντήρηση των κτηρίων.

Τι άλλο κάναμε σε συνεννόηση με την πόλη; Την περίφημη Προβλήτα 1. Δεσμεύθηκε ο Πρωθυπουργός πριν από δυόμισι χρόνια μάλιστα ότι αυτός ο χώρος θα πάει στην πόλη.

Παρά τις πιέσεις που μπορεί να είχαν ασκηθεί και από τους επενδυτές κατά τη διαπραγμάτευση ή τη διαδικασία των διαγωνισμών, εμείς, κυρίες και κύριοι συνάδελφοι, επιμέναμε και πήραμε το αποτέλεσμα που έπρεπε να πάρουμε. Η προβλήτα αυτή έχει πολύ σημαντικά νεοκλασικά κτήρια, τα οποία θα δοθούν σε φορείς της πόλης, στο πανεπιστήμιο, στο Φεστιβάλ Θεσσαλονίκης, τον κινηματογράφο, σε διάφορες δραστηριότητες που θα αναπτυχθούν εκεί. Οι χώροι, με ευθύνη του νέου οργανισμού, θα αξιοποιούνται από τους πολίτες, θα είναι προσβάσιμοι για τους πολίτες, την πόλη και τους δήμους.

Αυτό είναι κάτι πάρα πολύ σημαντικό και πολύ χρήσιμο για την πόλη, γιατί της δίνει πρόσβαση. Αυτά βλέπει ο λαός και αξιολογεί. Βλέπει αυτά που κάναμε όχι σ’ αυτό το λιμάνι μόνο, αλλά στην Αλεξανδρούπολη. Εκεί υπήρχε ένα αίτημα τριάντα χρόνων. Ρωτήστε τον κ. Λαμπάκη να σας το πει, που το είπε δημόσια. Δεν ανήκει στον ΣΥΡΙΖΑ. Του δώσαμε χώρο πενήντα στρεμμάτων και μάλιστα κάτω από πολύ δύσκολες συνθήκες, αλλά εμείς το κάναμε για να δοθεί αυτός ο χώρος για την ανάπτυξη της περιοχής, για ψυχαγωγικές και πολιτιστικές δραστηριότητες.

Το ίδιο συνέβαινε και στην Καβάλα. Μας ακούνε κι από εκεί. Τι είχατε κάνει τόσα χρόνια στην Καβάλα; Δεν υπήρχαν αυτοί οι χώροι; Τώρα βρέθηκαν επί ΣΥΡΙΖΑ; Υπάρχουν είκοσι και πλέον στρέμματα και πρόσβαση της πόλης στη θάλασσα. Η Καβάλα ήταν αποκλεισμένη από τη θάλασσά της.

Το ίδιο συνέβαινε και στην Ηγουμενίτσα, με διακόσια στρέμματα, όπως και στη λιμενολεκάνη στην Πάτρα με διακόσια πενήντα στρέμματα. Το ίδιο συνέβαινε στον Πειραιά, στην Ελευσίνα, στον Ασπρόπυργο, στα Μέγαρα.

Συνεχώς αυτό προωθούμε, ό,τι δεν χρειάζεται προς αξιοποίηση η χερσαία ζώνη του κάθε λιμανιού αποδίδεται στις πόλεις της περιοχής. Τέτοια πολιτική ακολουθούμε. Είχε η πρώτη σύμβαση που κάνατε εσείς με την «COSCO» στον Πειραιά πρόβλεψη για 3,5% στους δήμους; Πώς τους θυμάστε τόσο εύκολα τους δήμους;

Αυτά ήταν δικά μας επιτεύγματα, γιατί εμείς αποδεικνυόμαστε και στον τομέα της διαχείρισης αυτών των ζητημάτων πιο αποτελεσματικοί. Τι να κάνουμε; Αυτή είναι η πραγματικότητα. Αν θέλετε να την ανατρέψετε, πείτε στον ελληνικό λαό ότι δεν είναι έτσι.

Εγώ σας λέω συγκεκριμένα πράγματα, όπως την περίπτωση αυτή με τους δήμους. Και στη Θεσσαλονίκη και στην Αθήνα και στον Πειραιά, έχουμε ένα σημαντικό ποσοστό, που θα ενισχύσει τους δήμους. Κι αυτό γιατί; Γιατί επί δεκαετίες οι πόλεις υφίσταντο τη ρύπανση, την ηχορρύπανση, τα προβλήματα των λιμανιών. Γιατί τα λιμάνια δεν έχουν μόνο θετικό πρόσημο. Έχουν και προβλήματα, εκεί παράγεται δραστηριότητα την οποία υφίστανται οι πόλεις. Όμως οι πόλεις δεν είχαν καμμία απολαβή απ’ αυτήν την ιστορία. Βλέπετε, λοιπόν, ότι τώρα έχουμε κάτι εντελώς διαφορετικό.

Δεν χρειάζεται να αντιδικούμε. Γίνεται μια καλή προσπάθεια. Εγώ ειλικρινά δεν άκουσα για τη σύμβαση ή για το περιεχόμενο της σύμβασης κάποια πράγματα, που να μου δημιουργούν προβληματισμό.

Επίσης, όσον αφορά τη χρηματιστηριακή αξία, θέλω να πω ότι η χρηματιστηριακή αξία της πόλης έφτασε στα 34 ευρώ από 20 ευρώ που ήταν η ονομαστική. Άρα, είναι κι αυτό ένα θετικό, όπως και οι εγγυητικές επιστολές των 10 και 20 εκατομμυρίων, που διασφαλίζουν την απρόσκοπτη προώθηση της επένδυσης.

Υπήρξαν κάποιοι προβληματισμοί για την ΔΑΛ και τη ΡΑΛ. Κύριοι συνάδελφοι, άλλο πράγμα είναι μια ανεξάρτητη αρχή και άλλο η μεταφορά της δημόσιας εξουσίας ενός λιμανιού που ιδιωτικοποιείται σε έναν φορέα, σε μια υπηρεσία του Υπουργείου Ναυτιλίας και Νησιωτικής Πολιτικής. Είναι άλλο πράγμα. Μην τα μπερδεύουμε. Αν έχετε ενστάσεις, αν θεωρείτε ότι αυτό που θεσπίστηκε δεν είναι σωστό, να το πείτε μεθαύριο στον ελληνικό λαό, αν έρθετε ποτέ στην εξουσία.

Εγώ πιστεύω ότι αυτό είναι μια στιγμιαία αντιπολιτευτική κορώνα και δεν έχει κανένα περιεχόμενο και επιχείρημα. Είμαι βέβαιος, αγαπητοί συνάδελφοι, ότι θα καταλάβετε ότι με κάτι πρέπει να το αντικαταστήσετε αυτό. Δεν μπορείτε να αφήσετε στην ανεξάρτητη αρχή την εποπτεία του λιμανιού. Δηλαδή το δημόσιο απεκδύεται μία τέτοια αρμοδιότητα. Είναι λάθος. Δεν το γέννησε το δικό μας μυαλό. Δεν είναι αποτέλεσμα της δικής μας ευρηματικότητας, αλλά συμβαίνει σε όλα τα λιμάνια της Ευρώπης. Πηγαίνετε να ρωτήσετε και με βάση αυτό, αν ο λαός σάς φέρει ποτέ στην εξουσία, τότε κάντε αυτό που θα σας φωτίσει ο Θεός, όπως λέει ο λαός.

Κύριε Πρόεδρε, θα καταθέσω και μια γραπτή ερμηνευτική δήλωση στα Πρακτικά, προκειμένου να δοθεί στους συναδέλφους Βουλευτές.

**ΠΡΟΕΔΡΕΥΩΝ (Δημήτριος Καμμένος):** Να την καταθέσετε, κύριε Υπουργέ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Το καταθέτω, κύριε Πρόεδρε, για τα Πρακτικά.

(Στο σημείο αυτό ο Υπουργός κ. Παναγιώτης Κουρουμπλής καταθέτει για τα Πρακτικά την προαναφερθείσα ερμηνευτική δήλωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 135)

(ΑΛΛΑΓΗ ΣΕΛΙΔΑΣ)

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Ναυτιλίας και Νησιωτικής Πολιτικής):** Πιστεύω, λοιπόν, κυρίες και κύριοι συνάδελφοι, ότι ολοκληρώνουμε μια υπόθεση, που ταλανίζει τη Θεσσαλονίκη. Πρόκειται για ένα λιμάνι κομβικό για την κεντρική Μακεδονία, τη βόρεια Ελλάδα, τα Βαλκάνια, την κεντρική Ευρώπη. Είναι ένα λιμάνι που αφού λυθεί το ζήτημα της σύνδεσής του με την Εγνατία οδό, θα του δίνει τη δυνατότητα να επικοινωνεί με την ανατολική πλευρά της Ελλάδας, δηλαδή να φτάνει Αλεξανδρούπολη, Κωνσταντινούπολη και σε όλες αυτές τις περιοχές ή με τη δυτική πλευρά, προκειμένου να φτάνει στην Αδριατική και από εκεί να περνά κανείς απέναντι.

Η αναβάθμιση της σιδηροδρομικής γραμμής -για να μην επανέλθω, λέγοντας όλα αυτά τα χρόνια για τη σιδηροδρομική γραμμή που είχε η Θεσσαλονίκη, κάτι που είναι ντροπή για όλους μας και μόνο να το λέμε, κατά τα άλλα λέμε ό,τι θέλουμε- θα δώσει τη δυνατότητα στο λιμάνι να συνδεθεί. Θα ανοίξει τους πνεύμονες του λιμανιού, για να του δώσει τη δυνατότητα να συνδεθεί με τα Βαλκάνια και την κεντρική Ευρώπη.

Εγώ πιστεύω από αυτά, που συζητώ με πάρα πολλούς παράγοντες της ευρύτερης περιοχής, ότι μ’ αυτήν την επένδυση στη Θεσσαλονίκη -που είναι, σημειωτέον, ευρωπαϊκή επένδυση, έχει κι αυτό τη σημειολογική του σημασία- αλλά και λόγω του ανταγωνισμού του λιμανιού με άλλα λιμάνια της ευρύτερης βαλκανικής και το ενδιαφέρον που θα προκύψει, θα δοθεί πολύ μεγαλύτερη επιτάχυνση στην ανάπτυξή του.

Από εκεί και πέρα, προφήτες δεν είμαστε. Η ζωή θα τα επιβεβαιώσει ή θα τα διαψεύσει αυτά. Όμως, με βάση τα δεδομένα, που πολλές φορές κάνουμε εκτιμήσεις και προσεγγίσεις, είμαι βέβαιος ότι θα μπορέσει αυτό το λιμάνι πραγματικά να συμβάλει στην ανάπτυξη όλης της ευρύτερης περιοχής της πατρίδας μας και να δώσει μια άλλη ποιότητα στα αναπτυξιακά χαρακτηριστικά της.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Ας περάσουμε τώρα στους ομιλητές.

Τον λόγο έχει ο συνάδελφος από τον ΣΥΡΙΖΑ κ. Ηλίας Καματερός για πέντε λεπτά.

Σας ενημερώνω ότι έχουμε άλλους επτά ομιλητές. Έχουν δηλώσει αποχή τέσσερις από τους Κοινοβουλευτικούς Εκπροσώπους και απομένουν ο κ. Ξυδάκης, ο κ. Κεφαλογιάννης, ο κ. Λοβέρδος και ο κ. Σαχινίδης που πρέπει να μας το δηλώσουν.

Ευχαριστώ.

**ΗΛΙΑΣ ΚΑΜΑΤΕΡΟΣ:** Κυρίες και κύριοι, είναι λογικό σήμερα να έχουμε μεγάλη απουσία από τους συναδέλφους μετά από το ξενύχτι που είχαμε όλοι. Όμως, παρ’ όλο που κι εγώ είμαι ξενύχτης, άκουσα τον κ. Πλακιωτάκη και τον κ. Καλαφάτη και ξύπνησα, διότι άκουσα ότι ξαφνικά έγινα νεοφιλελεύθερος. Ξέρουμε σε τι αποσκοπεί αυτή η φιλολογία «καλώς τους», «καλώς ήρθατε στον φιλελευθερισμό» κ.λπ..

Όμως, θα ήθελα, πριν απαντήσω σε αυτό, να μου απαντήσει ο κ. Πλακιωτάκης αν νιώθουν ακόμα νεοφιλελεύθεροι μετά τη στροφή, που έχει κάνει το κόμμα τους στην ακροδεξιά.

Εδώ εχθές μπερδευτήκαμε και εμείς και ο ελληνικός λαός γιατί, ακούγοντας τις ομιλίες των στελεχών τους, δεν ξεχωρίζαμε ποιος είναι Αρχηγός. Πρόεδρος ξέρουμε ποιος είναι. Αρχηγός δεν ξέραμε ποιος είναι και προς τα πού πηγαίνει η Νέα Δημοκρατία.

Όμως θέλω να μείνω, στο χρόνο που έχω, σε αυτό το θέμα της προσχώρησής μας, υποτίθεται, στον νεοφιλελευθερισμό. Και αυτό καλό είναι σε έναν βαθμό, γιατί μέχρι τώρα μας έλεγαν ότι είμαστε ανίκανοι. Τώρα εφαρμόζουμε το πρόγραμμά τους. Ξέρουμε πού αποσκοπούν. Θέλουν να πείσουν τον ελληνικό λαό ότι δεν υπάρχει άλλος δρόμος και ότι ο μόνος δρόμος είναι η δική τους πολιτική και η πολιτική που μας επέβαλαν οι εταίροι τον Αύγουστο του 2015, που είναι της ίδιας ιδεολογίας με τη Νέα Δημοκρατία.

Ας δούμε λίγο και αυτό. Είναι νεοφιλελεύθερο από τη μια μεριά -να δούμε αν είναι ίδιο- να ιδιωτικοποιείς τα κοινωνικά αγαθά και είναι αριστερό να προστατεύεις τα κοινωνικά αγαθά και να προσπαθείς να έχουν όλοι οι πολίτες την ίδια πρόσβαση σε αυτά. Κοινωνικό αγαθό, για παράδειγμα, είναι η υγεία. Εμείς, μέσα σε αυτές τις δυσκολίες, ποτέ δεν υιοθετήσαμε αυτό το πρόγραμμα. Ήμασταν ειλικρινείς, γι’ αυτό πήγαμε σε εκλογές τον Σεπτέμβριο και είπαμε στον ελληνικό λαό ότι, ναι, δεχθήκαμε τον συμβιβασμό, για να βγούμε από αυτό το πρόγραμμα και να εφαρμόσουμε κάποια στιγμή αυτά εδώ που θέλουμε εμείς.

Είναι νεοφιλελεύθερο από τη μια μεριά να ιδιωτικοποιείται η υγεία και να μην έχουν πρόσβαση οι ανήμποροι, αυτοί που δεν έχουν χρήματα, και είναι αριστερό, κύριε Πλακιωτάκη, αυτό που κάνουμε εμείς μέσα σε αυτές τις δημοσιονομικές δυσκολίες, να δίνουμε πρόσβαση σε δυόμισι εκατομμύρια ανασφάλιστους, να ενισχύουμε την υγεία, να ενισχύουμε τον προϋπολογισμό στην υγεία, όταν εσείς πετάγατε στον δρόμο γιατρούς, κλείνατε νοσοκομεία, κλείνατε κέντρα υγείας, υπέρ βέβαια της ιδιωτικής πρωτοβουλίας.

Κοινωνικό αγαθό είναι το νερό. Κοινωνικό αγαθό είναι το ρεύμα. Ναι, είμαστε ενάντια σε αυτές τις ιδιωτικοποιήσεις, τουλάχιστον τις πλήρεις. Γι’ αυτό και ενώ οι συμβάσεις οι δικές σας προέβλεπαν την παραχώρηση της ΔΕΗ σε τέτοιο βαθμό που να μην έχει έλεγχο το δημόσιο, εμείς καταφέραμε, μέσα σε αυτές τις δυσκολίες, να αλλάξουμε όλο το πρόγραμμα και τη σύμβαση, να μην πάμε με το δικό σας πρόγραμμα με τη «μικρή» ΔΕΗ και παρ’ όλους τους συμβιβασμούς που κάναμε, να εξακολουθήσει η ΔΕΗ να ελέγχει την ενέργεια.

Είναι νεοφιλελεύθερη, βέβαια, η άποψή σας όσον αφορά τις ιδιωτικοποιήσεις των πάντων. Μάλιστα θέλετε να πείτε ότι εμείς είμαστε τελείως αρνητικοί γιατί είμαστε κατά των ιδιωτικοποιήσεων. Σας επαναλαμβάνω: όχι γενικά κατά. Κατά αυτών των ιδιωτικοποιήσεων.

Επίσης, μας λέτε ότι είμαστε κατά των επενδύσεων -ποιων επενδύσεων, αυτών που κάνατε εσείς;- παρόλο που υποχρεωθήκαμε, επαναλαμβάνω, να δεχθούμε υποτιθέμενες επενδύσεις, όπως ήταν η συμφωνία -για να έρθουμε και στο προκείμενο που μας αφορά, γιατί γι’ αυτό μιλάμε τώρα, για μια τέτοια επένδυση και παραχώρηση- για το λιμάνι του Πειραιά. Τι να πούμε; Ήταν φυσικά νεοφιλελεύθερη η δική σας η άποψη, είχατε κάνει μια συμφωνία που παραχωρούσατε τα πάντα, δεν έμενε τίποτα. Με ένα τοπογραφικό που συμπεριλάμβανε ακόμα και δρόμους, το παραχωρούσατε. Ούτε φροντίσατε να δείτε αν είχε καμμιά άλλη ιδιοκτησία ο ΟΛΠ, αν είχε κτήρια.

Εμείς και αυτά προστατεύσαμε και τα διαχωρίσαμε και ζώνες για τα ναυπηγεία φροντίσαμε να υπάρχουν και ζώνες στους πολίτες για να μπουν στη θάλασσα φροντίσαμε να υπάρχουν. Και πολύ περισσότερο, εξασφαλίσαμε τους εργαζόμενους, όχι μόνο προσφέροντάς τους τη δυνατότητα να μεταταχθούν στο δημόσιο όσοι ήθελαν, αλλά και με τις εργασιακές τους σχέσεις. Το αποτέλεσμα ήταν να έχουν μια συλλογική σύμβαση πάρα πολύ καλή, σε σύγκριση με αυτά που ισχύουν.

Κύριε Πλακιωτάκη, ναι, ήταν αποτέλεσμα -επειδή το είπατε στην επιτροπή- της διαβούλευσης των εργαζομένων με την εργοδοσία. Όμως, αν ήταν η δική σας η σύμβαση, αυτή που είχατε κάνει, δεν θα μπορούσαν ούτε αυτό να το κάνουν οι εργαζόμενοι. Είναι νεοφιλελεύθερη η «επένδυση», και τη λέγαμε ξεπούλημα και τη λέμε, αυτό που πηγαίνατε να κάνετε στο Ελληνικό.

Και είναι αριστερή τακτική μέσα σε αυτές τις διαδικασίες εμείς να κοιτάξουμε να προστατέψουμε όσο γίνεται το δημόσιο συμφέρον και ιδιαίτερα το συμφέρον των πολιτών και των κατοίκων της περιοχής, που με δική μας παρέμβαση έχουν πρόσβαση στην παραλία, ενώ εσείς την αποκλείατε. Με δική μας παρέμβαση θα έχουν πρόσβαση το πάρκο του Ελληνικού, που εσείς την αποκλείατε. Με δική μας παρέμβαση μειώνεται η δόμηση. Με δική μας παρέμβαση αυξάνεται το πράσινο. Με δική μας παρέμβαση πρώτα θα γίνει η παραχώρηση στους κατοίκους και μετά θα προχωρήσει η επένδυση.

Επειδή ο χρόνος τελειώνει, θέλω να αναφερθώ στη σημερινή σύμβαση, για την οποία συζητάμε. Και πάλι λέτε δικό σας έργο κ.λπ.. Ο κύριος Υπουργός αναφέρθηκε σε ορισμένα σημεία. Για παράδειγμα, το 3,5% που αποδίδεται στους δήμους ξέρετε πολύ καλά ότι ήταν 2% με εσάς. Ξέρετε πολύ καλά, επίσης, πως δεν διασφαλίζονταν οι εργαζόμενοι. Και επειδή έγινε και μια τέτοια συζήτηση στην επιτροπή, σας διαβεβαιώνουμε ότι και με αποφάσεις, οι οποίες θα βγουν, οι εργαζόμενοι διασφαλίζονται.

Και τελειώνω -κύριε Πρόεδρε, επιτρέψτε μου- με το θέμα της ΔΑΛ, της Δημόσιας Αρχής Λιμένων, που και αυτή την κατηγορήσατε. Να ένα άλλο στοιχείο που αποδεικνύει πόσο έχετε μετατοπιστεί ακόμα και από τον νεοφιλελευθερισμό. Γιατί στην Ευρωπαϊκή Ένωση έτσι λειτουργούν όλα τα λιμάνια. Και οι νεοφιλελεύθεροι στην Ευρωπαϊκή Ένωση προστατεύουν τα λιμάνια τους και με τις δημόσιες αρχές λιμένων. Γιατί φροντίζουν αυτά που υπογράφουν με τους επενδυτές να γίνονται πράξη, τα συμφωνημένα να υλοποιούνται. Και όχι αυτό που θέλετε εσείς εδώ πέρα, να τα παραχωρούμε χωρίς έλεγχο, χωρίς όρους, χωρίς τίποτα.

Αυτή είναι η Αριστερά. Και εσείς οι νεοφιλελεύθεροι αυτοί είστε. Αυτές είναι οι διαφορές μας. Και όσο και αν προσπαθείτε να πείσετε τον ελληνικό λαό ότι είμαστε ίδιοι, καθημερινά αποδεικνύετε ότι αυτό δεν ισχύει. Και πολύ περισσότερο τον Αύγουστο, όταν θα μπορούμε να αναπτύξουμε και δικές μας δράσεις και προτάσεις, όταν χαλαρώσει αυτή εδώ η εποπτεία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Σαχινίδης, και ακολουθεί ο κ. Συρμαλένιος.

**ΙΩΑΝΝΗΣ ΣΑΧΙΝΙΔΗΣ:** Ευχαριστώ, κύριε Πρόεδρε.

Η παρούσα κύρωση της συμφωνίας μεταξύ του ελληνικού κράτους και της κοινοπραξίας γερμανικών, γαλλικών και γνωστών εγχώριων οικονομικών και επιχειρηματικών συμφερόντων συνιστά μια οικονομική και πολιτική πρόκληση. Πρόκειται για το ξεπούλημα του λιμανιού της Θεσσαλονίκης για τα επόμενα τριάντα και πλέον χρόνια. Παραχωρείται μια σημαντική έκταση γης και υποδομών σε ιδιωτικά συμφέροντα για τριάντα τρία χρόνια. Από σήμερα και όπως προκύπτει από τα οικονομικά στοιχεία, τα κρατικά έσοδα από το αντάλλαγμα της σύμβασης ορίζονται στο 2% ετησίως επί των πωλήσεων της κοινοπραξίας.

Οι θέσεις των κυβερνώντων περί θετικής συμφωνίας και εξέλιξης στην ολοκλήρωση της σύμβασης παραχώρησης του λιμανιού της Θεσσαλονίκης δεν ανταποκρίνονται στην πραγματικότητα, έτσι τουλάχιστον όπως εμείς την γνωρίζουμε. Για εμάς η σημερινή κύρωση δεν είναι παρά η ολοκλήρωση της παραχώρησης του λιμανιού μετά από την έναρξη των σχετικών διαδικασιών τον Ιούνιο του 2001, οπότε και είχε υπογραφεί η πρώτη σύμβαση επί κυβέρνησης Σημίτη. Εν συνεχεία, ενεπλάκη στη διαδικασία και η κυβέρνηση Καραμανλή με τον ν.3654/2008. Και σήμερα η αριστερή Κυβέρνηση Τσίπρα-Καμμένου ολοκληρώνει αυτή τη διαδικασία. Αυτό ως μια συνεκτική αναδρομή της παραχώρησης του λιμένος σε ξένα ιδιωτικά συμφέροντα.

Πάμε στα άρθρα τώρα: Δώδεκα στο σύνολό τους, τα οποία απαρτίζουν την κύρωση της σύμβασης. Διαπιστώνεται ότι ακολουθήθηκε η ίδια νομοτεχνική προσέγγιση με τον ν.4404/2016, με τον οποίο κυρώθηκε και η σύμβαση για το λιμάνι του Πειραιά.

Επί των άρθρων 1 και 2, τα οποία είναι τα εισαγωγικά στην κύρωση άρθρα: Φυσικά και τα καταψηφίζουμε. Είμαστε αντίθετοι στην παρούσα επιλογή εκμετάλλευσης του Λιμένος Θεσσαλονίκης και δη για ένα τόσο ευρύ χρονικό διάστημα. Θυμίζουμε ότι η ισχύς της συμβάσεως έχει οριστεί αρχικά έως το 2051. Η στρατηγική σημασία της θέσεώς του είναι γνωστή. Συνδέει τρεις ηπείρους σε ναυτικό, αλλά και οδικό δίκτυο, γεγονός που ενισχύει τη θέση μας ότι το λιμάνι της Θεσσαλονίκης θα έπρεπε να τύγχανε διαχείρισης ελληνικού δημοσίου.

Η καρτελοποίηση, εννοούμενη ως το είδος της οικονομικής επικυριαρχίας πολυσχιδών οικονομικών συμφερόντων στην ελληνική περιουσία, συνιστά μορφή εκχώρησης εθνικής κυριαρχίας. Εμείς οφείλουμε να το λέμε, όσο γραφικό και αν ακούγεται σε εσάς τους εραστές του σύγχρονου νεοφιλελευθερισμού. Στην ουσία τώρα παραχωρούνται προς αποκλειστική εκμετάλλευση ενός εκατομμυρίου πεντακοσίων πενήντα χιλιάδων πεντακοσίων τετραγωνικών μέτρων σε ακτίνα τριάμισι χιλιομέτρων. Σε αυτήν την έκταση το κράτος θα έχει μονάχα την δυνατότητα επίβλεψης και αρμόδιος θα είναι ο εκάστοτε Υπουργός Ναυτιλίας. Όπως είναι αντιληπτό, διαφωνούμε με την παραχώρηση–πώληση και θεωρούμε ότι λόγω του εμπορικού και επενδυτικού ενδιαφέροντος θα έπρεπε να οριστούν και άλλα Υπουργεία με καθήκοντα εποπτείας στο υπό παραχώρηση περιουσιακό στοιχείο του ελληνικού κράτους.

Στο άρθρο 2, παράγραφος 3 περίπτωση α΄ αναφέρεται η φράση «διατήρηση της κυριαρχίας και της εδαφικής συνοχής». Ο όρος «ακεραιότητα» είναι ο πλέον δόκιμος που προτείνουμε την αλλαγή του. Κατά τα λοιπά στο άρθρο 2 διατυπώνονται οι βασικές αρχές που θα διέπουν τη σύμβαση και επιδέχονται πάρα πολλές ερμηνείες.

Σχετικά με το άρθρο 3 και την «Χερσαία Λιμενική Ζώνη», εδώ οριοθετείται η «Χερσαία Λιμενική Ζώνη» σύμφωνα με τα σχεδιαγράμματα, τα οποία επισυνάπτονται στη σύμβαση και περιέχονται οι βασικές διατάξεις, οι οποίες ρυθμίζουν το νομικό καθεστώς εκμετάλλευσης του λιμανιού. Στην παράγραφο 7 του άρθρου θεσπίζεται η επιπλέον παραχώρηση έκτασης πέντε χιλιάδων τετραγωνικών μέτρων και αναστέλλονται μέχρι το 2051 τα δικαιώματα που είχε μέχρι σήμερα στο ακίνητο η Εταιρεία Ακινήτων Δημοσίου. Η νομοτεχνική διατύπωση της παραγράφου 6 προβληματίζει εάν εισάγεται υπό την αίρεση της συγκάλυψης μελλοντικών πολιτικών ευθυνών και οικονομικών ελλειμμάτων κατά τη μετάβαση στο νέο καθεστώς που θα ισχύσει εάν και εφόσον λήξει η σύμβαση. Κατά τα λοιπά, λοιπόν, η κοινοπραξία θα έχει πλήρη κατοχή, νομή και χρήση του λιμένος.

Πάμε στο άρθρο 4. Εδώ το νομικό καθεστώς, το οποίο θα ισχύσει με την κύρωση της σύμβασης για τη «Θαλάσσια Λιμενική Ζώνη» είναι σαφές. Η κοινοπραξία θα την εκμεταλλεύεται για ίδιο σκοπό, όπως προβλέπεται από το περιεχόμενο της σύμβασης, θα εκμεταλλεύεται δηλαδή τα ναυπηγεία, τα αγκυροβόλια, τις υποδομές, τι προκυμαίες, τις ναυτικές κλίνες. Κατ’ ουσίαν, επιβεβαιώνεται το αυτονόητο, ότι το ελληνικό δημόσιο είναι τυπικά κυρίαρχο, αφού το ακίνητο χαρακτηρίζεται ως δημόσιο πράγμα κοινής χρήσης. Είναι παράδοξο ότι η Ελλάδα αναλαμβάνει την αποκλειστική ευθύνη για τα ναυάγια που έχουν χαρτογραφηθεί στην περιοχή του λιμανιού μέχρι και το 2016. Έχει ιδιαίτερη σημασία για πολλούς λόγους, αλλά κυρίως για λόγους εθνικής σημασίας, η Ελλάδα να διατηρήσει το αποκλειστικό δικαίωμα και ευθύνη να επιλαμβάνεται των διαδικασιών που αφορούν τα ναυάγια.

Άρθρο 5. Αυτό το άρθρο καταργεί συλλήβδην προηγούμενες διατάξεις σχετικές με τον Οργανισμό Λιμένος Θεσσαλονίκης. Αναδεικνύεται η δυνατότητα, που έχει πλέον το ιδιωτικό συμφέρον στη νομοθετική διαδικασία. Καταργούνται οι κανονισμοί λειτουργίας του ΟΛΘ και έτσι ανοίγει ο δρόμος να θεσπιστούν οι νέοι -κατά βούληση των αρμοδίων οργάνων- της αντισυμβαλλόμενης κοινοπραξίας, αβέβαιο το εργασιακό καθεστώς και το μέλλον μεγάλης μερίδας εργαζομένων. Είναι απαραίτητο να διασφαλιστούν οι θέσεις εργασίας και να γίνουν νέες προσλήψεις για να επιβεβαιωθεί η επενδυτική ανάκαμψη, την οποία χρησιμοποιείτε ως το κύριο επιχείρημα.

Άρθρο 6. Στο παρόν άρθρο παρατίθενται μία σειρά περιπτώσεων με τις οποίες ο Υπουργός Ναυτιλίας και Νησιωτικής Πολιτικής εξουσιοδοτείται ότι θα μπορεί να εκδίδει κανονισμούς για θέματα που άπτονται της αρμοδιότητάς του. Πρόκειται για τυπική ρύθμιση, που απλώς προάγει τον θεσμό της κρατικής επεμβατικότητας στα θέματα της διοικήσεως.

Στο άρθρο 7, αφού γίνεται μια εισαγωγή σχετικά με το δικαίωμα διέλευσης πολιτών και χρηστών του λιμένος, δεδομένου ότι πρόκειται για υποδομή δημοσίου συμφέροντος, στη συνέχεια έχουμε τη θέσπιση εξουσιοδοτήσεως στην αντισυμβαλλόμενη να επιλέγει τις διαδικασίες διαγωνισμών για την ανάθεση συμβάσεων στο πλαίσιο της διαχείρισης και της χρήσης του λιμανιού, απούσα πλήρως η κρατική αρχή, παρά το γεγονός ότι θα υπάρξουν και υποπαραχωρήσεις σε εταιρείες αγνώστων συμφερόντων, σε καίριο για την οικονομία κέντρο υποδομών.

Στο άρθρο 8 θεσπίζεται ότι ο ΟΛΘ είναι η αποκλειστική αρμόδια για την είσπραξη των λιμενικών τελών, όπως περιλαμβάνεται στο άρθρο 4 περίπτωση θ΄ της επισυναπτόμενης σύμβασης να εισπράττει όλα τα έσοδα από την εκμετάλλευση του δικαιώματος, συμπεριλαμβανομένων και των λιμενικών τελών.

Η νέα συσταθείσα «ΟΛΘ Α.Ε.» θα έχει το προνόμιο να λειτουργεί ως κράτος εν κράτει. Εκτός αυτού, διαφωνούμε με τη δυνατότητα που της δίνεται να εκχωρεί αξιώσεις από τρίτους στο ελληνικό δημόσιο, όταν πρόκειται για ποσά ή άλλες απαιτήσεις που τυχόν θα προκύψουν από την επιβολή των τελών.

Άρθρο 9: Εδώ για το θέμα της ανάθεσης συμβάσεων αναφερθήκαμε και στο προηγούμενο άρθρο και φυσικά θα το καταψηφίσουμε και αυτό.

Άρθρο 10: Μία ακόμη πρόκληση της σύμβασης περιέχεται στο παρόν άρθρο. Επιβεβαιώνεται η ισχύς του άρθρου 9 περί της ελευθερίας σύναψης συμβάσεων με άλλα νομικά ή φυσικά πρόσωπα. Στη συνέχεια διαπιστώνεται η όλως υποκριτική και τυπική εφαρμογή της παραγράφου 2. Εδώ μας λέει ο νομοθέτης ότι η «ΟΛΘ Α.Ε.» έχει δικαίωμα να υποβάλει τις σχετικές μελέτες που αφορούν σε εκτέλεση έργων στην αρμόδια διεύθυνση τεχνικών υπηρεσιών που ανήκει στην περιφέρεια, για να λάβει έγκριση και να προχωρήσει η διαδικασία, μία έγκριση η οποία, όπως λέει και το ίδιο το άρθρο, «η εν λόγω έγκριση τεκμαίρεται ότι έχει χορηγηθεί εντός ενενήντα ημερών από την ημερομηνία υποβολής της οριστικής μελέτης, συνοδευόμενης από πλήρη φάκελο δικαιολογητικών τεκμηρίωσης. Για τους σκοπούς, λοιπόν, της παρούσας παραγράφου 3, οριστική μελέτη, που υποβάλλεται στη διεύθυνση τεχνικών υπηρεσιών της Περιφέρειας Κεντρικής Μακεδονίας τεκμαίρεται ότι συνοδεύεται από πλήρη φάκελο δικαιολογητικών τεκμηρίωσης, εφόσον υποβάλλεται μαζί με ενυπόγραφη δήλωση του ανεξάρτητου μηχανικού, όπως αυτός ορίζεται στη σύμβαση παραχώρησης, με την οποία και βεβαιώνεται ότι η μελέτη έχει ελεγχθεί από τον ανεξάρτητο μηχανικό και πληροί τις προδιαγραφές του άρθρου 7 παράγραφος 6 και του άρθρου 7 παράγραφος 7 της σύμβασης παραχώρησης και ο συνοδευτικός φάκελος είναι πλήρης. Εφόσον ζητηθεί από τον «Οργανισμό Λιμένος Θεσσαλονίκης Α.Ε.» και εντός πέντε ημερών από το σχετικό αίτημα, η διεύθυνση τεχνικών υπηρεσιών της Περιφέρειας Κεντρικής Μακεδονίας εκδίδει γραπτή διαπιστωτική πράξη για την πάροδο της προαναφερθείσας περιόδου των ενενήντα ημερών, η οποία και επέχει θέση βεβαίωσης περί χορήγησης της έγκρισης αναφορικά με την υποβληθείσα ως εκεί μελέτη».

Εδώ εν ολίγοις η αντισυμβαλλόμενη εταιρεία μπορεί να πάρει την αιτηθείσα έγκριση χωρίς να γίνει ουσιαστικός έλεγχος του φακέλου που θα προσκομιστεί στην υπηρεσία. Πρόκειται για γελοιότητα και πρέπει να το αποσύρετε, κύριε Υπουργέ. Νομοθετείτε την ασυδοσία και τον γραφειοκρατικό ανορθολογισμό. Υποβαθμίζεται εδώ, κύριε Υπουργέ, ο ρόλος της τεχνικής υπηρεσίας της περιφέρειας. Πώς διασφαλίζετε ότι δεν θα υπάρξουν οικονομικές ατασθαλίες και κακοτεχνίες;

Άρθρο 11: Δεν θα μπορούσαν φυσικά να λείψουν οι φοροελαφρύνσεις. Δεν φτάνει που ξεπουλιέται ένα «φιλέτο» της δημόσιας περιουσίας, αλλά έρχεστε και προτείνετε τη φοροαπαλλαγή της «ΟΛΘ Α.Ε.» Πράγματι προβλέπεται η φοροαπαλλαγή από τα τέλη και τους φόρους για την ακίνητη περιουσία που θα κατέχει η «ΟΛΘ Α.Ε.». Έχετε υπολογίσει σε τι ποσό ανέρχεται ο συνολικός φόρος για τα επόμενα τριάντα τρία έτη της διάρκειας της συμβάσεως; Και για ποιους λόγους να φοροαπαλλαχθεί, τη στιγμή που σε άλλους τομείς της οικονομικής ζωής οι φόροι έρχονται θυελλωδώς;

Άρθρο 12: Εδώ, κύριε Υπουργέ, πρέπει να δείτε τι θα κάνετε με τα εργασιακά. Εξάγουμε το συμπέρασμα ότι ζητάτε παράταση για τη ρύθμιση του καθεστώτος, αφού δεν θέλετε να ανοίξετε και άλλα κοινωνικά μέτωπα. Ποιος νόμος θα ισχύσει για τους εργαζόμενους, γι’ αυτούς, που έχουν καταχωρίσει συνταξιοδοτικό δικαίωμα; Σχετικά δε με τους κανονισμούς εσωτερικής οργάνωσης και λειτουργίας, καθώς και τον γενικό κανονισμό προσωπικού, τα πράγματα είναι αβέβαια. Αν λάβουμε υπ’ όψιν ότι θεσπίζεται από το παρόν άρθρο η αρμοδιότητα έκδοσής τους από το διοικητικό συμβούλιο της «ΟΛΘ Α.Ε.», υπάρχει ιδιωτικοποίηση και στην εργασία από την συγκυβέρνηση ΣΥΡΙΖΑ-ΑΝΕΛ, ξεπούλημα περιουσίας, εκχώρηση κυριαρχίας και αμφίβολο οικονομικό αποτέλεσμα. Αυτό είναι το πνεύμα αυτής της κύρωσης.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Σαχινίδη.

Τον λόγο έχει ο κ. Συρμαλένιος από τον ΣΥΡΙΖΑ.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Νομίζω ότι ο χρόνος πρέπει να είναι επτά λεπτά, γιατί ο Κανονισμός λέει ότι στα νομοσχέδια οι ομιλητές μιλούν για επτά λεπτά. Εν πάση περιπτώσει, θα κάνω ό,τι μπορώ για να περιοριστώ.

Αγαπητοί συνάδελφοι και συναδέλφισσες, νομίζω ότι με την ευκαιρία συζήτησης του νομοσχεδίου για τον Οργανισμό Λιμένα Θεσσαλονίκης ακούσαμε μερικές φορές απίστευτα πράγματα και με μια φρασεολογία που χρησιμοποίησε ο κ. Πλακιωτάκης, «τα τελευταία απομεινάρια του κομμουνισμού» είπε χαρακτηριστικά, η οποία μας γυρίζει πολλά χρόνια πίσω.

Δυστυχώς, φαίνεται ότι η ακροδεξιά ρητορική και μετατόπιση του φιλελεύθερου κόμματος της Νέας Δημοκρατίας έχει υιοθετήσει όχι μόνο τον νεοφιλελευθερισμό από οικονομική και φιλοσοφική άποψη, αλλά έχει υιοθετήσει ακροδεξιές, εθνικιστικές απόψεις εμφυλιοπολεμικών χαρακτηρισμών, που νομίζω ότι έχουμε όλοι αφήσει πίσω ως χώρα κι ότι έχουμε εξάγει τα διδάγματα μιας τραυματικής περιόδου.

Εν πάση περιπτώσει, εγώ θα μπω στο θέμα λέγοντας για όλα αυτά για οποία μας κατηγορείτε, για «οβιδιακές μεταμορφώσεις». Κατ’ αρχάς, να πω ότι στον σύγχρονο παγκοσμιοποιημένο καπιταλισμό εγώ ξέρω ιδιωτικές εταιρείες, που λειτουργούν άριστα, ξέρω άλλο τόσο δημόσιες εταιρείες που λειτουργούν άριστα και ξέρω κι άλλες τόσες ιδιωτικές εταιρείες, που λειτουργούν με πάρα πολύ αεριτζίδικο και τρόπο που δεν προσιδιάζει σε ποιότητα και σε λειτουργία μιας υγιούς επιχειρηματικής δράσης.

Κατά συνέπεια, το ζήτημα ιδιωτικοποιήσεις-κρατικοποιήσεις είναι ένα ζήτημα το οποίο, μέσα στο πλαίσιο ενός σύγχρονου καπιταλισμού, δεν είναι ένα απλοϊκό δίλημμα. Έχουμε δημόσιο το οποίο επί πολλά χρόνια στη χώρα μας έχει οικοδομηθεί ως ένα δημόσιο σύστημα πελατειακών, ρουσφετολογικών σχέσεων και ιδιωτικών εξυπηρετήσεων μεγάλων συμφερόντων. Ένα τέτοιο δημόσιο, βεβαίως, δεν θα μπορούσε να αναλάβει με υγιή τρόπο και να λειτουργήσει τις μεγάλες υποδομές της χώρας, είτε αυτά είναι λιμάνια είτε αυτά είναι αεροδρόμια.

Εμείς δεν μιλούσαμε για τέτοιο δημόσιο και για τέτοια κρατική περιουσία.

Μιλάμε για μια κρατική, δημόσια περιουσία, την οποία τη διαχειρίζεται κυβερνήσεις και οργανισμοί οι οποίοι, πρώτα απ’ όλα, μπορούν να εξυπηρετούν το δημόσιο συμφέρον και όχι ιδιωτικά, ιδιοτελή συμφέροντα.

Κάναμε, λοιπόν, τον συμβιβασμό μας το καλοκαίρι του 2015, έναν συμβιβασμό που είχε και επώδυνα μέτρα και το ξέρουμε. Μετά από τρία χρόνια, όμως, η αποτίμηση είναι θετική. Το πρόγραμμα βγαίνει, η οικονομία ανακάμπτει, η ανεργία μειώνεται, η επόμενη μέρα, με κοινωνικά δίκαιο και οικολογικά βιώσιμο τρόπο, προχωρά, ενώ μια σειρά μέτρων οικοδόμησης του κοινωνικού κράτους έχουν προχωρήσει. Και φυσικά, σταθερά χτυπάμε τους αρμούς της διαφθοράς και της διαπλοκής για να προχωρήσει η χώρα επιτέλους μπροστά, χωρίς τις στρεβλώσεις, τις παθογένειες και τις διαπλεκόμενες εξαρτήσεις που πολιτικού και οικονομικού συστήματος που μας οδήγησαν στη χρεοκοπία.

Δεν αποστήκαμε ποτέ από τις θέσεις μας για τις ιδιωτικοποιήσεις των μεγάλων υποδομών. Εξακολουθούμε να θεωρούμε ως βέλτιστη λύση την ιδιοκτησία των λιμανιών στο δημόσιο και στην τοπική αυτοδιοίκηση και βεβαίως ένα δημόσιο, όπως σας είπα, διαφορετικό. Εμείς μετακινηθήκαμε υιοθετώντας το ευρωπαϊκό λιμενικό σύστημα. Εσείς, κύριοι της Νέας Δημοκρατίας, που λέτε ότι έχετε μετακινηθεί στις παραχωρήσεις, από πού μετακινηθήκατε; Μετακινηθήκατε, μήπως, από τις ιδιωτικοποιήσεις-ξεπούλημα και τώρα μιλάτε για παραχωρήσεις; Αυτό είναι το ερώτημα.

Να μιλήσω, όμως, για το θέμα της Δημόσιας Αρχής Λιμένων. Δημόσια Αρχή Λιμένων, αγαπητοί συνάδελφοι της Νέας Δημοκρατίας, υπάρχει σε όλα τα ευρωπαϊκά και όχι μόνο, λιμάνια. Θα ξέρετε πολύ καλά την έννοια του port authority, και του autorita del porto, για να το πω και στα Ιταλικά, που ασκεί τον δημόσιο έλεγχο και τη δημόσια εποπτεία, ακόμα και στα λιμάνια που είναι υπό παραχώρηση.

Θέλω να πω ότι σύμφωνα με τον ιδρυτικό νόμο της Δημόσιας Αρχής Λιμένων, βάσει του άρθρου 123 του ν.4389, η Δημόσια Αρχή Λιμένων είναι αυτοτελής υπηρεσία του Υπουργείου Ναυτιλίας και στους σκοπούς και στις αρμοδιότητες της επιτρέπονται η συμβολή στην τοπική και περιφερειακή οικονομική και κοινωνική ευημερία, η προστασία του περιβάλλοντος εντός των λιμένων, η αναβάθμιση των παρεχόμενων υπηρεσιών εντός των λιμένων, η συνεργασία όλων των αρμόδιων φορέων για την κατοχύρωση των εργασιακών δικαιωμάτων και παρακολούθηση των συλλογικών συμβάσεων εργασίας των εργαζομένων στη λιμενική ζώνη.

Γνωστοποιεί η ΔΑΛ αμελλητί στη ΡΑΛ, στη Ρυθμιστική Αρχή Λιμένων, κάθε στοιχείο το οποίο σχετίζεται με την άσκηση συμβατικών δικαιωμάτων του ελληνικού δημοσίου από σύμβαση παραχώρησης σε λιμενική ζώνη.

Αντίθετα, η Ρυθμιστική Αρχή Λιμένων είναι μια ανεξάρτητη αρχή, δεν είναι υπηρεσία του Υπουργείου, που έχει ως στόχο την εποπτεία και τον ρυθμιστικό ρόλο μεταξύ δημόσιων και ιδιωτικών φορέων του Εθνικού Λιμενικού Συστήματος.

Και μόνο, λοιπόν, η αμφισβήτηση της ύπαρξης και των αρμοδιοτήτων της ΔΑΛ από εσάς, από τη Νέα Δημοκρατία, καταδεικνύει την ουσιώδη διαφορά μας μεταξύ της δικής σας ιδιωτικοποιημένης παραχώρησης και της δικής μας παραχώρησης με τη διασφάλιση του δημοσίου συμφέροντος, των περιβαλλοντικών όρων και των εργασιακών σχέσεων.

Αυτό ακριβώς κάναμε και πετύχαμε με τη σκληρή διαπραγμάτευση και κύρωση των αναθεωρημένων συμβάσεων παραχώρησης και στον Πειραιά και τώρα στη Θεσσαλονίκη. Αυτό ακριβώς θα κάνουμε και αυτή είναι η μεγάλη διαφορά μας από τη νεοφιλελεύθερη αντίληψη, που εσείς υπηρετείτε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Δημήτριος Καμμένος):** Ευχαριστούμε τον κ. Συρμαλένιο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και πέντε εκπαιδευτικοί συνοδοί τους από το Δημοτικό Σχολείο Μπατσίου Άνδρου και από το Δημοτικό Σχολείο Παραλίας Κατερίνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο συνάδελφος ομιλητής από τη Χρυσή Αυγή κ. Ηλίας Παναγιώταρος για πέντε λεπτά.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ πολύ, κύριε Πρόεδρε.

Επειδή πολύ σχολιάστηκε χθες μια διένεξη, που υπήρξε στο καφενείο μεταξύ κάποιων φίλων του κ. Σαμαρά και κάποιων στελεχών του ΣΥΡΙΖΑ, επειδή ακούστηκαν διάφορα για τον Γράμμο και το Βίτσι, να ενημερώσουμε τους φίλους του κ. Σαμαρά και της Νέας Δημοκρατίας ότι εσείς τα έχετε απεμπολήσει εδώ και πάρα πολλά χρόνια όλα αυτά και σέρνεστε πίσω από κάθε αριστερό, σε μνημόσυνα, σε τελετές, σε κηδείες και οτιδήποτε άλλο.

Αφού χθες σ’ αυτή την πολύ μεγάλης διάρκειας συνεδρίαση της Βουλής γέλασε ή μάλλον έκλαψε ο κάθε πικραμένος με τα της «NOVARTIS», ας επανέλθουμε στη ζοφερή πραγματικότητα. Στη ζοφερή πραγματικότητα των εθνικών θεμάτων, όπου αυτές τις μέρες η «NOVARTIS» επισκίασε κατά κάποιο τρόπο όλα τα φοβερά τα οποία συνέβαιναν στα εθνικά ζητήματα είτε στο ζήτημα της ονομασίας των Σκοπίων είτε στις επικείμενες συμφωνίες με την Αλβανία, όπου και εκεί με τη θέσπιση ΑΟΖ σύμφωνα με πληροφορίες –γιατί όλα τα μαθαίνουμε από το εξωτερικό και τίποτα δεν μαθαίνουμε από τους Έλληνες αρμόδιους- είχαμε μια ακόμη μεγάλη υποχώρηση είτε στο ζήτημα της Κύπρου, όπου η Τουρκία στην κυριολεξία διέκοψε την πρώτη προσπάθεια στο οικόπεδο 3 και το γεωτρύπανο της ιταλικής εταιρείας έμεινε εκεί και έφυγε ή φεύγει σήμερα και πάει κάπου αλλού, μετά από μια «βρώμικη» συνάντηση, που είχαν τα στελέχη της εταιρείας με υπουργούς του ψευδοκράτους. Και όλα αυτά πέρασαν στο ντούκου, διότι το πολιτικό σύστημα έζεχνε, τα έπαιρνε και η συζήτηση, που ήταν όντως σοβαρή, στη Βουλή επισκίασε όλα αυτά.

Βέβαια, τώρα που θα δούμε για πόσες ημέρες θα είναι στην επικαιρότητα ακόμα το ζήτημα της ονομασίας των Σκοπίων και της υφαρπαγής του ονόματος με το ξεπούλημα από τους δικούς μας κρατικούς λειτουργούς, ένα νέο σκάνδαλο θα έρθει στη Βουλή, αυτό της παράνομης -και όχι μόνο- δανειοδότησης των κομμάτων.

Φυσικά, το εν λόγω σκάνδαλο έχει να κάνει πάλι με τα δύο μεγάλα κόμματα του ΠΑΣΟΚ και της Νέας Δημοκρατίας, που και τα δύο μαζί χρωστάνε καμμιά πεντακοσαριά εκατομμύρια ευρώ στις τράπεζες -δανεικά και αγύριστα- αυτά τα οποία καλείται να αποπληρώσει ο ελληνικός λαός μέσω των μνημονίων, των ανακεφαλαιοποιήσεων και όλων των άλλων καταστάσεων και δεν ξέρουμε αν θα τα καταφέρει κανείς.

Και μέχρι να έρθει αυτό το σκάνδαλο, αυτό που θα έπρεπε να ξέρουν ο Πρωθυπουργός, ο Υπουργός Εθνικής Άμυνας, ο Υπουργός Εξωτερικών και όλοι όσοι «διαπραγματεύονται» στα εθνικά ζητήματα είναι ότι το λεγόμενο «Διεθνές Δίκαιο», που επικαλούνται συνεχώς, είναι το δίκαιο του ισχυρού. Και μόνο με ισχυρές Ένοπλες Δυνάμεις θα μπορούμε να κάνουμε εξόρυξη των υδρογονανθράκων, του πετρελαίου, του φυσικού αερίου και όλων των υπολοίπων, είτε στη Κύπρο είτε στην Ελλάδα.

Θα έπρεπε πέριξ του ιταλικού γεωτρύπανου να βρίσκονται, τουλάχιστον, δέκα πολεμικά πλοία του Πολεμικού Ναυτικού, να βρίσκονται υποβρύχια, που στη δεδομένη χρονική στιγμή έχουμε υπεροπλία σε σχέση με τους Τούρκους, και να τους δείξουμε ότι δεν παίζουμε, διότι μόνο έτσι καταλαβαίνει κάποιος.

Να υπενθυμίσουμε τρία περιστατικά για να καταλάβουμε πως λειτουργούν τα σοβαρά κράτη.

Το ένα είναι στα τέλη της δεκαετίας του 1970, αρχές δεκαετίας του 1980. Όταν οι Τούρκοι άρχισαν να κάνουν παραβιάσεις στην Ελλάδα, στον ελληνικό εναέριο χώρο, έκαναν και κάτι προσπάθειες προς την άλλη μεριά, προς το Ιράν. Βέβαια, η αντίδραση του Ιράν ήταν διαφορετική. Την ώρα που τα τουρκικά αεροπλάνα έκαναν παραβίαση του ιρανικού εναέριου χώρου, τα ιρανικά τους προσέγγισαν, έδιωξαν τα αεροπλάνα, εγκλώβισαν ένα, το ανάγκασαν να προσγειωθεί σ’ ένα αεροδρόμιο στο Ιράν, πήραν τον πιλότο, τον έστειλαν με το ΚΤΕΛ πίσω στην Τουρκία και το αεροπλάνο της Τουρκίας το έβαψαν με τα χρώματα του Ιράν, έβαλαν και το εθνόσημο του Ιράν και πετάει μέχρι τώρα. Αυτό είναι ένα F4 Fhantom. Από τότε, φυσικά, οι Τούρκοι δεν έκαναν ξανά καμμιά παραβίαση του εναέριου χώρου του Ιράν.

Ένα δεύτερο περιστατικό πολύ πιο πρόσφατο -πριν από ενάμισι, δύο χρόνια περίπου- συνέβη όταν ένα σκάφος των ειδικών δυνάμεων του Πολεμικού Ναυτικού των Ηνωμένων Πολιτειών στα στενά του Ορμούζ μπήκε στα χωρικά ύδατα του Ιράν. Οι Ιρανοί συνέλαβαν όλο το σκάφος. Ήταν εκεί οι seal’s και διάφοροι άλλοι Αμερικανοί, οι marines και λοιποί, δεμένοι χειροπόδαρα, έκλαιγαν και δεν ήξερε τι θα τους ξημερώσει. Τελικά, τους επέστρεψαν πίσω, ζήτησε συγγνώμη η Αμερική και όλα καλά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε. Τελειώνω σ’ ένα λεπτό.

Και έρχομαι και σ’ ένα τελευταίο παράδειγμα για το πως ένα έθνος υπερασπίζεται την πατρίδα του και τα δικαιώματά του. Είναι αυτό το οποίο συμβαίνει αυτήν τη στιγμή στην Αφρίν, όπου οι Κούρδοι -όχι ένας οργανωμένος στρατός- στα βόρεια σύνορα της Συρίας, στα σύνορα με την Τουρκία, εδώ και ένα και πλέον μήνα «παίζουν» στα ίσια τους Τούρκους. Βλέπουμε συνεχώς και καθημερινά βίντεο όπου τα άρματα, τα τεθωρακισμένα οχήματα και ο λοιπός εξοπλισμός των τουρκικών ενόπλων δυνάμεων εκρήγνυται -και είναι και πολύ ωραίο το θέαμα αυτό- και δείχνουν με ποιον τρόπο θα έπρεπε να αντιμετωπίζονται τέτοιες καταστάσεις.

Το λιμάνι της Θεσσαλονίκης θα έπρεπε να είναι ένας από τους ισχυρότερους βραχίονες άσκησης εξωτερικής πολιτικής της Ελλάδος σε σχέση με τα Σκόπια, διότι όλοι γνωρίζουν ότι η συντριπτική πλειοψηφία των εμπορικών συναλλαγών των Σκοπίων γίνεται διά μέσου του λιμανιού της Θεσσαλονίκης, όπως και της Σερβίας, και υπάρχουν ειδικές συμφωνίες. Θα ήταν ένα δυνατό όπλο για την Ελλάδα, που δεν το χρησιμοποιήσαμε καθόλου από το 1990 και μετά. Όλα τα τιμολόγια των εμπορευμάτων που καταφθάνουν στο λιμάνι της Θεσσαλονίκης και πηγαίνουν στα Σκόπια, αναφέρουν τα Σκόπια ως Μακεδονία. Αν εμείς τους λέγαμε «όχι, πάρτε πίσω το κοντέινερ στην Κίνα ή οπουδήποτε αλλού και θα επανέλθετε» ή «διορθώστε τα τιμολόγια και τις προφόρμες», να δείτε πως θα είχε λυθεί πάρα πολύ ωραία το πρόβλημα από τις αρχές της δεκαετίας του 1990.

Είμαστε σίγουροι ότι με το ξεπούλημα -διότι περί αυτού πρόκειται- του λιμανιού της Θεσσαλονίκης τα πράγματα θα γίνουν πολύ πιο εύκολα για τους Σκοπιανούς και για τον οποιονδήποτε άλλο θα θελήσει να κάνει ό,τι είναι να κάνει.

Όπως και να έχει, όλα αυτά τα ζητήματα και πάρα πολλά άλλα τα οποία έχουν να κάνουν με ζητήματα εθνικής πολιτικής, υπεράσπισης των ιερών και των οσίων της πατρίδας μας γίνονται και πραγματοποιούνται μόνο από εθνικές κυβερνήσεις και όχι από κυβερνήσεις-οπερέτες.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Παναγιώταρο.

Ο επόμενος ομιλητής είναι από τον ΣΥΡΙΖΑ, ο κ. Δημήτριος Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σύμβαση παραχώρησης για τον Οργανισμό Λιμένος Θεσσαλονίκης είναι μία σημαντική πράξη στο παζλ των ήδη συμφωνημένων αποκρατικοποιήσεων στο πρόγραμμα της συμφωνίας με τους θεσμούς. Είναι μια παραχώρηση η οποία είχε δρομολογηθεί από την προηγούμενη κυβέρνηση, όπου και δημιουργήθηκε ένα πλαίσιο αρκετά δεσμευτικό για εμάς. Δηλαδή, πέραν των δεσμεύσεων για την παραχώρηση της συγκεκριμένης δημόσιας υποδομής, του λιμανιού δηλαδή, είχε προχωρήσει και το ειδικό πλαίσιο συμφωνίας.

Τούτων δοθέντων, λοιπόν, εμείς επιχειρήσαμε να επιτύχουμε θετικές εξελίξεις.

Υπάρχει μια κριτική για τη θέση μας κατά της ιδιωτικοποίησης, όπως είχε προταθεί το 2008. Γι’ αυτό έχουμε να επισημάνουμε το εξής: Εκείνη την περίοδο είχε αποφασιστεί να δοθεί μέρος του λιμανιού -πιο συγκεκριμένα το φιλέτο του λιμανιού- και όλα τα υπόλοιπα μέρη, τα οποία δεν ήταν ιδιαίτερα επικερδή και ήταν προβληματικά, παρέμεναν στο δημόσιο. Ήταν μια επιλογή που δημιουργούσε περισσότερα προβλήματα απ’ αυτά που επιχειρούσε να λύσει, οργάνωνε δηλαδή το λιμάνι με τρόπο αντιαναπτυξιακό και ανισομερή ενάντια σε κάθε έννοια λειτουργικής ενσωμάτωσής του στην πόλη.

Η κριτική για το αν τελικά πιστεύουμε στην ιδιωτικοποίηση ή όχι, η οποία με τη σειρά της δημιουργεί την αμφιθυμία που ευθύνεται για τις καθυστερήσεις, δεν ευσταθεί, διότι είναι μια προσέγγιση που προσπαθεί να αποκρύψει το πραγματικό πρόβλημα, που δεν είναι άλλο από την προηγούμενη διαδικασία συστηματικής απαξίωσης του λιμανιού την περίοδο 2009-2014. Είναι ένα γεγονός που αποτυπώνεται και από τα ίδια τα στοιχεία της περιόδου. Και αναφέρω μόνο ένα συγκεκριμένο, ότι την τριετία 2012-2015 είχαμε τριάντα δύο χιλιάδες κοντέινερ και το 2015-2017 είχαμε πενήντα χιλιάδες κοντέινερ.

Η προσπάθειά μας, δηλαδή, πέτυχε να αναδιαρθρώσει αρκετά από τα επιμέρους σημεία της προδιαγραφείσας συμφωνίας.

Πάνω σ’ αυτή τη βάση έχει πολύ ενδιαφέρον το άρθρο 6 παράγραφος 7, όπου οι Προβλήτες 1 και 2, σε συνεννόηση πάντα με τον Δήμο Θεσσαλονίκης, θα χρησιμοποιούνται έτσι ώστε να αναπτύσσονται πολιτιστικές δράσεις στον συγκεκριμένο χώρο. Το Φεστιβάλ Θεσσαλονίκης έχει λόγο σ’ όλη τη διαδικασία. Βέβαια, να μην ξεχνάμε ότι το λιμάνι είναι ένας χώρος που συνδέει τη γη και τη θάλασσα και ο πολιτισμός είναι ομολογουμένως ένα λειτουργικό στοιχείο του λιμανιού. Είναι μεγάλη υπόθεση για την πόλη η χρήση της Προβλήτας 1 και σε ό,τι αφορά στους χώρους αυτούς καθ’ εαυτούς και σε ό,τι αφορά στα δημόσια κτήρια.

Η προηγούμενη διαδικασία προέβλεπε, επίσης, 2% προμήθεια προς το κράτος, ενώ σήμερα έχει πάει στο 3,5% προς φορείς της Θεσσαλονίκης, πράγμα που νομίζουμε ότι είναι ιδιαίτερα σημαντικό και αυτό είναι αποδεκτό και από την τοπική κοινωνία.

Η διαδικασία απέδωσε έναν μόνο ενδιαφερόμενο, έναν μόνο διεκδικητή για τον ΟΛΘ. Παρά ταύτα, κατορθώσαμε δύο σημαντικά πράγματα. Το πρώτο είναι πως το τίμημα ήταν μεγαλύτερο του αναμενομένου και το δεύτερο είναι ότι εξασφαλίστηκε το δημόσιο συμφέρον με ικανοποιητικό τρόπο σ’ όλη την κλίμακα των ενδιαφερόντων μας για τον δημόσιο χώρο και τον δημόσιο πλούτο.

Στα οικονομικά μεγέθη νομίζω ότι τα νούμερα μιλούν από μόνα τους, αρκεί να αναφέρω πως η χρηματιστηριακή αξία της μετοχής ήταν 2 ευρώ και έφθασε στα 34 ευρώ μετά την πώληση. Η άμεση δέσμευση επενδύσεων της κοινοπραξίας την επόμενη πενταετία ανέρχεται κατ’ ελάχιστον στο ποσό των 180 εκατομμυρίων ευρώ και συμπεριλαμβάνει την αναβάθμιση του υπάρχοντος εξοπλισμού, την ανάπτυξη δραστηριοτήτων για την κρουαζιέρα και την υποχρέωση δημιουργίας αρχείου, αλλά και μουσείου της ιστορίας αυτού του πολύ σημαντικού λιμανιού της χώρας.

Έχει συσταθεί, επίσης και Ρυθμιστική Αρχή Λιμένων που θα έχει την εποπτική εξουσία στο λιμάνι και είναι μια καινοτομία επίσης, η οποία δεν υπήρχε στο παρελθόν και αφορά στη συγκεκριμένη σύσταση.

Η κοινοπραξία δε που προκρίθηκε επιβεβαίωσε το ενδιαφέρον σημαντικών επενδυτών εγνωσμένου κύρους και τεράστιων δυνατοτήτων. Καταδεικνύει τόσο τη γεωπολιτική αξία όσο και την εμπορική ενός πολύ σημαντικού λιμανιού της βαλκανικής ενδοχώρας, ανοίγοντας μια νέα εποχή αναπτυξιακών και πολιτιστικών προκλήσεων στη βόρειο Ελλάδα συνολικότερα.

Έχει σημασία να εστιάσουμε στη διαπίστωση πως πράγματι το μεγάλο οικονομικό τίμημα δεν είναι το κυρίαρχο. Οι τεράστιες δυνατότητες ανάπτυξης της Θεσσαλονίκης και κατ’ επέκταση της βόρειας Ελλάδας είναι το ζητούμενο. Η ανάπτυξη του ΟΛΘ είναι το κλειδί για την απογείωση της τοπικής οικονομίας και της παραγωγικής ανασυγκρότησης της περιοχής.

Ο νέος οργανισμός μπορεί και πρέπει να συνδεθεί με την ευρύτερη παραγωγική δραστηριότητα, να λειτουργήσει ως βάση εμπορικής διαμεσολάβησης με όλη τη Βαλκανική.

Η πρόκληση της νέας εποχής των συνεργασιών και της αναπτυξιακής δημιουργίας με στόχο την ευημερία των λαών της Βαλκανικής είναι ορατή και αξίζει την προσπάθειά μας. Μπορούμε να προσβλέπουμε δηλαδή σε πολλές θέσεις εργασίας, σε επιχειρηματικές ευκαιρίες, σε νέες δυνατότητες δημιουργίας, σ’ ένα περιβάλλον τελικά προόδου και σταθερότητας, αφήνοντας πίσω μας το γκρίζο παρελθόν.

Η επένδυση είναι μια υπόθεση για την οποία η Θεσσαλονίκη διψάει. Η πόλη έχει συγκριτικά πλεονεκτήματα που πρέπει να αξιοποιηθούν. Με την παραχώρηση ανοίγει μια ενδιαφέρουσα συζήτηση για την πόλη, όσον αφορά την εποπτεία του δημόσιου χώρου, την κατοχύρωση των εργατικών δικαιωμάτων και την εξασφάλιση της ταυτότητας της πόλης.

Ανοίγει μια συζήτηση για το πως η διαχείριση και η λειτουργία του λιμανιού θα συμβάλλει στην άρση του εσωτερικού αποκλεισμού των κατοίκων από την ίδια τους την πόλη. Είναι προοπτική μιας ανοικτής πόλης στο μέλλον για ένα καλύτερο μέλλον που θα το κρατά η ίδια στα δικά της χέρια.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθήτριες και μαθητές και τρεις συνοδοί εκπαιδευτικοί από το 6ο Γυμνάσιο Λάρισας (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Βαρβιτσιώτης από τη Νέα Δημοκρατία για έξι λεπτά με ανοχή.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κλείνει σήμερα ένας κύκλος δέκα ετών, ένας κύκλος χαμένων ευκαιριών, ένας κύκλος λαϊκισμού, ένας κύκλος που έφερε τη Θεσσαλονίκη πίσω από τις εξελίξεις. Γιατί, όταν πριν από δέκα χρόνια η κυβέρνηση του Κώστα Καραμανλή προχωρούσε στον διαγωνισμό για την αξιοποίηση του σταθμού εμπορευματοκιβωτίων της Θεσσαλονίκης ήμασταν τραγικά μόνοι. Δεν υπήρχε κάποιος από το ΣΥΡΙΖΑ που να το υποστηρίζει, κάποιος από το ΠΑΣΟΚ που να το υποστηρίζει.

Και τότε συζητούσαμε όχι για εκποίηση, πώληση του πλειοψηφικού πακέτου των μετοχών, αλλά για μια σύμβαση παραχώρησης μόνο του σταθμού εμπορευματοκιβωτίων αξίας 400 εκατομμυρίων ευρώ, η οποία αθροιστικά στο τέλος της τριακονταετούς διάρκειάς της θα είχε δημιουργήσει τζίρο πάνω από 3 δισεκατομμύρια. Χάσαμε 3 δισεκατομμύρια στο ΑΕΠ όλη αυτήν τη δεκαετία.

Και επειδή άκουγα χθες το παιχνίδι των ευθυνών, ποιος φταίει, τι φταίει που δεν έγινε το ένα ή το άλλο, γι’ αυτό ποιος φταίει; Δεν φταίει ο Γιώργος Παπανδρέου που ήταν στα κάγκελα έξω από το λιμάνι της Θεσσαλονίκης; Δεν φταίει ο ΣΥΡΙΖΑ, ο κ. Κουράκης, η κ. Αμμανατίδου που πήγαιναν στο λιμάνι και έλεγαν «όχι»; Δεν έχουν ευθύνες αυτοί που τορπίλισαν εκείνη τη συμφωνία;

Η Θεσσαλονίκη έχασε δέκα χρόνια και ακούω σήμερα Θεσσαλονικείς να λένε «Μπράβο, γίνεται ένα βήμα μπροστά». Θα είχε γίνει δέκα χρόνια πριν και δεν θα είχαμε αντιμετωπίσει ούτε την υποανάπτυξη ούτε την εγκατάλειψη που αισθάνεται σήμερα η πόλη.

Άκουσα ότι ευθύνονται όλες οι προηγούμενες κυβερνήσεις. Το είπε ο κ. Σαρίδης. Όλες οι προηγούμενες κυβερνήσεις, με εξαίρεση τις κυβερνήσεις της Νέας Δημοκρατίας. Γιατί και η κυβέρνηση της Νέας Δημοκρατίας και εγώ προσωπικά είμαι αυτός που προχώρησα αυτόν τον διαγωνισμό που σήμερα έρχεστε εσείς να επικυρώσετε.

Τον βελτιώσατε; Ελάχιστα. Φέρατε καλύτερο τίμημα; Όχι. Γιατί, σήμερα η σύμβασή σας για όλο το λιμάνι είναι 232 εκατομμύρια με 180 εκατομμύρια επενδύσεις, αλλά ο επενδυτής παίρνει και τα 90 εκατομμύρια που έχει ο ΟΛΘ στο ταμείο του, ζεστό χρήμα με το οποίο θα χρηματοδοτήσει από αυτά που αγοράζει, αυτά που είναι να πληρώσει το ελληνικό δημόσιο και τις επενδύσεις που πρέπει να κάνει σε βάθος επταετίας.

Αυτή είναι η πραγματικότητα και μάλιστα χάσατε και δύο χρόνια, γιατί αυτός ο διαγωνισμός θα έπρεπε να είχε ολοκληρωθεί από το καλοκαίρι του 2015. Τα χάσατε και άρα είστε υπεύθυνοι για την απώλεια του εθνικού εισοδήματος εδώ.

Κυρίες και κύριοι συνάδελφοι, εγώ χαίρομαι που μία πολιτική που ασκήθηκε, σήμερα αγκαλιάζεται. Και μακάρι να είχατε βγάλει τις ιδεοληψίες, να είχατε ξεχάσει αυτά τα κελεύσματα της δήθεν Αριστεράς και να είχατε αντιμετωπίσει ρεαλιστικά τα προβλήματα υποανάπτυξης της χώρας.

Όμως, πού προχωρήσατε αλλού τα τρία χρόνια που κυβερνάτε; Δυο πράγματα κάνατε, τον ΟΛΠ και τον ΟΛΘ, τα οποία βρήκατε έτοιμα. Αναφορικά με το λιμάνι του Λαυρίου, υπάρχει κατατεθειμένη πρόταση από ιδιώτες επενδυτές εδώ και χρόνια για την επέκταση της προβλήτας και την κατασκευή σταθμού για κρουαζιερόπλοια και δεν έχετε κάνει τίποτα! Τίποτα! Αναφορικά με το λιμάνι της Αλεξανδρούπολης υπάρχουν προτάσεις ώστε να γίνει διαμετακομιστικό κέντρο αγροτοδιατροφικών προϊόντων με ιδιωτικές επενδύσεις.

Έχετε καταλήξει σ’ ένα σχέδιο ως προς το πώς θα προχωρήσετε με όλα αυτά; Δεν βλέπετε ότι τελειώνει ο κυβερνητικός σας χρόνος; Στη λιμενική πολιτική το μόνο που κάνετε είναι να μοιράζετε οικόπεδα στους τοπικούς δήμους -ενδεχομένως και χρήσιμα για την ανάπτυξη των λιμανιών- για να το παίζετε αγιοβασίληδες. Μοιράζετε, λοιπόν, πράγματα που δεν σας ανήκουν με τρόπο φοβερό.

Θα αναφερθώ, όμως, τώρα και στο εξής: Άκουσα τον κ. Κουρουμπλή -και τον ΣΥΡΙΖΑ γενικά- να πανηγυρίζει για τις καινούργιες συλλογικές συμβάσεις, οι οποίες έγιναν στον ΟΛΠ. Πανηγυρίσατε γιατί παίρνουν πλέον οι εργαζόμενοι δεκατέσσερις μισθούς. Μα, βέβαια, αφού ιδιωτικοποιείται, πάει στους δεκατέσσερις μισθούς! Όταν σας λέγαμε τα οφέλη για τους εργαζόμενους από την ιδιωτικοποίηση, από την αύξηση του τζίρου, από τη μεγέθυνση της εταιρείας, από την αύξηση της κίνησης, τότε λέγατε «Όχι. Να παραμείνει δημόσιο».

Εσείς, κύριε Δρίτσα, πόσες φορές έχετε διαδηλώσει έξω από το γραφείο μου, για να παραμείνει ο ΟΛΠ δημόσιος, για τους εργαζόμενους τότε; Σήμερα πανηγυρίζετε γιατί έχουν μια συλλογική σύμβαση εργασίας από τον ιδιώτη επενδυτή, καλύτερη απ’ αυτήν που θα μπορούσε να προσφέρει ο δημόσιος ΟΛΠ. Αυτή είναι η πραγματικότητα. Όμως, οι ιδεοληψίες σας, οι ατελέσφοροι αγώνες αυτής της Αριστεράς που μας κόλλησε τόσα χρόνια πίσω, είναι αυτά που έρχονται σήμερα και προσκρούουν στην πραγματικότητα και στην ωριμότητα που θα έπρεπε επιτέλους να αποκτήσει η Κυβέρνηση.

Εγώ προκαλώ την ηγεσία του Υπουργείου Ναυτιλίας να μας πει στον χρόνο που της απομένει τι σκοπεύει να κάνει για τα υπόλοιπα λιμάνια, τι κινήσεις θα κάνει, τι επενδύσεις θα φέρει, διότι τρία χρόνια τώρα δεν έχει φέρει ούτε μία.

Κλείνω, κυρίες και κύριοι συνάδελφοι, με μια τροπολογία που έχει κατατεθεί από το Υπουργείο Άμυνας προκειμένου να πληρωθούν κάποιες εργασίες στα υποβρύχια στα Ελληνικά Ναυπηγεία Σκαραμαγκά. Άκουσα τον κ. Τσίπρα ο οποίος πήγε προχθές στο Υπουργείο Ναυτιλίας και συνεχάρη την ηγεσία του για το πρωτοφανές, λέει, επενδυτικό εξοπλιστικό πρόγραμμα το οποίο κάνει. Το Υπουργείο Ναυτιλίας έχει στη διάθεσή του 142 εκατομμύρια ευρώ από την Ευρωπαϊκή Ένωση και δεν έχει ολοκληρώσει ούτε έναν διαγωνισμό τρία χρόνια τώρα. Έναν διαγωνισμό έχει βγάλει που αφορά στην αγορά τριών σκαφών.

Μας είπε, λοιπόν, ο κ. Τσίπρας για τα καινούργια σκάφη του λιμενικού. Φαντάζομαι ότι είδατε όλοι τις εικόνες του «ΓΑΥΔΟΣ», του τέλειου υπερσύγχρονου σκάφους του λιμενικού, το οποίο εμβολίστηκε προχθές από την τουρκική ακταιωρό. Αυτή η διαδικασία ολοκληρώθηκε επί κυβερνήσεως Σαμαρά και βέβαια αξιοποιήθηκαν στο έπακρο όλα τα ευρωπαϊκά κονδύλια. Λέει, λοιπόν, ότι τα καινούργια σκάφη του λιμενικού θα κτιστούν σε ελληνικά ναυπηγεία, είπε «Αυτό είναι δέσμευσή μας».

Ο ένας διαγωνισμός που έχει βγει για την κατασκευή τριών περιπολικών σκαφών και έχει ολοκληρωθεί η διαδικασία της κατάθεσης των προσφορών δεν περιλαμβάνει κανένα ελληνικό ναυπηγείο. Κανένα ελληνικό ναυπηγείο δεν έχει καταθέσει προσφορά. Κανένα! Πώς μπορείτε να λέτε συνέχεια τόσα πολλά ψέματα; Πώς μπορείτε; Κάθε φορά που αναπνέετε λέτε κι ένα ψέμα. Ο Πρωθυπουργός σας είναι απίστευτος. Δεν τον ενημερώνει ο Υπουργός του να μην εκτίθεται τόσο πολύ; Έναν διαγωνισμό έχει βγάλει, τρία σκάφη θα παραγγείλει. Τρεις προσφορές έχουν κατατεθεί, καμμία από ελληνικό ναυπηγείο! Και βγαίνει και λέει ο κ. Τσίπρας ότι το καινούργιο εξοπλιστικό πρόγραμμα θα παραχθεί από ελληνικά χέρια. Ας είμαστε λίγο σοβαροί.

Έχετε μια μεγάλη ευκαιρία. Αξιοποιείστε τα χρήματα. Μην χάνετε συνέχεια ευκαιρίες.

**ΠΡΟΕΔΡΕΥΩΝ (Δημήτριος Κρεμαστινός):** Κύριε συνάδελφε, ολοκληρώστε παρακαλώ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Κλείνω, κύριε Πρόεδρε.

Όπως χάθηκε η ευκαιρία της Θεσσαλονίκης, όπως χάθηκε η ευκαιρία του λιμανιού της, μην χάνετε και την ευκαιρία να αξιοποιήσετε τα 140 εκατομμύρια ευρώ που έχετε στη διάθεσή σας για να θωρακίσετε, επιτέλους, το Αιγαίο και να καταλάβετε την εθνική σημασία που έχει το Λιμενικό Σώμα για την προάσπιση των θαλασσίων συνόρων και τον ρόλο που παίζει.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Βαρβιτσιώτη.

Ο επόμενος ομιλητής είναι ο κ. Θεόδωρος Δρίτσας από τον ΣΥΡΙΖΑ.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Υπάρχουν, πράγματι, πολλοί τρόποι για να πει κάποιος την αλήθεια, όπως, επίσης, υπάρχουν και πολλοί τρόποι για να διαστρεβλώσει την αλήθεια.

**ΙΩΑΝΝΗΣ ΔΕΛΗΣ:** Σύμφωνα με τον Μπρεχτ είναι μόνο πέντε.

**ΘΕΟΔΩΡΟΣ ΔΡΙΤΣΑΣ:** Μόνο πέντε! Συμφωνώ. Προσχωρώ στην μπρεχτική άποψη!

Θα ήταν μια ευκαιρία σήμερα, παρά το γεγονός ότι η σημερινή συνεδρίαση γίνεται σε πολύ περιορισμένο κύκλο συμμετοχής μετά από τη χθεσινή μαραθώνια, εξοντωτική συνεδρίαση, να γίνει μια συζήτηση για την παραγωγική ανασυγκρότηση της χώρας στο πεδίο και στον τομέα της λιμενικής βιομηχανίας, με αφορμή την πώληση των μετοχών του Οργανισμού Λιμένος Θεσσαλονίκης σε ιδιωτικές εταιρείες.

Και θα ήταν χρήσιμο αυτό, γιατί αυτή η περίοδος είναι η περίοδος κατά την οποία υποτίθεται ότι πρέπει να σχεδιάσουμε τη νέα πραγματικότητα μετά την έξοδο από το μνημόνιο.

Δεν έχουμε, όμως, αξιόπιστη Αντιπολίτευση. Δεν έχουμε αξιόπιστο συνομιλητή στην Αξιωματική Αντιπολίτευση. Δεν έχουμε σοβαρό συνομιλητή. Υπάρχουν άλλα κόμματα και ελπίζω ότι μπορεί -με διαφορές και διαφωνίες- να προσέλθουν σ’ αυτήν τη συζήτηση με πιο σοβαρούς όρους. Η Νέα Δημοκρατία επιμένει να είναι κόμμα - καρτέλ. Δεν είναι το μόνο. Σ’ όλο τον κόσμο υπάρχουν κόμματα - καρτέλ, που αναλαμβάνουν τη διαμεσολάβηση ανάμεσα σε ιδιωτικά συμφέροντα και στην κρατική διοίκηση. Δεν είναι κακό να πιστεύει κάποιος ότι η ιδιωτικοποίηση είναι το καλύτερο πράγμα. Έχει διαφορά, όμως, εάν προσέρχεται σ’ αυτό ως κόμμα - καρτέλ ή αν προσέρχεται στη βάση ενός στρατηγικού σχεδιασμού άλλου τύπου.

Δεν έγινε έτσι στη Θεσσαλονίκη με τον ΣΕΜΠΟ. Η διαδικασία της ακύρωσης της συμφωνίας για την ιδιωτικοποίηση του ΣΕΜΠΟ Θεσσαλονίκης ήταν ακριβώς το προϊόν του ανταγωνισμού συμφερόντων πελατειακού χαρακτήρα και έλλειψης σοβαρού σχεδιασμού και κατέρρευσε …επί των συνεπειών του. Εν πάση περιπτώσει, καλώς ή κακώς γι’ αυτόν τον λόγο κατέρρευσε. Δεν το ακύρωσε ένα κίνημα πολιτικό ή κοινωνικό, που θα μπορούσε, ίσως, σ’ αυτήν την περίπτωση να χαράξει καλύτερες προοπτικές.

Επίσης, έχουμε πολύ καλή εικόνα για τις παραγγελίες των σκαφών. Εγώ, όμως, δεν είμαι ανεύθυνος. Ξέρει ο κ. Βαρβιτσιτώτης πως έχω χειριστεί την ιστορία των τεσσάρων σκαφών από τα κροάτικα ναυπηγεία και ότι δεν θέλησα να την κάνω σκανδαλοθηρικό ζήτημα, αλλά σοβαρό ζήτημα των συμφερόντων του ελληνικού δημοσίου και των στρατηγικών επιλογών του Λιμενικού Σώματος. Δεν χρειάζεται, λοιπόν, να κάνει τέτοιου είδους κόλπα.

Λέω, λοιπόν, σ’ αυτήν τη συγκυρία το εξής: Η λιμενική βιομηχανία και γενικώς οι μεταφορές είναι παραγωγική διαδικασία στρατηγικού χαρακτήρα και διεθνοποιημένη πλέον, και οι λιμενικές μεταφορές και οι συνδυαστικές μεταφορές, γιατί δεν γίνονται θαλάσσιες μεταφορές και λιμενική βιομηχανία χωρίς χερσαία μεταφορική δραστηριότητα. Μόνο με τις συνδυαστικές μεταφορές μπορούν να έχουν σημασία τα λιμάνια.

Δεν υπάρχει «άσπρο - μαύρο», «κράτος ή ιδιώτης». Κράτος είναι η Λαϊκή Δημοκρατία της Κίνας, όμως κρατικός καπιταλισμός. Η ίδια η Σοβιετική Ένωση, στην πορεία των δεκαετιών, μετεξελίχθηκε σε κρατικό καπιταλισμό, σε πολλές δραστηριότητές της. Δεν είναι η νομική μορφή. Είναι η κοινωνική μορφή και ο κοινωνικός χαρακτήρας της παραγωγικής δραστηριότητας και ποιος τον ελέγχει και ποιος ωφελείται από αυτόν.

Υπάρχει, λοιπόν, ευρωπαϊκό μοντέλο. Δεν είναι το καλύτερο, εν πάση περιπτώσει, όμως, είναι σε μια λογική συμμετοχής της κοινωνίας, της αυτοδιοίκησης, των επιμελητηρίων, του κράτους και σχεδιασμού της λιμενικής βιομηχανίας.

Το λιμάνι του Πειραιά, όμως, και το λιμάνι της Θεσσαλονίκης δεν ιδιωτικοποιήθηκε βάσει τέτοιου σχεδίου. Εμείς προσπαθήσαμε να καλύψουμε τα κενά και να δώσουμε όσο γίνεται περισσότερο εγγυήσεις ότι κάτι θα σωθεί απ’ όλη αυτή την ιστορία. Και καταφέραμε σε μεγάλο βαθμό να το εντάξουμε σ’ ένα στρατηγικό σχέδιο, να κατοχυρώσουμε εποπτεία του δημοσίου, να κατοχυρώσουμε εργασιακά δικαιώματα, να κατοχυρώσουμε περιβαλλοντικούς όρους, να κατοχυρώσουμε δικαιώματα των παραλιμένιων δήμων.

Αυτό δεν ανατρέπει, όμως, τον βασικό στόχο που ήταν η ιδιωτικοποίηση, όχι ενταγμένη σε οποιαδήποτε αναπτυξιακό σχεδιασμό, αλλά ενταγμένη στη δέσμευση του πρώτου, του δεύτερου και του τρίτου, εν συνεχεία, μνημονίου για την εξόφληση του χρέους, για την εξυπηρέτηση του χρέους. Αυτό δεν είναι παραγωγική διαδικασία. Το χρέος, όμως, σε μια χρεοκοπημένη χωρά είναι θηλιά στον λαιμό.

Μέσα σ’ αυτές, λοιπόν, τις συνθήκες αντιμετωπίστηκαν αυτά.

Είναι, λοιπόν, τώρα η ευκαιρία να συζητηθεί ακριβώς με ποιους κοινωνικούς όρους και σε ποιο συνδυασμένο σχεδιασμό μπορούν να ενταχθούν όλες αυτές οι δραστηριότητες, όσες κατοχυρώθηκαν στο λιμάνι του Πειραιά και στο λιμάνι της Θεσσαλονίκης και όσες μπορούν να κατοχυρωθούν στα υπόλοιπα. Διότι τι να το κάνεις να έχεις ένα λιμάνι στη Θεσσαλονίκη που ανθεί σε βάρος της Καβάλας ή της Αλεξανδρούπολης ή του Βόλου; Πρέπει να είναι συναγωνιστικά και όχι ανταγωνιστικά τα λιμάνια, πέρα από το πώς πρέπει να είναι κάθε λιμάνι.

Αυτή η συζήτηση είναι πάρα πολύ σοβαρή και είναι ανίκανο να την κάνει ένα κόμμα σαν τη Νέα Δημοκρατία. Δεν έχει τα προσόντα. Ακόμα και γι’ αυτό που επαίρεται, για την πώληση του Σταθμού Εμπορευματοκιβωτίων Πειραιά, έλεος, ούτε αυτό δεν εντάχθηκε σε κάποιον σχεδιασμό από το κόμμα - καρτέλ. Πήγε τότε ο Καραμανλής, ως Πρωθυπουργός της Ελλάδας, στην Κίνα μαζί με ισχυρή ομάδα Ελλήνων εφοπλιστών, έκλεισε συμφωνία με τα κινεζικά ναυπηγεία και με τις κινεζικές τράπεζες για να ενισχυθούν οι ναυπηγήσεις ελληνόκτητων πλοίων στα ναυπηγεία της Κίνας και έδωσε ως αντάλλαγμα τη δυνατότητα στην κινεζική επιχείρηση «COSCO» να αξιοποιήσει και να εκμεταλλευτεί τον Σταθμό Εμπορευματοκιβωτίων Πειραιά. Και όταν, για να έχει ανάπτυξη η χώρα, χρειαζόντουσαν δεκαεπτά χιλιόμετρα σιδηροδρομικής γραμμής από το Ικόνιο μέχρι το Θριάσιο και τη σύνδεση με το κεντρικό σιδηροδρομικό δίκτυο, επί είκοσι χρόνια δεν φτιαχνόταν αυτή η γραμμή! Ήταν χρηματοδοτημένη, σχεδιασμένη, ανατεθειμένη σε εργολάβους και τέσσερις φορές διάφοροι Πρωθυπουργοί -Καραμανλής, Σαμαράς κ.λπ.- έκαναν εγκαίνια. Δεν φτιαχνόταν, όμως. Ακόμα και τώρα, για να λειτουργήσει, χρειάζεται η σύνδεση με το γενικό στρατηγικό δίκτυο, το σιδηροδρομικό, που είναι σε εξέλιξη. Και πιστεύω ότι πολύ σύντομα αυτό το πράγμα θα γίνει.

Ας αφήσουμε της φθήνιες. Με ντίλερ δεν γίνεται δουλειά. Για αυτό ακριβώς η Δημόσια Αρχή Λιμένων έχει τεράστια σημασία, γιατί δεν έχουμε port authorityκοινωνικού χαρακτήρα, δηλαδή επιμελητήρια, δήμους, άλλες κοινωνικές οργανώσεις, συνδικάτα, όπως είναι στην Ιταλία, στη Γαλλία, σε άλλες χώρες, για να έχουμε αυτή την ισορροπία. Πρέπει να έχουμε έναν φορέα που τις υπηρεσίες δημοσίου συμφέροντος, αλλά και την τήρηση των συμφωνημένων, θα τις εποπτεύει, θα τις ελέγχει και θα μπορεί πραγματικά να τις κάνει όσο γίνεται παραγωγικότερες για το κοινωνικό συμφέρον.

Και τέλος, μία φράση, δύο λέξεις. Προστιθέμενη αξία. Πράγματι, ο ΣΕΜΠΟ -ο σταθμός εμπορευματοκιβωτίων- με την εκμετάλλευση της «COSCO» απογειώθηκε. Καμμιά γερανογέφυρα όμως δεν κατασκευάστηκε στην Ελλάδα. Θα μου πείτε, μπορούσε; Μέρη της μπορούσαν. Ούτε μία βίδα; Οι δεξαμενές που έρχονται. Καμμία συμμετοχή της ελληνικής παραγωγικής βάσης. Για αυτά, δεν έχει νόημα να κατηγορήσω εγώ τη Νέα Δημοκρατία και η Νέα Δημοκρατία εμένα ή τον ΣΥΡΙΖΑ. Αυτή είναι η στοιχειώδης, minimum βάση για να ξεκινήσει η όποια συζήτηση. Γιατί, αν έχει δύο επιχειρήματα η ιδιωτικοποίηση, είναι μόνο οι επενδύσεις και η προσέλκυση εμπορευμάτων μέσα από το διεθνοποιημένο και ανταγωνιστικό κύκλωμα μεταφοράς εμπορευμάτων. Τις επενδύσεις μπορεί να τις εξασφαλίσει και ο δημόσιος τομέας, όπως είχε εξασφαλίσει τις δεσμευτικές επενδύσεις της πρώτης πενταετίας ο ΟΛΠ και με ευρωπαϊκά προγράμματα και με δημόσιους πόρους.

Πράγματι, το δυσκολότερο είναι κάθε λιμάνι να μην περιθωριοποιηθεί και να μείνει ενταγμένο στον διεθνή ανταγωνισμό των μεταφορών.

Αυτά είναι πολύ σοβαρά ζητήματα. Η Νέα Δημοκρατία όμως έχει μόνο να μας πει σε ποιες δεξιώσεις θα πάει, για να δείξει ότι είναι υπέρ των ιδιωτών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ.)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Δρίτσα.

Αγαπητοί συνάδελφοι θα διακόψουμε για πέντε λεπτά με προσωπική μου ευθύνη.

Σας ευχαριστώ πολύ.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, συνεχίζεται η συνεδρίαση.

Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο συνοδοί εκπαιδευτικοί από το Γυμνάσιο της Δανίας «Ronshoved Hojskole».

H Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κεφαλογιάννης για δώδεκα λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, προτού ασχοληθώ με τα της επικαιρότητας και τα του νομοσχεδίου, θα μου επιτρέψετε να κάνω κάποιες παρατηρήσεις σχετικά με κάποια θέματα που άκουσα προηγουμένως. Χαίρομαι όταν σ’ αυτήν την Αίθουσα κάνουμε και μια συζήτηση ιδεολογική.

Άκουσα έναν συνάδελφο του ΣΥΡΙΖΑ προηγουμένως –δεν θα αναφερθώ προσωπικά για να μην μπούμε σε μια προσωπική αντιπαράθεση- να μιλάει περί νεοφιλελευθερισμού. Γνώριζα ότι τουλάχιστον οι παλιοί αριστεροί γνώριζαν και διάβαζαν και ήταν πολύ καλά ενημερωμένοι και μπορούσαν να ξεχωρίσουν τη διαφορά μεταξύ νεοφιλελευθερισμού, δηλαδή του ακραίου κέντρου, και του φιλελευθερισμού τον οποίον πρεσβεύει η Νέα Δημοκρατία. Ταυτόχρονα, όμως, και νεοφιλελεύθεροι και ακροδεξιοί, όπως μας χαρακτηρίζετε, δεν μπορούμε να είμαστε. Αποφασίστε. Καταλαβαίνω βέβαια ότι έχετε πάθει ένα ιδεολογικό vertigo, γιατί από εκεί που ήσασταν κρατιστές και πρεσβεύατε μια συγκεκριμένη πολιτική σκέψη, ξαφνικά βλέπουμε να εφαρμόζετε πρακτικές, οι οποίες όντως πολλές φορές ρέπουν και προς τον νεοφιλελευθερισμό. Εγώ θα πω, όμως, προς τον φιλελευθερισμό. Καταλαβαίνω ότι ενδεχομένως αυτό σάς έχει δημιουργήσει διάφορα εσωτερικά ζητήματα.

Κλείνοντας μ’ αυτά τα ιδεολογικά, θα θυμίσω ότι η Ευρώπη προχώρησε μπροστά επειδή δύο ρεύματα, πρώτον η κεντροδεξιά, δηλαδή η χριστιανοδημοκρατία και δεύτερον η κεντροαριστερά, δηλαδή η σοσιαλδημοκρατία, μπόρεσαν και έθεσαν εκείνες τις πολιτικές ώστε η Ευρωπαϊκή Ένωση –τότε ΕΟΚ και πιο παλιά οι Ενώσεις Χάλυβα και Άνθρακα- να μπορέσει να είναι το σημερινό οικοδόμημα, το οποίο παρά τα προβλήματα και ενδεχομένως κάποια μειονεκτήματα που έχει, μπόρεσε και δημιούργησε το κοινωνικό κράτος στην Ευρώπη, μπόρεσε και δημιούργησε κάποιες πολιτικές ανάπτυξης, όταν στην απέναντι πλευρά υπήρχε το λεγόμενο «Σιδηρούν Παραπέτασμα», το οποίο κατέρρευσε το 1989 και είδαμε πού βρέθηκαν οι χώρες του ανατολικού μπλοκ.

Επίσης, να κάνω την εξής παρατήρηση: Άκουσα μία κριτική από πλευράς Κυβέρνησης και κυβερνητικών Βουλευτών για τη στάση της Νέας Δημοκρατίας. Να θυμίσω ότι υπάρχει μία ειδοποιός διαφορά, κυρίες και κύριοι συνάδελφοι. Όταν ήσασταν εσείς στην Αντιπολίτευση, όχι μόνο κάνατε κριτική –και καλώς κάνατε κριτική, αυτή είναι εξάλλου η λειτουργία της Αντιπολίτευσης-, αλλά καταψηφίζατε ό,τι θετικό έφερε η προηγούμενη κυβέρνηση Σαμαρά-Βενιζέλου, ακόμα και πράγματα τα οποία σήμερα επικαλείστε, για να εμφανίζεστε οι σταυροφόροι της κάθαρσης.

Εμείς, αντίθετα, αποδείξαμε και με την παρούσα στάση μας στο νομοσχέδιο πως ό,τι είναι θετικό, ό,τι είναι κοντά στη δική μας ιδεολογία το υπερψηφίζουμε. Κι αυτή είναι μία πολύ βασική διαφορά, κυρίες και κύριοι της Κυβέρνησης. Διότι εσείς όλα τα θετικά ή αρνητικά τα καταψηφίζατε. Εμείς κάνουμε συγκεκριμένο διαχωρισμό, σας κάνουμε την κριτική εκεί που πρέπει, στοχευμένη κριτική, αλλά παρ’ όλα αυτά έχουμε το πολιτικό θάρρος και υπερψηφίζουμε νομοσχέδια που φέρνει η Κυβέρνηση.

Κυρίες και κύριοι συνάδελφοι, είναι, νομίζω, προφανές σ’ όλους ότι η Κυβέρνηση όπως με κρότο κατέκτησε την εξουσία το 2015, έτσι με κρότο σκοπεύει και να την αφήσει. Κι αν η ζημιά που έκανε το 2015 στη χώρα ήταν πρωτίστως στην οικονομία, μία ζημιά, βεβαίως, πολύ σημαντική, αλλά ίσως με πάρα πολύ κόπο επιδορθώσιμη τα επόμενα χρόνια, δυστυχώς, η ζημία την οποία κάνει στην τελευταία της στροφή πριν από την έξοδο είναι απείρως σημαντικότερη.

Ανοίγω εδώ άλλη μια παρένθεση. Πανηγύρισε προηγουμένως ο κύριος Υπουργός, ο κ. Κουρουμπλής, για την αναβάθμιση του οίκου «MOODY’S» και μάλιστα το έκανε κι ο Πρωθυπουργός, ο κ. Τσίπρας χθες. Να θυμίζω ότι η πρόσφατη αναβάθμιση του οίκου «MOODY’S», όπως και η πιο πρόσφατη του οίκου «FITCH», στην ουσία φέρνουν τη χώρα σε μία πιστοληπτική γραμμή και κατάσταση που βρισκόταν τον Δεκέμβρη του 2014. Πανηγυρίζει, λοιπόν, η Κυβέρνηση για το γεγονός ότι σήμερα με την αναβάθμιση της χώρας από αυτούς τους οίκους φτάνουμε σε μία κατάσταση που βρισκόμασταν τον Δεκέμβρη του 2014. Πανηγυρίζεται, δηλαδή, για τι; Πανηγυρίζετε για τρία χαμένα χρόνια στην οικονομία. Θα τα δούμε κι αυτά στην πορεία.

Και δυστυχώς, για να επανέλθω στη ζημιά που επιχειρήθηκε και χθες, αλλά και όλο το προηγούμενο διάστημα, είναι μια ζημιά στους δημοκρατικούς θεσμούς, είναι ένα πλήγμα του δέχεται το κράτος δικαίου και, δυστυχώς, το πολιτικό σύστημα και είναι σε μία κατάσταση πολύ δύσκολα ανατάξιμη.

 Όσοι σ’ αυτήν τη Αίθουσα ομνύουν στη μετριοπάθεια και στον πολιτικό πολιτισμό, αλλά και στον σεβασμό στους δημοκρατικούς κανόνες, αυτό που τουλάχιστον πρέπει να τους μείνει και δεν πρέπει ποτέ να ξεχάσουμε, –τουλάχιστον εμένα αυτό με συγκλόνισε προσωπικά- είναι η εικόνα του πρώην Πρωθυπουργού, του κ. Πικραμμένου χθες και ο ήχος της σπασμένης του φωνής, που συντετριμμένος προσπαθούσε να υπερασπιστεί έναν άμεμπτο βίο, μία άμεμπτη πορεία. Νομίζω, κυρίες και κύριοι συνάδελφοι, κυρίως της Συμπολίτευσης, αυτή η εικόνα, ανεξαρτήτως πώς θα πάει η πορεία, θα σας στοιχειώνει για πάντα.

Ο τρόπος που η Κυβέρνηση διαχειρίζεται τόσο τους πολιτικούς αντιπάλους όσο και την ίδια την υπόθεση της «NOVARTIS», θα μου επιτρέψετε να πω ότι συνιστά ντροπή, την οποία δύσκολα θα μπορέσει να βγάλει από πάνω της όλο το πολιτικό σύστημα. Ζούμε, δυστυχώς, στιγμές ζόφου και πολιτικής οπισθοδρόμησης, που κάνουν ακόμα και την πολωμένη δεκαετία του 1980 να μοιάζει με παιδική χαρά μπροστά σ’ αυτά τα οποία ζούμε σήμερα.

Το μέγεθος της σκευωρίας που εκτυλίχθηκε χθες σ’ αυτήν την Αίθουσα θα μπορούσε να συνοψιστεί με τον εξής δημοσιογραφικό τίτλο: Από τις φωνές «τα πήρατε» και «το μεγαλύτερο σκάνδαλο από συστάσεως του ελληνικού κράτους», που καταγγέλλατε πριν από λίγες μέρες, ακούσαμε χθες τον Πρωθυπουργό, τον κ. Τσίπρα, να λέει «αναλάβετε τις πολιτικές σας ευθύνες».

Δηλαδή, αποφάσισε η Βουλή τη σύσταση προανακριτικής επιτροπής για να διερευνήσουμε πολιτικές ευθύνες, όταν ακούγαμε όλο το προηγούμενο διάστημα για πολιτικούς οι οποίοι «τα δώσανε», «τα πήρανε», «έβαλαν το χέρι στο μέλι» και χθες, ενώ περιμέναμε να ακούσουμε τον κ. Τσίπρα να βγάλει κάποιον λαγό από το καπέλο –γιατί η ίδια η δικογραφία, ξέρετε πολύ καλά και νομίζω αναλύθηκε χθες, δεν έχει κάτι ουσιαστικό να προσφέρει-, το μόνο που είπε είναι «αναλάβετε τις πολιτικές σας ευθύνες»;

Ερωτώ: Εγκαλέσατε πολιτικά ανθρώπους, σπιλώσατε συνειδήσεις, προκειμένου να ζητηθεί από τον Πρωθυπουργό, από εσάς, από τη Συμπολίτευση, μόνο το θέμα των πολιτικών ευθυνών;

Ως νομικός, χθες άκουσα, -και σ’ έναν βαθμό δεν θα το κρύψω απόλαυσα, μάλιστα- την αρτιότητα των επιχειρημάτων με την οποία οι εγκαλούμενοι ανέδειξαν το μέγεθος τόσο της σκευωρίας όσο και της φαιδρότητας του κατηγορητηρίου. Δεν άκουσα, όμως, ούτε ένα αντεπιχείρημα από την πλευρά της Συμπολίτευσης ή της Κυβέρνησης επί των συγκεκριμένων των οποίων κατήγγειλαν οι εγκαλούμενοι.

Άκουσα ότι ήταν δύο πράγματα. Το πρώτο ότι η υπεράσπιση των προστατευόμενων μαρτύρων που προσπάθησαν να κάνουν οι Βουλευτές της συμπολίτευσης, με πρώτο και καλύτερο τον συνάδελφο κ. Παρασκευόπουλο, για τις σοβαρότατες δικονομικές ενστάσεις που διατυπώθηκαν, βρήκατε -θα μου επιτρέψετε την έκφραση- επιχείρημα καφενειακού επιπέδου πως ό,τι δεν θέλει να ζυμώσει η νύφη σαράντα μέρες κοσκινίζει. Και μάλιστα το είπαν αυτό άνθρωποι που αν διωκόταν κάποιος για θέμα τρομοκρατίας, θα ούρλιαζαν μόνο και μόνο αν, για παράδειγμα, η σφραγίδα στο κλητήριο θέσπισμα δεν είχε πατηθεί καλά.

Το δεύτερο που άκουσα ήταν ρητορικό ερώτημα. Το αν υπάρχει σκάνδαλο «NOVARTIS» ή αν υπάρχει σκευωρία. Νομίζω ότι κάποιοι σ’ αυτήν την Αίθουσα κάνουν ότι δεν καταλαβαίνουν. Δεν καταλαβαίνουν ότι αυτή η σκευωρία δεν έχει μόνο στόχο να σπιλώσει την αξιοπρέπεια σοβαρών πολιτικών. Πιστεύω ακράδαντα ότι έγινε για να ακυρώσει εκ των προτέρων οποιαδήποτε σοβαρή συζήτηση πρέπει να γίνει κάποια στιγμή για την πραγματική διαφθορά που υπάρχει στον χώρο του φαρμάκου. Ελπίζω κάποια στιγμή να βρεθεί ο χρόνος να αναρωτηθεί τουλάχιστον η Συμπολίτευση, οι συνάδελφοι της Συμπολίτευσης -όταν πλέον πιστεύω ότι θα έχει σκάσει αυτή η φούσκα- ποιος πραγματικά πρέπει να μιλήσει και πότε πρέπει να μιλήσουμε για την ουσία αυτού του σκανδάλου.

Λυπάμαι ειλικρινά που κάποιοι εδώ μέσα δεν κρατάνε ούτε τα προσχήματα για το πώς αντιλαμβάνονται την απονομή της δικαιοσύνης και τον σεβασμό στο τεκμήριο της αθωότητας. Γιατί παρά την προσπάθεια ορισμένων να κρατήσουν τα προσχήματα, ο ίδιος ο Υπουργός Δικαιοσύνης κ. Κοντονής είπε χθες «εύχομαι να αποδείξουν οι περισσότεροι από τους εμπλεκόμενους την αθωότητά τους», δηλαδή αντιστρέφοντας το τεκμήριο της αθωότητας.

Να θυμίσω, επίσης, και τη δήλωση του κ. Κοτζιά, ο οποίος χθες -θα μου επιτρέψετε την έκφραση- ψευδόμενος -προσπάθησε βέβαια να την ανασκευάσει, αλλά είπε ότι δεν είπε ποτέ αυτήν την φράση, υπάρχει βέβαια το βίντεο της συνέντευξης- επανέλαβε το ίδιο πράγμα. Δηλαδή, ότι θα πρέπει οι ίδιοι οι οποίοι εγκαλούνται να αποδείξουν την αθωότητά τους.

Στα του νομοσχεδίου τώρα. Κυρίες και κύριοι συνάδελφοι, τέτοιες μέρες δέκα χρόνια πριν, τον Ιανουάριο του 2008 Βουλευτές του ΣΥΡΙΖΑ βρίσκονταν συγκεντρωμένοι έξω από την κεντρική είσοδο του λιμανιού της Θεσσαλονίκης και κάποιοι μάλιστα, όπως είπε πολύ καλά και ο εισηγητής μας, είχαν σκαρφαλώσει κυριολεκτικά στα κάγκελα. Και δεν ξέρω βέβαια ποιοι από τους σημερινούς συναδέλφους θυμούνται, αλλά νομίζω ότι πρέπει να το θυμηθούμε όλοι τώρα. Το 2008 η τότε κυβέρνηση της Νέας Δημοκρατίας είχε εγκρίνει τους όρους για τη διενέργεια διεθνούς διαγωνισμού που θα προχωρούσε στην τριακονταετή παραχώρηση σε ιδιώτη του περίφημου «έκτου προβλήτα», όπου σήμερα λειτουργεί σταθμός εμπορευματοκιβωτίων. Σχεδόν ταυτόχρονα, την ίδια εποχή εξελισσόταν η αντίστοιχη διαδικασία για τον σταθμό εμπορευματοκιβωτίων στο λιμάνι του Πειραιά με ανάλογες αντιδράσεις. Σε αντίθεση, βεβαίως, με τον Πειραιά, όπου η κινεζική «COSCO» υπέγραψε τη συμφωνία παραχώρησης με την κυβέρνηση τότε της Νέας Δημοκρατίας, στην περίπτωση της Θεσσαλονίκης οι ιδιώτες δεν ήρθαν ποτέ στο λιμάνι.

Να θυμίσω, βέβαια, ότι ακόμη και σ’ αυτό τον διαγωνισμό υπήρχε πρόβλεψη ότι ο ιδιώτης που θα αναλάμβανε τον συγκεκριμένο σταθμό, θα έφερνε επενδύσεις τουλάχιστον 300 εκατομμυρίων ευρώ, ένα σημαντικό αντάλλαγμα ενοικίασης και φυσικά μία εκτεταμένη διεθνή εμπειρία. Και πράγματι, τότε υπήρξε επενδυτής, ο οποίος μάλιστα προσέφερε εγγυημένα έσοδα 420 εκατομμύρια ευρώ και επενδύσεις 490 εκατομμύρια ευρώ επιπλέον. Να θυμίσω, επίσης, ότι εκείνη η προσπάθεια σε αντίθεση με το λιμάνι του Πειραιά, είχε τελειώσει άδοξα.

Και βεβαίως, οι συνάδελφοι του ΣΥΡΙΖΑ θυμούνται γιατί. Θυμάστε, βεβαίως, ποιος υποδαύλιζε τις πολύμηνες κινητοποιήσεις των εργαζομένων, που γονάτισαν τότε τις επιχειρήσεις της Θεσσαλονίκης και της βορείου Ελλάδος συνολικά, που είτε ήθελαν να εξάγουν τα προϊόντα τους είτε να εισάγουν πρώτες ύλες και εμπορεύματα.

Θα θυμάστε ακόμη ότι τα πλοία περίμεναν τη σειρά τους για φορτοεκφόρτωση από δέκα ημέρες μέχρι και ένα μήνα κατά μέσο όρο, με αποτέλεσμα οι εισαγωγείς και οι εξαγωγείς να επιβαρύνονται με το κόστος των επίναυλων.

Θα θυμόμαστε, βεβαίως, ότι πολλά πλοία άλλαξαν ρότα για λιμάνια άλλων χωρών και οι επιχειρήσεις επιβαρύνονταν με το κόστος της εναλλακτικής μεταφοράς και έχαναν προθεσμίες για εμπορικές συμφωνίες.

Θα θυμάστε ότι οι κινητοποιήσεις το 2008 άφηναν πολύ μεγάλες πληγές στη φήμη του λιμανιού, καθώς πολλοί από τους πελάτες τότε ταλαιπωρήθηκαν και δεν ξαναγύρισαν ποτέ.

Και αν πάλι, κυρίες και κύριοι συνάδελφοι, δεν τα θυμάστε όλα αυτά, γιατί έχουν περάσει δέκα χρόνια, σίγουρα, όμως, θα θυμάστε τις υποσχέσεις που δίνατε αριστερά και δεξιά προεκλογικά το 2015. Τότε χαρακτηρίζατε «εθνικό και οικονομικό έγκλημα» την πώληση των δύο λιμανιών και υποσχόσασταν ότι όχι μόνο θα ακυρώνατε τις διαδικασίες, αλλά θα αναζητούσατε και ευθύνες για τη μεγάλη ζημιά που προκαλείτε στους δύο οργανισμούς με την πολιτική της συγκυβέρνησης των μνημονίων και της κοινωνικής καταστροφής. Και σήμερα έρχεστε και χαρακτηρίζετε την πώληση του 67% του ΟΛΘ ως μία μεγάλη επιτυχία.

Ας δούμε, λοιπόν, σε τι συνίσταται αυτή η μεγάλη επιτυχία. Σε αντίθεση με το 2018, οι εταιρείες δεν κλήθηκαν να πλειοδοτήσουν για το ποσό των επενδύσεων που θα κάνουν στο λιμάνι ή για τα φορτία τα οποία θα φέρουν, αλλά για τα χρήματα που θα πληρώσουν για να αποκτήσουν το 67% των μετοχών του ΤΑΙΠΕΔ.

Για τις επενδύσεις, το ποσό που προβλέπεται είναι χαμηλότερο ή όχι, κύριε Υπουργέ, σε σχέση με τις προβλέψεις του business plan του ΟΛΘ, δηλαδή 309 εκατομμύρια ευρώ που προβλέπεται για το μέσο σενάριο και 200 εκατομμύρια ευρώ για το χαμηλό;

Επιπλέον, είναι ή όχι οι απολύτως στοιχειώδεις επενδύσεις που πρέπει να γίνουν σε ένα λιμάνι όπου ο μηχανολογικός εξοπλισμός είναι γερασμένος και λειτουργεί σε οριακά επίπεδα;

Αν, όμως, το ύψος των υποχρεώσεων και των επενδύσεων που ορίζει η σύμβαση είναι κατώτατη των προσδοκιών, τι να πούμε για τους στόχους που θέτει για τη διακίνηση των κιβωτίων; Αυτό που ζητείται από τον ιδιώτη επενδυτή είναι ότι μέχρι τον ένατο χρόνο πρέπει να φτάσει στη διακίνηση κοντέινερ στα 370.000, δηλαδή κοινώς του επιτρέπεται να διατηρήσει το λιμάνι στάσιμο για μια δεκαετία στα επίπεδα διακίνησης του 2016. Αυτή είναι η πολύ μεγάλη επιτυχία που διαφημίζει η Κυβέρνηση.

Κυρίες και κύριοι συνάδελφοι, δεν πρέπει να κοροϊδευόμαστε. Οι ιδιωτικοποιήσεις είναι μια πολύ πονεμένη ιστορία για τη χώρα μας, γιατί οι προοπτικές θα μπορούσαν να είναι διαφορετικές, αν με κάποιον μαγικό τρόπο η παρούσα Κυβέρνηση ήταν στοιχειωδώς πολιτικά πιο σοβαρή.

Το καλοκαίρι του 2015, μετά την περήφανη διαπραγμάτευση, αναλάβατε την υποχρέωση να προχωρήσετε στις ιδιωτικοποιήσεις 6,5 δισεκατομμύρια ευρώ μέχρι τον Αύγουστο του 2018 που τελειώνει το παρόν πρόγραμμα. Από τα 6,5 δισεκατομμύρια ευρώ προβλέπεται να υλοποιήσετε, έχουν πραγματοποιηθεί –και αυτό μάλιστα αμφισβητείται- μόλις τα 2,8 δισεκατομμύρια ευρώ. Βεβαίως, όλοι καταλαβαίνουμε από πού θα προέλθει η διαφορά των 3,7 δισεκατομμυρίων ευρώ: από τα περίφημα πλεονάσματα, την υπερφορολόγηση, από τη στράγγιση της πραγματικής οικονομίας.

Είναι, λοιπόν, μια πονεμένη ιστορία οι ιδιωτικοποιήσεις και πρωτίστως για τον ελληνικό λαό. Γιατί η ιδεοληψία, η αβελτηρία, ο ωχαδερφισμός και η ανικανότητα έγιναν φόροι που πληρώνουν οι Έλληνες πολίτες για μια μεγάλη θηλιά στον λαιμό της οικονομίας.

Τελειώνω, κύριε Πρόεδρε, με την τροπολογία του Υπουργείου Εθνικής Αμύνης. Δεν υπάρχει καμμία αμφιβολία σ’ αυτήν την Αίθουσα ότι τα τέσσερα υποβρύχια είναι απολύτως αναγκαίο να τεθούν το συντομότερο δυνατόν στη διάθεση του Πολεμικού Ναυτικού, ειδικά μάλιστα όταν ξέρουμε τις προκλήσεις αυτής της περιόδου και την προκλητικότητα από την πλευρά της Τουρκίας.

Θέλω, όμως, να πω δυο λόγια για τα ναυπηγεία. Έχουν δημιουργηθεί μερικά νέα δεδομένα μετά την απόφαση του Διεθνούς Διαιτητικού Δικαστηρίου, η οποία μπορεί να αποτελέσει ίσως την απαρχή που θα λύσει πολλά προβλήματα. Το σημαντικότερο από την απόφαση αυτή για το ναυπηγείο είναι ότι παραμένει ανοιχτό και θα μπορεί να συνεχίσει τη λειτουργία του χωρίς τις απαγορεύσεις για την κατασκευή ξένων πλοίων ακόμα και πολεμικών. Κατά συνέπεια υπάρχει μια πολύ μεγάλη αναπτυξιακή δυνατότητα εκμετάλλευσης των ευκαιριών για εξαγωγές πολεμικών πλοίων.

Δυστυχώς το ελληνικό δημόσιο επέλεξε την 12η Οκτωβρίου 2017 να καταθέσει μια αίτηση στο Μονομελές Πρωτοδικείο Αθηνών, με την οποία ζητά τον διορισμό ειδικού διαχειριστή στα ναυπηγεία, με σκοπό να γίνει διαχωρισμός μεταξύ στρατιωτικού και εμπορικού σκέλους και να πουληθεί το ενεργητικό στον πλειστηριασμό.

Θέλω να ρωτήσω την Κυβέρνηση ευθέως: Ποιο είναι το σχέδιο σε περίπτωση που δεν βρεθεί επενδυτής; Ξέρετε ότι η τοποθέτηση ειδικού διαχειριστή θα οδηγήσει νομοτελειακά στο κλείσιμο της εταιρείας, στην πώληση των περιουσιακών στοιχείων της και προφανώς στην απώλεια όλων των θέσεων εργασίας.

Και εσείς κύριοι της Κυβέρνησης τι θα κάνετε; Θα αφήσετε τα ναυπηγεία να πτωχεύσουν; Θα αφήσετε τους εργαζόμενους στον δρόμο ή θα πληρώσετε με βάση την απόφαση του Διεθνούς Διαιτητικού Δικαστηρίου ένα ποσό της τάξεως των 155 εκατομμυρίων ευρώ ή 200 εκατομμύρια ευρώ μαζί με τους τόκους;

Δυστυχώς -και κλείνω με αυτό- φαίνεται ότι δεν υπάρχει ένα συνεκτικό σχέδιο ούτε μια οριστική λύση στο πρόβλημα των συγκεκριμένων ναυπηγείων. Το μόνο που κάνετε -και το ανέδειξαν πολλές πτέρυγες της Βουλής σήμερα- είναι ότι κάθε έξι μήνες να μας φέρνετε μια τροπολογία, να ρίχνουμε χρήματα σε έναν κουβά ο οποίος δεν τελειώνει ποτέ. Δυστυχώς αρκείστε απλά στο να περνάει ο χρόνος.

**ΠΡΟΕΔΡΕΥΩΝ (Δημήτριος Καμμένος):** Αγαπητέ συνάδελφε, ολοκληρώστε σας παρακαλώ. Έχετε φτάσει στα δεκαέξι λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εμείς σας καλούμε να καταθέσετε ένα συγκεκριμένο, ένα συνεκτικό σχέδιο και να μας πείτε εάν θα ακολουθήσετε, με βάση και την απόφαση του Διεθνούς Διαιτητικού Δικαστηρίου, ένα συγκεκριμένο πλάνο ή εάν σκοπεύετε να συνεχίσετε τη διαδικασία, με βάση την αίτηση την οποία κάνατε που πολύ φοβόμαστε –σας το λέμε από τώρα για να μην βρεθείτε προ εκπλήξεως ή για να μη δώσετε την καυτή πατάτα στους επόμενους- ότι θα βρεθούμε με κλειστά ναυπηγεία, με απλήρωτους εργαζομένους και με εκκρεμείς ακόμα τις αποζημιώσεις προς τη συγκεκριμένη εταιρεία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο Κοινοβουλευτικός Εκπρόσωπος από τη Δημοκρατική Συμπαράταξη κ. Ανδρέας Λοβέρδος, για δώδεκα λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κύριοι Βουλευτές, έκανε χθες το βράδυ ο Πρωθυπουργός μια αναφορά στη νέμεση. Επικαλέστηκε την αρχαία τραγωδία. Η αναφορά του σχετιζόταν με τη δικαιοσύνη. Είμαι βέβαιος πως δεν ξέχασε τα άλλα στοιχεία, τα σχετικά άλλα μέρη της αρχαίας τραγωδίας. Είμαι βέβαιος πως δεν τα ξέχασε γιατί είμαι βέβαιος πως δεν τα ξέρει. Θέλω για την πληρότητα του σχετικού με τη δικαιοσύνη επιχειρήματος να τα αναφέρω εγώ.

Είναι η ύβρις, από εκεί εκκινεί η σχετική συζήτηση. Εν προκειμένω από την πλευρά της σημερινής Πλειοψηφίας, η ύβρις ήταν οι προπηλακισμοί, οι δημαγωγίες, τα ψέματα, όλα όσα έλεγε προεκλογικά και μέχρι να φέρει εδώ τα μνημόνια.

Είναι η άτη. Αυτό δεν το προσέχουμε συχνά, πηγαίνουμε από την ύβρη στη νέμεση. Είναι όταν θολώνεις από αλαζονεία και χάνεις την αίσθηση του πού βρίσκεσαι και ποιος είσαι. Η εξουσία το προκαλεί αυτό.

Είναι η νέμεσις, φυσικά, η δικαιοσύνη.

Είναι, όμως, και η τίσις, δηλαδή η καταστροφή.

Άρα είμαστε ανάμεσα στο τρίτο και στο τέταρτο στάδιο, στο τρίτο και το τέταρτο μέρος της αρχαίας τραγωδίας. Και είμαστε σε σημείο χωρίς επιστροφή. Αυτά δεν γυρίζουν πίσω, για να τα επαναλάβετε αλλιώς. Αυτά δρομολογήθηκαν και πάνε προς το τέλος. Είστε, λοιπόν, σε πορεία προς την εκλογική καταστροφή και αυτή η πορεία σάς θέλει σήμερα να βρίσκεστε σε σημείο που δεν έχει επιστροφή.

Περνώντας σε ένα θέμα της πολιτικής επικαιρότητας ιδιαιτέρως σημαντικό και τελευταίο πριν μπω στην ουσία του σχεδίου νόμου, θέλω να κάνω μια απαραίτητη επισήμανση για τα ελληνοτουρκικά και το κάνω για δεύτερη φορά. Είναι η χώρα σε μια δύσκολη στιγμή. Δεν θα τη χαρακτήριζα αλλιώς, για να μην συμμετάσχω κι εγώ στην επιβάρυνση του προβλήματος, αλλά πάντως η χώρα είναι σε μια πολύ δύσκολη στιγμή.

Θυσιάσατε για λόγους εσωτερικής πολιτικής απόδοσης την επίσκεψη Ερντογάν μετά την απολύτως λανθασμένη δική του παρέμβαση παραμονή της επίσκεψης με συνέντευξη. Παραβιάσατε κάθε έννοια λογικής για να τον αντιμετωπίσετε ενώπιον της κοινής γνώμης και ηττηθήκατε. Μετά από αυτή την επίσκεψη, που δεν ήταν καθόλου επιτυχημένη, όπως το παρουσιάσατε, στα απόνερά της, και όχι φυσικά μόνον στα απόνερά της, αλλά εξαιτίας και άλλων θεμάτων που ξεπερνούν τη σχέση της Ελλάδας με την Τουρκία, ξεπερνούν ακόμα και τα θέματα του Κυπριακού, αλλά είναι ευρύτερα προβλήματα, εξαιτίας, λοιπόν, αυτών των ευρύτερων προβλημάτων η χώρα έχει έρθει σε μια πάρα πολύ δύσκολη στιγμή.

Έχουμε έναν Υπουργό Εθνικής Αμύνης, ο οποίος έχει με τη συμπεριφορά του προκαλέσει προβλήματα. Η συμπεριφορά του είναι ιδιαιτέρως επιπόλαιη, δεν θέλω να τη χαρακτηρίσω αλλιώς. Έχουμε τα υπόλοιπα που προείπα και είμαστε ακριβώς σε μια στιγμή που και η Αντιπολίτευση δυσκολεύεται απέναντί σας, γιατί εμείς έχουμε ένα μέτρο πολιτικής ευθύνης απέναντι στη χώρα μας, απέναντι στην πατρίδα μας, απέναντι στους πολίτες. Είναι πράγματα που θα μπορούσαμε άνετα να σας πούμε, πράγματα τα οποία θα διευκόλυναν και τη δική μας σχέση με το εκλογικό Σώμα, αλλά που τα αποφεύγουμε για εθνικούς λόγους.

Ωστόσο έχετε κάνει λάθη αυτές τις ημέρες από δύο πλευρές. Αν –ας πούμε- το ορθό είναι στο μέσο, έχετε ξεφύγει και ως προς τη μια πλευρά του λάθους και προς την άλλη. Έχετε σιωπήσει σε στιγμές που δεν έπρεπε να έχετε σιωπήσει και έχετε πει πράγματα, τα οποία δεσμεύουν τις επόμενες κινήσεις σας, για να ξεφύγετε από την κριτική που σας ασκεί ο κόσμος, όχι εμείς. Εμείς σταθήκαμε υπεύθυνα.

Όλα αυτά, χωρίς η Εθνική Αντιπροσωπεία να έχει υπ’ όψιν της το παραμικρό. Εμείς ακούμε, διαβάζουμε από τα μέσα ενημέρωσης, τα ελληνικά και τα ξένα: «Η Εθνική Αντιπροσωπεία, το Εθνικό Συμβούλιο Εξωτερικής Πολιτικής.» Αλλιώς –πώς;- η Αντιπολίτευση δεν έχει εικόνα. Πιστεύω ότι δεν είμαστε μόνο εμείς της Δημοκρατικής Συμπαράταξης, που δεν έχουμε εικόνα. Νομίζω ότι όλα τα κόμματα του Κοινοβουλίου στερούνται ενημέρωσης και είναι θεατές λανθασμένων κινήσεων, που για λόγους ευθύνης δεν σας λένε και πρώτη και τελευταία. Ίσως θα πρέπει να πάρετε ένα μήνυμα από τη στάση της υπεύθυνης Αντιπολίτευσης και να το αξιοποιήσετε όπως εσείς μπορείτε.

Συναφές θέμα είναι το θέμα της τροπολογίας που μας φέρατε σήμερα από το Υπουργείο Εθνικής Άμυνας. Έχετε σχεδόν τρία χρόνια που ταλαιπωρείτε το Σώμα με διάφορες ανακρίβειες για τα υποβρύχια. Και τι δεν έχετε πει. Επειδή δεν ήξερα το πρόσωπο στο οποίο αναφέρεστε, το μετέφερα σε συζητήσεις που έχουμε στη Δημοκρατική Συμπαράταξη και οι συνάδελφοί μου χαμογελούσαν γιατί το όνομα το έλεγα όπως το άκουγα από τον κύριο Υπουργό Εθνικής Αμύνης, που τον ανέφερε ως το μόνιμο κακό εδώ και εστία διαφθοράς κ.λπ.. Φτάνει η ώρα να τα έχουμε ανάγκη και μας λέτε να κάνουμε επιμήκυνση χρόνου με τροπολογία. που υποψιαζόμαστε ότι αυτό σημαίνει ότι εδώ και κάποια χρόνια, τα χρόνια σας, είστε αδρανείς ως προς τα θέματα.

Δεν θέλουμε να πούμε «όχι». Δεν θέλουμε, όμως, να συμφωνήσουμε και με την πολιτική σας πρακτική τα τελευταία αυτά τρία χρόνια και να σας τη νομιμοποιήσουμε, ψηφίζοντας την τροπολογία του Υπουργείου Εθνικής Αμύνης. Θα εκφραστούμε με το «παρών».

Πρέπει να καταλάβετε ότι αυτά που λέει ο Υπουργός Εθνικής Αμύνης κατά καιρούς έχουν, λόγω της αρμοδιότητάς του, και μια προέκταση στην πραγματικότητα, για θέματα πάρα πολύ σοβαρά.

Κλείνω και με την τροπολογία. Περνάω στο κυρίως θέμα, στη σύμβαση παραχώρησης του ΟΛΘ. Έχω υπ΄όψιν μου δύο κείμενα. Το πρώτο κείμενο είναι η εισήγηση του κ. Γεώργιου Καρρά, την οποία και επικαλούμαι. Επικαλούμαι όλα τα σημεία της παρέμβασής σας, αγαπητέ συνάδελφε. Έχω και δύο μικρά θέματα, που προκύπτουν από τη Διεύθυνση Επιστημονικών Μελετών της Βουλής. Αν την έχετε αξιοποιήσει, να μη χάσω χρόνο.

Σας κάνει δύο παρατηρήσεις. Η μία παρατήρηση αφορά το άρθρο 4 και είναι ορολογική. Μπορεί να την έχετε δει. Η άλλη παρατήρηση αφορά το άρθρο 6 και δεν είναι ορολογική, αλλά σχετίζεται με τις εξουσιοδοτήσεις που παρέχει ο νόμος και με τις ατέλειες των εξουσιοδοτήσεων. Αν πιστεύετε ότι εμπεριέχουν παρατηρήσεις που σας βοηθούν οι απόψεις, οι σκέψεις της Διεύθυνσης Επιστημονικών Μελετών, κοιτάξτε να τις αξιοποιήσετε.

Πάμε τώρα στο πολιτικό θέμα που σχετίζεται με τη σύμβαση. Εγώ άκουσα όχι πολλούς, αλλά δυο, τρεις συναδέλφους από την Πλειοψηφία, δύο για την ακρίβεια. Εσάς δεν σας πρόλαβα. Διάβασα απλώς…

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Θα μιλήσω μετά.

**ΑΝΔΡΕΑΣ ΛΟΒΕΡΔΟΣ:** Όταν ήρθα, κάνατε μια παρέμβαση. Θεώρησα ότι ήταν η ομιλία σας αυτή. Θα σας ακούσω.

Εδώ έχουμε τη σύμβαση παραχώρησης μεταξύ του ελληνικού δημοσίου και του Οργανισμού Λιμένος Πειραιώς πριν από ενάμιση, δύο χρόνια. Κι επειδή ήμουν Κοινοβουλευτικός Εκπρόσωπος στο θέμα, έχω πολύ νωπό το τι συζητούσαμε. Συζητούσαμε για τη δια αλληλογραφίας νομοθεσία.

Θυμάστε που έρχονταν οι υποδείξεις της εταιρείας του αντισυμβαλλομένου του ελληνικού δημοσίου εδώ με φαξ και email και η Βουλή μετατρεπόταν σε όργανο αποδοχής των προτάσεων του συμβαλλομένου; Θυμάστε τις τροπολογίες που έφερε ο κ. Δρίτσας τότε ως αρμόδιος Υπουργός; Εγώ το θυμάμαι σαν τώρα. Θυμάμαι πόσο ορισμένοι Βουλευτές της Πλειοψηφίας, που έχουν μια συνέπεια σε σχέση με το παρελθόν, αισθάνονταν κάπως δύσκολα. Διότι δεν ήταν ευχάριστο το περιβάλλον, να νομοθετείς με υπόδειξη αντισυμβαλλομένου και αυτό να φαίνεται.

Αυτό είναι ένα παρελθόν που χαρακτηρίζει εσάς ως Κυβέρνηση και τη συνέπεια του λόγου σας στην ίδια κοινοβουλευτική περίοδο, όχι στο εξάμηνο Βαρουφάκη - Τσίπρα, από Σεπτέμβριο και μετά του 2015. Αυτά τα περί αγωνιστικών συμπεριφορών που και τώρα στην Κυβέρνηση υπερασπίζονται τα συμφέροντα του λαού και του έθνους, μη μας τα λέτε και σήμερα εδώ.

Ο συνάδελφος από τα Δωδεκάνησα υπερέβαλε εαυτόν και ο κ. Δρίτσας υπερέβαλε εαυτόν. Φτάνει! Φτάνει! Δεν υπάρχει κάποιος που να σας πιστεύει για αυτά. Εάν έχετε ενοχές αλλού, στον εφημέριό σας, στο γιατρό σας, όχι εδώ. Εδώ συζητάμε πολιτικά. Άλλα λες, άλλα κάνεις. Φτάνει πια να μου επικαλείσαι ότι είσαι αριστερός. Δεν είσαι.

Επίσης χθες το βράδυ υποσημείωσα ότι χειροκροτούσαν οι Βουλευτές και των δύο κομμάτων της κυβερνητικής συνεργασίας για την αναβάθμιση της πιστοληπτικής ικανότητας της χώρας από τους διεθνείς τοκογλύφους για να συνδυαστώ λίγο με τα λεγόμενά σας προ ολίγου καιρού.

Ζείτε μια αντίφαση. Ζείτε μια διαρκή αντίφαση, δεν θα σας την λύσουμε εμείς. Υπάρχουν αρμόδιοι που είναι ειδικοί. Να πηγαίνουμε στην ουσία. Η ουσία τι λέει; Εμείς είχαμε υπό το κράτος της κατάρρευσης της χώρας υπογράψει μνημόνια. Στα μνημόνιά μας για τα λιμάνια υπήρχαν όροι να αξιοποιηθούν οι λιμένες μας. Εσείς περάσατε στο δικό σας μνημόνιο τον όρο της πώλησης. Έχετε πάει ένα σημείο πάρα πέρα από τους προηγούμενους που ήταν κακοί, προδότες, κ.λπ.. Αντί για το πρότυπο, μοντέλο όπως το λένε, της υποπαραχώρησης, έχετε προχωρήσει σε άλλο επίπεδο, έχετε αναβαθμιστεί σε ό,τι αφορά το νεοφιλελευθερισμό που καταδικάζεται στα λόγια.

Εγώ μπαίνω στο διάλογο αριστερά - δεξιά, νεοφιλελευθερισμός, κ.λπ., γιατί είναι η επιμονή σας, που πάλι ψυχολογικά αίτια έχει. Να απευθυνθείτε σε κάποιον και να πείτε: «Είμαστε αριστεροί». Δεν νοιάζεται κανείς για το τι είστε, για τις πράξεις σας νοιάζεται, αλλά επειδή έχετε κέφι με τις ταμπέλες, σας λέω εγκαταλείψτε τες τώρα δεν σας πάνε να κάνετε διάκριση του πολιτικού συστήματος με βάση αυτά. Υπάρχουν σύγχρονες, πολύ αποτελεσματικές για την πορεία που έχει η χώρα διακρίσεις Αριστεράς - Δεξιάς που θα μπορούσατε να τις αξιοποιήσετε εν μέρει εάν και είχατε λίγο καλή σχέση με την πραγματικότητα, αλλά δεν έχετε. Έχετε κατά βάθος, αλλά σε ό,τι αφορά τον πολιτικό σας λόγο κρατάτε τα προσχήματα και αυτό νομίζω ότι δημιουργεί προβλήματα.

Κοιτάξτε. Έχουμε τον Οργανισμό Λιμένος Πειραιώς. Έχουμε αποκτήσει μια εμπειρία. Τι θα έλεγα; Εντυπωσιάστηκα εν όψει της διαμόρφωσης της σημερινής μου ομιλίας από ένα συγκριτικό δεδομένο που πήρα από την Κύπρο και από την ιδιωτικοποίηση του λιμένος Λεμεσού. Οι άνθρωποι εκεί εν μέσω κρίσης και εκείνοι έκαναν μια σύμβαση παραχώρησης σε τρεις ιδιώτες. Δεν είμαι Κύπριος, δεν υπερασπίζομαι καμμία σύμβαση παραχώρησης που δεν γνωρίζω. Οι πληροφορίες που έχω είναι πληροφορίες που θα μπορούσατε και εσείς και οποιοσδήποτε να αντλήσει από το διαδίκτυο.

Ωστόσο, έχουν κάνει, ήδη, έναν απολογισμό. Απέδωσε; Δεν απέδωσε; Και βρίσκουν ότι αυτή η σύμβαση που έκαναν τελικώς απέδωσε περισσότερα από όσα εξασφάλιζε το κυπριακό δημόσιο όταν ο λιμήν αυτός ανήκε στην κυριότητα του. Και σήμερα νομίζω ότι συνεχίζει να ανήκει στην κυριότητά του, αλλά δεν είμαι ως προς αυτός απολύτως έγκυρος. Δεν έχω το κείμενο της σύμβασης για να το εκτιμήσω, ωστόσο αξιοποιώ την πληροφορία για τον εξής λόγο, έχει κάνει μια καταγραφή κέρδους από αυτή την ιστορία ή μη κέρδους ή απωλειών και βρήκε την επένδυση κερδοφόρα.

Έχετε κάνει τρία χρόνια τώρα, που είστε στην Κυβέρνηση, για κάποια από τις ιδιωτικοποιήσεις που έχουν γίνει και είναι τώρα στα χέρια σας μια έκθεση να την παρουσιάσετε στην Εθνική Αντιπροσωπεία κόστους αλλά και οφέλους, οφέλους τώρα και οφέλους πριν την ιδιωτικοποίηση, ώστε να είναι ένα πρότυπο για επόμενες κινήσεις σας;

Ακούω ότι σκέφτεστε να ιδιωτικοποιήσετε τα Ελληνικά Πετρέλαια. Όποιος πάρει την ευθύνη να έρθει εδώ και να μιλήσει για την ιδιωτικοποίηση των Ελληνικών Πετρελαίων πρέπει να ξέρει ότι υπάρχει και η επόμενη μέρα και για τον ίδιο και για την κυβέρνηση που θα το κάνει.

Πριν το πω αυτό, όμως, σας είπα το αντιπολιτευτικό, αλλά κατά κάποιο τρόπο δημιουργικό επιχείρημα. Ξέρετε πώς πάνε οι ιδιωτικοποιήσεις; Πώς έχουν προχωρήσει;

Δεν θέλω να δώσω μία, μη θεωρηθεί ότι τη μέμφομαι, γιατί δεν τη μέμφομαι. Έγινε επί των ημερών μας, αλλά τώρα είναι στα χέρια σας. Μπορείτε να πείτε στην εθνική αντιπροσωπεία σήμερα, εσείς που κάνατε αυτή την πολιτική εδώ, πώς πήγε η ιστορία με τον Οργανισμό Λιμένος Πειραιώς; Πήγε καλά μέχρι στιγμής; Και βάσει αυτού του πολύ καλού τελικώς αποτελέσματος, σκέφτεστε να πάτε έτσι και στις υπόλοιπες περιπτώσεις;

Κι επειδή μιλάμε για τη Θεσσαλονίκη, ας πάμε λίγο στα λιμάνια της βόρειας Ελλάδας που θα κάνετε τις ίδιες κινήσεις. Εκεί έχετε σκεφθεί τον συνολικό σχεδιασμό; Υπάρχουν θέματα ανταγωνισμού; Όχι θέματα με τη νομική έννοια, θέματα ανταγωνισμού από πλευράς κύκλου εργασιών. Πώς τα έχετε δει όλα αυτά; Θα ήταν καλό η ομιλία σας να συμπεριλάβει και κάποια συγκριτικά δεδομένα για να καταλάβουμε κατά πόσο ό,τι κάνετε, το κάνετε με συνείδηση ότι προχωράτε σωστά.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ – ΔΗΜΑΡ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Λοβέρδο.

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Ξυδάκης, για δέκα λεπτά.

**ΝΙΚΟΛΑΟΣ ΞΥΔΑΚΗΣ:** Ευχαριστώ, κύριε Πρόεδρε.

Κύριοι συνάδελφοι, η Αίθουσα επανέρχεται σε κανονικότερους ρυθμούς μετά τη μαραθώνια χθεσινή συνεδρίαση. Ωστόσο από χθες έως σήμερα υπάρχει ένα νήμα που συνέχει και τις σκέψεις και τους λόγους. Στο βάθος διακρίνω το νήμα μιας φροντίδας, μιας επείγουσας σκέψης να αποκαταστήσουμε και τον παραγωγικό ιστό της χώρας που έχει πληγωθεί βαρύτατα από την κρίση και να αποκαταστήσουμε και μια θεσμική ομαλότητα, πίστη των πολιτών στους θεσμούς, πίστη στη δημοκρατία, πίστη στην Εθνική Αντιπροσωπεία όπως συνέρχεται, με όποιους όρους συνέρχεται. Και μία μικρή επίγνωση ότι το παλαιό μοντέλο παραγωγικής δομής στη χώρα, δεν θα έλεγα τη βαριά λέξη ότι έχει καταρρεύσει, αλλά χρεοκόπησε, και τα επίχειρα αυτής της χρεοκοπίας θα τα πληρώνουν και οι επόμενες γενιές. Πρέπει να είμαστε ειλικρινείς ως προς τούτο, τουλάχιστον στο φαντασιακό τους και στην αυτοεικόνα που έχει αυτή η κοινωνία. Κι εδώ είναι το μεγάλο μας χρέος που θα επαναφέρουμε την αυτοπεποίθηση, μια διορθωμένη ρεαλιστική αυτοεικόνα και μια αυτογνωσία.

Και μιας και μιλάμε διαρκώς για τους τρόπους προσέγγισης, την αξιοποίηση των παραγωγικών πόρων της χώρας, το πώς βάζουμε τα λιμάνια μας, τις μεγάλες υποδομές, τα μεγάλα εθνικά asset σε μια τροχιά αξιοποίησης που θα λέγεται είτε ιδιωτικοποίηση είτε παραχώρηση.

Για να καταλάβουμε τι μας συνέβη από το 2010 μέχρι σήμερα, πρέπει να καταλάβουμε ότι διάφορες δοκιμασμένες μέθοδοι και συνταγές του παρελθόντος οδήγησαν εν πολλοίς στο ναυάγιο του 2010. Και οι αποβιομηχάνιση, η ραγδαία αποβιομηχάνιση μετά τη δεκαετία του ΄70 και οι κακές εφαρμογές της Κοινής Αγροτικής Πολιτικής και η κατασπατάληση των πόρων των ευρωπαϊκών και η άφρων πιστωτική υπερεπέκταση από τη δεκαετία του ’90 και η τυφλή πίστη στις υπερπιστώσεις και η ακόμα και σήμερα έλλειψη μακρόπνοης στρατηγικής για έναν μεγάλο πόρο που είναι ο τουρισμός, ο οποίος στηρίζεται ακόμα στην ποσοτική επέκταση και όχι στις ποιοτικές, στις ποικίλες ποιοτικές μεταλλαγές και η φούσκα του real estate η οποία θέριεψε μαζί με την πιστωτική επέκταση τις περασμένες μιάμιση - δύο δεκαετίες.

Αυτές οι νοοτροπίες παραμένουν, είναι εγκιβωτισμένες μέσα στο DNA και του πολιτικού συστήματος, της πολιτικής διαχείρισης και των ανθρώπων που είναι ή παριστάνουν τις οικονομικές ελίτ.

Και μέσα σε αυτό να δούμε το μεγάλο νέο τοπίο, ότι από τις αρχές της περασμένης δεκαετίας του 2000 η χώρα μας είναι ενταγμένη οικειοθελώς σε έναν μεγάλο νομισματικό σχηματισμό, έχει ελαττωμένη επιρροή αποφάσεων στη νομισματική της πολιτική, έχει ελαττωμένη αυτονομία στη χάραξη δημοσιονομικής πολιτικής. Αυτές είναι στρατηγικές επιλογές, ανήκουμε σε μια στρατηγική συμμαχία.

Ταυτόχρονα, αυτά τα είκοσι χρόνια, στα οποία εμείς υπεραναπτυχθήκαμε και μετά καταρρεύσαμε, έχουμε άλλες μεγάλες εναλλαγές. Η χώρα μας τελεί σε δημογραφικό μαρασμό. Δεν κουβεντιάζεται καν, μόνο σε μια μικρή επιτροπή του Κοινοβουλίου. Θα έπρεπε να είναι κεντρικό ζήτημα στις προγραμματικές διακηρύξεις όλων των κομμάτων που φιλοδοξούν να κυβερνήσουν.

Αλλάζει όλος ο κόσμος της εργασίας. Η ρομποτική καταργεί ραγδαία θέσεις εργασίας, κάτι που το συζητάμε. Να σκεφτόμαστε ποιες νέες εργασίες θα βρούμε στους πολίτες μας. Αλλάζουν οι απαιτούμενες δεξιότητες. Εμείς έχουμε ακόμη να βολέψουμε το ένα εκατομμύριο ανέργων που προκάλεσε η κρίση.

Αλλάζουν οι ευαισθησίες των πληθυσμών. Η κρίση έχει μετασχηματίσει μεγάλες ομάδες του ελληνικού πληθυσμού. Τους κατέστρεψε οικονομικά και τους αλλάζει τη συνείδηση. Τους αλλάζει τη θέση τους μέσα στον κοινωνικό ιστό.

Έχουμε και τις μεγάλες γεωπολιτικές ανακατατάξεις, οι οποίες με αφορμή την τεκτονική κατάρρευση της Μέσης Ανατολής, όλου του μεταπολεμικού σχεδιασμού, τουςσκεδασμούς και τα απότοκα αυτής της κρίσης, έχει νιώσει στο πετσί της η Ελλάδα: πρώτον, με τις μεγάλες προσφυγικές και μεταναστευτικές και δεύτερον, με την πρωτοφανή επιθετικότητα της Τουρκίας.

Όμως, και μέσα σε αυτή τη μεγάλη γεωπολιτική ανακατάταξη υπάρχουν οι κίνδυνοι, υπάρχουν και οι ευκαιρίες. Μπορεί η Ελλάδα να διεκδικήσει ένα νέο δρόμο, εγγυητή και πυλώνα στους δρόμους της ενέργειας και τους δρόμους τους εμπορικούς. Μπορεί να έχει αναδειχθεί ένας πυλώνας στη νοτιανατολική Μεσόγειο.

Ωστόσο αυτά είναι τα καθήκοντα των ηγεσιών, να αναγνώσουν και τη νέα γεωπολιτική συγκυρία και τα νέα ιστορικά δεδομένα, τα εξωγενή, αυτά που μας έρχονται και δεν μπορούμε να τα αποκρούσουμε, αλλά μπορούμε να προσλάβουμε και να προσαρμοστούμε και τη βαθιά ακρόαση, την ενσυναίσθηση της μετασχηματιζόμενης ελληνικής κοινωνίας, των νέων ανθρώπων, της μεσαίας τάξης που επλήγη, της εργατικής τάξης, η οποία στενάζει, αυτά είναι τα καθήκοντά μας.

Σε περασμένους χρόνους, τα περασμένα ένα-δύο χρόνια μίλησα δύο φορές για την ανάγκη μιας μακράς δέσμευσης και συνεννόησης στα μείζονα ακόμη και με τη μορφή ενός εθνικού συμβουλίου ασφαλείας.

Πώς μπορεί να συγκληθεί αυτό; Χθες άκουσα σοκαρισμένος τον πρώην Πρωθυπουργό, κ. Σαμαρά να αρνείται την πολιτική της κυβέρνησής του στο μακεδονικό. Είναι συγκλονιστικό. Η κυβέρνησή του είχε εθνική θέση τη σύνθετη ονομασία erga omnes κ.λπ., αυτό που ισχύει από τη δεκαετία του 2000. Την ανέπτυξε ο Υπουργός Εξωτερικών και κυβερνητικός εταίρος, κ. Βενιζέλος μέσα σε αυτή την Αίθουσα, απαντώντας στο Σώμα; Την ανέπτυξε στη γενική συνέλευση του ΟΗΕ; Και ήρθε χθες ο πρώην Πρωθυπουργός και κήρυξε έναν εμφύλιο, αρνούμενος οτιδήποτε συνέβη επί της πρωθυπουργίας του, αρνούμενος την εθνική του πολιτική, αν την είχε; Ποια ήταν η εθνική του πολιτική; Αυτή που εκήρυξε στα σκαλάκια της πλατείας Συντάγματος στο συλλαλητήριο ή αυτή την οποία εξέφραζε ως Πρωθυπουργός; Το άκουσα σοκαρισμένος. Και σοκαρισμένος άκουσα να μιλάει με περιφρόνηση για τους λαθρομετανάστες. Σοκαρισμένος άκουσα να εκφέρει μέσα στην Εθνική Αντιπροσωπεία το επιχείρημα των κλειστών και ανοιχτών συνόρων, αυτό για το οποίο η ελληνική Κυβέρνηση από το 2015 υποστήριξε σε όλα τα διεθνή φόρα, να αντικρούσει το επιχείρημα όλων των ακροδεξιών του Βίσενγκραντ και ιδιαίτερα του Ούγγρου Πρωθυπουργού Όρμπαν, ο οποίος εγκαλούσε την Ελλάδα, γιατί δεν βουλιάζει τις βάρκες, γιατί δεν πνίγει ανθρώπους, γιατί δεν παραβιάζεις τις διεθνείς συνθήκες, γιατί δεν παραβιάζει τις ευρωπαϊκές ιδρυτικές συνθήκες μέσα στα συμβούλια Υπουργών, μέσα στις συνόδους κορυφής.

Ένας Έλληνας ηγέτης υιοθετεί το επιχείρημα του Όρμπαν εναντίον της Ελλάδας; Εναντίον του ΟΗΕ; Εναντίον του Ευρωπαϊκού Συμβουλίου; Μένω κατάπληκτος. Αυτή τη μίνιμουμ ομοψυχία θα επιδείξουμε στο θέμα του μακεδονικού. Αυτή τη μίνιμουμ ομοψυχία, που είναι επείγουσα -και δεν θα έπρεπε να είναι μίνιμουμ, θα έπρεπε να είναι μάξιμουμ ομοψυχία- απέναντι στην ξέφρενη επιθετικότητα του Ερντογάν;

Ήταν σοκαριστικά αυτά που ακούστηκαν χθες. Επίσης είναι σοκαριστικά σε μια δεύτερη, ίσως αφελή, αλλά κατ’ εμέ κατεπείγουσα πρόταση, η ανασυγκρότηση της χώρας δεν μπορεί να είναι άθροισμα αποσπασματικών σχεδιασμών διαδοχικών κυβερνήσεων.

Η χώρα αποσυναρμολογείται επί οκτώ έτη τουλάχιστον. Για να ανασυναρμολογηθεί σε μια νέα βελτιωμένη εκδοχή που θα εμπνέει αισιοδοξία στην νεότερες γενιές, χρειάζεται άλλα δέκα χρόνια τουλάχιστον, μπορεί και δεκαπέντε, μπορεί και είκοσι. Δεν χρειάζεται ένα στρατηγικό σχέδιο.

Το 1960 ο Κωνσταντίνος Καραμανλής κάλεσε τον Ανδρέα Παπανδρέου από τις Ηνωμένες Πολιτείες να έρθει επικεφαλής του ΚΕΠΕ και να κάνουν σχεδιασμό. Ο μέγας οικονομέτρης του Μπέρκλεϊ να έρθει στην Ελλάδα να δουλέψει. Εδώ ποιες είναι οι πνευματικές και πολιτικές και ηθικές δυνάμεις των αιρετών όπου ο ένας καθυβρίζει τον άλλο και πρώην ανώτατοι θεσμικοί παράγοντες, όπως ο Αντιπρόεδρος κ. Βενιζέλος και ο πρώην Πρωθυπουργός κ. Σαμαράς επισείουν δικαστήρια για έσχατη προδοσία;

Ουδείς δικάστηκε εχθές. Ουδείς εγκαλείται για καμμία ενοχή. Αναφέρθηκαν τα ονόματα, ήρθαν εδώ να προχωρήσουμε και να εξετάσουμε. Αν υπάρχουν ευθύνες πρέπει να αποδοθούν για να προστατεύσουμε αυτό το «σπίτι» της δημοκρατίας το οποίο με βαθιά καχυποψία αντιμετωπίζουν εκατομμύρια συμπολίτες μας. Αυτή είναι η δουλειά μας.

Όταν, λοιπόν, συζητάμε για παραγωγική ανασυγκρότηση, συζητάμε για κοινή αντιμετώπιση εξωτερικών κινδύνων, για κοινή πορεία προς το μέλλον, θα πρέπει να τα αναζητήσουμε αυτά και να τα δούμε μέσα μας. Οι κυβερνήσεις των σαράντα και πλέων ετών της Γ΄ Ελληνικής Δημοκρατίας μπορούν να πιστωθούν με πολλά βήματα προοδευτικά για τη δημοκρατία, αλλά θα πρέπει να κάνουν όλοι αυτοκριτική, συμπεριλαμβανομένης της παρούσας Κυβέρνησης, αλλά έχετε το μικρότερο μερίδιο ευθύνης για το ιστορικό ατύχημα του 2010, και να βγάλουμε συμπεράσματα απ’ αυτό.

Νοοτροπίες ιδιοκτητών κράτους και νταβατζήδων της εξουσίας δεν χωρά η ελληνική δημοκρατία πλέον. Κανείς δεν είναι ιδιοκτήτης της δημοκρατίας, κανένας δεν είναι βαρόνος, κανείς δεν είναι φύλαρχος, κανένας δεν γεννιέται με το ασημένιο κουτάλι της δημοκρατίας στο στόμα του. Θα πρέπει να αντλήσει νομιμοποίηση από τον λαό, να λογοδοτεί διαρκώς στον λαό και να είναι έτοιμος να κάνει αυτοκριτική, να κριθεί και να τιμωρηθεί αν έχει παραβεί τον όρκο της δημοκρατίας. Αυτό είναι το συμπέρασμα το χθεσινό κι αυτό είναι το συμπέρασμα της οκτάχρονης ιστορικής περιπέτειας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Ξυδάκη.

Παρακαλώ τον Υπουργό κ. Νεκτάριο Σαντορινιό να λάβει τον λόγο.

Έχετε τον λόγο για έξι λεπτά με ανοχή για ό,τι χρειαστείτε, κύριε Υπουργέ. Και να πούμε συλλυπητήρια για την απώλεια του πατέρα σας.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να ξεκινήσω -και θα είναι η μοναδική εκτροπή από το νομοσχέδιο- από την αναβάθμιση της Ελλάδας από τον οίκο «MOODY’ S».

Επειδή ακούσαμε ότι το 2014 η χώρα βρισκόταν σε αυτό το επίπεδο, θα καταθέσω στα Πρακτικά την ανακοίνωση του οίκου «MOODY’S» που λέει κάτι ενδιαφέρον στο σημείο πέντε. Λέει ότι το ρίσκο μιας στάσης πληρωμών ή αναδιάρθρωσης του χρέους που βρίσκεται στα χέρια ιδιωτών έχει μειωθεί σημαντικά. Ενώ η Ελλάδα βρισκόταν σε αντίστοιχο σημείο καμπής στα μέσα του 2014, ο οίκος θεωρεί ότι το ρίσκο ανατροπής ή εκτροχιασμού της δημοσιονομικής και οικονομικής προόδου που έχει επιτευχθεί είναι σημαντικά χαμηλότερο.

Άρα μην μας λέτε ότι στην ίδια κατάσταση ήμασταν το 2014. Ξέρετε, υπάρχει και μια ελάχιστη νοημοσύνη κάποιων που μπορούν να διαβάσουν αυτή την ανακοίνωση.

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποί βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στα της τροποποίησης της σύμβασης παραχώρησης του ΟΛΘ. Νομίζω ότι και οι δύο ή οι περισσότερες πλευρές, πλην ίσως του ΚΚΕ και της Χρυσής Αυγής, συμφωνούμε ότι αυτή η σύμβαση παραχώρησης του ΟΛΘ, όπως κι εκείνη του ΟΛΠ, είναι συμβάσεις οι οποίες συμβάλλουν στην παραγωγική ανασυγκρότηση, δημιουργούν αναπτυξιακές προοπτικές και μάλιστα σε λιμάνια που οι προηγούμενες διοικήσεις επίτηδες είχαν αφήσει να καταρρεύσουν.

Ειπώθηκαν και παραδείγματα και από τον κ. Λαζαρίδη και από άλλους, ότι αυτό το λιμάνι, ενώ θα μπορούσε να έχει προοπτικές, κάποιοι το κρατούσαν. Και δεν το κράτησαν το 2008 τα κινήματα, δεν το κράτησαν αυτοί, οι οποίοι έλεγαν «μην ξεπουλήσετε έτσι» το 2008.

Άλλωστε, αφού ήρθε μία τόσο καλή πρόταση, 400 εκατομμυρίων για τον ΣΕΜΠΟ και 400 εκατομμύρια επενδύσεις της κοινοπραξίας «HUDSON ΛΑΥΡΕΝΤΙΑΔΗ» νομίζω –δεν ξέρω για ποιον λόγο ξεχνάτε τον Λαυρεντιάδη, γιατί ήταν μέσα- γιατί δεν προχώρησε; Γιατί ήταν μία έωλη συμφωνία. Ήταν μία συμφωνία που δεν ακυρώθηκε από τα κινήματα. Ακυρώθηκε από την πραγματικότητα, γιατί δεν μπορούσε να γίνει. Και είναι ξεκάθαρο αυτό.

Μην αναρωτιέστε, κύριε Λοβέρδο, το είπε ο κ. Πλακιωτάκης!

Το 2011 είχε πάρει απόφαση η διοίκηση του ΟΛΘ με χρηματοδότηση εγγυημένη να επεκτείνει τον ΣΕΜΠΟ την Προβλήτα 6. Ξέρετε τι έγινε; Το 2011, μόλις έγινε η μεταφορά των μετοχών στο ΤΑΙΠΕΔ με δική σας απόφαση, αποφάσισε το ΤΑΙΠΕΔ ότι δεν είναι καλό για το λιμάνι να προχωρήσει.

Ποιος, λοιπόν, κράτησε το λιμάνι εκεί, σε αυτή την κατάσταση; Τα κινήματα ή η δική σας αντίληψη ότι το ΤΑΙΠΕΔ πρέπει να πουλήσει οπωσδήποτε; Για να ξέρουμε τι λέμε εδώ μέσα!

Από εκεί και πέρα, συζητάμε για συμβάσεις. Ξέρετε, δεν είχαμε κείμενο προσύμβασης δικής σας για τον ΟΛΘ, είχαμε για τον ΟΛΠ όμως. Και όταν έγινε η συζήτηση για την παραχώρηση του ΟΛΠ είπαν οι ίδιοι οι φορείς ότι στο προηγούμενο σχέδιο σύμβασης δεν είχατε μεριμνήσει για τα εργασιακά δικαιώματα, δεν είχατε μεριμνήσει για τη ζώνη Λιπάσματος, δεν είχατε μεριμνήσει για τους αρχαιολογικούς χώρους στην περιοχή της Κυνόσουρας, δεν είχατε μεριμνήσει ούτε καν για τη Σχολή Λιμενοφυλάκων, δεν είχατε μεριμνήσει για τα ακίνητα του ΟΛΘ που είναι εκτός της χερσαίας ζώνης λιμένα και δεν είχατε μεριμνήσει –άκουσον άκουσον!- για το πού θα δένουν τα σκάφη του Λιμενικού Σώματος. Ούτε γι’ αυτό δεν είχατε μεριμνήσει.

Και γι’ αυτά μεριμνήσαμε εμείς. Η σύμβαση, την οποία φέραμε μεριμνούσε γι’ αυτά. Και μεριμνά και στον ΟΛΘ για τα ίδια πράγματα. Τι έχουμε πετύχει αυτή τη στιγμή μέσα από αυτή τη σύμβαση; Ότι ουσιαστικά δέκα ακίνητα εξαιρούνται της παραχώρησης συν δύο κοινόχρηστοι χώροι και ότι η Προβλήτα 1 ανήκει στον λαό της Θεσσαλονίκης, είναι ανοιχτή για τον λαό της Θεσσαλονίκης.

Άκουσα: «Μα δεν δίνεται στο δήμο!». Αλήθεια, για παράδειγμα η αποθήκη που δίνεται στο Φεστιβάλ Θεσσαλονίκης δεν δίνεται στον λαό της Θεσσαλονίκης; Ποιος θα την χρησιμοποιήσει; Κάποιος άλλος; Δεν καταλαβαίνω πραγματικά τι είναι αυτό που ακούω!

Επίσης με ρητή διάταξη παρατείνεται για ένα έτος μετά τη λήξη της, η ήδη ισχύουσα συλλογική σύμβαση εργασίας των εργαζομένων. Από εκεί και πέρα θα ακολουθηθούν οι νομικές διαδικασίες σύναψης συμβάσεων των εργαζομένων με βάση τις ιδιωτικές επιχειρήσεις.

Η σύναψη της σύμβασης δεν επιδρά στο κύρος ή τη δεσμευτική ισχύ κανονισμών που υιοθετήθηκαν με αποφάσεις του διοικητικού συμβουλίου του ΟΛΘ και σχετίζονται με την εσωτερική οργάνωση και λειτουργία ή και με ζητήματα του προσωπικού.

Ο ΟΛΘ υποχρεούται να απασχολεί και να διατηρεί επαρκές σε αριθμό και κατάρτιση εργατικό δυναμικό, να λαμβάνει κατάλληλα μέτρα και να διασφαλίζει ότι το προσωπικό του είναι εξοικειωμένο με τις υποχρεώσεις του ΟΛΘ, βάσει της παρούσας σύμβασης.

Επίσης ο ΟΛΘ είναι υποχρεωμένος για τη διαφάνεια και των υποπαραχωρήσεων, ότι και αυτοί οι υπεργολάβοι που θα χρησιμοποιήσει θα σέβονται τις συμβάσεις παραχώρησης, θα σέβονται τις συλλογικές συμβάσεις εργασίας, θα σέβονται τις περιβαλλοντικές δεσμεύσεις κοκ.

Τέθηκαν και άλλα ζητήματα, για παράδειγμα το ζήτημα υπερταμείο και ΤΑΙΠΕΔ.

Να ξεκαθαρίσουμε κάτι: Ο ΟΛΘ δόθηκε από την προηγούμενη Κυβέρνηση στο ΤΑΙΠΕΔ. Το ΤΑΙΠΕΔ προβλέπει πώληση των περιουσιακών στοιχείων.

Και, κύριε Καρρά, προσχωρήσατε σε αυτήν την Κοινοβουλευτική Ομάδα που το έχει κάνει. Τι να κάνουμε;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Γιατί το σχολιάζετε;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Σας το λέω, επειδή το αναφέρατε εσείς.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα επανέλθω και θα σας απαντήσω.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Προβλέπει, λοιπόν, πώληση των περιουσιακών στοιχείων και τη μεταφορά όλων των χρημάτων στο χρέος.

Το υπερταμείο, λοιπόν, λέει ότι το 50% πηγαίνει στο χρέος -σωστά-, και το 50% πηγαίνει για αναπτυξιακά έργα.

**ΑΝΔΡΕΑΣ ΛΟΒΕΡΔΟΣ:** Σας ρώτησε, όμως, πως εξασφαλίζεται αυτό.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Από το ΤΑΙΠΕΔ πωλείται, κύριε Λοβέρδο. Είναι ξεκάθαρο αυτό. Από το ΤΑΙΠΕΔ. Είναι ξεκάθαρο. Δεν μπορεί να πάει στο υπερταμείο. Στο υπερταμείο θα πάνε άλλες επιχειρήσεις.

Και τι λέει, λοιπόν, το άρθρο 199; Με ρώτησε και ο κ. Αμυράς. Λέει το εξής: «Ποσοστό 50% κερδών καταβάλλεται ως μέρισμα και τα λοιπά κέρδη χρησιμοποιούνται για τις επενδύσεις της εταιρείας, σύμφωνα με την πολιτική επενδύσεων που περιγράφεται στο άρθρο 200». Σωστά, κύριε Αμυρά.

Στο άρθρο 200, όμως, δεν διαβάσατε την παράγραφο 2, που λέει τα εξής: «Ποσά το οποίο σύμφωνα, με το άρθρο 199, χρησιμοποιούνται για επενδυτικούς σκοπούς, μπορούν να χρησιμοποιηθούν και για τους ακόλουθους τύπους επενδύσεων: (α) Επενδύσεις που συμβάλλουν στην ενίσχυση και ανάπτυξη εθνικής οικονομίας…» -δεν διαβάσατε το εδάφιο α΄- «…και (β) Επενδύσεις σε περιουσιακά στοιχεία της εταιρείας…». Α΄ και β΄ ή α΄ ή β΄. Εσείς είπατε μόνο το β΄. Το α΄ μάλλον το ξεχάσατε.

Καταθέτω, το σχετικό έγγραφο για τα Πρακτικά.

(Στο σημείο αυτό ο Υφυπουργός κ. Νεκτάριος Σαντορινιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΓΕΩΡΓΙΟΣ ΑΜΥΡΑΣ:** Για επενδύσεις στις λοιπές και τις άλλες θυγατρικές εκτός ΤΧΣ.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Εκτός ΤΧΣ. Ναι, ΤΑΙΠΕΔ κ.λπ.. Όμως από το ΤΑΙΠΕΔ, ως γνωστόν, από τον ιδρυτικό του κανονισμό, όλα τα χρήματα πηγαίνουν στο χρέος. Αυτοί με τους οποίους συνεργάζεστε το ίδρυσαν το ΤΑΙΠΕΔ. Δεν φταίμε εμείς.

Τέθηκε το ερώτημα τι κάνουμε με τα υπόλοιπα λιμάνια. Σωστό. Είναι μια σωστή ερώτηση. Εμείς λοιπόν, βρισκόμαστε σε διαβούλευση και με τους οργανισμούς λιμένων και με το ΤΑΙΠΕΔ και φτιάχνουμε ένα συγκροτημένο στρατηγικό σχέδιο, το οποίο θα φέρουμε στην Εθνική Αντιπροσωπεία και το οποίο θα το συζητήσουμε. Όμως, θα το φέρουμε όταν θα είναι ώριμο.

Όμως από το 2015 μέχρι σήμερα παρατηρείται κάτι σημαντικό στα ίδια λιμάνια, με άλλες διοικήσεις: Το 2016 το λιμάνι της Αλεξανδρούπολης παρουσίασε επιπλέον κύκλο εργασιών 40%, το λιμάνι του Βόλου 21,3%, το λιμάνι της Καβάλας 25,4%. Αυξήσεις είναι όλα αυτά. Το μόνο που υστέρησε λίγο ήταν το λιμάνι των Πατρών. Όλα τα υπόλοιπα είχαν αύξηση. Διότι, πρέπει, εκτός από πρόγραμμα, να έχεις και χρηστή διοίκηση. Και λυπάμαι, αλλά αυτό δεν το είχατε μάλλον.

Κλείνω, λοιπόν, με το εξής: Εμείς θα προσπαθήσουμε τα λιμάνια μας να τα αξιοποιήσουμε, να τα κάνουμε μοχλό της παραγωγικής ανασυγκρότησης, μια παραγωγική ανασυγκρότηση, όμως, που θα εξυπηρετεί τον άνθρωπο, θα είναι δίκαιη και δεν θα εξυπηρετεί τα μεγάλα συμφέροντα.

Να είστε καλά.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον Υπουργό, τον κ. Σαντορινιό.

Θα περάσουμε σε δευτερολογίες.

Κύριε Μάρδα, θέλετε τον λόγο;

**ΔΗΜΗΤΡΙΟΣ ΜΑΡΔΑΣ:** Θα ήθελα να μιλήσω τελευταίος, κύριε Πρόεδρε;

**ΠΡΟΕΔΡΕΥΩΝ (Δημήτριος Καμμένος):** Ο κ. Πλακιωτάκης έχει τον λόγο.

Δεν θα σας βάλω χρόνο, κύριε Πλακιωτάκη.

**ΙΩΑΝΝΗΣ ΠΛΑΚΙΩΤΑΚΗΣ:** Ευχαριστώ, κύριε Πρόεδρε. Θα είμαι πολύ σύντομος.

Κύριε Υφυπουργέ, και μόνο που προσπαθείτε τα τελευταία δέκα λεπτά να μας πείσετε για την αναγκαιότητα προώθησης της συγκεκριμένης σύμβασης παραχώρησης, αυτό και μόνο το γεγονός αποδεικνύει περίτρανα ότι ουσιαστικά υιοθετείτε τη δική μας πολιτική, τη δική μας πολιτική των παραχωρήσεων.

Προφανώς εσείς θέλετε να ξεχάσετε τι λέγατε πέντε και δέκα χρόνια πριν. Μιλούσατε για ξεπούλημα των λιμανιών, όταν δεν γνωρίζατε καν τι σημαίνει παραχώρηση. Παραχώρηση -για να μας καταλαβαίνουν και οι τηλεθεατές και όσοι βρίσκονται έξω από αυτή την Αίθουσα- σημαίνει ενοικίαση. Εσείς μιλούσατε για ξεπούλημα. Ενοικίαση είναι η παραχώρηση, έναντι συγκεκριμένου χρονικού διαστήματος, για συγκεκριμένες επενδύσεις, για συγκεκριμένες θέσεις εργασίας. Να ξέρουμε και τι λέμε σε αυτή την Αίθουσα, διότι εσείς δεν ξέρετε τι λέτε.

Ο κ. Κουρουμπλής μας είπε ότι θα προχωρήσετε σε υποπαραχωρήσεις. Εσείς σήμερα μας λέτε ότι θα μας φέρετε σχέδιο. Αποφασίστε τι θα κάνετε. Δεν ξέρετε τι κάνετε, διότι δεν έχετε σχέδιο. Βλέποντας και κάνοντας είστε σε αυτή την Κυβέρνηση. Άλλα λέει ο κ. Κουρουμπλής, άλλα λέτε εσείς σήμερα. Φέρετε μας μια συγκεκριμένη, ολοκληρωμένη μελέτη, για να μπορέσουμε κι εμείς να τοποθετηθούμε επί του θέματος.

Επιτέλους όμως, παραδεχτείτε ότι υιοθετείτε τη δικιά μας πολιτική περί παραχωρήσεως των λιμένων της χώρας, που είναι και η σωστή, διεθνής πρακτική.

Προσπαθείτε να μας πείτε για το λιμάνι της Θεσσαλονίκης. Αν είναι τόσο καλά τα πράγματα στη Θεσσαλονίκη ή αν είναι τόσο καλά τα πράγματα στην Αλεξανδρούπολη και στην Καβάλα και στην Πάτρα, να μην προχωρήσουν οι ιδιωτικοποιήσεις. Αφού, όπως λέτε, εσείς τα κάνετε καλά. Αυτό δεν μας λέτε; Μας λέτε ότι τα λιμάνια πάνε καλά. Μην τα ιδιωτικοποιήσετε, λοιπόν. Αφήστε τα στο δημόσιο. Όμως, δεν το κάνετε. Γιατί δεν το κάνετε; Διότι δεν υπάρχουν δημόσιες επενδύσεις προκειμένου να εκσυγχρονίσετε τα λιμάνια της χώρας. Είναι πολύ απλό.

Δεύτερο θέμα: Σας έθεσα ζητήματα μετατάξεων για τον ΟΛΠ, γιατί δεν προχωράνε. Θέλω, επίσης, να με ενημερώσετε αν έχει αποδοθεί το 3,5% στο Δήμο Πειραιά. Έχει αποδοθεί; Είναι ένα πολύ σημαντικό ζήτημα. Και το βάζετε ως ζήτημα στον Οργανισμό Λιμένος Θεσσαλονίκης, την απόδοση του 3,5%, και στο Δήμο Θεσσαλονίκης και στο Δήμο Αμπελοκήπων – Μενεμένης. Θα κάνετε, όμως, τα ίδια, όπως κάνατε και στον Πειραιά;

Επίσης σας είπα για την κατάργηση της τρίτης βάρδιας των τελωνειακών. Θα συνεννοηθείτε με το Υπουργείο Οικονομικών; Είναι ένα ζήτημα που αφορά σε πολύ σημαντικό βαθμό τους εξαγωγείς και τους εισαγωγείς της Βορείου Ελλάδας.

Και τέλος, κύριε Υπουργέ, σας είπα απλά ότι η ΔΑΛ -και σας το είπα ξεκάθαρα- δημιουργεί προβλήματα στο ζήτημα της παρακολούθησης της σύμβασης παραχώρησης. Θέλετε να έχουμε τα ίδια προβλήματα και στο λιμάνι Θεσσαλονίκης; Αποφασίστε τι θα κάνετε, διότι -προσέξτε με- αν θέλετε να διατηρήσετε τη ΔΑΛ -ο κ. Λαμπρίδης είναι πίσω σας- καταργήστε τη Γενική Γραμματεία Λιμένων Λιμενικής Πολιτικής και Ναυτιλιακών Επενδύσεων, καταργήστε τη ΡΑΛ, αφήστε τον κ. Μπακόπουλο να κάνει ό,τι θέλει, να αναλάβει τα ναυάγια, να αναλάβει τη σύμβαση παραχώρησης, να κάνει τον Υφυπουργό, να κάνει τον Υπουργό. Αυτά θέλετε να κάνετε;

Άρα, κύριε Πρόεδρε, εγώ ξεκαθαρίζω ότι η Νέα Δημοκρατία ήταν, είναι και θα είναι υπέρ των παραχωρήσεων, υπέρ των επενδύσεων στα λιμάνια της χώρας, διότι τα λιμάνια της χώρας, πέρα από τον επενδυτικό ρόλο που μπορούν να παίξουν, είναι κόμβοι στρατηγικοί για την ανάπτυξη της χώρας. Εμείς ήμασταν αυτοί που φέραμε παγκόσμιο λιμενικό πάροχο και ανοίξαμε όχι μονάχα την κίνηση στο λιμάνι του Πειραιά, που τώρα καυχιέται η σημερινή Κυβέρνηση ότι από την 98η θέση σήμερα είναι στην 32η, αλλά επιπλέον καταφέραμε και εξασφαλίσαμε στρατηγικές σχέσεις με ένα κράτος. Διότι η «COSCO» -και δεν πρέπει να το ξεχνάμε- είναι κρατική εταιρεία. Άρα, έχουμε σύμβαση με το κινέζικο κράτος.

Αυτή, λοιπόν, την πολιτική, όσο κι αν δεν θέλουν να τη θυμούνται τα στελέχη του ΣΥΡΙΖΑ, εμείς οφείλουμε μέσα σε αυτή την Αίθουσα να τους την υπενθυμίζουμε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο κ. Γεώργιος - Δημήτριος Καρράς από τη Δημοκρατική Συμπαράταξη.

Δεν θα βάλω χρόνο και σε σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Όχι, θα είμαι σχετικά σύντομος.

Κατ’ αρχάς, δεν πήρα καμμία απάντηση, κύριε Πρόεδρε, σε οποιοδήποτε ερώτημα έθεσα τόσο ως προς το τίμημα τόσο ως προς τα αποθεματικά της εταιρείας ΟΛΘ, αν αυτά θα περιέλθουν στον νέο ιδιοκτήτη, στον νέο μέτοχο. Δεν πήρα καμμία απάντηση και αυτό με παραξενεύει για τον λόγο ότι ζήτησα το ελάχιστο. Ζήτησα να κατατεθεί στη Βουλή η σύμβαση αγοραπωλησίας μετοχών. Είναι εκείνο το έγγραφο το οποίο με τον χαρακτήρα της εξωεταιρικής συμφωνίας, καθορίζει τις σχέσεις και καθορίζει και τη σύμβαση παραχώρησης, η οποία έρχεται πλέον με τη μορφή να κυρωθεί με νόμο. Είναι τόσο μυστικό αυτό;

Είπα και κάτι άλλο, κύριε Πρόεδρε. Είπα ότι εφόσον το ΤΑΙΠΕΔ είναιθυγατρική εταιρεία του υπερταμείου -και αυτό δεν μπορεί να το αμφισβητήσει κανείς- και το υπεραμείο θα πάρει μέρισμα και από τις δραστηριότητες του ΤΑΙΠΕΔ, να διατεθεί αντίστοιχο ποσό προς το ποσό το ήμισυ των 231 εκατομμυρίων ευρώ, να γίνουν πρακτικά οι συνδέσεις με τη σιδηροδρομική γραμμή και με την ΠΑΘΕ, ούτως ώστε να μείνουν τα χρήματα στη Θεσσαλονίκη -αυτά τα οποία δικαιούνται- και να λειτουργήσει, τελικά, και το λιμάνι.

Διότι ακούω και στην επιτροπή και στην Ολομέλεια ότι υπάρχει ζήτημα διασύνδεσης. Το αναλαμβάνει το ελληνικό δημόσιο. Είναι γνωστό ότι δεν ξέρουμε αν το ελληνικό δημόσιο θα μπορέσει έγκαιρα να το τακτοποιήσει, να το διευθετήσει ή αν θα πρέπει να περιμένει, οπότε θα δίνουμε επιχειρήματα στον επενδυτή να λυθεί και αυτό το θέμα.

Αυτά, όπως φαίνεται, επειδή δεν έχω τις απαντήσεις της Κυβέρνησης, κύριε Πρόεδρε, ενόχλησαν και κάνει ο Υφυπουργός σχόλια για τη συνεργασία μου ή όχι με την Κοινοβουλευτική Ομάδα της Δημοκρατικής Συμπαράταξης. Δεν νομίζω ότι τον αφορά. Είναι δική μου απόφαση. Επομένως σχολιασμοί αυτής της μορφής είναι τουλάχιστον άστοχοι. Και δεν καταλαβαίνω πώς συνδέονται, κύριε Πρόεδρε, με την τοποθέτηση επί του νομοθετήματος.

Εμένα αυτό το νομοθέτημα, όπως έχω δηλώσει εξαρχής, δεν με έπεισε. Για τον λόγο αυτό ως Δημοκρατική Συμπαράταξη δηλώνουμε απλώς την παρουσία μας. Και αιτιολογώ αμέσως τον λόγο.

Τα ερωτήματα τα οποία θέσαμε, τα θεωρούμε κρίσιμα. Δεν λάβαμε απαντήσεις ή τουλάχιστον οι απαντήσεις οι οποίες επιχειρήθηκαν να δοθούν, ήταν ανεπαρκείς. Αυτό σημαίνει ότι δεν μπορεί να μας βεβαιώσει η Κυβέρνηση, ότι αυτή η συγκεκριμένη σύμβαση παραχώρησης θα λειτουργήσει όχι μόνο για την εθνική οικονομία, αλλά και για την τοπική κοινωνία και για την βόρειο Ελλάδα.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε, κύριε Καρρά.

Τον λόγο έχει ο κ. Κούζηλος από τη Χρυσή Αυγή.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Θα ξεκινήσω με δύο υπομνήματα που έχουν σταλεί στο ηλεκτρονικό μας ταχυδρομείο από την Ομοσπονδία των Λιμενικών. Το ένα είναι για τα οδοιπορικά και το άλλο είναι για τις άδειες. Πρέπει να δείτε τι γίνεται με τα δύο συγκεκριμένα θέματα και να τα λύσετε, γιατί είναι προβλήματα που υπάρχουν από το 2014 και ακόμα δεν έχουν λυθεί.

Στο δεύτερο κομμάτι που θα ήθελα να αναφερθώ, είναι τα περιφερειακά λιμάνια. Όπως πολύ σωστά είπε ο κ. Σαντορινιός, βλέπουμε μια αύξηση. Το θέμα ποιο είναι και δημιουργείται όλο το πρόβλημα και όλη αυτή η ανησυχία; Θα φέρω ένα πολύ απλό παράδειγμα, το λιμάνι της Κέρκυρας. Όπως έχει πει ο κ. Κουρουμπλής, θα δοθούν κάποια κομμάτια του λιμανιού για κάποιες συγκεκριμένες χρήσεις, όπως η κρουαζιέρα. Η αύξηση που είπατε στο λιμάνι της Κέρκυρας είναι από την κρουαζιέρα κατά κύριο λόγο. Εάν το δώσουμε αυτό, μετά τι θα μείνει στο ελληνικό δημόσιο; Και τι θα πάρει από αυτό το συγκεκριμένο;

Κλείνοντας, θα ήθελα να πω ότι η Νέα Δημοκρατία καλό θα είναι να διαβάσει τα Πρακτικά, για να δει τι έλεγε κατά την πώληση του ΟΛΠ για τα εργασιακά και τις μετατάξεις. Πρέπει να δει τι έλεγε τότε, γιατί μάλλον ξεχνάνε.

Πρέπει να θυμηθούμε, όμως, και κάτι ακόμα, γιατί εμείς δεν το ξεχνάμε. Το έχουμε αναφέρει πολλές φορές στον κοινοβουλευτικό έλεγχο και στα προηγούμενα νομοσχέδια. Με τα κροάτικα σκάφη τι έχει γίνει; Πολύ σωστά αναφέρθηκε και ο κ. Δρίτσας, πάρα πολύ σωστά. Το θέμα έμεινε μετέωρο και δεν έδωσε κανένας σημασία για δύο ολόκληρα χρόνια. Ήταν επί κυβέρνησης Νέας Δημοκρατίας - ΠΑΣΟΚ. Όλα αυτά ακόμα δεν έχουν λυθεί. Ακόμα υπάρχει πρόβλημα. Και υπάρχουν και ευθύνες. Εδώ τώρα έρχεστε εσείς, γιατί κάποιος είχε ευθύνη τότε.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ.

Ο κ. Δελής έχει το λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Επαναλήφθηκε και σήμερα μια συζήτηση για τις ιδιωτικοποιήσεις και τις παραλλαγές που αυτές μπορούν να πάρουν. Μάλιστα, έφτασε η συζήτηση να βάζει και ταμπέλες: αριστερές, δεξιές, καλές, κακές ιδιωτικοποιήσεις.

Κοιτάξτε, δημιουργήθηκε αντιπαράθεση -αν θέλετε- ανάμεσα στον ΣΥΡΙΖΑ και τη Νέα Δημοκρατία, αλλά και στη Δημοκρατική Συμπαράταξη πριν, για την ιδιωτικοποίηση του λιμανιού της Θεσσαλονίκης και τις ιδιωτικοποιήσεις γενικότερα. Η αντιπαράθεση που υπήρξε μεταξύ σας πριν, δεν μπορεί να κρύψει τη συμφωνία σας με αυτές ιδιωτικοποιήσεις -και με τη Θεσσαλονίκη συγκεκριμένα-, γιατί πολύ απλά η ιδιωτικοποίηση σήμερα είναι βασικό στοιχείο της στρατηγικής του κεφαλαίου. Και με την πολιτική σας, βέβαια, το υπηρετείτε όλοι.

Εγώ, όμως, θέλω να σταθώ, κύριε Πρόεδρε, στον Σκαραμαγκά και να πω ότι αρκούν δύο φράσεις σχετικά με την τροπολογία που κατατέθηκε από το Υπουργείο Άμυνας, για να περιγράψουν τη σημερινή πραγματικότητα: απαξίωση των ναυπηγείων που εξελίσσεται, απληρωσιά και αβεβαιότητα για τους εργαζόμενους.

Θα σας αναφέρω το ιστορικό πολύ, πολύ σύντομα: Μέχρι το 2014 το αραβογερμανικό μονοπώλιο της «PRIVINVEST» και της «TENCENT», αφού πρώτα τσέπωσε τα 3 δισεκατομμύρια ευρώ των συμβάσεων, μετά κατήγγειλε αυτές τις συμβάσεις, χωρίς να παραδώσει ολοκληρωμένα τίποτα από το έργο. Τις δύο χιλιάδες εργαζομένους τις πήγε στους οκτακόσιους πενήντα εργαζομένους και από το 2012 μέχρι τον Απρίλη του 2014 αρνήθηκε -και αρνείται ακόμα και σήμερα- να πληρώσει τους μισθούς των εργαζομένων και τις ασφαλιστικές τους εισφορές, παρά το ότι έχουν βγει σχετικές αποφάσεις των δικαστηρίων, που δικαιώνουν τους εργαζόμενους και υποχρεώνουν το αραβογερμανικό μονοπώλιο να πληρώσει. Για όλα αυτά η Κυβέρνηση τσιμουδιά!

Από το 2014 το Υπουργείο Άμυνας αναλαμβάνει την πληρωμή των εργαζομένων, μειώνει κατευθείαν τους μισθούς και, βεβαίως, επιβάλλει τις ατομικές συμβάσεις εργασίας. Και η σημερινή Κυβέρνηση, όμως, συνεχίζοντας, ξεδιπλώνει τους σχεδιασμούς της Ευρωπαϊκής Ένωσης για τα ναυπηγεία και παζαρεύει το μέλλον των ναυπηγείων με νέο, ζεστό, βέβαια, χρήμα και τα σχετικά προνόμια, χωρίς απολύτως καμμία εξασφάλιση των θέσεων εργασίας και των δικαιωμάτων των εργαζομένων.

Στο πλαίσιο δε της πολιτικής της Ευρωπαϊκής Ένωσης εκποιείται το εμπορικό τμήμα των ναυπηγείων του Σκαραμαγκά, ξεπουλιέται σε τουρκικό επιχειρηματικό όμιλο η δεξαμενή «3», ενώ το πιο χαρακτηριστικό παράδειγμα της εγκατάλειψης και της απαξίωσης είναι η βύθιση, παρακαλώ, έγινε πρόσφατα, πριν από έναν μήνα, της μιας από τις δύο πλωτές δεξαμενές του ναυπηγείου.

Νομίζω ότι το αδιέξοδο του σημερινού καπιταλιστικού δρόμου ανάπτυξης -στο οποίο βαδίζετε, βεβαίως, και εσείς- που σχεδιάζεται από την Ευρωπαϊκή Ένωση και υλοποιείται και από τη σημερινή Κυβέρνηση είναι ολοφάνερο. Και είναι καταστροφικό και για τους εργαζομένους αλλά και για τις παραγωγικές δυνατότητες που έχει αυτή η χώρα να τις θέσει σε όφελος του λαού.

**ΠΡΟΕΔΡΕΥΩΝ (Δημήτριος Καμμένος):** Κύριε Δελή, ολοκληρώστε, σας παρακαλώ.

**ΙΩΑΝΝΗΣ ΔΕΛΗΣ:** Κλείνω, μιλώντας συγκεκριμένα για την τροπολογία, η οποία, πράγματι, δίνει μια μικρή, προσωρινή παράταση ζωής, δηλαδή μέχρι τον Ιούνιο του 2018. Εμείς δεν θα πούμε «όχι» για την πληρωμή των εργαζομένων.

Όμως, από τη στιγμή που ούτε στο πραγματικό, στο μεγάλο πρόβλημα, δεν απαντά αλλά ούτε και στις αγωνίες των εργαζομένων, δεν μπορούμε και να την ψηφίσουμε, γι’ αυτό και επιλέγουμε το «παρών».

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Τον λόγο έχει ο κ. Λαζαρίδης.

Δεν σας βάζω χρόνο. Να είστε σύντομος.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε. Θα είμαι σύντομος.

Δεν θα έπαιρνα τον λόγο, εάν δεν είχαν προηγηθεί κάποιες αναφορές για την εξωτερική πολιτική της παρούσας Κυβέρνησης κι εάν δεν είχε προηγηθεί ο τρόπος με τον οποίο τοποθετήθηκε ο Κοινοβουλευτικός Εκπρόσωπος του ΠΑΣΟΚ.

Εδώ θα ήθελα να πω στο ΠΑΣΟΚ ότι θα πρέπει να είναι πιο προσεκτικό. Και θα ήθελα να θυμίσω ότι ήταν το κόμμα το οποίο είχε στα χέρια του το τιμόνι της χώρας το 1996, όταν ξεκίνησε αυτή η θλιβερή ιστορία στα Ίμια, που κατέληξε με την υποχώρηση, με την εντολή να γυρίσουν πίσω τα δικά μας πολεμικά καράβια και να υποστείλουν οι Έλληνες στρατιώτες, που ήταν πάνω στη νησίδα των Ιμίων, τη σημαία. Διότι, είπε τότε ο Πάγκαλος -αν θυμάμαι καλά- ότι τις σημαίες πολλές φορές τις παίρνει ο αέρας. Δεν θα τα έλεγα αυτά, αν δεν τοποθετούνταν με αυτόν τον τρόπο ο Κοινοβουλευτικός Εκπρόσωπος του ΠΑΣΟΚ.

Επίσης, δεν θα πρέπει να ξεχνάμε ότι εκείνη την περίοδο που δημιουργήθηκε η ιστορία με τα Ίμια, είχαμε και την περίπτωση με τον Οτσαλάν -ήταν η περίοδος που κυβερνούσε το ΠΑΣΟΚ με τον Σημίτη- που έκαναν το περίφημο tour Κέρκυρα – Ευρώπη - Αφρική και τον παρέδωσαν. Αυτή ήταν η υπερήφανη πολιτική και τώρα κάνουν κριτική σε αυτή την Κυβέρνηση.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Να θυμηθούμε, ακόμα, τα λόγια του Πάγκαλου, ότι «όσο πιο υποανάπτυκτος είναι ένας λαός, τόσο πιο πολύ δένεται με τα σύμβολά του», θέλοντας να κάνει αρνητική κριτική γιατί οι Έλληνες είμαστε ευαίσθητοι με τη σημαία μας.

Άκουσα τη Νέα Δημοκρατία που μίλησε για τον μαγικό κόσμο των ιδιωτικοποιήσεων και για επενδύσεις. Ρώτησε, μάλιστα, ένας ομιλητής της Νέας Δημοκρατίας: «Αυτή η Κυβέρνηση ποιες επενδύσεις έκανε;». Εγώ αντιστρέφω την ερώτηση. Να μας πει η Νέα Δημοκρατία ποιες επενδύσεις έκανε. Έκλεισαν διακόσιες πενήντα δύο χιλιάδες επιχειρήσεις. Είναι ο ορισμός της αποεπένδυσης. Και αν κληθούν εδώ να μιλήσουν για επενδύσεις, μη μας πουν «να, φέραμε αυτό το εμπορικό κέντρο». Είναι λάθος. Αν εννοούν ως επενδύσεις τα εμπορικά κέντρα, γιατί κλείσανε τόσα καταστήματα στη χώρα; Γιατί κατηγορούσαν τον εμπορικό κόσμο αυτά τα δύο κόμματα, η Νέα Δημοκρατία και το ΠΑΣΟΚ, ως αντιπαραγωγικό; Αυτά έλεγαν για τον εμπορικό κόσμο, ότι είναι αντιπαραγωγικός, ότι πρέπει να κάνουμε επενδύσεις στην παραγωγή κ.λπ..

Καμμία επένδυση δεν έφεραν αυτά τα κόμματα. Και, παρά το ότι μιλούν για ιδιωτικοποιήσεις, είναι τα κόμματα τα οποία αγκάλιασαν σφιχτότερα από οποιοδήποτε άλλο κόμμα ή πολιτικό χώρο τις κρατικοδίαιτες επιχειρήσεις, όπως, επίσης, και τις κρατικοδίαιτες προσωπικότητες.

Αυτό που είδα εδώ χθες ως Βουλευτής -γιατί προέρχομαι από αυτή την άλλοτε μεγάλη και περήφανη παράταξη της Νέας Δημοκρατίας- αυτή την εικόνα που είδα να συνωστίζονται οι Βουλευτές της Νέας Δημοκρατίας -εντάξει, του ΠΑΣΟΚ δικαιολογούνται, γιατί συνωστίζονταν για να σφίξουν το χέρι μιας προσωπικότητας, που ήταν ο άνθρωπος των ειδικών αποστολών του Σημίτη- για να χαιρετήσουν αυτόν τον άνθρωπο, αυτό δεν το περίμενα ποτέ.

**ΓΕΩΡΓΙΟΣ ΑΜΥΡΑΣ:** Για ποιον μιλάτε;

**ΓΕΩΡΓΙΟΣ ΛΑΖΑΡΙΔΗΣ:** Θα σας πω τώρα. Μη βιάζεστε.

**ΠΡΟΕΔΡΕΥΩΝ (Γεώργιος Βαρεμένος):** Έκανα λάθος που δεν έβαλα χρόνο, γιατί αυτό δεν υπάρχει στην ελληνική Βουλή, αν δεν μπαίνει χρόνος. Σε άλλες Βουλές πιθανόν...

**ΓΕΩΡΓΙΟΣ ΛΑΖΑΡΙΔΗΣ:** Σε ένα λεπτό ολοκληρώνω, κύριε Πρόεδρε. Τώρα θα είχα τελειώσει.

Θέλω να πω ότι όταν λέω «κρατικοδίαιτες προσωπικότητες», εννοώ προσωπικότητες οι οποίες ποτέ τους δεν δραστηριοποιήθηκαν στον ιδιωτικό τομέα και τους είχαν βάλει αυτούς, ως αιχμή του δόρατος, για να στήσουν και να οργανώσουν, δήθεν, την οικονομική τους πολιτική.

Μιλάω για τη συγκεκριμένη προσωπικότητα και θα σας πω για ποιον:

1986 -1989: Σύμβουλος, στο ξεκίνημα της καριέρας, του Υπουργείου Οικονομικών σε θέματα δημοσίων επιχειρήσεων.

1989 -1994: Σύμβουλος της Τράπεζας της Ελλάδος.

1994 - 2000: Στο Υπουργείο Οικονομικών, στις διαπραγματεύσεις για τη Νομισματική Ένωση.

1994 - 1997: Αντιπρόεδρος ΔΕΠΑ. Δεύτερη θέση την ίδια χρονική περίοδο.

1998 - 2000: Μέλος Δ.Σ. Οργανισμού Διαχείρισης Δημοσίου Χρέους.

2002 - 2004: Πρόεδρος Εμπορικής Τράπεζας, όταν ξεκίνησε η Εμπορική Τράπεζα να διαλύεται, να αποσυντίθεται, εξαιτίας αυτής της κατάστασης.

Το 2012 ανέλαβε κυβερνητικά καθήκοντα και στη συνέχεια Διοικητής της Τράπεζας της Ελλάδος. Μιλάω για τον κ. Στουρνάρα, βεβαίως. Μιλάω για έναν άνθρωπο ο οποίος ποτέ του δεν δραστηριοποιήθηκε στον ιδιωτικό τομέα. Ποτέ του! Και έκανα αναφορά σε αυτή τη διαδρομή, γιατί υπήρξε περίοδος που είχε τρεις θέσεις στον δημόσιο τομέα. Και ήταν άκομψο αυτό που έκαναν, τουλάχιστον οι Βουλευτές της Νέας Δημοκρατίας, που συνωστίζονταν εκεί για να τον χαιρετήσουν.

Εδώ υποβάλλω το εξής ερώτημα: Από αυτή τη διαδρομή που έκανε, έχει αφήσει κάπου θετικό αποτύπωμα; Και, όμως, αυτόν τον άνθρωπο τον είχαν Υπουργό Οικονομικών και του παρέδωσαν την Τράπεζα της Ελλάδος.

Εν πάση περιπτώσει, ποτέ μου δεν έχω κάνει προσωπική επίθεση σε κανέναν. Όμως, έχω το δικαίωμα να ασκήσω κριτική σε ανθρώπους οι οποίοι είναι υπεύθυνοι για να ασκούν πολιτική και η οποία έχει να κάνει με τα οικονομικά του τόπου. Είναι υποχρέωση των Βουλευτών. Δεν είναι απλώς δικαίωμα.

**ΠΡΟΕΔΡΕΥΩΝ (Γεώργιος Βαρεμένος):** Τελειώσατε;

**ΓΕΩΡΓΙΟΣ ΛΑΖΑΡΙΔΗΣ:** Εδώ κλείνω, κύριε Πρόεδρε.

Έγινε προηγουμένως ένας διάλογος για το ΤΑΙΠΕΔ και για το υπερταμείο. Θέλω να πω -όπως είπαμε και νωρίτερα- ότι είναι σαφές πως ό,τι μπαίνει στο ΤΑΙΠΕΔ είναι για πώληση. Δεν είναι για τίποτα άλλο. Είναι αποκλειστικά για πώληση.

Τα χρήματα που θα προέλθουν από την πώληση πηγαίνουν στο δημόσιο χρέος 100%, ενώ στο υπερταμείο ό,τι μπαίνει είναι για αξιοποίηση. Tο λέει με σαφήνεια μέσα. Εν πάση περιπτώσει, αυτά τα οικονομικά αποτελέσματα που θα προκύψουν από την αξιοποίηση τα μισά θα πάνε στο χρέος, τα άλλα μισά θα πάνε για επενδύσεις.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι μαθητές και μαθήτριες και τρεις εκπαιδευτικοί συνοδοί τους από το 6ο Γυμνάσιο Λάρισας (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Αμυράς.

Κύριε Αμυρά, να βάλω χρόνο, γιατί χρόνο βάζεις και δεν τηρείται, φαντάσου να μη βάλεις χρόνο.

**ΓΕΩΡΓΙΟΣ ΑΜΥΡΑΣ:** Μου βάλετε, δεν μου βάλετε χρόνο, τον τηρώ, οπότε βάλτε μου.

**ΠΡΟΕΔΡΕΥΩΝ (Γεώργιος Βαρεμένος):** Πόσον χρόνο θέλετε;

**ΓΕΩΡΓΙΟΣ ΑΜΥΡΑΣ:** Σε τρία λεπτά θα έχω τελειώσει.

**ΠΡΟΕΔΡΕΥΩΝ (Γεώργιος Βαρεμένος):** Ωραία, λοιπόν, έχετε τον λόγο για τρία λεπτά.

**ΓΕΩΡΓΙΟΣ ΑΜΥΡΑΣ:** Εγώ δεν επρόκειτο να μιλήσω, αλλά αναγκαστικά τώρα πρέπει να απαντήσω σε δύο πράγματα.

Πρώτα - πρώτα θα αναφερθώ για τον κ. Στουρνάρα, ήταν και στο ΙΟΒΕ. Το ΙΟΒΕ τι είναι, κύριε Λαζαρίδη; ΔΕΗ είναι ή Υπουργείο Παιδείας; Ιδιωτικός τομέας είναι. Που λέτε ότι δεν πάτησε ποτέ του στον ιδιωτικό τομέα. Αλλά, πέραν αυτού, τώρα θα μπούμε σε μια κατάσταση ο ένας να κατηγορεί τον Στουρνάρα επί προσωπικού και ο άλλος να τον δικαιολογεί; Δεν το βρίσκω θετικό.

**ΓΕΩΡΓΙΟΣ ΛΑΖΑΡΙΔΗΣ:** Δεν έχουμε δικαίωμα να κάνουμε κριτική;

**ΓΕΩΡΓΙΟΣ ΑΜΥΡΑΣ:** Βεβαίως. Και ο καθένας κρίνεται από το βιογραφικό του, αγαπητέ συνάδελφε. Και στο βιογραφικό του κ. Στουρνάρα έχει και δύο πολύ πετυχημένα χρόνια ως Υπουργός Οικονομικών σε μια δύσκολη περίοδο, πολύ πιο πετυχημένος από τον κ. Βαρουφάκη, τον δικό σας Υπουργό.

Άρα πάμε παρακάτω. Δεύτερον, όσον αφορά τις επενδύσεις. Γιατί πρέπει διαρκώς να ισοπεδώνουμε τα πάντα και να λέμε ότι δεν έγινε ούτε μια επένδυση ποτέ στην Ελλάδα. Πώς δεν έγινε; Την «HEWLETT – PACKARD» την ξέρετε; Η «COSCO», που στην ουσία η σημερινή διαδικασία είναι μια ουρά της ιδιωτικοποίησης του λιμανιού του Πειραιά, τι είναι; Φαντάσματα είναι αυτά;

**ΓΕΩΡΓΙΟΣ ΛΑΖΑΡΙΔΗΣ:** Το διευκρίνισα. Είπα «επενδύσεις σε σχέση με την παραγωγή».

**ΓΕΩΡΓΙΟΣ ΑΜΥΡΑΣ:** Δεν είναι παραγωγική επένδυση στην «COSCO» το λιμάνι; Δεν είναι παραγωγική;

Να σας πω μόνο το εξής. Ένας που πουλάει καπέλα και κάνει εξαγωγές, ένας Έλληνας...

**ΠΡΟΕΔΡΕΥΩΝ (Γεώργιος Βαρεμένος):** Η χαλαρότητα του μεσημεριού δεν το επιτρέπει αυτό.

**ΓΕΩΡΓΙΟΣ ΑΜΥΡΑΣ:** Για να καταλάβατε την έννοια του παραγωγικού και του αναπτυξιακού, θα σας φέρω ένα παράδειγμα. Κάποιος Έλληνας που φτιάχνει σακάκια και κάνει εισαγωγές των κουμπιών, ξέρετε για να πάρει το κοντέινερ ή για να εξαγάγει το σακάκι προ «COSCO» πόσο πλήρωνε το κοντέινερ και πόσες μέρες αναμονής είχε;

Είχε επτά μέρες αναμονής και το κοντέινερ ήταν τρεις φορές ακριβότερο ως διαδικασία για τον Έλληνα έμπορο ή βιοτέχνη από ό,τι σήμερα. Άρα αυτό δεν είναι μια παραγωγική κατάσταση προς τα εμπρός;

Καταλήγω. Για τα εθνικά θέματα πρέπει να είμαστε λίγο πιο μαζεμένοι, να το πω έτσι απλά, και ειδικά για το θέμα των Ιμίων. Εγώ θα ρωτήσω τον αγαπητό συνάδελφο: Σήμερα μπορείτε εσείς, κύριε συνάδελφε, να πάτε με ένα καΐκι στα Ίμια; Μπορείτε να πατήσετε το πόδι σας; Δεν το νομίζω. Και αυτό θα χρεωθεί στη δική σας Κυβέρνηση.

Εγώ δεν λέω ότι δεν μπορεί ένας Έλληνας να πατήσει το πόδι του στα Ίμια, αυτό έλειπε, αλλά κρατήστε πιο χαμηλά το προφίλ, διότι οι Τούρκοι εκεί που μιλούσαν για γκρίζες ζώνες, τώρα μιλάνε για κατάμαυρες ζώνες και θεωρούν ως κεκτημένο δικό τους δικαίωμα και τη θαλάσσια περιοχή των Ιμίων και τα νησιά των Ιμίων, πράγμα που βεβαίως είναι απαράδεκτο, έξω από κάθε λογική και ενάντια στο Διεθνές Δίκαιο. Οι Τούρκοι να ξέρουν ότι πάντοτε θα έχουν την απάντηση που τους αρμόζει από τους Έλληνες. Και οι Έλληνες δεν είναι διχασμένοι στα εθνικά θέματα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τελευταίος έχει τον λόγο ο κ. Μάρδας.

Πόσον χρόνο θέλετε, κύριε Μάρδα;

**ΔΗΜΗΤΡΙΟΣ ΜΑΡΔΑΣ:** Θα ήθελατρία λεπτά, για να μη θεωρεί ο αγαπητός συνάδελφος ότι έχω πλεονέκτημα.

Κοιτάξτε, κυρίες και κύριοι, αγαπητοί συνάδελφοι, παραχώρηση με παραχώρηση διαφέρει. Ιδιωτικοποίηση με ιδιωτικοποίηση διαφέρει. Έχουμε παραχωρήσεις που λειτουργούν υπέρ του δημόσιου συμφέροντος με έναν θεαματικό τρόπο, και δόθηκαν πάρα πολλά στοιχεία εδώ, και έχουμε παραχωρήσεις που είναι αποτέλεσμα μιας προηγούμενης διαδικασίας απαξίωσης. Το ίδιο συμβαίνει και με τις ιδιωτικοποιήσεις. Και αυτή η διαδικασία της απαξίωσης δημόσιας περιουσίας κατά τη διάρκεια μιας όποιας ιδιωτικοποίησης ή παραχώρησης από ένα καθεστώς, το οποίο θεωρείται φιλελεύθερο ή νεοφιλελεύθερο ή οτιδήποτε άλλο, εν πάση περιπτώσει, αυτό συχνά δεν είναι τυχαίο.

Κατέθεσα στα Πρακτικά και θα καλούσα τον αγαπητό συνάδελφο της Νέας Δημοκρατίας να διαβάσει τι έχει πει ο νομπελίστας Τζόζεφ Στίγκλιτς για τη διαδικασία της απαξίωσης πριν από τις ιδιωτικοποιήσεις. Αυτός θεωρεί ότι είναι δόλια πράξη, η οποία αποσκοπεί σε κάποια πράγματα. Εμείς τέτοια πράγματα δεν τα έχουμε κάνει.

Και το ότι επιδιώξαμε να κρατήσουμε το λιμάνι της Θεσσαλονίκης στην καλύτερη δυνατή κατάσταση, αυτό φαίνεται από το γεγονός ότι επιλέξαμε μία διοίκηση, που ας έρθει ο οποιοσδήποτε να μου βρει καλύτερο διευθύνοντα σύμβουλο σε ό,τι αφορά τα ποιοτικά του χαρακτηριστικά απ’ ό,τι στο παρελθόν ή απ’ ό,τι κυκλοφορεί στην αγορά. Τοποθετήσαμε διδάκτορα που ασχολείται με τη θάλασσα και τα λιμάνια όλη του τη ζωή και δεν τοποθετήσαμε έναν νομικό ο οποίος είναι πάρα πολύ καλός αθλητής. Διότι, όταν στη διοίκηση μπαίνουν άτομα που δεν ξέρουν τι να κάνουν, φτάνουμε στο εξής αστείο σημείο: να χρειάζεται το κράτος -έρχομαι στον ΟΛΘ- που είναι ο ΟΛΘ τρία χρόνια να συνεννοηθεί με το κράτος, που είναι η ΤΡΑΙΝΟΣΕ, για να διασυνδέσει τι; Το λιμάνι με τα Βαλκάνια, με την Τουρκία. Τρία χρόνια με σιδηροτροχιά η οποία υπάρχει από τα παιδικά μου χρόνια!

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Πάνε με το παλιό τρένο του Χαρίλαου Τρικούπη, φαίνεται.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Πόσον χρόνο θέλετε;

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Πέντε λεπτά, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Να κάνουμε και ασκήσεις αυτοπειθαρχίας.

Τον λόγο έχει ο Υφυπουργός Ναυτιλίας και Νησιωτικής Πολιτικής κ. Νεκτάριος Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Θα προσπαθήσω να τηρήσω τον χρόνο.

Η τελευταία φράση του κ. Αμυρά ήταν λυτρωτική. Θα έλεγα ότι δεν πρέπει να διαφωνούμε σε ζητήματα εθνικής πολιτικής. Και μάλιστα από εδώ πρέπει να διατρανώνουμε ότι τα Ίμια –μιας και προέρχομαι από την περιοχή- είναι ελληνικά και δεν υπάρχουν γκρίζες ζώνες στο Αιγαίο, για να τελειώνουμε με αυτό.

Και, κύριε Αμυρά, το αν μπορεί κάποιος να πάει με καΐκι ή όχι στα Ίμια, αυτό είναι μια άλλη ιστορία, που καλό είναι να μη γίνεται σε δημόσια συζήτηση. Τα Ίμια είναι ελληνικά, σε ελληνικός έδαφος μπορούν να πάνε όλοι. Τέλος.

**ΓΕΩΡΓΙΟΣ ΑΜΥΡΑΣ:** Μην το λέτε έτσι, γιατί θα νομίζουν ότι λέμε το αντίθετο.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Πάμε παρακάτω.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, ας το αφήσουμε εκεί, κύριε Αμυρά.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ας το αφήσουμε εκεί. Καλό είναι να μείνει εκεί.

**ΓΕΩΡΓΙΟΣ ΑΜΥΡΑΣ:** Το ίδιο πράγμα λέμε.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Συμφωνώ. Δεν σας μέμφομαι.

Κύριε Καρρά, θα με συγχωρέσετε, αλλά το ΤΑΙΠΕΔ κυβέρνησε επί Νέας Δημοκρατίας – ΠΑΣΟΚ.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Σήμερα, όμως, κυβερνάτε εσείς.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Μισό λεπτό. Σας είπα, λοιπόν, για την αρχική σύμβαση παραχώρησης…

**ΠΡΟΕΔΡΕΥΩΝ (Γεώργιος Βαρεμένος):** Ο κ. Καρράς δεν ήταν τότε στο ΠΑΣΟΚ.

**ΝΕΚΤΑΡΙΟΣ ΣΑΝΤΟΡΙΝΙΟΣ (Υφυπουργός Ναυτιλίας και Νησιωτικής Πολιτικής):** Ναι, σωστά το λέει ο κ. Βαρεμένος.

Την αρχική σύμβαση παραχώρησης η κυβέρνηση Νέας Δημοκρατίας – ΠΑΣΟΚ την ετοίμασε. Εμείς την τροποποιήσαμε, και μάλιστα πολύ. Αυτό σας είπα, ότι συμπορεύεστε με το ΠΑΣΟΚ. Και έχει μία ιστορική διαδρομή το ΠΑΣΟΚ, δεν μπορεί να τη σβήσει, επειδή έγινε Δημοκρατική Συμπαράταξη. Υπάρχει. Συμπορεύεστε μαζί τους, είναι επιλογή σας και καλά κάνετε.

Τώρα, επειδή ρώτησε ο κ. Πλακιωτάκης για τις μετατάξεις, με εκπλήσσει ότι ρώτησε για τις μετατάξεις, γιατί ήταν ρουσφετολογικές μετατάξεις. Έτσι φώναζαν όταν τις περνούσαμε στον ΟΛΠ και μας έλεγαν «τι είναι αυτά που κάνετε, ρουσφέτια κάνετε, κρατικοδίαιτοι είστε» κ.λπ.. Τέλος πάντων, κύριε Πλακιωτάκη, μιας και θέλετε να μάθετε, το Υπουργείο Διοικητικής Μεταρρύθμισης έχει ζητήσει από τους φορείς του δημοσίου θέσεις, προκειμένου να καλυφθούν από αυτές τις μετατάξεις.

Είδα ότι προσπαθήσατε να δημιουργήσετε μια σύγχυση, γιατί εγώ είπα ότι κάνουμε ένα στρατηγικό σχέδιο ανάπτυξης των λιμανιών το οποίο και θα φέρουμε και λέτε ότι από την άλλη ο Υπουργός λέει για υποπαραχώρηση. Ποιος σας είπε κάτι διαφορετικό;

Υπό παραχωρήσεις, αλλά ποιες θα είναι αυτές, πώς θα είναι, με ποιο τίμημα πρέπει να το φέρουμε και να το συζητήσουμε και να είναι στο πλαίσιο ενός στρατηγικού σχεδίου. Όχι ας δώσουμε αυτό σήμερα και να δούμε τι θα δώσουμε αύριο. Χρειάζεται ένα στρατηγικό σχέδιο, το οποίο θα έχει και αρχή και μέση και τέλος και κυρίως θα είναι για την παραγωγική ανασυγκρότηση της χώρας. Δεν έχουμε κανένα άλλο άγχος, παρά μόνο την παραγωγική ανασυγκρότηση της χώρας και την προστιθέμενη αξία που θα δώσουν αυτές οι υποπαραχωρήσεις στα λιμάνια αυτά.

Και επειδή είναι κακό να αναφερόμαστε σε ανθρώπους οι οποίοι δεν μπορούν να μιλήσουν σε αυτή την Αίθουσα, δεν θα αναφερθώ σε αυτά τα ονόματα. Φαίνεται ότι έχετε μία αλλεργία στη Δημόσια Αρχή Λιμένων. Να σας θυμίσω ότι οι θεσμοί ζητούσαν να γίνει Δημόσια Αρχή Λιμένα, όπως γίνεται σε όλα τα λιμάνια.

Σε όλα τα λιμάνια που υπάρχουν ιδιωτικοί φορείς, είτε σε ολική παραχώρηση είτε σε υποπαραχωρήσεις, υπάρχει δημόσια αρχή που εκπροσωπεί το δημόσιο. Αυτή είναι η Δημόσια Αρχή Λιμένα. Τόσο νεοφιλελεύθεροι είστε πια; Θέλετε να καταργήσετε και ό,τι ασκεί δημόσιο έλεγχο; Τέτοια νεοφιλελεύθερη ασυδοσία; Δεν μπορώ να το καταλάβω.

Τέλος πάντων, δεν νομίζω ότι περιποιεί τιμή για κανέναν σε αυτή τη χώρα ότι έχουμε πενήντα τέσσερα ναυάγια που έχουν μείνει εκεί τόσα χρόνια. Θυμάμαι δικές σας δηλώσεις, νομίζω σε επιτροπή για το «ΑΓΙΑ ΖΩΝΗ», που είχατε πει: «Τι να κάνουμε; Δεν μπορούν να ανελκυσθούν όλα τα ναυάγια, γιατί ανελκύονται αυτά που είναι συμφέρον να ανελκυσθούν. Τα άλλα να μείνουν εκεί.». Ε, δεν μπορούν να μείνουν εκεί. Κάτι πρέπει να τα κάνουμε. Και πρέπει να κάνουμε κάτι με οποιονδήποτε τρόπο, ο οποίος να ωφελεί το δημόσιο συμφέρον. Νομίζω ότι σε αυτή την κατεύθυνση κινούμαστε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και της τροπολογίας του νομοσχεδίου του Υπουργείου Ναυτιλίας και Νησιωτικής Πολιτικής: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α. Ε." και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της "Οργανισμός Λιμένος Θεσσαλονίκης Α. Ε." και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3, όπως τροποποιήθηκε από τον κύριο Υπουργό;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 3 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 7 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 9, όπως τροποποιήθηκε από τον κύριο Υπουργό;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 9 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12, όπως τροποποιήθηκε από τον κύριο Υπουργό;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το άρθρο 12 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1484 και ειδικό 31 ως έχει;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Ναι.

**ΙΩΑΝΝΗΣ ΔΕΛΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Παρών.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η τροπολογία με γενικό αριθμό 1484 και ειδικό 31 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της “Οργανισμός Λιμένος Θεσσαλονίκης Α. Ε.” και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΔΗΜΗΤΡΙΟΣ ΜΑΡΔΑΣ:** Ναι.

**ΙΩΑΝΝΗΣ ΠΛΑΚΙΩΤΑΚΗΣ:** Ναι.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Παρών.

**ΝΙΚΟΛΑΟΣ ΚΟΥΖΗΛΟΣ:** Όχι.

**ΙΩΑΝΝΗΣ ΔΕΛΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΓΕΩΡΓΙΟΣ ΑΜΥΡΑΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση της από 2 Φεβρουαρίου 2018 τροποποίησης και κωδικοποίησης σε ενιαίο κείμενο της από 27 Ιουνίου 2001 Σύμβασης Παραχώρησης μεταξύ του Ελληνικού Δημοσίου και της “Οργανισμός Λιμένος Θεσσαλονίκης Α. Ε.” και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου. Να μπει η σελίδα 315α)

(Η παραπάνω Σύμβαση Παραχώρησης και τα Παραρτήματα αυτής, λόγω μεγάλου όγκου, δεν καταχωρίζονται στα Πρακτικά και φυλάσσονται σε ηλεκτρονική μορφή στο αρχείο της Νομοθετικής Υπηρεσίας της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 17.28΄ λύεται η συνεδρίαση για αύριο, ημέρα Παρασκευή 23 Φεβρουαρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**